Enigma e një vrasje të trefishtë 


“Fali armiqtë, por mos i harro kurrë emrat e tyre” 

Xh. Kenedi 


FILLIMI I ENIGMËS SË VRASJES 

Kishte filluar të binte terri i parë i natës së 31 janarit të vitit 1997, kur 
një makinë e tipit “LADA”(PR 137-979), me ngjyrë të gjelbër të çelët, 
mori papritmas drejtimin e magjistrales Prishtinë-Mitrovicë. Kishte një 
ecje të zakonshme. Sikur nuk kishte ndonjë ngutje të madhe. Sikur 
asgjë të mos e mbante më aty. Gjithçka po zhytej në mjegullën e natës 
dhe marramendshëm shpejt, siç mund të ndodhë vetëm në një natë 
fund-janari, terrimi po bëhej përherë e më i rëndë. Buzëkalimet nuk po 
dukeshin. Pemët e zhveshura kishin mbetur diku pas dhe zgjatimi i 
dritave të makinës, ashtu fillikat, vetëm se e bënte edhe më të rëndë 
errësirën e gjithëkahshme. Vetëm nëpër degët e herëpashershme të 
pishave, flokët e dëbornave dukeshin si copëra ëndrrash, që sapo 
kishin ngrirë. Qyteti i madh mbeti pas dhe dalëngadalë dritëzimet e 
atykëtueshme të fshatrave po bëheshin gjithnjë e më të pakta. 
Megjithatë, të tre njerëzit që ishin në makinë, nuk e kishin mendjen tek 
asgjë që po zhytej në terr. Ai, që po rrinte para, bri shoferit, ktheu edhe 
një herë kokën pas, shikoi me vëmendje makinën që po vinte pas tyre, 
pastaj iu duk se dalloi edhe një makinë tjetër pas saj, të cilën nuk e 
kishte vërejtur më parë. Edhe ai, që ishte në ulësen e pasme, ktheu 
kokën dhe shikoi i menduar makinat që, as nuk afroheshin dhe as nuk 
largoheshin. Nuk deshi të shqetësohej. Shikoi nga njeriu që rrinte para 
dhe që kishte kthyer kokën. I buzëqeshi. Si për të dashur t’i thoshte 
“mos u bëj merak”. 

Njeriu, që kishte qëndruar para, i tha me zë të ulët shoferit që të 
ngadalësonte paksa ecjen dhe të hapte rrugë për kalimin e dy 
makinave që ishin pas tyre, njërën prej të cilave, si i kujtohej tani, e 
kishte vërejtur që në daljen e parë të Prishtinës. I ishte dukur sikur 
kishte parë në thellësi të makinës katër njerëz, njëri prej të cilëve 
mbante mes këmbëve një armë, ndërsa shikimi i atij që rrinte në të 
pasmen e dytë, kishte qenë më shumë se i zakonshëm. 


Makinat prapë nuk po kalonin. Edhe ato e kishin ngadalësuar ecjen, 
tani po lëviznin njëtrajtshëm, njëra pas tjetrës, ashtu si mund të lëvizte 
ankthi i së keqes. Shikoi edhe një herë nga prapa, tundi lehtë kokën 
dhe tha me zë të lehtë, sikur të donte t’ia thoshte vetes e askujt tjetër: 
“Po na ndjekin”. 

Kaq. Asgjë më shumë. Ai, që po ngiste makinën, ktheu për pak 
sekonda kokën në drejtimin e njeriut që foli, sikur të donte të merrte më 
shumë informacion nga shikimi i njeriut të tij më të afërt, dhe kur nuk 
gjeti asgjë tjetër, veçse të vërtetën e asaj që sapo kishte dëgjuar, u 
kthye përsëri në drejtimin e rrugës. Pastaj pyeti: 

- Të eci më shpejt, si thua? 

- Provoje një herë. Ndoshta është një rastësi. Ndoshta jam i gabuar. 

Ai e tha këtë më shumë për të qetësuar shokët e tij, megjithëse e dinte 
se asgjë nuk ishte e rastësishme, për një ilegal të vjetër si ai, tashmë 
gjithçka u bë e qartë. Megjithëse po ecnin më shpejt, makinat pas tyre, 
as nuk afroheshin e as nuk largoheshin. Njëtrajtësi. Nuk foli më. Vetëm 
se nxori nga poshtë armën, e shikoi me vëmendje dhe e kontrolloi nëse 
kishte fishekë. Ishte në rregull. 

Dy të tjerët nuk folën. Ai që ishte prapa, më i riu prej tyre, po ashtu 
nxori armën e tij dhe mendoi për një çast të shkurtër se ndoshta do të 
kishte qenë shumë më mirë, nëse do të kishin qenë rrethuar në një orë 
tjetër, më të vonë, kur ata të kishin me vete edhe automatikët dhe 
armët e tjera, që ishin nisur të merrnin. Edhe arma e tij ishte në rregull. 
Ai që e ngiste makinën, shikoi edhe një herë bashkudhëtarët e tij. 
Tashmë gjithçka ishte bërë krejt e qartë. Dhe me një zë më shumë se 
të zakonshëm, sikur të thoshte “natën e mirë”apo diçka tjetër të këtij 
lloji, tha: “Më bëj gati edhe armën time”. 

Ishte udhëtimi më i jashtëzakonshëm që u kishte ndodhur. Udhëtim me 
priten pas, nganjëherë edhe dhjetë metra larg e nganjëherë 
pesëmbëdhjetë metra larg. Kur po mendoheshin se ndoshta do të ishte 
më mirë të ndaleshin dhe të qëllonin të parët, dalluan në mugëtirën e 
rrugës disa dritëzime të çuditshme, të cilat nuk ngjanin as me dritat e 
shtëpive dhe as me dritat e makinave që lëviznin. Ai, që rrinte para, e 
kuptoi se ishte fillimi i pritës, caku deri ku i kishin lejuar të ecnin. E 


kuptoi po ashtu se rruga që ishte lënë deri në fillimin e pritës, më pak 
se dyqind metra, ishte ndoshta rruga e fundit e tyre. 

U kthye dhe shikoi shokun pas vetes. “Tepër i ri për të pasur një fund të 
tillë”, - i tha vetes dhe i erdhi keq që po ndodhte kështu. Do të ishte 
udhëtimi i tyre i parë së bashku, e po ashtu, edhe udhëtimi i fundit. 

Krejt shkurt mendoi për shumë gjëra, mendoi se e kishte pikur malli për 
gjithçka që lidhej me shtëpinë e tij, ndjenjën e ngrohtë që kishte marrë 
gjithnjë me vete. Kishte një lehtësim që nëna e tij, aq e mirë dhe 
fisnike, tashti nuk ishte më. Pastaj mendimi i tij, krejt ngutshëm, u ndal 
tek një gjë që i kishte mbetur pa ju thënë shokëve të tij. E vetmja gjë që 
nuk e mendoi ishte se mos do të duhej të dorëzohej. Shikoi edhe një 
herë djalin e ri nga pas, i qeshi lehtë, ngjyra e syve u bë krejtësisht e 
gjelbër, ndjeu edhe vështrimin e tjetrit, që përgjithësisht ishte i qetë. 

- Si thua? - e pyeti. 

Dhe tjetri, më i riu, as që e mori mundimin të dinte përse ishte fjala. 
Tundi kokën lehtas, flokët e bukur i ranë përmbi ballin e pastër, sytë i 
kishin një ndriçim të veçantë, sikur e gjithë jeta që i kishte mbetur po i 
shkëndijonte aty, dhe më parë se t’i dëgjonte zërin, njeriu që e kishte 
pyetur e mori përgjigjen pikërisht nga shkëndijimi i syve. Pastaj dëgjoi: 

- Për hair na qoftë! 

Njeriu që rrinte para nuk e pyeti shoferin që rrinte bri tij. E dinte që më 
parë përgjigjen dhe se gjithçka do të kishte qenë kohë e humbur. Vuri 
armën në prehër dhe bri saj vuri edhe armën e shokut të tij. Pastaj 
dëgjoi se edhe prapa diçka lëvizi. Ktheu edhe një herë kokën, zgjati 
dorën në drejtimin e atij që rrinte prapa dhe filloi të ulte ngadalë xhamin 
e parë të makinës. Një erë e freskët hyri mes tyre. 

Ai, më i riu, që ishte prapa, përsëriti edhe një herë: 

- Për hair na qoftë! 

Pastaj askush nuk foli më. Prita po afrohej marramendshëm shpejt dhe 
së bashku me njerëzit e uniformuar që po rrinin në pritë, ata dalluan 
edhe tytat e armëve të tyre. Të gjitha në drejtimin e makinës. 

Kur njeriu që ishte para zgjati dorën përtej xhamit të hapur, dalloi se 


nga pas po vinte dhe një helikopter. I tha vetes: “E meritojmë një 
vdekje të tillë.”Dhe ngriti armën. Njëkohësisht dalloi erën që frynte pas 
shpatullave të tij dhe e kuptoi se edhe shoku i tij, më i riu mes tyre, 
kishte hapur dritaren e makinës dhe po bëhej gati të qëllonte. 

- Për hair na qoftël- përsëriti ai fjalët e djalit të ri dhe shtoi me zë: “Hajt 
ta koritim vdekjen”. 

U dëgjuan njëherësh të shtënat nga prita përballë, nga njerëzit që 
kishin ndaluar pas tyre dhe nga lart. Ishin breshëri të kahdoshme, të 
pandaluara, të kobshme. Zjarri i armëve kryqëzohej mbi makinën që 
tani vazhdonte të lëvizte dhe nga vazhdohej të qëllohej. Kur u duk sikur 
e gjithë kjo nuk ishte e mjaftueshme, atëherë të shtënat filluan me 
breshëri edhe nga helikopteri që sillej sipër tyre. 


Ai e ndjeu gjakun që kishte filluar të rridhte: vetëtimthi, iu kujtua një 
natë, krejt si kjo, e ftohtë dhe njëkohësisht e yjëzuar, kur, mbi një 
rimorkio traktori, po ecnin nëpër natë drejt kufirit. Një djali i ri, i biri i 
“Plakut të Shishmanit”, ku kishin bërë konak, i kishte thënë: Thuaj një 
dëshirë, një dëshirë të vetme që do të doje në jetën tënde. Ai i kishte 
thënë shkurt, të jetë vendi im i lirë dhe le të vdes të nesërmen. Për 
besë, i kishte thënë, nuk e kam dert se vdes të nesërmen e ditës kur 
Kosova të jetë e lirë. E ndjeu edhe gjakun e shokut bri tij dhe e kuptoi 
se nuk do e priste lirinë. E kuptoi po ashtu se po përgatiste të 
nesërmen. Atëherë u ndje i qetë. Në sytë e tij u mbyll i gjithë peizazhi 
që ishte rreth e rrotull; rrafshinat e bardha dhe fillesa e lartësive, 
dëborat që kishin mbetur pishnajave, zërat e njerëzve që iu afroheshin 
përherë e më afër, megjithëse nuk i shihte. Era i shpupurishi flokët dhe 
iu duk sikur ishte dora e nënës së tij. E ndjeu se dera pas tij, në kahun 
e kundërt, u hap, dhe miku i tij i ri, tentoi të çante rrethimin. Nuk dëgjoi 
më tej. Iku. Duke dashur të besonte se do të kishte qenë i rëni i vetëm i 
asaj prag-nate të ftohtë. Po ikte me emrin e luftës “Ismet”. Të 
nesërmen do të niste rikthimi i tij i përjetshëm me emrin që i kishin vënë 
prindërit. 


Ishte 31 janar i vitit 1997. E premte. Një ditë e zakonshme që më pas, 
krejt natyrshëm, do të kalonte në historinë e kombit. Por që do të 
merrte pas vetes edhe enigmën e vrasjes së tyre. Do të ishte si një 
makth i vërtetë për shumë kohë me radhë, i cili, herë pas here, do të 
ripërsëritej. 


Emrat e të tre të rënëve në pritën e 31 janarit 1977 tashmë dihen. Ajo 
që nuk dihet ende, qëndron në faktin se si ranë ata në këtë pritë, e 
organizuar sipas të ashtuquajturës “ndjekje japoneze”, si kishte rrjedhur 
fillesa e ndjekjes së tyre dhe ku e kishte gjenezën. Që nuk kishte qenë 
një ndjekje e rastësishme, kjo është tashmë tepër e qartë për të gjithë. 
Që nata e 31 janarit ose një natë tjetër e afërt me të, kishte qenë e 
përgatitur në të gjitha detajet, nga sigurimi i fshehtë serb e 
bashkëveprues serbë, edhe kjo nuk do shumë mend të jetë qartësisht 
e kuptueshme. 


Ky libër ka si qëllim të vetëm zbulimin e pjesëve të së vërtetës, për t’i 
bërë më pas, nga dëshmitë e të tjerëve, të pathëna deri më tash, një të 
vërtetë të vetme. Njerëzimi, në kodin e tij moral, thotë që hetimi i një 
krimi, i një ngjarje, e aq më tepër i një vrasje të trefishtë, bëhet në çdo 
kohë. E di që është e vështirë, mirëpo do të doja që gjithçka të kthehet 
në zërin apo në memorien e shoqërisë njerëzore, për të ditur kush ishin 
ata, që u flijuan kaq denjësisht. Kjo është thelbësorja. E më pas, se 
çfarë ndodhi dhe si ndodhi. 


Dy vite e gjysmë pas kësaj ngjarje, në fillim të korrikut të vitit 1999, unë 
isha pikërisht në atë vend ku ishte zënë prita. Nuk kishte mbetur asnjë 
shenjë. Fillova të eci rreth e rrotull, shikoja peizazhin përreth dhe vëreja 
muzgun që po binte, tepër ngadalë, si për të më lënë kohë që t’i merrja 
të gjitha me vete. Mirëpo nuk kishte asgjë të veçantë. Frynte vetëm një 
erë e lehtë, pothuajse krejtësisht e pandjeshme. Buzë rrugës, aty ku 
ishte ndalur më në fund makina e shoshuar nga dhjetëra e dhjetëra 
plumba, nuk kishte më asgjë. Bari kishte filluar të zverdhej, si çdo fillim 
korriku. Desha të gjej përmes tij gjurmët nga kishte synuar të çante 
rrethimin më i riu nga tre të rënët, ai që ishte ulur në ndenjësen e 
pasme, mirëpo nuk munda të gjeja gjë. Kishin shkuar dy vera dhe ishte 
në kapërcyellin e saj vera e tretë. Desha të përfytyroj vendet ku ishte 
ngulitur prita, përgjimin e ardhjes së makinës, zhurmën e helikopterit, 
fishkëllimën e plumbave, mirëpo fillimisht e kisha të vështirë, pastaj 
diçka filloi të merrte formësim të çuditshëm. Mendova se pa ata tre 
djem ne nuk mund të kuptojmë historinë tonë të afërt. E kjo do të thotë 
se nuk mund të kuptojmë vetveten, dhe tek unë u rizgjua ideja se asgjë 



nuk kishte shkuar kot. 


Pastaj, krejtësisht papritmas, si një e rënë kambane, u zgjua edhe 
pyetja: Si ndodhi kështu? E kam mbartur gjatë me vete këtë enigmë. 
Tani, mendova se erdhi koha t’i përgjigjem një pjese të kësaj enigme. 

Le të fillojmë... 


Kush ishin ata të tre? 

Njëri, nga tre të rënët, ishte Zahir Pajaziti, “Ismeti”, anëtar i Shtabit 
Qendror të Ushtrisë Çlirimtare të Kosovës (më pas Shtabi i 
Përgjithshëm) dhe njëkohësisht anëtar i Shtabit Qendror Operativ të 
saj. Figurë madhore e rezistencës së armatosur. Komandanti i parë i 
Zonës Operative të Llapit, njëri ndër atentatorët dhe organizatorët më 
të mëdhenj të luftës. Kishte ngritur nga përgjakimet e mëparshme 
ngrehinën e re të luftës në Llap dhe kishte marrë me vete gjithçka të 
mirë që kishte pasur lëvizja ilegale e pas viteve 70. Ndoshta më 
shumë se çdo gjë, aty ishte mendimi dhe njëkohësisht qëndresa me 
pushkë në dorë e Ali Ajetit, pararendësit të tij, komandantit të njohur të 
Çetës së parë të Llapit; ndoshta kishte marrë nga një tjetër llapjan i 
lavdishëm, Afrim Zhitia, komandanti i njësiteve të para të Lëvizjes 
Popullore të Kosovës në fundin e viteve ‘80 dhe drejtuesi politik i 
organizatës; ndoshta kishte marrë nga qëndresa e llapjanit tjetër, 

Hasan Ramadanit, dhe duke u ngritur mbi gjithçka, ishte bërë traditë e 
së mirës dhe e qëndresës, e kishte vendosur të luftonte. 

“Zahir, në arabisht, do të thotë i dukshëm, i pranishëm, që nuk mund të 
kalosh pa u vënë re. Diçka ose dikush që, si ka vendosur një kontakt 
me ne më parë, vjen e pushton dalëngadalë mendimin tonë, deri në 
atë pikë, saqë bëhet diçka e shenjtë”. 

Kur e kam lexuar për herë të parë këtë përkufizim të shkrimtarit Jorge 
Luis Borges, mendimi im shumë natyrshëm ka ecur më tej drejt figurës 
së Zahir Pajazitit. Më është dukur atëherë, e më duket edhe tani, se 
asgjë më shumë se sa ky përcaktim nuk do i shkonte përmasave të një 
njeriu siç ishte Zahir Pajaziti. 

Edhe me mua ka ndodhur pikërisht si në mendimin e Borgesit. Kam 


dëgjuar për herë të parë për të, ashtu siç kanë dëgjuar shumë të tjerë, 
vetëm përmes Komunikatës nr. 30 të Ushtrisë Çlirimtare të Kosovës, 
në të cilën njoftohej rënia e tij, në një përpjekje të pabarabartë, së 
bashku me Hakif Zejnullahun dhe Edmond Hoxhën. Pastaj, përmes të 
afërmve të tij, sidomos mikut tim Enver Osmanit, që jetonte atëherë në 
Gjermani dhe motrës së Zahirit, që ishte bashkëshortja e Enverit, bëra 
më tej, derisa dalëngadalë gjithçka e tij pushtoi mendimin tim, ashtu si 
kishte ndodhur me shumë heronj të tjerë. 


Shkrimi im memorial, “Vdekja u korit”, botuar në “Zërin e 
Kosovës”menjëherë pas rënies së tyre, më 6 shkurt 1997, do të ishte 
dëshmia e parë. Ky libër është vazhdë e mendimit të hershëm. 


Zahiri ishte drejtuesi i njërës nga degët e mëdha të luftës, që më pas, 
natyrshëm, do të shkrihej në Ushtrinë Çlirimtare të Kosovës. Se kur 
është bërë kjo shkrirje, në cilin vit apo pas cilit takim, kjo nuk është e 
rëndësishme. Sepse nuk ka të bëjë aspak me ditëhyrjen e luftëtarëve 
të Llapit në Ushtrinë Çlirimtare të Kosovës. Më shumë se gjithçka, ky 
është një akt bashkimi i natyrshëm i degëve që përbëjnë të njëjtin lum 
apo i dallgëve që përbëjnë të njëjtin det. Në vitin e fundit të jetës së tij, 
saktësisht që nga dhjetori i vitit 1995, Zahiri do të njihej me emrin e 
luftës “Ismeti”, pseudonim i rastësishëm, si rrjedhojë e lidhjeve të reja 
të krijuara në strukturat ilegale luftarake. 


Portreti: Në të gjithë pamjen ose qëndrimin e Zahirit nuk ka asgjë të 
jashtëzakonshme, pra nuk ka asgjë nga ato tipare që presim nga 
njerëzit të cilët i kemi tash të idealizuar. Shkurt, nëse e shikon me 
vërejtje, në të gjitha qëndrimet e tij, nuk mund të dallosh asgjë që të 
kujtojë ose të të bëjë të mendosh se ke përpara vetes heroin e 
ardhshëm të Kosovës, njeriun, që pak vite pas rënies së tij, do të 
ngrihej në bronz, në njërin nga krye-sheshet e Prishtinës. 

Më shumë se gjithçka, Zahiri i ngjan njeriut të zakonshëm të 
rrafshinave shqiptare të Kosovës. Ai nuk e fsheh fytyrën pas mjekrës, 
kur është nxënës i shkollës së mesme. Ai ka pamjen e zakonshme të 
çdo nxënësi tjetër, me po ato veti dhe me po atë shprehje që kanë 
nxënësit e kësaj moshe. Kur është student nuk mund të dallosh tek ai 
asgjë të veçantë, nuk i duket ajo as në qëndrimin e tij, as në mënyrën 
se si i ka mbajtur flokët. Në kohën e lëvizjeve ilegale, në dhjetëra 


fotografi mes shokëve, e ke të vështirë, në mos të pamundur, të 
dallosh se cili prej tyre është drejtuesi, komandanti, cili është prijësi, 
sepse, përsëri, nuk ka asgjë të jashtëzakonshme. Po ajo thjeshtësi si e 
gjithë të tjerëve, po ai qëndrim i natyrshëm dhe dashamirës. Atë, sa 
mund ta marrësh për një fshatar tipik të zonës së Llapit, aq edhe mund 
ta marrësh për një qytetar të Gjakovës apo të Pejës; sa mund të thuash 
se është një atentator i zakonshëm, aq edhe mund të thuash se është 
drejtuesi i tyre. Ai nuk kërkon që portreti i tij të vendoset në mesin e 
gjithçkaje. E di se kjo do të ishte krejt e kundërt me jetën e tij dhe të 
traditës familjare, ndaj, edhe në vend që të marrë pamjen e 
jashtëzakonshme, ai “vesh”portretin e njeriut të zakonshëm shqiptar, 
kështu që i mishëron në vete të gjithë. 

Fytyra e tij nuk është e veçantë, por është thjeshtë shqiptare e pastër. 

Është kjo arsyeja që pamja e jashtme nuk të ngjall habi, nuk të bën të 
përfytyrosh atë si një njeri të fuqishëm, të jashtëzakonshëm apo 
jashtëtokësor. E veçanta e tij është tek shikimi. Vetëm aty mund të 
dallosh diçka që nuk e ke dalluar më parë tek i gjithë qëndrimi i tij. 
Vështrimi i syve të tij të hirtë, tipik i njeriut që ka marrë përsipër t’i dalë 
zot punëve, nuk ka qenë i mundur të vijë në portretet e njohura të tij, në 
fotot e pakta dhe të rastit që ka bërë, por atë e mbajnë mend të gjithë 
ata që e kanë njohur, që kanë jetuar me të, që kanë qenë miq, 
bashkëpunëtorë, bashkëluftëtarë ose kundërshtarët e tij. Ky vështrim, 
si prej një goditje, të bën të mos mundesh të fshihesh prej tij; ai të 
përshkon, nganjëherë deri në dhimbje ose deri në copërat më të 
panjohura të qenies tënde. Nuk është e vlefshme asnjë lloj mbrojtje, 
ashtu si nuk mund të harrosh se, nën këndin e këtij vështrimi, ke gjetur 
edhe qetësinë e njeriut që e ka bërë detyrën e tij. 


Duke perifrazuar një thënie të Gorkit, mund të thosha se Zahir Pajaziti 
“kishte një mijë sy në një çift të vetëm”. 


Në ditët e fundit të jetës së tij, Zahiri do të marrë gjithnjë e më shumë 
portretin e një guerili ose të një atentatori. Ka ardhur një kohë, kur pa 
dashjen e tij, gjërat nuk do të mund të fshiheshin. Ato dalëngadalë po 
zinin vend gjithnjë e më shumë në portretin e tij, sidomos tek sytë. Dhe 
nuk është e çuditshme që pikërisht sytë e Zahirit, me të veçantën e 
tyre, janë ata që tërheqin vëmendjen. 


Në takimin e 29 janarit 1997, që ai do të ketë me Edmondin dhe një 
guerili tjetër, do të jetë i pranishëm, edhe një mik student i Edmondit, i 
cili për shkak të konspiracionit, do të qëndronte në një tryezë afër tyre. 
Ky student i atëhershëm, llir Kastrati, do të pyeste menjëherë pas 
takimit se, kush ishte njeriu me të cilin sapo ishte ndarë Edmondi. Nuk 
e kishte njohur më parë. Do i thoshin se ishte një biznesmen. Studenti 
do të tundte kokën dhe do të thoshte se vetëm tregtar nuk do të mund 
të ishte, sepse nuk ka sy biznesmeni. Edmondi e pyet se çfarë sysh ka. 
Studenti i ri, krejt pa menduar, i thotë se ai ka sytë e dikujt tjetër, të një 
njeriu jo tregtar, ndoshta krejtësisht ndryshe. Më shumë se gjithçka ka 
sytë e një guerili ose të një atentatori. Nuk i thotë se, nuk ka veshjen, 
se nuk ka qëndrimin apo diçka tjetër të biznesmenit, por ndalet tek 
sytë, sepse pikërisht aty qëndron edhe fuqia tërheqëse e këtij njeriu. 

E gjithë forca drithëruese e këtij njeriu përmblidhet në shikimin e tij. 
Përmes vështrimit ndjen rrëzëllimin, je më i qetë dhe më i bindur; 
njëkohësisht e di se nuk do të mund t’i fshihesh edhe aq lehtësisht. 

Zahiri hyn në radhët e njerëzve të madhërishëm, por jo të rastësishëm. 
Nga gjithë shtylla fisnike e babait të tij, Qerim Pajaziti, nga të gjithë 
vëllezërit e motrat e tij, atij i kishte rënë fati të ishte vazhdues i denjë i 
kësaj shtylle dhe të ishte trashëgues i figurave të tilla si Shaban Jashari 
e Qerim Pajaziti. Është një mundësi më shumë, kuptohet nëse je 
edukuar nga kjo materie, që të shndërrohesh në legjendë. 

Do të adhurojë gjithë jetën babain e tij fisnik dhe nënën e tij burrërore. 
Në një mënyrë ose në një tjetër do i ndjente të pranishëm edhe kur do 
të ishte larg, megjithëse, krejt natyrshëm, do të ishte edhe ai pjesë e 
jetës së tyre. 

Zahiri ishte i vetmi nga anëtarët e Shtabit të Përgjithshëm të UÇK-së 
që nuk bënte pjesë në Lëvizjen Popullore të Kosovës, megjithëse 
kishte lidhje të ndërsjella me shumë prej strukturave të saj. Po ashtu, 
nuk mund të mohohet se në përbërjen e formacioneve të drejtuara prej 
tij, kishte mjaft anëtarë të organizatës. Filozofia politike dhe mendimi 
ushtarak i tij, jashtëzakonisht vizionar dhe idealist, ishte në bashkimin e 
të gjitha forcave dhe energjive dhe në krijimin e një fronti të 
përbashkët. Lëvizjet e Zahirit, nganjëherë të drejtpërdrejta dhe herë 
pas here të ndërmjetësuara, jo rrallë të vetmuara, sigurisht do të kishin 
përmasa më të ndjeshme nëse ai do të arrinte edhe një kohë më të 


vonshme jetësore. Ndërprerja e jetës së tij shkëputi një hallkë, që do të 
ishte shumë e rëndësishme. 

Duke qenë drejtues i njërës nga degët e mëdha të luftës, ai ishte 
njëkohësisht edhe njëri nga bashkëkrijuesit e Ushtrisë Çlirimtare të 
Kosovës. 


“77 duhet ta jetosh rininë tënde” 

Edmond Hoxha ishte junikasi që kishte ndër mend të krijonte përmasat 
e reja të traditës së tij familjare apo të Kosovës. Duke qenë se në 
moshën gjashtë vjeçare, kur ishte ende fëmijë, kishte parë prangimin e 
burgosjen e të vëllait të tij të madh, Xhavitit, duke qenë se nga kjo 
kishte parë se kishte pasur dhimbje, por nuk kishte pasur thyerje, ai 
kishte vendosur të bëhej shtyllë e mosthyerjes, sado e dhimbshme të 
kishte qenë kjo dhe sado e mundimshme të kishte qenë rruga. 

Edmondi ishte studenti mes dëshirës për t’u bërë ushtarak dhe njeri i 
shkencave politike. I riu që kishte zgjedhur të bënte një jetë ndryshe e 
megjithatë tepër rinore (mjafton të kujtojmë se në varrin e tij është 
vendosur edhe një kurorë në emër të një vajze). Ndoshta më shumë se 
gjithçka ai do të niste një rrugë që njerëzit e tij e kishin hapur, me gjithë 
dhimbjen që kishte mbartur ajo, me gjithë gjakimin që kishin përjetuar e 
do të përjetonin. 

Duke qenë më i vogli nga fëmijët, djali i pas shtatë motrave, ai do të 
ishte krejt natyrshëm thelbi i zemrës së tyre, dritëzim nga jeta e 
prindërve të tij. E, megjithatë, kjo nuk e bëri atë, dhe mendoj se nuk 
kishte se si ta bënte, një djalë të ri, por të plakur, që në moshën njëzet 
vjeçare, pra një djalë plak njëzet vjeçar. Në të kundërtën, e gjithë ajo 
që kishte lidhje me përkujdesjen ndaj Edit, me thelbëzimin e zemrës së 
motrave dhe dritësimin e prindërve, ishte e lidhur me Kosovën. 
Asnjëherë në kullën e Junikut dhe përgjithësisht në kullat dukagjinase, 
dita e zakonshme e secilës stinë nuk ka qenë e shkëputur nga Kosova. 

Edmond Hoxha, që në fillesën e lëvizjes klandestine do të merrte 
përsipër pseudonimin “Shpati”. Herë pas here, si për t’u mësuar me 
emrin e tij të ri, ai e shkruante atë në faqe të ndryshme fletoresh, si për 


të dëshmuar se tash e tutje, jeta e tij, më tepër se t’i takonte Edmondit, 
do i takonte “Shpatit”. Thyerja e natës së 31 janarit dëshmoi se kjo nuk 
kishte qenë e rastësishme. 

Në një bllok të vogël shënimesh, me një shkrim jo të bukur, por 
qartësisht të lexueshëm, ai ka shkruar të gjitha ditët e muajit janar 
1997, deri tek 30 janari. Nuk e di pse e ka bërë këtë. Nuk e di as përse 
nuk e ka shkruar 31 janarin. Por, pas shënimit të ditës së 30 janarit, ka 
shkruar, duke e nënvizuar se “një popull që fle, është i destinuar të 
vdesë”. Shpati. Në germat e fjalës “Shpati”ka shumë mbivizime, si për 
të dashur të theksonte se edhe ai ishte aty. Si duket, ai e ka shkruar 
disa herë emrin e dytë të tij, si për të dashur të thotë se nuk duhet të 
flemë. Dhe ka shtuar, me po të njëjtin shkrim, “hapni sytë, se boll kemi 
fjet”. 

Edmondi është studenti apo i riu tipik që, ndërsa respekton ndejat e 
zakonshme apo të veçanta të njerëzve, sidomos të miqve të të vëllait, i 
lejon vetes të drejtën e vëzhgimit, të bëjë përcaktime, të ketë një prirje 
ndaj atyre që, më shumë se sa të flasin, kanë një fillesë veprimi 
konkret, dhe ndoshta kjo është pikërisht shtysa e parë e tij drejt Xhavit 
Halitit, Luan Haradinajt apo Azem Sylës. Ai i dëgjon më vëmendje fjalët 
e miqve të shtëpisë së tij, pavarësisht nëse ajo është në kullën e 
Junikut apo diku pranë qytetit të Durrësit, nuk u nëpërkëmb mikpritjen 
dhe dinjitetin, por, jo rastësisht, i thotë nënës së tij se “Xhavit Haliti nuk 
është kot në Shqipëri, ai po merret me punë të rëndësishme”- si për të 
dashur të qetësojë atë, por edhe të ketë fillesë të re në rrugëtimin e 
jetës së tij. Do të jetë disi e papritur për familjarët e tij miqësia e Edit 
me disa nga ata që do të bënin emër në lëvizjen ilegale, megjithatë, 
kishte ardhur një kohë kur gjërat po shndërroheshin marramendshëm 
shpejt dhe, natyrshëm, ai donte të ishte pjesë e saj. 


Portreti: Edmond Hoxha nuk ishte as 22 vjeçar në ditën kur u vra. Nuk 
e kishte menduar kurrë, dhe nuk kishte se si ta mendonte, se në 
mbrëmjen e natës së 31 janarit 1997, do të bënte udhëtimin e fundit të 
jetës së tij. Ishte ende në atë fazën, në mund të themi kështu, të 
harlisjes së trupit të tij, që kishte shkuar bukur së gjati dhe që ishte 
formësuar mjaft mirë. Më shumë se gjithçka tjetër ai ka tiparet e një 
djali të ri, malësor, i hijshëm, i mësuar që të durojë, të heshtë dhe të 
mirëkuptojë, gjëra që shihen edhe në tiparet e fytyrës së tij. Në sytë e 



Edmondit ka zënë vend jo vetëm hijeshia, por edhe fillesa e një 
mendimi që do të mund të rritej edhe më shumë, nëse nuk do të 
ndërpritej dhunshëm dhe përgjakshëm më 31 janar. Ai është një djalë 
serioz. Gjithçka e tregon për të tillë; vështrimi i tij është plot kërshëri, në 
të nuk ndjehet asgjë tragjike dhe njëkohësisht asgjë meskine. Në një 
fotografi të njohur të tij, në qytetin e Lezhës, në Muzealin e 
Skënderbeut, duke ngritur lart shpatën e tij, mund të dallosh fare mirë 
shenjën e fluturimeve në lartësi, të derdhjes së dritës, përngritjen e 
guximshme shpirtërore, nën kupolën e mermertë të ballit të tij. 

Ai është një i ri ëndërrimtar, që shpejton të kalojë vitet dhe megjithëse 
mundohet të skalisë këtë qëndrim edhe në pamjen e jashtme, nuk do 
të mund t’ia arrijë: fytyra e tij mbetet e thjeshtë dhe e pa arritshme, 
njëkohësisht. Gjithçka e derdhur në ballin e tij dëshmon se aty nuk ka 
frëngji. Aty drita hyn e kthjelltë. Dhe ai mbetet i tillë në memorien e 
njerëzve. 

Në vitin e fundit të jetës së tij studenteske, shikimi i Edit fillon e bëhet 
më serioz, portreti i tij bëhet më i prerë, të duket sikur mbi gjithçka 
është ulur halli që po mundohet të bartë. 


Megjithatë, më shumë se gjithçka tjetër, krejtësisht pa dashje, për 
portretin e tij, ka folur njëra nga të shtatë motrat, Lumnija, e cila me 
Edmondin është takuar më 30 janar 1997. Pra ajo është njeriu i fundit i 
familjes me të cilën është ndarë ai. Në këtë mënyrë, përsëri, krejtësisht 
pa dashje, ajo përfaqëson edhe mendimin e gjithë familjes. Ngjarjen që 
do e sjell edhe më poshtë, në një kapitull tjetër, ajo e tregon krejt 
rastësisht, pa e ditur se ka bërë kështu portretin final të të vëllait. 


“Edi erdhi kah ora 16.00 dhe së bashku kemi ngrënë darkë. Disi ngutej, 
më shumë se zakonisht. Posa filluam të pimë çaj, Edi foli si me vete: 
“Aaa rrezik është!”. 

- Pse!? - e pyeta me habi. 

“Lume, situata është e shumë e vështirë. Po burgosin në mënyrë 
masive, po bastisin barbarisht, po vrasin, po plagosin, sidomos 
studentët janë vënë në shënjestër”. 


Derisa Edi po fliste, dikush më thirri dhe dola përjashta. Kur u ktheva 
brenda, m’u duk se një rreze dielli kishte rënë mbi kokën e Edit. Porsa 
më ra ndër mend se dielli tanimë kishte perënduar, në moment m’u bë 


se u kthye në një hije të çuditshme”. 

Pa dashje, ajo ka bërë kështu portretin më besnik të vëllait të saj: 
portretin e një studenti 22 vjeçar, mbi sytë e të cilit ka filluar të ndjehet 
pesha e mendimit, por është njëkohësisht edhe i përshkënditur nga 
rrezet e diellit. 

Nuk e di dhe nuk kam pyetur asnjëherë se si ka ardhur deri tek emri 
Edmond, një emër aspak i zakontë në trevat ku ai ka lindur. E di, se tri 
vite para se të vritej, një ilegale e njohur dikur si “Shota e Llapit”, do i 
thoshte në mirëdashje se “ne nuk e jetuam rininë tonë, ti duhet ta 
jetosh rininë tënde”. Nuk e besoj se ajo ka parandjerë një 31 janar kaq 
të shpejtë, por, e bindur se në atë mjedis ku ai po hidhte shtatin, 
natyrshëm do të merrte rrugën e ilegalitetit, që do të thoshte edhe 
rruga e mundimeve, e ka parandjerë se ai do të ishte i denjë për të 
jetuar. 

Edi, me gjithë vitet e pakta, bëri më shumë se mundi për të jetuar rininë 
e tij. Në fund të fundit, ai nuk mund ta jetonte ndryshe atë... 


Hakif Zejnullahu. është njeriu, në jetën e të cilit. fjala Kosovë, 
tingëllon përherë e dëlirë. 

Hakif Zejnullahu është një nga figurat më të pabujshme të luftës. Si 
duket, edhe natyra e tij njerëzore ka qenë e tillë, e pabujshme. Ka një 
kontradiktë mes heshtjes së tij dhe punës së bërë prej tij. Nëse 
heshtjen e ka të jashtëzakonshme, punën e ka, po ashtu, të 
jashtëzakonshme. Është një nga rastet më të veçanta të luftës, kur një 
figurë e rëndësishme si ai, të ketë qëndruar, me një natyrshmëri të 
thellë, në vendin që i ishte caktuar, si zëvendës i Zahir Pajazitit dhe 
ndihmës i tij, dhe e gjithë kjo të ishte shumë e heshtur. Hakifi dhe Zahiri 
ishin jo thjeshtë nip e dajë, por kishin të përbashkët gjithçka të 
virtytshme. Ai kishte virtytin e luftës dhe të guximit, të mosthyerjes dhe 
mosfjalëve të mëdha, kishte identitetin e tij të pashoq dhe njëkohësisht 
merakun e gjithëkundshëm për shokët, i pafjalë, e gjithsesi një urë 
lidhëse mes komandantit të zonës dhe luftëtarëve. 

Hakif Zejnullahu ishte njeriu që nisej për në aksion, pra për luftë, si për 
një gjë të zakonshme. Nuk e di tashmë se si kishte arritur deri këtu, por 


e gjithë ajo që ka ndodhur në jetën e tij, sidomos në vitet e muajt e 
fundit, dëshmon për këtë. 

Njeriu i pabujshëm ishte i tillë nga që edhe Kosovën nuk e donte me 
zhurmë dhe bujë. Ai kishte zgjedhur heshtjen, si një gjë krejt të 
zakonshme. E kishte ditur mirëfilli se ishte një kohë që kërkonte shumë 
më tepër se fjalët e zakonshme. E kishte ditur se në fund të fundit, 
koha e fjalëve po shkonte. Përfytyrojeni për një çast në momentin e 
fundit kur është parë me njerëzit e familjes së tij. E premte paradite e 
31 janarit 1997. Të afërmit e tij do të kujtonin dy ditë më pas se ikja e tij 
kishte qenë tepër e zakonshme, u kishte thënë se do të kryente disa 
punë dhe adresën se ku do të takoheshin. Edhe ai kishte përmendur 
motrën e tij. Asgjë më shumë. Dhe kishte ikur. 

Të tillë e mbajnë mend njerëzit e afërm. Dhe u duket sikur nga çasti në 
çast, nga njëri moment në tjetrin, ai do të rikthehet. Sepse, nga ikjet e 
zakonshme, njerëzit gjithmonë kthehen. Lufta ishte bërë për Hakif 
Zejnullahun diçka e zakonshme. Kaq e zakonshme, sa që në pragun e 
nisjes së fundit, si i kishte parë edhe një herë të afërmit e tij, kishte 
thënë thjeshtë: “Po shkoj të siguroj disa pjesë ndërrimi për kamionin”. 
Vetëm kaq. Në të vërtetë ai ishte nisur për të siguruar ndërrimin e jetës 
së Kosovës. 


Portreti: Në të gjithë portretin e Hakif Zejnullahut mund të dallosh fare 
lehtësisht, se ai ka diçka të përbashkët, ose shumë të përbashkëta, me 
Zahir Pajazitin. Normalisht: ata janë nip e dajë. Pra kanë pasur një 
shkak përse kanë portret thuajse të njëjtë, nën shikimin e përqendruar 
të syve. Mirëpo tek Hakifi, më shumë se tek kushdo tjetër, nga sytë 
buron mirësia e njeriut të zakonshëm, qetësia që derdhet përmes tyre 
të bën të ndjehesh i qetë; e di se ke parë portretin e një njeriut të cilit 
mund t’i besosh jetën, nga i cili e di, po ashtu, se je gjithnjë i sigurt, 
edhe në se atij mund t’i duhet të sakrifikojë jetën e tij. 

Në pamjen e parë asgjë nuk të bën përshtypje, ndodh pra e njëjta gjë 
si tek Zahiri. Dalëngadalë fillon e zbulon se përmes qetësisë së tij 
është njeriu i mirë, i lidhur ngushtë me familjen; është djali i mirë, 
bashkëshorti i mirë, vëllai i mirë, i kujdesshëm, në fund të fundit është 
njeriu i punës së përditshme, i jetës së përditshme dhe i halleve të 
përditshme. Nga portreti fizik ngjan më shumë me nënën e tij, Qamilen, 


bijë e Pajazitëve, ndërsa nga shikimi ngjan me të atin, Sabitin. Nga ai, 
si duket, ka marrë edhe dëshirën për të mos folur shumë, për të qenë i 
pabujshëm dhe i saktë. Kur e shikon, e di se ke para njeriun që besën 
e ka të shenjtë, pra njeriun e fjalës së dhënë dhe të fjalës së mbajtur. 

Ka momente kur edhe ai shpërthen, shkëndijohet, do të thoja, kur 
përtej njeriut të zakonshëm dhe të qetë, dalin virtytet e njeriut të luftës, 
që i do punët në rregull, ku çdo gjë të ketë vendin e vet. Kur me armët 
e Ushtrisë Çlirimtare të Kosovës bëhet ndonjë punë e pabukur, ai i 
lejon vetes të drejtën e shpërthimit, të trazohet dhe të shprehë trazimin 
e tij edhe me zë të lartë, sepse ai e ka të shenjtë gjithçka që lidhet me 
luftën. Në fund të fundit ajo ka filluar t’i bëhet natyra e tij e dytë. 

E gjithë forca drithëruese e këtij njeriu përmblidhet në 
qëndrueshmërinë dhe modestinë e tij. 

Këta ishin tre njerëzit që ranë në pritën e 31 janarit 1997, ose më 
saktë, për të cilët u ngrit prita e 31 janarit. Për më shumë se një javë, 
në të gjithë Kosovën kishte pasur dhjetëra e dhjetëra arrestime. Ditën 
ose natën. Në rrugë, në shtëpi, në lokale, në punë. Kudo ku i kishin 
gjetur. Natën, më shumë. Në dhomat e paraburgimit në Prishtinë, 
megjithëse të burgosurit ishin nga 15 komuna, kishte filluar hetuesia 
intensive. Edhe një natë para pritës do të kishte arrestime, edhe një 
ditë pas saj. 

Atëherë, përse kësaj radhe nuk ndodhi ajo që në Kosovë mund të 
quhet e zakonshme, arrestimi i dhunshëm, burgosja, tortura e egër deri 
ku është e vështirë të mbash, por përgjimi, ndjekja, lufta dhe vrasja? 
Çfarë kishin ditur më shumë se zakonisht në SUP e UDB-shërbimin e 
fshehtë serb, që kishin menduar gjatë, ishin përgatitur seriozisht dhe 
kishin vepruar mizorisht? 

Nëse është e vërtetë se asgjë nuk ndodh rastësisht, atëherë duhet të 
besojmë se e gjithë kjo, pra jo vetëm akti i pritës dhe i vrasjes, e ka një 
fillesë dhe se asgjë nuk ka qenë e rastësishme. 

Nuk ka rëndësi nëse kjo fillesë ishte një muaj, një javë apo disa vite më 
parë. Ajo kishte qenë një fillesë. Dhe kjo na detyron të kthehemi edhe 
ne tek pikëfillesa. 


NË VEND TË FJALËS SË PARË 


Kam qenë gjithnjë i bindur, vazhdoj të jem edhe sot, se në jetën e 
përgjakshme të Kosovës, sidomos në njëzet vitet e fundit të shekullit të 
shkuar, ka pasur, mes të tjerave, tri gjëra tejet të çmuara, pa të cilat 
nuk mund të kuptoheshin ditët e sotme dhe sidomos të nesërme: 
Lëvizja Popullore e Kosovës, si forcë atdhetare e përkushtuar deri në 
vetëmohim dhe idealiste deri në vetëflijim; Ushtria Çlirimtare e 
Kosovës, si ngjarja më madhore e epokës sonë dhe Lëvizja 
Studentore. 

Të tria këto maja kanë të përbashkëtën e tyre: mendimin vizionar të 
atyre njerëzve, të cilët, edhe kur gjithçka dukej e pashpresë dhe e 
mbuluar nga errësira, edhe kur ishin pas burgjeve dhe të pranguar deri 
në dhimbje, edhe kur terrori ishte deri në palcë dhe të dukej sikur nuk 
do të kishte kurrë pranverë të ardhshme, edhe kur u vriteshin shokët, 
vëllezërit e të afërmit, përsëri nuk hoqën dorë nga rrugëtimi i tyre drejt 
lirisë. Ka qenë ndoshta udhëtimi më i përgjakshëm, më i gjatë, në 
historinë e kombit, i cili, sikur asgjë tjetër të mos kishte bërë, vetë fakti 
që mbajti në Kosovë ndjenjën e përflakur atdhetare, do të kishte qenë 
më se i mjaftueshëm për të bërë historinë. 

Asnjëra nga tri kulmimet e fundshekullit nuk ka qenë e rastësishme dhe 
asnjëra prej tyre nuk ka qenë kaotike. Të gjitha kanë qenë marrëzisht 
të sulmuara, mjerisht shpesh herë nga shqipfolës; të tria, duke qenë 
kulme të veçanta, kanë qenë njëkohësisht edhe një kulm i njëjtë. Nëse 
nuk do të kishte pasur Kosova djem vizionarë dhe të përkushtuar me 
disa nga shëmbëlltyrat më të ndritura të saj, si Jusuf Gërvalla, Kadri 
Zeka, Bardhosh Gërvalla, Adem Jashari, Fehmi Lladrovci, Rexhep 
Mala, Nuhi Berisha, Afrim Zhitia, Xheva Krasniqi (Lladrovci), lliaz 
Kodra, Luan e Shkëlzen Haradinaj, llir Konushevci, Adrian Krasniqi, 
Gursel e Bajram Sulejmani, Ali Ajeti, Fahri Fazliu, Skënder Çeku, Ismet 
Jashari, Hasan Ramadani etj., nuk do të kishte pasur organizatë ilegale 
të quajtur Lëvizja Popullore e Kosovës. Të gjithë ata kanë qenë 
themelues, drejtues ose anëtarë të Lëvizjes Popullore të Kosovës. 

Nëse në jetën e Kosovës do të kishte munguar një organizatë e tillë, 
atëherë shumë gjëra do të ishin të mangëta; edhe për faktin se 


strukturat e saj krijuan dhe drejtuan Ushtrinë Çlirimtare të Kosovës dhe 
frymëzuan Lëvizjen Studentore në dy dekadat e fundit të shekullit që 
shkoi. 

Ushtria Çlirimtare e Kosovës është, pa dyshim, vlera jonë më e 
spikatur kombëtare, në të gjitha trevat shqipfolëse, pasi momenti në të 
cilin u formësua, tipizimi i saj dhe ideali që mbarti, duke qenë të 
përbashkëta me shumë nga vizionet e brezave dhe aspiratat e tyre, 
ishin po aq të veçanta sa edhe të jashtëzakonshme. 

Nëse në fillimin e shekullit të shkuar e gjithë Evropa ishte në 
kapërcyellin e saj dhe luftërat ishin diçka e zakonshme, ndërsa paqja 
ishte e jashtëzakonshme; nëse në mesin e shekullit të shkuar lufta 
ishte, po ashtu, më se e zakonshme dhe mori përmasat e gjithë globit; 
në fundin e shekullit, lufta tashmë ishte e jashtëzakonshme, ndërsa të 
gjithë luftonin për të ruajtur paqen. Pra, ishte diçka krejt ndryshe në 
fundin e shekullit, nga sa ishte në fillimin dhe në mesin e tij. E 
zakonshmja ishte e pazakonshme, për më tepër ajo do të ishte e 
pazakontë, në një truall të tillë shqiptar, si Kosova, e cila, për disa 
dekada kërkohej të tjetërsohej në një copëz krahinore serbe dhe ku 
gjaku i derdhur nga ish-Jugosllavia dukej më se i mjaftueshëm për disa 
breza. 

Në fundin e shekullit të shkuar Kosova dukej e urtësuar, bile-bile, dukej 
aq e shtruar, sa që diktuesi i dhunës në Beograd, Millosheviqi, do të 
deklaronte se në Prishtinë ishte më qetësi se në mesin e Beogradit. Ai 
ishte në të drejtën e tij, për atë pjesë që e njihte dhe që e kishin 
siguruar se do të ishte pafundësisht ashtu - një qetësi e vdekshme, 
sepse ajo po e shpinte kombin drejt asfiksimit. 

Pikërisht në këtë kohë, vetëm mendimi se do të bëhej një luftë e re, 
ishte padyshim i papërballueshëm për qëndrimin politik perëndimor, 
ndërsa synimi për të bërë një luftë, ishte skajshmërisht i përjashtuar. 
Ndaj ishte një veçanti e jashtëzakonshme shfaqja e Ushtrisë Çlirimtare 
të Kosovës, të cilën, fillimisht, pak kush e mori seriozisht, më të paktë 
ishin ata që e besuan dhe shumë më të paktë ata që morën guximin 
për të qenë në radhët e saj. 

Lëvizja Studentore do të përbënte gjithnjë atë që mund të quhet 
pranverizim i mendimit vizionar, duke i dhënë kuptim shumë më të 


gjerë gjithçkaje që do të ndodhte në Kosovë. Eshtë një lëvizje që ka 
shumë gjëra të përbashkëta me lëvizjet studentore në shumë vende ku 
janë bërë përpjekje për të dalë nga robërimi, por ka edhe të veçantat e 
saj të papërsëritshme. 

Të tre djemtë, që janë në faqet e këtij libri, në një mënyrë ose në një 
tjetër, janë dëshmues të tri majave, me aktivitetin e tyre, lidhjet që 
kishin, strukturat ku bënin pjesë, mendimin politik dhe forcën 
organizative. 


Të tre kanë të përbashkëtat dhe të veçantat e tyre. Kanë hyrë në lidhjet 
e Ushtrisë Çlirimtare të Kosovës jo në të njëjtën kohë dhe jo nëpër të 
njëjtat rrugë; kanë pasur rrugëtime të ndryshme për të ardhur në ditën 
e fundit të janarit të vitit 1997; ëndërrime të ndryshme. Edhe si 
karaktere kanë qenë disi të ndryshëm: Zahiri ishte impulsiv, fjalëpakë 
dhe shprehës; Edmondi ishte meditues, i qetë dhe ëndërrues, që dinte 
të dëgjonte; Hakifi ishte i qetë, të ngjallte besim dhe praktik. Ata 
plotësonin deri diku njëri tjetrin, mbartnin vlera të shumë prej shokëve 
të tyre dhe të strukturave që përfaqësonin, ndaj edhe ishin të denjë për 
të qenë, me jetën dhe me vdekjen e tyre, preludi i lirisë së Kosovës. 


Megjithatë, më 31 janar 1997, në thyerjen e ditës dhe pragun e natës, 
ndodhi vrasja e tyre. 

Sipas Komunikatës nr. 30 të Shtabit Qendror të Ushtrisë Çlirimtare të 
Kosovës, të datës 3 shkurt 1997, “Më 31 janar 1997, në orët e vona të 
mbrëmjes, tre pjesëtarë të njësiteve tona ushtarake: Zahir Pajaziti, 
Hakif Zejnuiiahu dhe Edmond Hoxha, rrugës për në detyrë të karakterit 
të veçantë, u ndeshën ballë për ballë me forca të shumta të policisë 
okupatore serbe. Pas një qëndrese heroike, në një betejë të 
pabarabartë, dhanë jetën e tyre përçlirimin e vendit...” 


Si erdhi vrasja e tyre? 

Rastësi? E pamundur. Një ngjarje fatkobe? Përsëri e pamundur. Janë 
shumë ngjarje e fakte që dëshmojnë për të kundërtën. 

Janë gjashtë enigma që duhen filluar të sqarohen: e mohimit, e 
njohjes, e takimit, e udhëtimit, e gjurmimit dhe e vrasjes. 



Secila prej enigmave ka lidhje me njëra-tjetrën, dhe të gjashtat së 
bashku, aq sa kanë lidhje me personazhet realë të këtij libri, aq kanë 
lidhje edhe me vetë jetën, historinë, rrugëtimin e të tjerëve. 

A nuk është e drejtë të dihet përse u mohua aq mjerisht dhe egërsisht 
Ushtria Çlirimtare e Kosovës dhe përse tri familjet e mohuan 
ngushëllimin që u dërgoi Ibrahim Rugova, pas vrasjes së bijve të tyre? 
A nuk është e drejtë të dihet më shumë për enigmën e gjurmimit, sepse 
deklarimet e bëra pas ngjarjes, duke përcaktuar saktë rolin, detyrën 
dhe misionin e Zahir Pajazitit, bëjnë të qartë mirëfilli se policia dhe 
shërbimi i fshehtë serb e dinte krejt mirë se cilin po ndiqte dhe se cilët 
kishte vrarë? A nuk duhet folur për enigmën e njohjes dhe të takimit, 
sepse Edmond Hoxha nuk u ndodh rastësisht në të njëjtin udhëtim me 
Zahirin dhe Hakifin, udhëtim për të cilin, pa dëshmuar për emrat, e 
kishte bërë të ditur dy ditë më parë? Pra nuk kishte qenë një takim i 
rastit, por diçka e përgatitur, dhe e përgatitur disi me ngut, pasi Zahiri 
sapo ishte kthyer nga udhëtimi i tij në Shqipëri. Saktësisht ai ishte 
kthyer dhjetë ditë më parë. Çfarë kishte ndodhur në dhjetë ditët e fundit 
në Kosovë? 


A nuk duhet folur për enigmën e gjurmimit, sepse gjurmimi i asaj nate 
nuk ka qenë thjeshtë e vetëm arrestimi i tre ilegalëve apo vrasja e tyre, 
por shumë më tepër se kaq? 

Në cilin moment, të ditënatës së 31 janarit, policia serbe ka vendosur 
se nuk duhej pritur më? Sepse Zahiri mund të arrestohej që në orën 
16, në stacionin e autobusëve në Prishtinë, menjëherë pasi ishte ndarë 
nga Bislim Zogaj, në atë kohë anëtar i Shtabit Qendror të UÇK-së, - ky 
i arrestuar sapo ishte ndarë nga Zahiri - e jo të lihej të bënte më tej. 
Përse është lënë të vazhdojë udhëtimi i tij, me cilin qëllim? 

Dy ditë pas ngjarjes, “Nedeljni Telegraf’, që mbështetej në burimet 
policore serbe, që kanë qenë të kyçura në aksionin policor me të cilin 
janë likuiduar këta tre personalitete, thekson faktin se, “tre pjesëtarët e 
UÇK-së, për të cilët policia kishte pasur informata të sakta dhe që i 
përcillte me anë të së ashtuquajturës “përcjellje japoneze”(e tipit 
“fllaster”), ishin nisur rrugës kah Vushtrria që të shpërthenin diku në 
Drenicë, ku strehohej pjesa tjetër e organizatës. Dhe kjo bëhej me 
qëllim të riorganizimit pasi që ishte hetuar se po ndodhte diçka e 



çuditshme, pasi që ata mund të ishin zbuluar pas burgosjeve masovike. 
Por, si veprimtarë ilegalë me përvojë që ishin- theksojnë këto burime 
që përcillen në gazetën në fjalë- me të hetuar se janë të përcjell, ata 
kthehen dhe e sulmojnë veturën që i përcillte, me ç’rast lëndohen tre 
pjesëtarë të policës serbe, por prej njërës nga veturat e policisë që 
merrte pjesë në këtë aksion të koordinuar, shtihet në “Laden”e këtyre 
tre shqiptarëve dhe ata vriten nga policia serbe”. 


Sa është i saktë ky përshkrim i “NT”? Mos vallë, duke thënë pjesë të së 
vërtetës, si për shembull për ndjekjen “japoneze”, informatat e sakta të 
policisë, qëllimi i udhëtimit (çka mund të jetë saktësuar nga bisedat e 
fundit telefonike të datës 30 janar dhe 31 janar 1997) janë fshehur 
edhe të vërteta të tjera? 


Ka të dhëna, tashmë krejtësisht të verifikuara, që të çojnë në 
përfundimin se policia serbe e ka ditur udhëtimin e tyre, rrugën që do të 
bënin, prandaj prita ka qenë e ngritur më parë dhe familjet rreth e rrotull 
kanë pasur secila në derën e tyre një milic serb. Edhe ata banorë aty 
rrotull, që herë pas here do të donin të dilnin deri tek pragu i shtëpisë, 
do të prapseshin dhunshëm. Terri i natës do të skuqej, por kjo nuk do 
të bëhej rastësisht. 


Natyrisht nuk mund të sqarohen të gjitha. E rëndësishme është të 
fillohet, jo për ndjenjën e rrënimit, por të së vërtetës. Sepse duke 
dëshmuar për gjashtë enigma, secila prej tyre bart rëndësinë e vet, 
është njëlloj si të krijosh një tejpamje të re, jo vetëm të gjithçkaje që 
ndodhi në anën e ceptë të rrugës, por edhe të jetës së tyre. 
Njëkohësisht, është qartësisht e kuptueshme, se i gjithë ai aksion i 
madh policor serb, vrasjet makaber, të shtënat nga të gjitha anët, nuk 
janë bërë për njerëz të zakonshëm. 


Nëse, herë pas here, unë do të ndalem më shumë e më gjerësisht në 
figurën e Edmond Hoxhës, kjo nuk ka lidhje me asgjë tjetër, veç faktit 
se, duke qenë më i riu ndër djemtë, i lindur në pikëtakimin e Shqipërisë 
londineze me Kosovën, ai ka pasur në vete gjithnjë misterin e rinisë së 
tij të hershme, ndërprerë përgjakshëm në thyerjen e ditës dhe fillimin e 
natës së 31 janarit. 


Herë pas here, do të më lejohet të citoj materiale të ndryshme arkivore, 
të cilat gjenden në arkivin e Lëvizjes Popullore të Kosovës. Arkivi i 


organizatës nuk është ruajtur për t’u botuar një ditë...ai ka qenë i 
domosdoshëm për kohën, mirëpo, aq sa ka rëndësinë e tij historike, aq 
ka edhe vlerat e dokumentit dhe së ardhmes. 


Disa prej materialeve qe ndodhen ne arkivin e organizatës unë do i bëj 
të njohura, ashtu si edhe disa të dhëna nga shteti shqiptar. 


Është e natyrshme që, me aq sa kam mundur dhe me aq sa më janë 
përgjigjur, të rikthehem edhe në kujtimet dhe në intervistat e ndryshme, 
që më kanë dhënë shokët dhe bashkëpunëtorët e tyre, të cilët i 
falënderoj thellësisht. Më vjen keq që kishte edhe ngurrime nga shokë 
të tjerë, të cilët, edhe pse më kishin premtuar, apo edhe pse vetë kishin 
kërkuar të ishin në një mënyrë ose në një tjetër pjesë e këtij libri, në 
momentin e fundit heshtën. Dëshmitë e tyre, për vetë rolin dhe 
funksionin që ata kanë pasur, do e bënin edhe më të lehtë zbulimin e 
enigmave. Megjithatë, unë nuk i paragjykoj ata...Jam i bindur se ata një 
ditë do të flasin. 


Si nisi ky libër? 

E kam menduar prej kohe këtë libër. Do të doja që të ishte vazhdimi i 
një ngjarje, të cilën po e tregoj më poshtë. 

Në fillimin e shkurtit të vitit 1997, menjëherë pasi u hap lajmi për 
vrasjen e tre heronjve, njerëzit filluan të udhëtonin drejt familjeve të 
tyre, jo thjeshtë për t’i ngushëlluar, por edhe për t’u thënë se janë 
pranë tyre. Në banesën e Xhavit Hoxhës, në Zvicër, kishte shkuar edhe 
Fehmi Lladrovci, së bashku me Xhevën. Nuk do i them të gjitha ato që 
u thanë asaj dite. Ndeja të tilla shpesh herë i ngjajnë njëra tjetrës. 
Ndoshta më shumë se gjithçka kishte dhimbje që të çonte drejt 
përballjes. Ishte një moment, kur dhoma kishte rënë në një heshtje të 
pazakontë. 

Foli Fehmi Lladrovci: 

- Më dëgjo o Xhavit Hoxha, po të jap besën e burrit, mos më thënshin 
në emër, me këto duar, do ja marr hakun Edmond Hoxhës e shokëve 
të tij. 


Tre muaj më pas, në majin e vitit 1997, Fehmiu dhe Xheva, së bashku 
me një grup shokësh, u nisën për në Kosovë dhe ranë në pritën, ku u 
vra Luan Haradinaj. 

Në fillimin e marsit 1998 ai u kthye përfundimisht në Kosovë dhe nuk e 
kishte harruar fjalë-dhënien e tij. Sepse Fehmiu, duke qenë një ndër 
burrat më të rrallë të Kosovës, ishte edhe simbol i njeriut fjalë-mbajtës. 
Kam menduar pastaj se, duke marrë hakun e Edmondit, ai kishte bërë 
detyrën e tij prej luftëtari dhe se, edhe unë, duhej të bëja detyrën time; 
në fund të fundit një libër për dëshmorët është njëkohësisht edhe një 
hakmarrje ndaj mizorive dhe dhunës serbe, është si t’u thuash 
vrasësve dhe denonciatorëve, se heronjtë janë të përjetshëm. 


PRITA DHE KOHA E NJERËZVE TË PRITËS 


Pra, në pritë ishin tre luftëtarë. Do të ishte e natyrshme që menjëherë 
pas vrasjes së tyre, nga njerëzit e zakonshëm, të bëhej pyetja normale: 
si u vranë dhe përse u vranë Zahir Pajaziti, Edmond Hoxha dhe Hakif 
Zejnullahu? 


Në shkurtin e vitit 1997 ishte krejtësisht normale të bëhej pyetja “si dhe 
përse u vranë”? Ndërsa tani, për të gjithë është e qartë “përse u vranë”, 
por ende jo e qartë, “si u vranë”. Sepse ajo që ndodhi ndërmjet 
fshatrave Pestovë dhe Maxhunaj të Vushtrrisë nuk ishte përgatitur me 
nxitim dhe shkujdesje në të premten e asaj dite të 31 janarit, por do të 
kishte patjetër një fillesë të mëhershme. Ku ishte fillesa e saj, cilën 
enigmë mban ajo në vete? 


Shtypi shqiptar i botuar në Prishtinë ngriti versionin se, kjo nuk ishte 
asgjë më shumë vetëm se vazhdim i dhunës që kishte nisur, sipas 
komunikatës së Ministrisë së Punëve të Brendshme serbe, që nga 17 
janari 1997, dhe se versioni i paraqitur, se ishin vrarë tre pjesëtarë të 
Ushtrisë Çlirimtare të Kosovës, ishte veçse një justifikim. Në komentin 
e saj të datës 4 shkurt 1997, gazeta “Rilindja”cilëson se “Deri sa serbët 
në Kosovë në një miting të tyre shfrenues ngritën “zërin e protestës”, 
ku u kërkuan kokat e shqiptarëve, menjëherë pas “tempora 
kriminalis”përgjegjësinë për këto akte e mori e ashtuquajtura “Ushtri 


Çlirimtare e Kosovës”. Kumtesat e kësaj “Ushtrie”me kënaqësi e 
pedanteri i botuan dhe i transmetuan mediat serbe... Paraqitja në 
skenë e UÇK-së nuk është ndonjë fenomen i ri. Serbomëdhenjtë po e 
shpikin militantizmin shqiptar në Kosovë..”. 

Një qëndrim i tillë, tej mase mohues dhe cinik ndaj ngjarjeve, nuk ishte 
as më shumë e as më pak, veçse mbështjellje e jashtme e qëndrimit 
politik të strukturave legale të Kosovës ndaj luftës dhe bartësve të saj. 

Në mbrëmjen e së premtes, as dy orë e gjysmë pas vrasjes, në mediat 
serbe do të jepej Kumtesa e Shërbimit Informativ të Ministrisë së 
Punëve të Brendshme të Serbisë. Edhe sot, pas nëntë vitesh, kur 
rikthehesh në leximin e saj, e ke të qartë se ajo do të ketë qenë e 
përgatitur që më parë, vetëm se pritej vendi, ora, emrat e të vrarëve që 
mund të ishin me Zahir Pajazitin, dhe momenti i vrasjes. 

Mes të tjerave në të mund të lexosh: 


“Duke ndërmarrë masa për zbulimin dhe ndërprerjen e veprimtarisë 
ilegale dhe terroristike të ekstremistëve shqiptarë në rajonin e Kosovës, 
me rastin e privimit nga liria të njërit nga udhëheqësit e të 
ashtuquajturës Ushtri për Çlirimin e Kosovës, e cila deri më tashti e ka 
marrë përgjegjësinë për kryerjen e sulmeve terroriste në Kosovë, 
organeve të Ministrisë së Punëve të Brendshme të Republikës së 
Serbisë u është bërë rezistencë e armatosur. 

Të premten, më 31 janar, në afërsi të Vushtrrisë, nga automjeti i 
udhëtarëve në të cilin gjendeshin Zahir Pajaziti, nga i ati Qerimi, i lindur 
më 1 nëntortë vitit 1962, në fshatin Orllan, KK Podujevë, është hapur 
zjarr në pjesëtarët e MPB-së me ç’rast është plagosur lehtë një, 
ndërsa u lënduan dy veta. Nga zjarri i kthyer pranë Zahir Pajazitit e 
kanë pësuar edhe vozitësi i automjetit të udhëtarëve, Hakif Zejnullahu, 
nga i ati Sabiti,..si dhe një person hëpërhë i paidentifikuar. 

Zahir Pajaziti ishte një ndër udhëheqësit e shtabit të ashtuquajturës 
Ushtri për Çlirimin e Kosovës, për të cilin ekziston dyshimi i bazuar se 
është drejtpërsëdrejti i kyçur në organizimin dhe ekzekutimin e shumë 
akteve terroriste të kryera në regjionin e Podujevës, Prishtinës, 
Mitrovicës së Kosovës dhe vende të tjera. 

Te të vrarët janë gjetur armët, nga të cilat është shtënë në pjesëtarët e 
MPB-së. Personat kanë qarkulluar me dokumentet personale dhe me 
leje te falsifikuara, të cilat janë gjetur tek ata”. 


Ky është thelbi i Kumtesës së Shërbimit Informativ të Ministrisë së 
Punëve të Brendshme të Serbisë. Kjo Kumtesë është dhënë në 
mbrëmjen e 31 janarit 1997, thuajse në të gjitha mjetet e informimit në 
gjuhën serbe. 

Identiteti i Zahirit dhe i Hakifit ka qenë krejtësisht i saktë, “megjithëse 
udhëtonin me dokumente të falsifikuara”, ndërsa identiteti i Edmondit 
është bërë i njohur vetëm ditën e diel, më 2 shkurt 1997, megjithëse 
është cilësuar, që të premten në mbrëmje, si pjesëtar i Ushtrisë 
Çlirimtare të Kosovës. Si duket, është ditur se në ndjekje do të ishin tre 
pjesëtarë të UÇK-së, por, meqenëse Zahiri ishte bashkuar me 
Edmondin dhe Hakifin pak pas orës 16.00, dhe takimi ishte lënë që dy 
ditë përpara, fillimisht drejtpërsëdrejti dhe pastaj saktësuar përmes një 
linje tjetër, informacioni për të kishte qenë i mangët. 

Interesant është fakti se, pas përfundimit të luftës, mbi gërmadhat e 
godinës së shërbimit të fshehtë serb në Prishtinë, do të gjendej, mes të 
tjerave, edhe një fotografi e hershme e Edmond Hoxhës, e cila më pas 
i është dorëzuar familjes Hoxha dhe ruhet në arkivin e saj. Në anën e 
pasme të kësaj fotografie është vënë shënimi “likuiduar”, si dhe data, 1 
shkurt 1997. Heshtja e parë rreth identitetit të Edmond Hoxhës, si 
duket ka ardhur nga fakti se, që nga koha kur ishte bërë kjo fotografi, si 
duket për dokumente zyrtare të udhëtimit, e deri kur ndodhi ngjarja, 
kishin kaluar disa vite, të cilat kishin qenë vendimtare për ndryshimin 
fizik të Edmondit. 

Në komunikimin e vrasjes, dhënë nga mjetet e huaja të informimit, 
saktësisht më 1 dhe më 2 shkurt 1997, lidhur me ngjarjen, përcaktohet 
detyra e Zahirit, dhe vetëm Amnesti International hedh dyshimin se 
mos e gjithë kjo është një shkak i gjetur nga serbët për reprezalje të 
radhës. Gjithçka do të bëhej edhe më e dyshimtë në ditët e mëpasme, 
jo shumë të largëta, kur lajmi për vdekjen në burg të studentit Besnik 
Restelica u bë i njëjtë me lajmin për vrasjen e trefishtë. 

Shtypi që dilte në Kosovë apo jashtë Kosovës, por i lidhur me rrjetin në 
Prishtinë, kishte mendime të njëjta. Përgjithësisht ishte mendimi se kjo 
ishte një vrasje e radhës, herë pas here cilësohej si vrasje politike, që 
nuk kishte të bënte me faktin se tre të rënët ishin pjesëtarë të Ushtrisë 
Çlirimtare të Kosovës. Do të kthehemi më pas në këto shkrime. Vetëm 


dy gazeta në Perëndim, “Zëri i Kosovës”në Zvicër, botim i LPK-së dhe 
“Rruga jonë”, në Francë, që e botonin Xhevat Bislimi, Abaz Pllana dhe 
Ibush Bytyçi, në kuadrin e shoqatës “Fan Noli”, kishin një qëndrim krejt 
tjetër. 

Në Kumtesën e sipërme të Ministrisë së Brendshme të Serbisë bien në 
sy dy elementë: theksimi “me rastin e privimit nga liria të njërit nga 
udhëheqësit e të ashtuquajturës Ushtri Çlirimtare e Kosovës”dhe “Zahir 
Pajaziti ishte njëri ndër udhëheqësit e shtabit të së ashtuquajturës 
Ushtri Çlirimtare e Kosovës”. 

Më 31 janar, pas orës 18, në të cilën është shkruar kjo Kumtesë, në 
burgjet serbe, njëri prej tre ditësh dhe tjetri prej dy orësh, do të ishin dy 
nga drejtuesit e Ushtrisë Çlirimtare të Kosovës: Nait Flasani dhe Bislim 
Zogaj. Megjithëse kidnapimi dhe burgosja e Naitit mbahej e fshehtë, 
përsëri është lehtësisht e kuptueshme se në përcaktimin “me rastin e 
privimit nga liria të njërit nga udhëheqësit...”, fjala ka qenë pikërisht për 
të. Që do të thotë se, edhe ai, jo vetëm që ka qenë i përgjuar dhe nën 
vëzhgim, por edhe është ditur detyra e tij funksionale, gjë që më pas, 
në gjyqin e zhvilluar, është bërë edhe më e qartë. Ndërsa Bislim Zogaj, 
po ashtu, asaj kohe anëtar i Shtabit Qendror të UÇK-së, as në 
kumtesën e MPB-së dhe as në gjyqin e zhvilluar, nuk është cilësuar në 
detyrën e tij. Që do të thotë se, ndryshe nga Naiti, megjithëse mund të 
ketë qenë i survejuar, nuk ka qenë i përcaktuar. 

Megjithatë, pyetja e parë që bëhej atëherë dhe që bëhet edhe tash, 
është kjo: si e ditën organet e shërbimit të fshehtë të Serbisë se po 
ndiqnin Zahir Pajazitin dhe se ai kishte qenë anëtar i Shtabit Qendror 
të Ushtrisë Çlirimtare të Kosovës? Si e ditën ata se Zahir Pajaziti kishte 
qenë organizator dhe pjesëmarrës në aksionet e para të UÇK-së në 
Podujevë, Prishtinë, Mitrovicë dhe në vise të tjera të Kosovës, gjë që, 
si u bë e ditur më vonë, po ashtu, kishte qenë e vërtetë? Prej kur e 
kishin këtë informacion ata? Si e kishin përpunuar? Si e dinin ata se po 
përgatitej një aksion i ri i forcave çlirimtare, kur vendimi për këtë ishte 
marrë pas kthimit të Zahirit nga Shqipëria, më 20 janar 1997? Deri ku 
shkonte informacioni që ata kishin? Kush e kishte hapur rrugën drejt 
këtij informacioni dhe kishte mbjellë së pari farën e hidhët të dyshimit 
se pas UÇK-së qëndronin forca terroriste? 

Disa gjëra nuk do të merren vesh ndoshta asnjëherë, por edhe faktet 


që dihen, janë të mjaftueshëm për të ngritur godinën e denoncimit të 
enigmave që përfshijnë këtë vrasje të trefishtë. Në thelbin e saj 
qëndron një thënie që, do e bënte të njohur shumë vite më vonë, 
koordinatori kryesor i luftës në Kosovë, deri më 28 janar 1997, Nait 
Hasani. Në një intervistë të tij, dhënë në shtator-tetor të vitit 2002, kur 
nuk kishte shumë kohë që ishte liruar nga burgu, lidhur me kidnapimin 
e tij më 28 janar 1997, ai do të dëshmonte: 

- A ju kanë kërcënuar gjatë hetimeve të para se do të ju vrasin? 

- Po dhe jo vetëm më kanë kërcënuar, por edhe më kanë lidhur e më 
kanë ndenjur me armë tek koka që të më vrasin. 

- Çfarë ju pyesnin më së shumti? A kishit përshtypje se ata kishin 
njohuri për UÇK-në? 

- Natyrisht se kanë pasur njohuri se kush po i kryen aksionet, sepse 
ata e kanë ditur se UÇK-ja ekziston dhe nuk ishte pjellë e tyre, siç 
thoshin politikanët tanë. 

Mendoj se UDB-ja kishte informata për njerëzit që i përbënin bërthamat 
e UÇK-së dhe kishin siguruar material dhe fotografi, që na kishin 
fotografuar në vende të caktuara, me mjete të sofistikuara, pa u hetuar 
e diktuar që na kanë fotografuar apo përcjellë përmes spiunëve. 

- Ku ju kishin fotografuar? Në Tiranë apo gjetiu? 

- Nga fotografitë që kam parë ishin të fotografuara në Prishtinë, në 
vende të ndryshme dhe me mjete të tilla që nuk kam mundur t’i hetoj, 
brenda në lokale dhe jashtë në qytet. 

Kjo ishte një dëshmi tronditëse, megjithëse e vonuar, për shkaqe që 
nuk vareshin prej tij, por që gjithashtu do të përbëjë edhe thelbin e disa 
enigmave të tjera, mes të cilave edhe të mohimit e të gjurmimit. 


DYSHIMI I PARË 

Në të vërtetë dyshimi i parë për një mundësi të tillë, pra për 
informacionin që shërbimi i fshehtë serb mund të kishte për strukturat e 


UÇK-së, Nait Hasanit i kishte lindur edhe më parë. Kjo ka ndodhur pas 
kidnapimit të Besim Ramës. 

“Rënia e Besim Ramës ishte një goditje e rëndë për ne. Rrethanat ishin 
të paqarta. Në atë kohë kam menduar se tashmë UDB-ja ka 
informacione të sakta për një pjesë të njerëzve të UÇK-së, derisa arriti 
të arrestojë një anëtar të saj. Kuptohet se kemi punuar, por edhe UDB- 
ja me njerëzit e saj. Kolaboracionistët e kanë ndihmuar për të na kapur. 
Pas rënies së Besimit, Adem Jashari ka qenë mjaft i mllefosur...”. 

Besim Rama, pjesëtar i grupit të Drenicës dhe njëri nga 
bashkëpunëtorët më të afërm të Adem Jasharit, është kidnapuar më 16 
shtator të vitit 1996, ndërsa ishte duke kryer një punë krejt të 
zakonshme, rutinë. Janë të gjitha të dhënat e besueshme se, në 
momentin e kidnapimit, ai ka qenë nën veprimin e elementëve që kanë 
dobësuar vëmendjen dhe energjitë e tij. Pra, si të thuash, ai ka pasur 
një gjendje jo aktive, çka i ka bërë veprimet e tij jo të realizueshme dhe 
kapjen e tij të lehtë. Nëse nuk do të ishte kështu, për vetë karakterin e 
tij, ai do të kishte rezistuar, gjë që është lehtësisht e besueshme po të 
përfytyrohet ajo që kishte dëshmuar deri atëherë. Si duket, në 
bashkëpunim me dikë të njohur të tij, ndoshta edhe të afërm, është 
vepruar paraprakisht për ngjarjen që do të ndodhte. 

Ai është kidnapuar së bashku me Avni Nurën dhe menjëherë, që asaj 
nate, janë akuzuar, jo publikisht, nga Shërbimi Informativ i Ministrisë së 
Brendshme të Serbisë dhe shtypi beogradas, si pjesëtarë të lëvizjes 
terroriste në Kosovë. Menjëherë pas kësaj, një pjesë e Shtabit Operativ 
të Ushtrisë Çlirimtare të Kosovës, më 23 shtator 1996, bën takim 
urgjent në Prishtinë. Takimi bëhet në bazën e Shtabit Operativ, ku 
banonte Nait Hasani, dhe morën pjesë Rexhep Selimi, Zahir Pajaziti, 
Sokol Bashota, Lahi Brahimaj, Bislim Zogaj dhe Naiti. Megjithëse edhe 
më parë është ditur, edhe nga përvojat e mëhershme të goditjeve ndaj 
lëvizjeve ilegale, se UDB-ja mund të infiltronte në radhët e organizuara, 
tashmë kjo mundësi ishte shumë e lartë dhe se UDB-ja mund të kishte 
informacione të sakta për rrjedhën e ngjarjeve dhe për njerëzit që i 
mbartnin ato. 

Duhet mbajtur mend: kidnapimi i Besim Ramës ndodhi në mesin e 
shtatorit 1996. 



Përsëri, sipas gazetës “Nedelnji Telegraf”, e lidhur ngushtë me qarqet e 
larta të shërbimit informativ serb: “Besim Rama dhe Avni Nura janë 
kidnapuar ndërsa po udhëtonin me traktor. Në një pusi të organizuar 
nga njësitë e policisë serbe, të cilët ishin të maskuar dhe po pritnin të 
veshur me rroba civile, u zunë këta persona, të cilët ishin të armatosur, 
madje, njëri prej tyre kishte provuar të aktivizojë bombën e dorës, e cila 
iu hoq me anë të intervenimit të policëve serbë”. 

Pas kësaj, Besim Rama dhe Avni Nura janë kidnapuar dhe për ta nuk 
dihej asgjë. Njoftimi i parë zyrtar për arrestimin e tyre u dha më 1 tetor, 
ndërsa më dy tetor ata iu dorëzuan për hetime të mëtejshme 
gjykatëses hetuese Danica Markoviq. Marrja e tyre në pyetje, sipas 
komunikatës zyrtare serbe, është bërë në orën 18 e 30 minuta, 17 ditë 
pas arrestimit. Për më shumë se dy javë me radhë, ata u ndodhën në 
hetime intensive, të fshehta, të dhunshme, pa praninë e asnjë avokati, 
nën një shantazh të gjithanshëm. 

Kjo ishte goditja e parë ndaj pjesëtarëve të Ushtrisë Çlirimtare të 
Kosovës, që bëhej në befasi dhe shenja e parë se, pavarësisht nga 
rrethanat, mund të priteshin edhe goditje të tjera. Deri në shtatorin e 
vitit 1996, në radhët e UÇK-së, megjithëse vepronte prej disa vitesh 
dhe kishte organizuar shumë aksione, nuk kishte pasur goditje. 

“Më 4 tetor 1996, gjyqtari hetues i qarkut të Prishtinës, Danica 
Marinkoviqi, në lëndën penale të të pandehurit Besim Rama etj., për 
shkak të veprës penale terrorizmi, nga neni 125 i LPJ, lidhur me nenin 
19 te LPJ, duke vendosur sipas kërkesës për zbatimin e vendimeve të 
PPQ në Prishtinë PP nr.139/96, nga data 4.X.1996, më datën 6.X.1996 
merr aktvendimin për zbatimin e hetimeve kundër të pandehurve Besim 
Rama, Avni Nura, Adem Jashari, Jakup Nura, Fadil Kadriu, Nuredin 
Lushtaku, Sahit Jashari, Rafet Rama, Sami Lushtaku, lljaz Kadriu, 
Rexhep Selimi, Hashim Thaçi, Zenun Kadriu, Ali Jonuzi, Idriz Asllani, të 
njohur më pas si “Grupi i Drenicës”. 

Në të vërtetë, arrestimi i Besim Ramës dhe Avni Nures është shenja e 
parë e dukshme se ishte rënë në gjurmët e njerëzve të Ushtrisë 
Çlirimtare të Kosovës, sidomos të strukturave të saj të veçanta. Mënyra 
e kidnapimit të Besim Ramës është tipike për një pritë të përgatitur 
qysh më parë, e kujdesshme dhe e mirëorganizuar. 


Mirëpo, në rastin e Besim Ramës, asgjë nuk ka qenë edhe aq e 
fshehtë, sepse grupi, që më vonë do të quhej shkurt Grupi i Drenicës, 
nuk ishte edhe aq ilegal. Ai ishte i ditur për shumë vetë, sepse, për 
banorët e zonës, përgjithësisht ishte i njohur. Besim Rama njihej si një 
ndër pasuesit e Adem Jasharit dhe e strukturave të tij, zona në të cilin 
veprohej nuk ishte në një ilegalitet të thellë dhe, pak a shumë, ishte 
njëra ndër zonat e para që mund të quheshin të lira. 

Më gjerë se sa prononcimi i Nait Hasanit, në rastin “Besim Rama”, disi 
më gjatë, është ndalur në një prononcim të tij, të 2 tetorit 1999, njëri 
ndër të bashkakuzuarit e të bashkëdënuarit me të (në mungesë), 
Rexhep Selimi, “Agroni”ose “Dhjetëshi”. 


“Besim Ramën dhe shokët e tjerë në Prekaz armiku nuk e ka pasur të 
vështirë t’i zbulojë, sepse ata kanë qenë të hapur, kanë lëvizur hapur 
me armatim dhe ka qenë një zonë e pashkelur nga këmba e serbit që 
nga viti 1991 dhe në atë hapësirë, sado e vogël që ka qenë, kam parë 
një tokë të lirë që atëherë. Dhe, përdorën një lëshim të Besimit, një 
lëvizje jashtë asaj që paramendohej dhe e mashtruan, e kidnapuan. Do 
të thotë, që nga fillimi unë e dija se mund të jem i zbuluar....Me rënien e 
Besimit nuk u zbulua asgjë më tepër përtej meje...Rrjetin organizativ 
Besimi nuk e dinte dhe nga deklarimi i Besimit mund të them se UÇK-ja 
nuk kishte pësuar atë që mund të pësonte. Pak njerëz e kanë njohur 
rrjetin dhe kushdo që ka rënë nuk e ka ditur rrjetin më shumë se sa 
Besim Rama...”. 


Fjalia e fundit e Rexhep Selimit, si thashë, e shkëputur nga një 
prononcim i tij i 2 tetorit 1999, duhet mbajtur mend. Ai thekson se “pak 
kush e ka njohur rrjetin dhe kushdo që ka rënë”( pra që nuk ishte nga 
këta “pak kush”) nuk do të mund të bënte dëm. Tek ky prononcim i 
Rexhep Selimit mund të kthehemi edhe më pas. Sepse, ndryshe nga 
ajo që ndodhi në “rastin Besim Rama”, arrestimet e janarit 1997, mund 
të të krijojnë mendimin se tashmë diçka kishte dalur tjetërsoj. Në fund 
të fundit ato të japin edhe të dhënën e parë se “rrjedhja mund të kishte 
dalë nga pak njerëz që e kanë njohur rrjetin”. Sa ishte e saktë kjo? Dhe 
në fund të fundit a ishte e vetmja e saktë ose e vetmja rrjedhje, apo do 
të kishte pasur disa rrjedhje të tilla, deri sa ishte ngritur thelbi i goditjes, 
deri në strukturat më të larta të UÇK-së? 

Kjo do të thotë se rasti i kidnapimit të Besim Ramës është krejt ndryshe 


nga ajo që do të ndodhte më pas. Më shumë se gjithçka mund të flitet 
për rrjedhje lokale, ndoshta edhe tepër e ngushtë, e cila nuk është 
shtrirë më tej. 

Megjithatë, edhe në këtë rast, shtypi, i lidhur pak a shumë me burimet 
e Sigurimit Shtetëror, do të nënvizonte se “Në fakt, mund të thuhet se 
aksioni i policisë shihet se është përgatitur gjatë dhe se pusia ka qenë 
e përgatitur në sajë të informatave të sakta se ku dhe si do të kalojnë 
këta të burgosur”. “Koha”, 16 tetor 1996. 

Që nga 16 shtatori i vitit 1996, kur ndodh arrestimi dhe kidnapimi i 
Besim Ramës dhe Avni Nures dhe deri me 28 janar 1997, kur ndodh 
kidnapimi i Nait Hasanit, janë më shumë se katër muaj, gjatë të cilave, 
në Kosovë dhe në zonën e dytë operative (të asaj kohe) në Maqedoni, 
bëhen më shumë se asnjëherë tjetër aksione të koordinuara të 
Ushtrisë Çlirimtare të Kosovës, në të cilat, mendimi, prania dhe roli i 
Zahirit, është i padiskutueshëm. Kjo është edhe periudha kur fillon të 
ngrihet miti i Zahir Pajazitit, kur ai tashmë “nuk e ka të mjaftueshme 
vetëm Llapin e Gollakin”, por do të rrokë përmasa më të gjëra 
gjeografike. Është koha kur “lsmeti”bëhet i njohur në lëvizjet e tij 
ilegale, gjithnjë brenda strukturës, dhe nëse në shtëpinë e bekuar të 
“Plakut të Shishmanit”(cilësim i Zahirit për këtë bazë ilegale) do të ishte 
në një fillim mbrëmje, të nesërmen do të ishte diku tjetër. Është koha 
kur njerëzit fillojnë të mësohen me aksionet e UÇK-së. Në të njëjtën 
kohë kjo është edhe periudha kur aktivizimi i Edmond Hoxhës, pranë 
“Linjës së Llapit”, bëhet gjithnjë e më i pranishëm. 

Në katër muaj e gjysmë Ushtria Çlirimtare e Kosovës nuk ka asnjë 
humbje të rëndësishme, nuk ndodh asnjë arrestim në radhët e saj, nuk 
ka asnjë goditje. Është vetëm një i plagosur, Qerim Kelmendi / “Dema”. 
Pra është një paraperiudhë e artë. 

Mirëpo kjo është njëkohësisht edhe periudha kur në UDB fillojnë e 
grumbullohen informacione të ndryshme, kur mbi dosjet e vjetra fillojnë 
e arkivohen të dhënat e reja, fillon përpunimi i tyre dhe përcaktohen 
goditjet dhe arrestimet që mund të bëhen, të cilat, si në të gjitha rastet 
e tjera, ose presin një çast politik për të ndodhur, ose presin një saktësi 
më të madhe të të dhënave të grumbulluara. 

Jam plotësisht i bindur, se në momentet e para UDB do të jetë gjendur 


në vështirësi për krijimin e dosjeve të reja, pasi njerëzit që kishin filluar 
të skedoheshin, me përjashtime të rralla, nuk ishin njerëz me të kaluar 
të njohur për shërbimin e fshehtë serb. Përgjithësisht, ata nuk ishin ish 
të burgosur politikë të njohur ose njerëz që prej kohe ishin skeduar në 
dosjet e policisë serbe. Këtu do të bënte përjashtim figura mitike e 
Adem Jasharit, i cili, në rrethimin e parë që i ishte bërë shtëpisë së tij, 
më 30 dhjetor 1991, do sillte edhe humbjen e parë të forcave 
ushtarake serbe. Përjashtim do të bënte edhe Nait Hasani apo Zahir 
Pajaziti. Të tjerët ishin përgjithësisht studentë, legalë që kishin një 
fillesë ilegaliteti ose më saktë e kishin një këmbë në ilegalitet, të rinj që 
donin të shpërthenin, të cilët, përgjithësisht, nuk kishin një të kaluar 
politike dhe po përgatiteshin ta krijonin atë. 

Arrestimi i Nait Hasanit dhe, tri ditë më pas, rënia në pritë e Zahir 
Pajazitit, Hakif Zejnullahut dhe Edmond Hoxhës, ka pasur një përgatitje 
më të gjerë të strukturave të shërbimit të fshehtë serb dhe të 
kolaboracionistëve të tyre nga radhët e shqipfolësve. Është më se e 
qartë, se ajo që ndodhi në javën e fundit të vitit 1997 ishte përgatitur 
me kujdes nga strukturat më të larta të Ministrisë së Punëve të 
Brendshme të Serbisë. Pra nuk ishte një zgjidhje lokale dhe për një 
arrestim të veçantë, si ajo që ndodhi me 16 shtator, kur u kidnapuan 
Besim Rama dhe Avni Nura. 

Arrestimi i Naitit ishte njëri nga arrestimet e shumta të ndodhura asaj 
jave. Edhe ai është bërë mbi bazën e një ndjekje klasike. Nuk është 
arrestim i orëve të vona të natës, me thyerje dyersh apo diçka të tillë. 
Më shumë se gjithçka tjetër, ai ka qenë një kidnapim, të cilin janë 
munduar ta mbajnë të fshehtë. Kjo ka ndodhur më 28 janar 1997. Si do 
bënte të ditur më vonë Azem Syla, në Mbledhjen e Këshillit të 
Përgjithshëm të LPK-së, 10 maj 1998, kur është diskutuar gjerësisht ky 
arrestim, “ngjarja ka ndodhur më 28 janar, në mes orës 16 dhe 16 e 30 
minuta”. 

Le të mos harrojmë orën 16 deri në 16 e 30 minuta, sepse për një 
rastësi fatale, kjo orë do të ripërsëritet edhe më 30 janar, edhe të 
nesërmen, më 31 janar. 

Në fare pak ditë, në të gjithë Kosovën, do të kishte mbi 100 arrestime 
të ndryshme. Në historinë e deriatëhershme të Ushtrisë Çlirimtare të 
Kosovës, kjo është java më e dhimbshme. 


Kjo solli edhe pyetjen: A ka pasur UDB informacione të sakta? 


* 


* 


Pyetja e njëjtë, nëse UDB-ja ka mundur të ketë informacione të sakta 
për rolin e Naitit dhe të Zahirit në UÇK, i është bërë edhe njërit prej 
drejtuesve kryesorë të UÇK-së, Xhavit Halitit. Megjithëse në atë kohë 
lidhjet e Xh.Halitit me njerëzit që ishin në Kosovë realizoheshin vetëm 
nëpërmjet disa kanaleve të caktuara, që ishin të ditura vetëm për pak 
njerëz, sidomos nëpërmjet Nait Hasanit dhe Rexhep Selimit, ai ka 
mendimin se: 


“Kjo çështje mund të sqarohej ndoshta në bazë të informatave të 
shumta që ka Naiti. Megjithatë, sa di unë, Zahir Pajaziti ka qenë ndër 
njerëzit e kërkuar në Kosovë dhe mendoj se ka pas atë farë përcjellje 
japoneze hap pas hapi. E di që, në vitin 1996, ka qenë për një periudhë 
të caktuar kohe në Shqipëri. Është takuar me njerëz që i ka njohur dhe 
që nuk i ka njohur personalisht. Unë personalisht nuk jam takuar me të. 
E kam ditur që ishte në Tiranë, mirëpo nuk ka qenë punë e imja të 
takohesha me të... E ka takuar Azem Syla. Se si ka ndodhur rënia e tij 
dhe arrestimi i Naitit unë mund të flas vetëm me hamendje. Sidoqoftë, 
mendoj se komunikimi me pejxherë na ka dëmtuar shumë. Telefonatat, 
mbase edhe ato, na kanë dëmtuar shumë. Pastaj dalja në atentate pa 
maska ka ndikuar në dekonspirimin edhe të Zahirit, edhe të çdonjërit 
tjetër. Të bësh atentate në qendër, pa maskë, je vërtet një gueril trim, 
por aty mund të shohin pesë- gjashtë veta ose dhjetë vetë. Nuk ke 
tjetër rrugë: ose duhet vënë maska për të fshehur fytyrën ose, në të 
kundërtën, të kufizohet mundësia e lëvizjes. 


Sidoqoftë nuk është bërë ndonjë analizë e plotë e atyre ngjarjeve. Për 
ta bërë unë një analizë të tillë, do të më duhej t’i kisha të gjitha 
informatat, të gjitha: ku ka qëndruar Zahiri, me kë ka qenë herën e 
fundit, ku ka qenë herën e parafundit...Kjo do të thotë se, për të bërë 
një analizë, duhet t’i përmbahesh disa parakushteve dhe informatave”. 

(Pjesë nga një intervistë e dhënë në janar të vitit 2003) 


Ndërsa Rexhep Selimi, duke u prononcuar për të njëjtin rast, më 9 tetor 
1999, do të nënvizonte: 


“Në atë kohë, janar 1997, vërtet iu dha një goditje UÇK-së, sidomos me 
vrasjen e Zahir Pajazitit, të Hakif Zejnullahut dhe të Edmond Hoxhës 
dhe me disa arrestime të tjera, ku kishte menduar Serbia se është 
bërthama e UÇK-së, ose për ata që kishte menduar se janë tamam 
bërthama e UÇK-së, pjesa përbërëse e UÇK-së. Ishte një goditje e 
rëndë, një goditje që na tronditi shumë...” 

Pyetje: Nga mënyra se si është vrarë Zahiri dhe si është zënë Naiti, 
shihet se kemi të bëjmë me aksione të përgatitura mirë, ato nuk ishin 
aksione të rastit. Si mendoni ju tani për veprimet e tilla të organizuara 
të Sigurimit Shtetëror serb...a mund të na përshkruani se si ka ndodhur 
kjo? 


Përgjigje: Për rastin e Zahirit është e vështirë të dëshmojë dikush, 
sepse ishte një përgatitje shumë e madhe dhe gjithashtu, para se të 
vritej Zahiri, ishte ndaluar qarkullimi për një kohë të gjatë në 
magjistralen Mitrovicë- Prishtinë dhe, në një farë mënyre, e kanë ditur 
se Zahiri do të rezistojë. A i është bërë thirrje për dorëzim, apo është 
shtënë mbi të pa paralajmërim, kjo nuk mund të dihet, këtë e dinë 
vetëm ata që e kanë kryer vrasjen dhe ata që kanë qenë të lidhur 
ngushtë me ta. Ne nuk kemi pasur mundësi ta dimë se a është 
paralajmëruar Zahiri në atë rast që të dorëzohet apo është bërë një 
likuidim klasik, por një gjë mund të them se, Zahiri në asnjë mënyrë 
nuk do të binte i gjallë në duart e serbëve. Për këtë jam i sigurt, e kam 
njohur karakterin e tij...” 


Janë disa nga ngjarjet me të rënda të luftës deri në janarin e vitit 1997. 
Ishin goditur disa nga drejtuesit kryesorë. Ishin arrestuar dy anëtarë të 
Shtabit Qendror, Nait Hasani dhe Bislim Zogaj, ishte vrarë Zahir 
Pajaziti, po ashtu anëtar i Shtabit Qendror, Hakif Zejnullahu, zëvendësi 
i tij dhe Edmond Hoxha, “Shpati”. Pak më pas, do të mbytej në tortura 
një student tjetër, Besnik Restelica. Gjithçka kishte ndodhur në fare pak 
ditë, marramendshëm shpejt dhe, si duket, mjeshtërisht e organizuar. 
Kjo e bën edhe më logjike dilemën e shtruar nga Xhavit Haliti se 
“Sidoqoftë nuk është bërë ndonjë analizë e plotë e atyre ngjarjeve. Për 
ta bërë unë një analizë të tillë, do të më duhej t’i kisha të gjitha 
informatat, të gjitha: ku ka qëndruar Zahiri, me kë ka qenë herën e 
fundit, ku ka qenë herën e parafundit...Kjo do të thotë se, për të bërë 
një analizë, duhet t’i përmbahesh disa parakushteve dhe informatave”. 


Le t’u përmbahemi parakushteve: 

Me cilët ka qenë Zahiri në ditën e fundit, me cilët ka qenë në ditën e 
parafundit, me kë është takuar më 29 janar në mbrëmje në një lokal tek 
“Qafa”, ku ka qëndruar, cilët e kanë kërkuar më 29 janar, çfarë ndodhi 
në pasditen e 30 janarit, takimet e ditës së 31 janarit paradite, cilët 
kanë telefonuar tek ai dhe bisedat e fundit të tij, rrugëtimin që ka bërë, 
do e shohim më tej. 

Në rastin e Naitit, sipas dëshmisë së tij “Në pasditen e asaj dite, me sa 
më kujtohet, kemi shkuar me Xheladin Gashin e të fejuarën time 
Fatmire Zogu në lokalin “Fjala”për drekë. Pastaj “Plaku”ka shkuar në 
banesën time të më priste, kurse unë kam shkuar në lagjen 
“Dardania”me të fejuarën atëherë, tani gruan time, të marr disa gjëra...” 

Xheladin Gashi, “Plaku”, njeriu i fundit që është ndarë nga Nait Flasani 
më 28 janar 1997, ishte në atë kohë anëtar i Shtabit Qendror të UÇK- 
së, njeriu që gëzonte besimin e plotë të Nait Hasanit. Ai ishte në dijeni 
për të gjitha veprimet e deriatëhershme. 

“Shumë punë brenda në Kosovë i kemi kryer me Xheladin Gashin ose 
Plakun, siç e thirrnim, i cili për mua është mësues dhe edukator më i 
ngushtë i filleve të UÇK-së”, - do të dëshmojë më pas Nait Hasani. 

Pra, si të thuash, quhej një njeri plotësisht i besueshëm. Në aktakuzën 
e ngritur më vonë për Nait Hasanin dhe grupin e gjykuar me të, 
përmendet shpesh herë emri i Xheladin Gashit. Djali i tij, lliri, do të 
arrestohej si pjesëtar i UÇK-së, do të akuzohej si pjesëtar i UÇK-së, në 
të njëjtin aktgjykim me Naitin dhe do të lirohej, më pas, për mungesë 
provash, së bashku me Alban Nezirin e ndonjë tjetër. 


Paradoksi iparë: më 28 janar 1997, në pikun e arrestimeve të 
organizuara nga Ministria e Punëve të Brendshme të Serbisë, pra kur 
kishte filluar vala e madhe e goditjeve, që e detyroi të kthehej nga 
Shqipëria Zahir Pajazitin, së bashku me Adrian Krasniqin dhe Qerim 
Kelmendin, (udhëtim që do e përshkruajmë më poshtë), pra në pikun e 
goditjeve, dy nga drejtuesit kryesorë të Ushtrisë Çlirimtare të Kosovës, 
koordinatori kryesor, banesa e të cilit ishte njëkohësisht edhe 
vendtakimi i anëtarëve të Shtabit Qendror, së bashku edhe me një 


anëtar tjetër të Shtabit Qendror, krejtësisht në mënyrë legale, bile më 
shumë se ilegale, shkojnë për drekë në një lokal të Prishtinës, për më 
tepër, në një lokal si “Fjala”, i cili është në një bodrum, nga ku nuk 
mund të dalësh në secilin rast rrethimi. 

Kjo do të thotë, sipas gjithçkaje që mund të mendohet, se ata nuk kanë 
dyshuar më, ose më saktë, i kanë harruar dyshimet e para, se mund të 
jenë të përgjuar. 

Paradoksi vjen e bëhet edhe më i theksuar kur mendon se në të njëjtën 
kohë, në Prishtinë ndodheshin edhe anëtarë të tjerë të Shtabit 
Qendror, si Sokol Bashota / “Mustafa”, ose të lidhur ngushtë me 
strukturat e shtabit, si Burim Murmullahu / “Dervishi”, Adrian Krasniqi / 
“Rexha”, Qerim Kelmendi / “Dema”. Në ilegalitet ndodhej vetëm 
Rexhep Selimi / “Agroni”, ndërsa “Plaku”, pikërisht në këtë kohë, mund 
të thuash shtetrrethimi, gjen strehim në bazën kryesore të UÇK-së në 
Prishtinë, ku ndodhej edhe banesa e Nait Hasanit. 

Naiti është takuar me Zahir Pajazitin, për herë të fundit, në mbledhjen e 
Shtabit Operativ në dhjetor të vitit 1996, në bazën e Shtabit, ku njëherit 
edhe banonte. Ndërsa, në një takim “blic”, për dhënie porosi, janë 
takuar në banesën e Zahirit, sipas Nait Hasanit, nga mesi i janarit 
1997, takim, në të cilin, si duket ka qenë i pranishëm edhe Sokol 
Bashota / “Mustafa”. 

(Data e takimit “blic”duhet të jetë në dhjetëditëshin e fundit të janarit, 
pasi Zahiri është kthyer në Prishtinë më 21 janar 1997. Shënim i 
autorit.) 

Është e saktë se, në dhjetorin e vitit 1996, Zahir Pajaziti do të ishte për 
herë të fundit në Shqipëri, ku do të kalonte dhe natën e vitit të ri, për t’u 
kthyer në Kosovë, në gjysmën e dytë të muajit janar. Zahir Pajaziti në 
këtë periudhë ishte i zgjedhur në tri funksione të rëndësishme, anëtar i 
Shtabit Qendror të UÇK-së, anëtar i Shtabit Operativ Qendror dhe 
komandant i Zonës Operative të Llapit. Në të njëjtën kohë, edhe Xhavit 
Haliti ishte, që prej fillimit, bashkëthemelues dhe anëtar i Shtabit 
Qendror të UÇK-së. Mostakimi i tyre, i cili për shumë kënd do të dukej 
sot i çuditshëm, pasi ishin që të dy në strukturat më të larta të luftës, 
ndoshta ka spjegimin e vet. Në një deklaratë të dhënë në qershorin e 
vitit 1998, komisionit të posaçëm të LPK-së, lidhur me këtë ngjarje, ai 


ka pohuar se për të, nga Shtabi Qendror i UÇK-së kanë qenë të njohur 
vetëm dy njerëz dhe nuk është interesuar më tej. Lidhjet e Xhavit Halitit 
me Kosovën, sidomos lidhjet strukturore dhe logjistike, më shumë se 
përmes linjës së Llapit, ishin të realizuara deri atëherë përmes 
kanaleve të tjera, përmes drejtuesve të lartë të UÇK-së, si dhe përmes 
Luan Haradinajt, Ramush Haradinajt, Adrian Krasniqit, llir Konushevcit 
etj., që përbënin strukturat e asaj kohe në logjistikë. Është e natyrshme 
të besohet se ai ka pasur dijeni se kush ishte Zahir Pajaziti, mirëpo po 
ashtu ka qenë e ditur, jo vetëm nga “të mirët”, se çfarë përfaqësonte në 
Shqipëri Xhavit Haliti. Një takim i drejtpërdrejtë mes tyre, i hapur, 
ndoshta më shumë se gjithçka tjetër, do të sillte dekonspirimin e 
radhëve. 


Paradoksi i dytë: Në fillesën e arrestimeve masive që do të kishte në 
Kosovë, thuajse në të njëjtën kohë, në Shqipëri do të ndodhej një pjesë 
tjetër e Shtabit Qendror të UÇK-së, pjesa që përbënte sektorin e 
veçantë të LPK-së ose të lidhur ngushtë me strukturat e luftës. Në 
Tiranë do të jenë Azem Syla, i cili ka pasur takim, si mes të 
panjohurish, me Zahirin, Xhavit Haliti, i cili e di tashmë ardhjen e 
Zahirit, Ali Ahmeti, i cili po ashtu, veçmas të tjerëve, është takuar me 
Zahirin. Do të jenë po ashtu edhe Hashim Thaçi dhe Kadri Veseli / 
“Luli”. Gjenden po ashtu edhe dy emra, të cilët më pas do të jenë edhe 
në Prishtinë, Adrian Krasniqi dhe Qerim Kelmendi. Megjithatë, nuk e di 
se për çfarë arsye, nga kjo pjesë, që kishte lidhje të strukturuara në 
Kosovë, nuk bëhet asnjë takim i jashtëzakonshëm për këtë gjendje të 
jashtëzakonshme. Tash, shumë vite më pas, për dikë kjo gjendje do të 
ishte assesi e kuptueshme. Vazhdoj të mendoj se në këtë kohë ka 
pasur një përçim të çuditshëm ilegaliteti: ata që ishin anëtarë të Shtabit 
Qendror jashtë Kosovës e dinin se kush ishte në këtë shtab brenda 
Kosovës, ndërsa i vetmi që nuk ka ditur për pjesëtarët e tjerë të shtabit 
do të ishte Zahir Pajaziti. Në disa raste ai nuk ka ditur as se ku ishin 
bazat e tyre, nga vinin shokët e tij, ku strehoheshin. Me përjashtim të 
identitetit të Nait Hasanit, që e kishte vetëgjetur, ai nuk dinte thuajse 
asgjë më tepër. E vërteta është se edhe disa nga anëtarët e Shtabit në 
Prishtinë kanë ditur vetëm emrin e tij të luftës, “Ismeti”, e jo më tej. 


Fragment nga një intervistë 


- Ka pas takime ato ditë mes Zahirit / “Ismeti”, Naitit / “Abazi”, Sokolit / 
“Mustafa”, Burimit / “Dervishi”(Murmullahu) dhe mendoj, edhe të ndonjë 
tjetri. Prania ime në ato takime ka qenë e ndaluar. Bile, kur po pritej të 
takoheshin të gjithë së bashku, Sokoli e Burimi e kanë lanë Naitin me 
pritë jashtë, deri sa unë të largohesha nga banesa (baza) e Zahirit. 

Nga bisedat që zhvilloja ato ditë me Zahirin, kuptova se gjërat po 
shkonin duke u tensionuar. Shpesh më ka kërkuar Zahiri t’i tregoj 
identitetin e “Mustafës”(Sokol Bashotës). Sokoli i kishte thënë Zahirit se 
ishte nga rrethina e Pejës. Zahiri, që njihej me mua dhe që e dinte se 
isha nga ato anë, më pyet se a është vërtet “Mustafa”nga ato rrethina. 
Pata thënë se konspiracionin e kemi pas idealizuar, dhe, të them të 
drejtën, sa herë ka dashur të dijë Zahiri se, kush është e nga është 
“Mustafa”, edhe sot çuditem se si ngurroja t’i tregoja, sepse kështu 
ishin rregullat e më dukej sikur po bëja mëkat ndaj “Mustafës”. E 
vetmja gjë që i pata thënë një herë Zahirit ka qenë kjo, se 
“Mustafa”vetëm nga Peja e nga rrethi i Pejës nuk është. E pashë se 
tundi kokën, dhe nuk folëm më tej. Zahiri nuk e dinte se ku rrinte me 
qira, si student, “Mustafa”. Ndërsa “Mustafa”e dinte dhe e vizitonte 
shpesh banesën e Zahirit, që gjithashtu ishte me qira. 

Nëse nuk do të ishin këto dy paradokse a do të ishte e mundshme që 
ngjarjet të kishin një zhvillim tjetër? Është plotësisht e mundshme, 
ashtu si mund të jetë e mundshme që edhe goditjet të kishin qenë më 
të ashpra. Kjo edhe për faktin se, në Tiranën e asaj kohe, ndoshta më 
lirisht se gjetkë, kishte lëvizje dhe përçim të rrjetit të strukturuar 
udbash, i cili është e pamundur të mos kishte ngritur një dendësi 
vëzhgimi mbi disa nga emrat e njohur të lëvizjes ilegale. 

Rikthimi pas shumë vitesh, në këtë rast, në ngjarje të njohura, të 
panjohura ose fare pak të njohura, bëhet më shumë si dëshmi e kohës 
që la gjurmët e saj. 


Le të rikthehemi: 

Si ndodhi udhëtimi i fundit i Zahir Pajazitit në Shqipëri dhe kthimi nga 
Shqipëria? 

Në këtë udhëtim ai ka qenë i shoqëruar nga Qerim Kelmendi / “Dema”. 
Ai, në një intervistë të prillit 2007, tregon: 


“Me Zahirin kemi shkuar në dhjetor 1996 në Shqipëri. Kishim punë. 

Unë, meqë isha ushtari i parë i UÇK-së që isha plagosur në aksion, 
isha edhe, si të thuash, i plagosuri i vetëm i përkdhelur, andej të tjerët, 
që më takonin, më respektonin. Zahiri kishte merakun tim, sepse isha i 
plagosur në tri pjesë të trupit dhe frikohej se nuk do të mund ta 
përballoj rrugën e gjatë. Bile, nga që fizikisht ishte i ndërtuar mirë, pra i 
fuqishëm, më thoshte se po të lanë fuqitë, të mbart në krahët e mi. 

Unë, të them të drejtën, nuk isha aq i plagosur sa ta humbja besimin në 
fizikun tim. Në rrugë për në Shqipëri, deri në Gjakovë na dërguan Hakif 
Zejnullahu, llir Konushevci dhe Shaip Haziri, ndërsa tek një urë në 
Gjakovë kishte dalë e na priste Astriti, djali i “Plakut të Shishmanit”, që 
ishte pjesëtar i UÇK-së, i organizuar në linjën e Zahirit. Nga shtëpia e 
Shishmanit, për në drejtim të bjeshkëve të Shqipërisë na ka përcjellë 
“Plaku i Shishmanit”, pra Xhemë Jakupi, së bashku me Gazmend 
Imerin / “Bardheci”, nga fshati Ponashec i Gjakovës, i cili, më vonë, 
është zënë nga forcat serbe dhe është ekzekutuar në masakrën e 
burgut të Dubravës. 

Pasi i kemi kaluar malet e Shishmanit të Bokës, pastaj Livadhet e 
Bokës, kemi marrë drejtimin e Shkëmbit të Sertë (Këtë emër ia pata 
vënë unë). Aty kemi hëngër bukën e Bacës Xhemë, e pastaj Baca 
Xhemë na ka udhëzuar majat kah të orientohemi, dhe, kur ta arrijmë 
kufirin, na ka rrëfyer drejtimin e përafërt, nga duhet të shkojmë. Mu në 
mes të kufirit, në një diferencë prej 25 metrash kishte qenë një shkëmb 
i ndarë në dy pjesë, aty jemi ulur e kemi bërë muhabet të gjatë mes 
vedi(...) 

Në Shqipëri stacioni ynë i fundit ishte Tirana. Në Tiranë gjetëm 
Adrianin, por meqenëse shoqja e tij udhëtonte të nesërmen për në 
Kosovë, ai këshilloi që shoqja e tij mos ta kuptojë se ne ishim në 
Shqipëri, sepse, pa dashje, mund të fliste me njeri, duke mos i ditur 
punët tona. Ashtu bëmë. Atë natë ne shkuam tek një mik i Zahirit, që 
dikur, në kohën e Shqipërisë socialiste, kishte qenë komandant i kufirit 
mes Shqipërisë dhe Kosovës. Natyra e ilegalitetit nuk ma dha të 
drejtën të pyes Zahirin, aty për aty, se çfarë lidhje ka me këtë mik. 

Në ditët në vijim, unë vazhdova të bëj konak tek banesa e Adrianit, në 
rrugën e Elbasanit, ndërsa Zahiri, për të mos u kuptuar se jemi bashkë 
dhe shokë, nuk ishte dakord të banonte me ne, sepse edhe në Tiranë 
e respektonte konspiracionin. Ai shkoi të banonte tek një 
bashkëfshatar, Nazmi Zhuka, që ishte i të njëjtit katund me Zahirin, pra 
i Turiqefcit. 


Në Tiranë unë shkova të vizitohem tek mjekët. Aty më afroi ndihmë 
Shaip Muja, por meqë e kisha një mik të familjes, ndoqa rrugën tjetër. 
Pas dy-tre ditësh erdhën të më takonin dy vëllezër, Dauti dhe vëllai 
tjetër, i njohur më shumë në opinion, për shkak të aktivitetit të tij 
shumëvjeçar, Ibrahim Kelmendi. Vizita e vëllait të parë, pra Dautit, ishte 
familjare, ndërsa e vëllait të dytë, ishte më shumë vizitë për të 
ndihmuar me njohjet e tij mjekimin tim, pasi atëherë, në Tiranë nuk 
ndjeheshim të sigurt.... 

Në Tiranë, Zahiri kishte takim me Ismet Abdullahun, ky ishte takim 
pune, ndërsa me të tjerët kishte takime rutinore, si miku me mik e 
shoku me shok. 

Para se të shkonim në Shqipëri, Sokol Bashota / “Mustafa”, më kishte 
propozuar dhe lutur që “lsmetin”(Zahir Pajazitin) ta takoja me një shok, 
që do të lajmërohej tek unë si “Petriti”. Ky ishte Azem Syla. Meqenëse 
nuk njiheshin, Zahiri hezitoi ta takonte. 

U takova dy-tri herë me Azem Sylën dhe i them se shoku që ka ardhë, 
nuk ju njeh dhe, meqë nuk njiheni, nuk po pranon të takoheni. Azemi 
më tha që të krijohet mundësia e një takimi dhe i premtova se do te 
bëja çmos, megjithëse, thënë të drejtën, deri atëherë, nuk dija gjë për 
Azemin, veçse se është i afërt i Gani Sylës, që dikur ishte udhëheqës i 
Lëvizjes Popullore të Kosovës. Zahiri pranoi, por kërkoi që mundësisht 
takimi të bëhej tek “Lokal Piaca”, pas Muzeut Historik. Azemi erdhi më 
herët me Shaip Mujën, apo ishte Shaipi aty më heret, nuk më kujtohet. 
Pas pak erdhi Zahiri dhe i tregova se ky ishte “Petriti”që donte të 
takohej”. 

Dialogu mes Azem Sylës dhe Zahir Pajaziti, ashtu si e sjell Qerim 
Kelmendi, dhe që nuk mund ta saktësojmë, më shumë se gjithçka tjetër 
i ngjan një dialogu ireal, krejtësisht i pakuptueshëm sot, por, si duket, 
në kushtet e një ilegaliteti të thellë, kur dy njerëz në strukturat e larta të 
UÇK-së nuk dinin njëri për tjetrin, ose më saktësisht, vetëm njëri dinte 
për tjetrin, ishte, në mos i zakonshëm, të paktën në kufijtë e kësaj. Nuk 
mund të garantoj për autenticitetin e bisedës, ashtu si e sjell Qerim 
Kelmendi. Unë po e risjell në atë formë që e ka risjellë ai. 

Zahiri: Të falënderoj përkërkesën për takim, mirëpo, meqë nuk njihemi, 
është e drejtë me pyet se, kush jeni ju dhe cili është qëllimi që keni 
kërkuar takim me mue. 

Azemi: Jam një shok i juaji, që aktualisht jetoj në Zvicër dhe që ua don 
të mirën. 



Zahiri: Të falëminderit që na e do të mirën, mirëpo mendoj se kjo nuk 
është e mjaftueshme dhe çfarë rëndësie ka për t’u takuar. 

Azemi: Unë kam dëgjuar për ty, kam dëgjuar shumë, e di se je trim e 
shkuar trimit, dhe dështa me folë, se si ka mundësi, që këtë përvojë 
tënden, ta mbartësh edhe në pjesë të tjera të Kosovës? 

Zahiri: Nuk po të kuptoj se për çfarë e ke fjalën, nuk po të kuptoj... 
Azemi: Shokët nga brenda më kanë njoftuar për trimëritë tuaja dhe 
mendova se është mirë të flasim, të njihemi dhe... 

Zahiri: Unë or mik, nuk po të njoh, mirëpo mendoj se për këto punë, 
më mirë se kudo, flitet në Kosovë. Kur të vish në Kosovë, edhe flasim 
për çfarë të duash. Atje bëhen edhe takimet, e këtu në Shqipëri, jemi 
turistë. 

Takimi i Zahirit me Azem Sylën, më pas i (vet)emëruar, por i pa bërë 
publik, si komandant i Ushtrisë Çlirimtare të Kosovës, është realizuar 
në fillimin e muajit janar 1997 dhe ky ka qenë takimi i parë dhe i fundit 
mes tyre. Takimi, siç shkrova, është realizuar përmes Qerim Kelmendit. 
Biseda e zhvilluar më tej nuk është temë e këtij shkrimi, megjithatë, sa 
për të shuar kureshtjen, kërkesa më kryesore e A. Sylës ka qenë që 
përvoja e Zahirit, në organizimin e aksioneve, duhej shtrirë në të gjitha 
zonat. Zahiri e ka dëgjuar, por e ka heshtur një gjë të tillë, por 
gjithashtu ka theksuar se zhvendosja e vendimmarrjes duhet bërë sa 
më parë e sa më e përqendruar në Prishtinë, ndërsa lidhjet e 
strukturave të luftës brenda vendit me ato jashtë vendit, të ishin sa më 
përfaqësuese dhe, si deri atëherë, sa më të forta. Biseda ka qenë tepër 
e shkurtër, saqë sot mund të të duket ireale. 

Shqipëria e fundvitit 1996 ishte, as më shumë e as më pak, veçse 
parathënia e asaj që do të ndodhte pak javë më vonë: Marsi i vitit 
1997. Ndjehej kudo se gjithçka ishte e mbushur me tensionin e asaj që 
po vinte, por, njëkohësisht, është edhe periudha, kur më shumë se 
asnjëherë, në Tiranë, herë krejt haptas dhe herë të fshehur pas dyerve 
të përfaqësisë së Kosovës, lëviz, thuajse lirisht, eskorta udbashe e 
përgjimit. Është si një amalgamë e çuditshme, e shtrirë gjithandej, me 
të gjitha pamjet e mundshme, që nga përçudnimi i zakonshëm dhe deri 
tek pafajësia. Është koha kur, mjerisht, është ndërtuar struktura, 
pothuajse e plotë e përgjimit dhe nëpër këtë hapësirë, në javët e fundit 
të jetës së tij, do të lëvizë edhe Zahir Pajaziti. Kjo hapësirë, shpesh 
herë mbytëse, do të jetë edhe njëra nga vragat e përgjimit, surveimit 
dhe denoncimit të tij. 


Mendoni në idealistë të cilët gjithnjë kanë pasur një shëmbëlltyrë: 
Shqipërinë. Zahir Pajaziti ishte njëri prej atyre. Megjithëse aty ishte 
burgosur në prill 1994 dhe nuk e gjente as në fundin e vitit 1996 
ëndrrën e tij, përsëri, ai do të ishte njëri nga djemtë që nuk do të mund 
të hiqte pas vetes dëshpërimin. Ai e donte Shqipërinë, ashtu si ishte 
ajo. 

Sidoqoftë, qëndrimi i fundit i tij në Shqipëri, kishte edhe një brengë, ose 
më saktë, një shqetësim që kishte marrë me vete. Zahiri, para se të 
merrte rrugën për në Shqipëri, njësiteve të zonës operative të Llapit, që 
operonin në Prishtinë, Besianë (Podujevë), Gollak e më gjerë, u kishte 
caktuar dy detyra të rëndësishme. Afati për kryerjen e aksioneve ishte 
një mujor. Ai i kishte marrë të gjitha masat për realizimin e tyre, kishte 
marrë njëkohësisht edhe “besën”e shokëve të tij se do të realizoheshin. 
Mirëpo ditët shkonin njëra pas tjetrës, largësia krijonte ndjenjën e 
shqetësimit në proporcion të drejtë me kilometrat që ishin mes tyre. Jo 
rrallë, duke iu dukur se ditët dhe orët po ecnin shumë më shpejt se 
duheshin, pra, po rrokulliseshin, duke mos pasur asgjë të re, krijonte 
tek ai ndjenjën e padurimit. Jo rrallë mendonte se ndoshta do të kishte 
qenë më mirë sikur ai të kishte qëndruar aty, mes njerëzve të tij dhe të 
kishte marrë këtë rrugë dimri, shumë më pas, kur të ishin vënë gjërat 
në vendin e tyre. Janë momente kur atë fillon të mos e zërë vendi. 

Zakonisht ai nuk ishte njeri që i linte të tjerët të bënin punën e tij. E 
kishte në natyrën e vet, edhe e përdorte jo rrallë shprehjen se “atë që 
mund ta bëj vetë, nuk ka pse i rrezikoj të tjerët”, çka, përgjithësisht, nuk 
është edhe aq e përhapur në lëvizjet guerile. Ndryshe, nga sa do të 
ishte zakonisht, në lëvizjen guerile të Kosovës, në fundin e shekullit të 
shkuar, të parët që do të provoheshin dhe që do të linin gjurmët e tyre, 
do të ishin drejtuesit e luftës. Zahir Pajaziti ishte njëri prej shembujve, 
ndoshta më domethënës, që, aq sa u ndoq nga disa, aq edhe nuk u 
ndoq nga të tjerë. 

Ato ditë ai ishte gjithsesi i trazuar. Përsëri i dukej se rrugët e këtij qyteti 
të madh, mbushur me rrëmujën e jashtëzakonshme të fundvitit 1996 
dhe fillimin e vitit tjetër, pra të këtij viti të mbrapshtë dhe thuajse 
katastrofal, e kishin shtuar largësinë me shokët e tij. Njeriu që e kishte 
shoqëruar, Qerim Kelmendi, ende i ka në memorien e tij çastet e 
trazimit, të mërzisë, tensionit, krijimit të një psikoze pritje të pafund, 


bisedat telefonike, herë pas here te trazuara të Zahirit, dorezat e 
telefonit që uleshin rëndë dhe hapat e parë pa folur me askënd. 


“Kur po fillonte të afrohej koha e skadimit të afatit, Zahirin nuk e mbante 
vendi vend. Kemi shkuar bashkë në postë dhe ka marrë në telefon 
shokët e tij që ishin në Prishtinë. E di, se rrija afër kabinës së tij dhe e 
dëgjoja kur u thoshte se “po don me u fëlliq muhabeti”. E kishte fjalën 
se, nëse ato dy aksione nuk kryhen brenda afatit të caktuar, atëherë 
fëlliqet puna. Më pat thënë njëherë se detyrat ushtarake kur pranohen, 
ato janë të shenjta dhe duhen kryer domosdo. 

Kur po afrohej afati i skadimit të këtyre afateve, Zahiri filloi të trazohej 
bukur shumë. Më tha se kishte ba mend me u nisë sa më shpejt për në 
Kosovë. Hesapet kanë luajt, më tha. Ditët po kalojnë e asnjëri prej dy 
objektivave nuk po goditet. I thashë të kishte durim, sa ishte afati, e 
pastaj të marrim vendim se çfarë duhet bërë. Bile i thashë se ne të 
zonave të tjera nuk e kemi dert, edhe me u shtye puna, mirëpo Zahiri 
ma ktheu se nuk ka justifikim. Ai që donë me u arsyetu, nuk ia vlen t’i 
futet këtyre punëve”. 


Dhe, më në fund, kur ai ishte në pragun e fundit të pritjes, vjen lajmi se 
“besa u mbajt”. Të dy aksionet ishin të realizuara. Atentati i parë, më 9 
janar 1997, në zonën operative nr. 1, kundër Maliq Shehollit, i cili ishte 
deputet i Partisë Socialiste Serbe, bashkëpunëtor i vjetër i UDB-së, 
pjesëmarrës në varrimin e kriminelit serb Milosh Nikoliq (i cili është 
ekzekutuar nga njësitet e zonës së Llapit më 25.10.1996), ku mban 
edhe fjalimin mortor. 

Atentati i dytë kryhet më 13 janar, ku nga njësitet guerile ekzekutohet 
bashkëpunëtori i policisë serbe Fazli Hasani, nga Braboniqi i 
Mitrovicës. 


Ai, pasi do të merrte lajmin, do i thoshte mikut të tij (Qerimit): 

“Natyrisht se asnjë vrasje, sikur të ishte bota e mbarë, nuk do të duhej 
të ndodhte. Sikur bota të ishte e mbarë. Por edhe humbjet e sojit të 
Maliq Shehollit, Bejtush Bekës, Faik Bellopojës e të tjerëve, të cilët 
ndërtojnë jetën e tyre mbi tragjeditë e të tjerëve, e sidomos mbi 
tragjedinë e Kosovës, nuk janë ngjarje që na tundojnë...” 

Zahirit do i hapej fytyra. Atij mëngjesi të ftohtë janari, kur do merrte 


vesh se ishte mbajt fjala, kishte ndryshuar diçka tek ai. Do të ishte nga 
rastet e pakta gjatë luftës, kur mbi tiparet e tij, tashmë të hequra, do të 
ulej fillesa e buzëqeshjes. Ishte vazhdimisht serioz, i qetë dhe, si e 
mbajnë mend, syshpues. 

- Nuk u turpërova - tha ai dhe shkoi dorën e tij sipër flokëve, që i 
kishin rënë mbi ballë. 

- Çfarë do të kishte ndodhë nëse aksionet nuk do të ishin bërë brenda 
afatit, por pak më vonë? - e pyeta. 

- Ishte bërë keq e më keq. Nuk kishin pas fytyrë me më dalë përpara 
ata që kanë rrahë gjoksin me i dalë përballë kësaj pune. Në disa gjëra, 
or mik, nuk ka hajgare. Ose e merr përsipër dhe e bën, ose nuk e merr 
përsipër e shikon punën tënde. Rrugë tjetër, për besë të zotit, nuk ka. 

Atij i ishte dukur sikur kishte hequr një barrë nga shpina. Megjithatë, 
kishte qenë vetëm një prej halleve e derteve të tij. 

Kjo nuk do të ishte e mjaftueshme për të ditur krejt mërzinë e tij në 
udhëtimin e fundit në Tiranë. E kishte pritur mbajtjen e fjalës, 
megjithëse i ishte zgjatur realizimi i saj. E kishte ditur se gjithçka do të 
bëhej, megjithëse orët e ditët i ishin dukur të dyfishta. Mërzia e tij do të 
ishte më e madhe dhe do të vinte duke u rritur, deri sa do të merrte 
përmasat e padurimit. 

Përse ndodhi kjo? 

Kur kishte marrë rrugën Prishtinë-Gjakovë-Shishman-Lugu i Zi- 
Tropojë-Bajram Curr-Tiranë, kishte menduar se mund të ishte e 
nevojshme që të qëndronte për tre ose katër muaj. I duhej që, për disa 
kohë, të largohej nga ajo që kishte menduar se mund të ndodhte: 
ndjekja e tij. Mirëpo kishte pasur edhe arsye më të mëdha se këto. I 
duhej të takonte miqtë dhe të dëgjonte opinionin e shtetit shqiptar, 
nëse kjo do të ishte e mundur, por edhe opinionin e shqiptarëve të 
Kosovës, që ishin në Shqipëri, edhe në Perëndim. Kishte disa kohë që 
e brente droja e shkëputjes që mund të ndodhte mes luftës, që ishte në 
prag, dhe përgjumjes që mund të kishte kombi. Si të thuash, kishte 
filluar të ndjente se ende, dhe nuk dihej se deri kur, shumë gjëra ishin 
mbështjellë me mjegullinën e së panjohurës. Koha po vinte. Ajo do të 


ishte e vështirë, ndoshta më e vështira se gjithë të tjerat që kishin 
shkuar para saj. Çfarë duhej bërë? Do të ishte luftë e një grupimi, sado 
i vendosur, apo do të ishte luftë e të gjithëve? 

Kishte bërë konak tek një bashkatdhetar i tij, që ishte edhe anëtar i 
LKÇK-së. E donte atë njeri dhe rrethin e tij, por nuk i donte fjalët e 
tepërta. Jo rrallë, ndonëse i duruar dhe fisnik, pasi dilte nga takimet, 
shfryente tek Adrian Krasniqi. Kishte ndjenjën e përmbylljes nga 
zhurmërimat ideologjike dhe romantizmi i shkëputur nga gjithçka që po 
ndodhte në Kosovë. Një ditë, hyn gjithë pezëm në shtëpinë e Ardianit, 
në rrugën e Elbasanit. Sytë i shfaqin tjetër shprehje. Nuk i thotë as 
edhe një fjalë. E përplas për tokë një si fletore të bardhë. 

- Çfarë ndodhi? - e pyesin. 

- Shiko se me çfarë po merren njerëzit dhe mua më duhet të rri me ta, 
sepse janë shokët e mi e vëllezërit e mi. 

- Çka është bre ajo broshurë? 

- Kjo nuk është fletore, është Buletini që e nxjerrin njerëzit e LKÇK-së. 
Po shkruajnë se është më vështirë me nxjerr një fletore të tillë se me i 
ba dhjetë aksione. Nuk bëhet rezistenca e armatosur nëpër tubime. 

Nuk mund të presim deri sa të ndërgjegjësohet gjithë populli. 

Njëri nga shokët deshi të bënte humor me të, t’ia lehtësonte pezmin. 

- Pse nuk u the se e gjithë kjo që po mendoni mund të bëhet vetëm 
nëse krejt UDB-ja dhe KOS-i (sigurimi ushtarak serb) shkojnë me 
pushime për gjashtë muaj e marrin me vete edhe krejt makinerinë 
ushtarake. 

- Ti or mik, edhe pse bluan bukur shumë, shpeshëherë ia qëllon, dhe 
vuri buzën në gaz. 

Desha të tregoja shkurt një ngjarje të perceptimit të Zahirit për rrjedhat 
e luftës dhe konceptin e tij filozofik, për një luftë, jashtë asaj që mund të 
quhej “domen”i partive dhe i lëvizjeve politike. Megjithatë, e gjithë ajo 
që po i ndodhte në udhëtimin e tij të fundit në Shqipëri, po merrte 
përherë e më tepër përmasën e një shqetësimi të madh, nganjëherë 


tepër të rëndë, dhe po i shkurtonte ditët e qëndrimit të tij aty. Kishte 
bërë takime të shumta, ishte munduar të sillej natyrshëm në atë rreth 
vicioz të krijuar institucionalisht, kishte shpresuar se mund të bënte 
diçka më shumë se e zakonshmja, e përsëri do të ndjehej i lodhur e 
njëkohësisht i zhgënjyer. Përse? 

Unë pyeta për këtë Qerim Kelmendin. Ja edhe përgjigja e tij: 


• Ditët e pushimit në Shqipëri ishin të merzitshme. Nuk arritëm të 
siguronim asnjë armë të vetme për natyrën e punës sonë në Kosovë. 
(Zahiri është kthyer në Kosovë me armët që ka shkuar - shënim i 
autorit) 

• Kuptuam se po përcilleshim nga “kureshtarët”që kishin pas qenë “të 
faktorizuar”, por edhe nga të tjerë që nuk e dinim pse ishin aty. 

• E pamë Shqipërinë të katandisur, pamë shumë udbashë se si 
miqësoheshin me pushtetarët e Shqipërisë, me ata që ishin në pushtet. 
(Dhjetor 1996-janar 1997, kur zhvillohen ngjarjet, në pushtet ishte PD 
e Berishës - shënim i autorit) 

• UDB-ashët e Kosovës ishin më të preferuar nga pushteti i Tiranës, 
ndërsa ne ilegalët e luftëtarët, si Zahir Pajaziti, Adrian Krasniqi, unë 
dhe të tjerë, e ndjenim veten të tepërt në shtetin amë. 

• Në të gjitha takimet që patëm me “të faktorizuarit’dhe me të 
“pafaktorizuarit”, si ishin Ali Ahmeti, Ismet Abdullahu, Ibrahimi 
(Kelmendi), e të tjerë, kuptuam se lidhjet e UÇK-së me shtetin shqiptar 
nuk ekzistonin, ishin një pikë e vdekur. Erdhëm në përfundimin se për 
ne ka vetëm një zgjidhje, ashtu si thotë populli: “Të lumshin krahët e 
tu”. 

Në mesin e muajit janar, saktësisht me 16 janar, në orën 8 të 
mëngjesit, ndërkohë që Zahiri ishte në Tiranë, ishte kryer ne Prishtinë 
aksioni me autobombë kundër rektorit të dhunshëm të Universitetit të 
Prishtinës, Radivoje Papoviqit. Zahiri nuk i tregoi askujt nëse kishte 
qenë në dijeni të këtij aksioni apo jo. Ilegaliteti i ka në natyrën e tij gjëra 
të tilla. Megjithatë ai nuk mbeti i kënaqur. Ndoshta kishte dashur më 
shumë se sa ajo që ndodhi. 

Janë ditët e fundit të Zahirit në Tiranë. Sipas një dëshmie të Xhavit 
Halitit, “ai është takuar me njerëz që i ka njohur dhe që nuk i ka njohur”. 


Zahiri do të takohej, gjithnjë në linjën e tij, edhe me Ali Ahmetin, 
“Abazin”, dhe po ashtu, bisedat do të ishin të gjata, mirëpo kësaj radhe 
do i cilësonin si takime pune. Do të takohej me njerëzit e Linjës së tij, të 
Llapit, me Ismet Abdullahun, i cili shkoi nga Zvicra posaçërisht për këtë 
takim, Nazmi Zhukën dhe Murat Ajetin, etj. E vërteta është se ai kishte 
menduar se kësaj radhe në Shqipëri do të qëndronte disi më gjatë se 
zakonisht. Fillimisht ishte menduar për tre ose katër muaj, kohë tepër e 
gjatë për një drejtues të rëndësishëm të luftës. Si duket, pikërisht kjo 
largësi do të bëhej më pas shtysa e tij e vazhdueshme për t’u kthyer. 

Në takimet e Zahirit me “njerëz që i ka njohur dhe që nuk i ka njohur”, a 
ka qenë e mundshme që të ketë pasur edhe prej atyre, të cilët, 
mjeshtërisht ishin fshehur pas perdeve, ose që po ashtu mjeshtërisht 
kishin mundur të krijonin lidhje, nganjëherë jo të pakta, me strukturat e 
luftës? 

Gjithçka ka qenë e mundshme. Në fakt, ato që mund të quhen takime 
“të faktorizuara”, pra në linjën e punës së tij, pak a shumë kishin qenë 
të pa frytshme. Po ashtu ka qenë e mundshme që, ndërmjet njerëzve 
që i janë afruar Zahirit ose bashkëpunëtorëve të tij, ka pasur të tillë, të 
cilët nuk kishin lidhje ose, më saktë, nuk kishin besimin e strukturave të 
tjera të luftës. Kjo mund të ketë sjellë edhe largësinë mes tyre, e cila 
tani, pas kaq vitesh, vërtet mund të të duket e çuditshme, por në të 
vërtetë kështu ka ndodhur. 


Pikërisht në këtë kohë, më shumë se asnjëherë më parë, në afërsinë e 
Zahirit ose rreth tij, duke vëzhguar gjithçka që ai mund të bënte, do të 
dukeshin dy njerëz, njëri nga të cilët do të kishte kontakte direkte me të 
dhe tjetri, duke ngritur një rreth survejimi të kahdohshëm. 


Njëri prej tyre do të quhej M.A., dhe në këtë libër do ta quajmë 
“dhëmbëprishuri”, sepse, pak a shumë kështu është njohur edhe në 
kohët e zhvillimit të ngjarjeve. Tjetri do të ishte Ramë M., i cili edhe më 
pas, do të njihej po kështu. Në vitet që shkuan, si për të dashur të 
dëshmojnë çfarë kishin qenë më parë, ata u shfaqën në pozicione të 
rëndësishme të sferave të shërbimeve të fshehta, jo vetëm partiake. 
Mirëpo, ky fakt, edhe pse tepër komprometues, nuk do të ishte i 
mjaftueshëm për të ngritur një akuzë. Fakti tjetër, që pikërisht pas kësaj 
kohe, për shërbimin e fshehtë serb fillojnë e bëhen gjërat më të 
njohura, krijon lidhjen e dytë të mundshme, në të cilën ia vlen të 


ndalesh. 


Ka pasur gjithnjë një dyzim mes Zahirit dhe “Ismetit”. Jam krejt i bindur 
se në fillimet e rrjedhjes së informacionit, ka qenë e vështirë krijimi i 
lidhjes që ekzistonte mes Zahirit dhe “Ismetit”, sepse, duke qenë dy 
burime të ndryshme, ata e kanë paraqitur edhe në dy emra të 
ndryshëm. 

Ka pasur tri mundësi të dekonspirimit: 

- Nga ata që kanë ditur për aksionet e Zahirit në rrethe të ndryshme 
dhe që e kanë ditur emrin e tij, por që nuk kanë ditur asgjë për 
“Ismetin”; 

- nga ata që kanë ditur përkatësinë e tij si anëtar i Shtabit Qendror, por 
pa e ditur se kush qëndron pas “Ismetit”; 

- dhe nga ata që e kanë ditur edhe njërën anë edhe tjetrën. 

Njeriu, që në këtë libër qëndron pas emrit “Dhëmbëprishuri”, është nga 
ata që i ka ditur edhe njërën anë edhe tjetrën. Pra, ai e ka ditur se kush 
qëndron pas “Ismetit”, e ka ditur se cili është funksioni i Zahir Pajazitit 
në 2linjën e Llapifdhe në strukturat e Ushtrisë Çlirimtare të Kosovës, i 
ka ditur edhe shumë nga aksionet që ishin ndërmarrë prej tij, ose, të 
paktën, zonat në të cilat janë kryer aksionet. 

Zahiri, në dublicitetin e tij, deri në ditën e rënies, ka qenë i pazbuluar. 
Gjithnjë për të, në rastin më ekstrem të mundshëm, është ditur vetëm 
gjysma e tij. Jo rrallë është hedhur hipoteza apo është plasuar ideja se, 
“Zahiri, aq sa ka qenë trim, aq ka qenë edhe dekonspirativ”. Janë 
hedhur fakte të ndryshëm, nganjëherë të rëndësishëm në dukje dhe 
herë pas here krejt të parëndësishëm. Është bërë lidhje mes qëndrimit 
dhe ushtrimit të Zahirit në Shqipëri, gjatë stërvitjeve ushtarake dhe 
faktit që kjo gjë ka qenë e njohur, jo vetëm në rastin e tij, për shërbimet 
e fshehta sekrete serbe. Kjo nuk mund të mohohet. Është bërë lidhje 
mes gëzhojave që janë gjetur në një aksion dhe veçantisë që kanë 
pasur ato. Ka pasur jo pak gjëra të tilla. Mirëpo, të gjitha së bashku nuk 
kanë mundur të krijojnë imazhin e plotë të figurës së tij, qoftë edhe në 
dosjet sekrete të policisë serbe, nëse nuk do të kishte pasur të dhëna 
shtesë, të cilat janë shumë më të vonshme se sa stërvitjet në Shqipëri 


në fund vitin 1991, apo gëzhojat e gjetura pak a shumë në këtë kohë. 

Nëse do të ishte ndryshe, atëherë, Zahiri do të duhej të ishte njeriu i 
parë që do të ishte gjykuar, qoftë edhe në mungesë, nga gjykatat e 
pushtuesit. Kujtesa e luftës është ende e freskët, tashmë dihen disa 
nga drejtuesit kryesorë që kanë qenë të dekonspiruar dhe të zbuluar 
nga shërbimet sekrete serbe. Dihet, për shembull, fakti se Hashim 
Thaçi dhe Rexhep Selimi kanë qenë të dekonspiruar, të zbuluar dhe, 
më pas, edhe të dënuar, nga strukturat e instaluara dhunshëm në 
Kosovë. Ata janë dënuar, në mungesë, në të njëjtin grup me Adem 
Jasharin. Kjo është pikërisht koha kur ai, Zahiri, lëviz nëpër të gjithë 
Kosovën, duke qenë gjysmë ilegal, herë pas here duke kaluar 
krejtësisht në ilegalitet. 

Nëse do të ishte ndryshe, Zahiri do të mund të arrestohej disa ditë më 
parë, kur edhe u bë rrethimi i lagjes ku mendohej se banonte ai, gjë që 
u përsërit, në po të njëjtat përmasa, edhe më 29 janar 1997. 

Të gjitha analizat që janë bërë më pas, qoftë të pjesshme apo më të 
thelluara, si dhe deklarimet e mëvonshme, të çojnë në përfundimin se, 
mjerisht, strukturat e UDB-së apo të KOS-it, kanë qenë në dijeni të 
aktivitetit të Nait Hasanit dhe të Zahir Pajazitit dhe kanë realizuar 
përcjelljen e tyre. Mirëpo, ndërsa kanë ditur aktivitetin, për një kohë 
shumë të gjatë, nuk kanë ditur se ku ishin vendqëndrimet e tyre, bazat 
ku strehoheshin, lidhjet me të tjerë jashtë rrjetit etj. Është plotësisht e 
mundshme, se duke ditur për identitetin e “Ismetit”, si njëri ndër figurat 
themelore të luftës, tepër vonë ata kanë bërë lidhjen mes tij dhe Zahir 
Pajazitit, pra mes figurës së luftës dhe figurës reale, jetësore. 

Prej sa kohe ishin ata në dijeni, dhe si kishte ndodhur e gjithë kjo, 
është diçka që, siç cilëson me të drejtë Xhavit Haliti, “duhet bërë një 
analizë, duhet t’i përmbahesh disa kushteve dhe informatave”. 

Atëherë le të vazhdojmë të bëjmë analizën, le të vazhdojmë t’u 
përmbahemi informatave dhe të caktojmë disa kushte. 


RIKTHIMI I PARË 


Është shumë e arsyeshme që, duke dashur të kemi një përfytyrim më 


të gjerë të të gjithë asaj që ka ndodhur në janarin e vitit 1997, të kemi 
një rikthim të natyrshëm. Pra, të kthehemi në disa nga gjenezat e 
goditjeve që i janë bërë lëvizjes klandestine në Kosovë, sidomos 
Lëvizjes Popullore të Kosovës. 

Herë pas here, në momente dhe kohë të veçanta, ajo është goditur 
tepër mizorisht. Thuajse gjithë drejtuesit kryesorë të saj, në një mënyrë 
ose në një tjetër, kanë rënë në prita të ndryshme, janë gjendur të 
rrethuar ose janë vrarë në udhëtim e sipër. Kjo e ka ndjekur Lëvizjen 
Popullore të Kosovës që nga ditë-themelimi i saj, më 17 janar 1982, 
kur, menjëherë pas aktit themelues, vriten, në një pusi tepër të 
menduar, Jusuf Gërvalla, Kadri Zeka dhe Bardhosh Gërvalla. Enigma e 
vrasjes së tyre, vetëm tani, pas botimit të romanit “Atentatet”, të 
Ibrahim Kelmendit, ka filluar të zbardhet ose më saktë ka ringritur 
domosdoshmërinë e saktësimit të saj. 

Herë pas here, si një makth i stërmadh, ka qenë enigma e vrasjes së 
Rexhep Malës dhe Nuhi Berishës, në janarin e vitit 1984, pas pak 
kohe, edhe e Bajram Bahtirit. Sapo ishte bërë përpjekja për të kaluar 
këtë gjendje makthi, vriten, përsëri në Prishtinë, Afrim Zhitia dhe Fahri 
Fazliu. Duke treguar për ngjarjen e ndodhur me Afrim Zhitinë dhe Fahri 
Fazliun, njëri ndër bashkëpunëtorët më të afërt të tyre, Ramadan 
Avdiu, në mbledhjen e KP të LPK-së, Dega Jashtë Vendi, më 10 maj 
1998, tregon: 

“Në shtator të vitit 1989 janë kapë dy shokë në aksion gjatë 
shpërndarjes së trakteve në Gllogoc (Bekim Krasniqi dhe Agron Shala), 
kurse ne Prishtinë janë arrestuar Afërdita Veliu, Fexhrije Bilalli. Si 
pasojë ka ardhur tek arrestimi i Shaban Mujës. Si rrjedhojë e gjendjes 
së krijuar është dashur të kalojë në ilegalitet Afrim Zhitia dhe Fadil 
Vata. Fillimisht ata kanë ardhur tek unë, se kam qenë në një celulë me 
Afrimin dhe Fadilin, dhe më kanë shpjeguar se si është krijuar gjendja. 
Ata më sugjeruan se patjetër duhet të kooptohem në Komitetin 
Drejtues të OMLK-së, për shkak se edhe Bardhyli (Mahmuti) është i 
rrezikuar dhe është e domosdoshme që të tërhiqemi, duke kaluar në 
ilegalitet. Kështu do të mbetet një strukturë e paqëndrueshme dhe që 
rrezikon edhe ekzistencën e organizatës. Për një javë rresht ata kanë 
qëndruar në shtëpinë time dhe kemi hartuar planin e veprimit të 
mëtejmë, bashkërisht. Pasi që janë marrë masat preventive për të 
gjithë organizatën, për ndërprerjen e arrestimeve dhe janë siguruar 



bazat për qëndrim të mëtejmë të Afrimit, janë marrë masat që Fadili të 
nxirret jashtë vendit për shkak të gjendjes së tij të rëndë shëndetësore 
dhe është thirr mbledhja e Komitetit drejtues. 

Kjo mbledhje është mbajtur më me 22 tetor në Prishtinë, në banesën e 
Binak Berishës. Në këtë mbledhje është bërë kooptimi im në Komitetin 
drejtues dhe është planifikuar që me 30 tetor të organizojmë 
demonstrata. 

Me 27 tetor i shpërndamë traktet dhe demonstratat u organizuan të 
fuqishme në shumë qytete të Kosovës. 

Me 2 nëntor u vranë Afrimi dhe Fahriu. 

Shkaqet e vrasjes së Afrimit. 

Fahriu dhe një shok tjetër, Behlul Labinishti, janë sulmuar prej policisë, 
kur janë ndarë prej demonstratës dhe kanë shkuar të vizitojnë dikë në 
spitalin që është afër hekurudhës në mbrëmjen e 1 Nëntorit 1989. 

Është bërë rezistencë aty nga Fahriu, Behluli është kapur dhe është 
arrestuar, Fahriu është shmangur dhe, për fat, nuk është plagosur. 
Fahriu ka shkuar në bazën ku ka ndenjur Afrimi. Në atë bazë Afrimi ka 
shkuar tri ditë më herët. Ai tha se do të shkoj të rri me dy shokë ilegalë. 
Ishin Hasan Ramadani dhe Bedri Blakçori. 

Fahriu, meqë ju ka shmangur arrestimit, ka shkuar atë natë aty ku ka 
qenë Afrimi. Ai e ka ditur atë bazë. Unë kisha caktuar një takim me 
Afrimin, të nesërmen, në orën gjashtë pasdite, për t’i dërguar disa 
materiale, për nxjerrjen e organit buletini i “Zërit të Kosovës, “Rruga e 
Lirisë”. Diku në orën 2 pasdite, llazi (Zhitija) ka ardhur tek unë dhe më 
tha se e kishte parë Afrimin me një djalë tjetër, që shkonte rrugës kah 
Velania. Kam menduar se Afrimi nuk është dashur të dalë prej bazës 
ku ka qenë. Më vonë, pasi që e kam përcjellë llazin, ka ardhur një shok 
tjetër, i cili më tregoi se janë rrethuar në Breg të Diellit, në banesën e 
“Shpëtimit”(Fahri Faslisë). Unë fillimisht kam dalë dhe kam shkuar në 
bazën ku kanë qenë. Atje kam takuar Hasanin Ramadanin dhe Bedri 
Blakçorin, që ishin të strehuar në atë bazë dhe i kam pyetur: “Përse ka 
dalë “lsmaili”(emri konspirativ i Afrimit). Mbrëmë, më thanë ata, pasi ka 
ardhur ai djali (sepse nuk e njihnin për shkak të konspiracionit), ata 
kanë biseduar bukur gjatë. Gjatë gjithë natës dhe në mëngjes. Në 
mesditë ai ka dashur të dalë, por Afrimi i ka thënë, ndal se po të 
shoqëroj dhe kanë shkuar. Vetëm një gjysmë ore pasi janë vendosur 
në banesën e Fahriut në kodër të Diellit, ata do të ndodhen të rrethuar. 
Unë, asnjëherë nuk e kam pasur të qartë arsyen, përse ata kanë dal 
dhe kanë shkuar në shtëpinë e Fahriut. (10 maj 1998. Kaseta 6/a.) 



Eshtë krejtësisht e mundshme që banesa e Fahriut të ketë qenë nën 
mbikëqyrjen e vazhdueshme të shërbimit të fshehtë serb. Fare pak 
kohë, pasi Fahriu dhe Afrimi janë futur në banesë ka filluar edhe 
rrethimi i shumëfishtë i tyre. Ky, si duket, është edhe momenti i zbulimit 
të tyre, sepse sikur të ishin zbuluar më herët, do të ishte goditur edhe 
baza ku kanë qëndruar Flasan Ramadani dhe Bedri Blakçori. 

Është e vërtetë se një lëvizje ilegale, për më tepër aktive, si ishte LPK, 
do të kishte përgjimet, ndjekjet, denoncuesit e saj, qoftë nga jashtë, pra 
nga shërbimet e fshehta serbe, qoftë nga brenda, nga të infiltruarit. Po 
ashtu, vetë fakti se, drejtuesit e organizatës do të ishin më të 
ekspozuarit, e bënte edhe më të mundshme goditjen e tyre. Në fund të 
fundit, qëllimi themelor i shërbimeve të fshehta serbe, UDB apo KOS, 
ka qenë pikërisht goditja, që në fillimet e saj, të lëvizjes ilegale, 
sidomos të lëvizjes ilegale çlirimtare. Më e përqendruar bëhet kjo 
detyrë për shërbimin sekret serb pas ngjarjeve të fillim viteve ‘90, kur 
filluan të shfaqen goditjet e para, si ishte aksioni në Drenasin e sotëm, 
në të cilin morën pjesë Sami Lushtaku, Ramiz Lladrovci, Flashim Thaçi 
dhe Jakup Nura - të gjithë emra të njohur më pas në rezistencën e 
armatosur. 

Është një kohë kur strukturat lokale të Lëvizjes Popullore të Kosovës 
nuk dëshirojnë më të bëhen pjesë e një revolte të zakonshme, si për 
shembull me shpërndarje traktesh, shkrim parullash, etj., por kërkojnë 
kalimin në aksionet e armatosura. Kërkojnë njëkohësisht që të ketë një 
strukturë politike, organizative, që të marrë përsipër realizimin e 
aksioneve dhe mbështetjen e tyre. Për një gjë të tillë ata bëjnë presion 
në strukturat drejtuese të organizatës. 

Le të kthehem edhe një herë në prononcimin e Ramadan Avdiut, në 
mbledhjen e Këshillit të Përgjithshëm të LPK-së, Dega Jashtë Vendit, 
të 10 majit 1998. 

Ramadan Avdiu: 

...Ne kemi ardhur në përfundimin dhe kemi ndërtuar strategjinë që të 
organizohet një strukturë që të jetë e qëndrueshme dhe jo të 
organizohet një strukturë e cila kryen një mbledhje dhe nuk i kryen 
punët që duheshin. Kështu që, më herët kanë filluar aksionet e 
armatosura. Ato janë organizuar nga Lëvizja. Unë kam qenë një prej 
atyre që i kam furnizuar njësitet e para të Ushtrisë, që do të njihet më 


vonë si UÇK. Dhe kur kam shkuar në Skenderaj, fjala vjen, Mehmeti 
(Bislimi) ka qenë prezent, edhe Hashimi (Thaçi) ka qenë prezent, nga 
anëtarësia e Lëvizjes, e Këshillit të Rrethit, nga Sami Lushtaku, Hilmi 
Zeka por edhe nga Adem Jashari, është kërkuar që përgjegjësia për 
aksionet të merret nga Lëvizja. Unë kam kundërshtuar dhe u kam 
thënë se me organizimin që e kemi, duke i pas parasysh edhe 
dyshimet që i kemi për dekonspirimet në vende të ndryshme, ne mund 
ta marrim përgjegjësinë, mirëpo nuk do të shkojë gjatë dhe do të na 
arrestojnë. Duhet pasur shumë kujdes, u kam thënë, që të mos 
dështojmë në start, sepse për ta sjellë gjendjen në këtë shkallë që e 
kemi sot, pas ndonjë goditje eventuale nga ana e armikut, do të na 
duhet kohë e gjatë. 

Shërbimi i fshehtë serb kishte mjaft informacione rreth Lëvizjes përmes 
Shaban Sh. Domethënë është kërkuar që aksionet të merren përsipër 
nga Lëvizja, unë u kam thënë se nuk do të merren përsipër nga 
organizata, por, për ne, janë shumë të mira këto aksione që po bëhen, 
do i mbështesim, deri sa të krijohet një strukturë ushtarake. 

Ramiz Lladrovci: 

Më fal Ramadan, a mund të di se kur ke qenë në Drenicë? 

Ramadan Avdiu: 

Në Drenicë kam qenë në qershortë vitit 1993. Domethënë, në atë 
kohë unë nuk kam qenë që LPK-ja t’i marrë përsipër aksionet, para se 
të krijohet një mekanizëm ushtarak, që ky mekanizëm të jetë 
konspirativ, e që krahas të tjerëve, do të kishte edhe anëtarë të 
Lëvizjes që nuk do të dinin gjë për atë organizim. Si pasojë e kësaj, ne 
mjaft anëtarëve të Lëvizjes ua kemi fshehur, nuk u kemi dhënë 
informacion, qoftë për aksionet, qoftë për organizimin që po bëhet, 
sepse e kishim tash një përvojë, por edhe i njihnim anëtarët e Lëvizjes, 
se kush mund të kyçet dhe mund t’i besohet, dhe kush nuk mund të 
kyçet, sepse nuk mund ta mbajnë sekretin. Kështu ka ndodhur edhe në 
Këshillin e Rrethit në Pejë, Qerimi (Kelmendi) ka qenë prezent, është 
kërkuar që të bëheshin aksione, ka pasur presion prej anëtarësisë, dhe 
u është thënë se, porsa të kryhet Mbledhja e Përgjithshme (e Katërta), 
shumë gjëra do të definohen dhe secili do e gjejë vendin e vet. (10 maj 
1998,Kaseta 7/a) 

Me gjithë luhatjet, devijimet, përsëri korrigjimet, luhatjet e tjera, 
përcaktimet e sakta dhe ndreqjet, të cilat kishin ndodhur më parë, 


Mbledhja e Katërt e Përgjithshme e LPK-së mori vendimin e njohur për 
fillimin e rezistencës së armatosur. 

Përcaktimi i një orientimi të tillë dhe fillimi i punës për sendërtimin e tij, 
krijuan problemin më të madh tek shërbimi i fshehtë serb. Në fakt, duan 
apo nuk duan organizatorët, shërbimi serb ishte në dijeni të asaj që po 
vendosej dhe mendoi se goditja duhet bërë në rrafsh të gjerë, e 
menjëhershme dhe e ashpër. 

Si ndodhi goditja? 

Ramadan Avdiu (“Dani”) është njëra ndër figurat më përfaqësuese të 
kësaj kohe në radhët e Lëvizjes Popullore të Kosovës. “Dani”është, 
nëse mund të thuhet kështu, i pranishmi i domosdoshëm në të gjitha 
takimet e rëndësishme, bashkëdrejtues dhe ideator i shumë lëvizjeve 
politike të kohës. Pra është plotësisht i besueshëm në tregimin e tij. 

Ai tregon: Në Mbledhjen e katërt të LPK është vendosur që të 
ndryshohet emri nga LPRK në LPK, pastaj vendimi më i rëndësishëm 
është afrimi i bërthamave të armatosura që i kishim krijuar dhe 
strukturimi i tyre, duke iu dhënë dritën jeshile për veprim. Pra, vendimi 
historik për kalimin në fazën e organizimit të kryengritjes së armatosur 
çlirimtare. Pastaj në këtë mbledhje është zgjedhur Këshilli Drejtues dhe 
Kryesia e LPK-së. 

Ditën kur po mbahej Mbledhja e katërt e Përgjithshme janë arrestuar 5 
veprimtarë të LKÇK-së. Katër nga ta më kanë njohur dhe deri diku e 
kanë ditur pozicionin tim në hierarkinë organizative të LPK-së. Kështu 
që me të kuptuar lajmin e atij arrestimi, ne kemi supozuar se do të ketë 
fushatë arrestimesh nga ana e UDB-së dhe i kemi marrë masat që 
fillimisht t’i nxjerrim jashtë Kosovës delegatët e Mbledhjes së katërt të 
Përgjithshme që kishin ardhur nga Dega Jashtë Vendit. Ata të gjithë në 
Kosovë i kishim futur ilegalisht. Kanë qenë pesë: Emrush Xhemaili, 
Fazli Veliu, Beqir Beqa, Sabri Kiçmari dhe Bilall Sherifi. Pastaj unë dhe 
disa veprimtarë të tjerë jemi tërhequr në fshehtësi të thellë. 

Më 2 gusht 1993 ka filluar një fushatë e egër e arrestimeve të 
veprimtarëve të LPK-së. Diku para agimit të ditës së dy gushtit është 
rrethuar jo vetëm shtëpia ime, por thuajse e tërë lagjja ku unë banoja. 
Unë nuk isha në shtëpi dhe i shpëtova arrestimit. Pas një kontrolli dhe 
vandalizmi të theksuar nga policia okupatore, janë arrestuar babai 
Hamiti, xhaxhai Sabiti dhe vëllai im Rexhepi. Në të njëjtën kohë janë 


rrethuar dhe kërkuar që të arrestohen pjesa më reprezentative e 
veprimtarëve të LPK-së, janë arrestuar Xhavit Haziri, Ahmet Haxhiu, 
Nehat Selimi, Rexhep Avdiu e Shemsi Veseli në Prishtinë, Ismet 
Mahmuti, Hajredin Hyseni, Faik Ajeti në Besianë, Beadin Hallaqi e 
Binak Berisha në Prizren, Shefki Muqaj e llaz Kadolli në Therandë, 
Ramadan Pllana e Islam Mulaku në Vushtrri, Bajrush Xhemaili në 
Ferizaj, etj., kurse janë kërkuar që të arrestohen dhe ju kanë shmangur 
arrestimit, përveç meje, edhe Azem Syla, Hashim Thaçi, Kadri Veseli, 
Ramiz Lladrovci, Ekrem Jashari, Halil Selimi, Ibish Neziri, Hidajete 
Krasniqi, Adrian Krasniqi, etj. Nga të gjithë të arrestuarit vetëm Xhavit 
Haziri ka qenë pjesëmarrës i Mbledhjes së Katërt të Përgjithshme. 

Duke qenë se unë kisha qenë bartësi kryesor i aktivitetit dhe e njihja 
strukturën e organizimit më së miri nga të gjithë në Kosovë, kujdesi për 
mua ka qenë i madh nga të gjithë shokët. Në Kosovë kam qëndruar më 
shumë se një muaj duke u përpjekur që të sanojmë gjendjen. Arritëm 
që përmes lidhjeve që kishim në burg të informojmë Xhavit Hazirin dhe 
të tjerët se kush është arrestuar e kush jo. Ky ka qenë hapi që e ka 
ndërprerë fushatën e arrestimeve, sepse si Xhaviti ashtu edhe shumica 
e të arrestuarve të tjerë, në hetime janë ndalur tek unë. Pas një muaji 
kam kaluar në Shqipëri, prej nga jemi përpjekur që të sanojmë pasojat 
e krijuara me arrestimet dhe goditjet që na ishin bërë nga UDB-ja. Në 
muajin tetor të vitit 1993 është vendosur që unë të kaloj në Zvicër. 
Ndërkaq me organizimin në Kosovë kanë vazhduar të mirren Hashim 
Thaçi, Azem Syla, Kadri Veseli, Adnan Asllani si dhe veprimtarë që nuk 
ishin të dekonspiruar, si Sokol Bashota, Nait Hasani, Zahir Pajaziti, 
Xheladin Gashi, Mujë Krasniqi, Rexhep Selimi, Luan Haradinaj, Lahi 
Ibrahimaj, Fatmir Limaj, Rrustem Mustafa, Jakup Nura, etj. 

Ka edhe një dëshmi tjetër. Në një material të përgatitur për Komisionin 
e Posaçëm të LPK-së, lidhur me ngjarjen e 31 janarit e të tjera, njëri 
ndër organizatorët e MKP, Adnan Asllani, tregon për rastin krejt të 
veçantë, do të thoja të pashembullt, në zgjedhjen ose përcaktimin e 
Këshillit të Përgjithshëm në MKP. Them se është rast krejt i veçantë, 
pasi kjo do të ndodhte vetëm një herë, më pas, ashtu si edhe më parë, 
do të zbatoheshin norma krejtësisht të tjera. 

Adnan Asllani: 

Organizimi i mbledhjeve të mëhershme, sidomos ajo e treta, 
organizatës sonë i kishte dhënë mësime të mjaftueshme për 
dekonspirimin e radhëve, sidomos të organeve drejtuese. Prandaj, 


Grupi i Organizimit dhe i Riorganizimit (GOR) (Ky grup përbëhej prej 
pesë vetave - Ramadan Avdiu, Adnan Asllani, Hashim Thaçi, Bilall 
Sherifi dhe Hulusi Beqiri - shënim i autorit), në konsultim me kryesinë e 
para Mbledhjes së Katërt të Përgjithshme, vendosi që të formojë një 
Komision, i cili do të shqyrtonte listën e kandidatëve të mundshëm për 
anëtarë të Këshillit të Përgjithshëm, dhe, të cilët, do t’ia propozonte 
Mbledhjes së Përgjithshme. Në propozim do të hidhej që të mos 
publikohej Këshilli i Përgjithshëm, por t’i besohej komisionit të përbërë 
nga Halil Selimi, Adnan Asllani dhe Hashim Thaçi. Mbledhja, siç pritej, 
miratoi propozimin e komisionit dhe ia fali besimin për emërimin e KP. 


(Sipas parashikimit të Komisionit, në KP do të zgjidheshin: Bajrush 
Xhemajli, Halil Selimi, Emin Krasniqi, Adnan Asllani, Shaban Shala, 
Xhavit Haziri - shënim i autorit). 

Ky rast, emërimi i Këshillit të Përgjithshëm, jo vetëm pa hyrë në 
zgjedhje, por edhe duke u ditur vetëm nga një rreth i ngushtë, do të 
jetë i vetmi precedent i tillë, dhe kjo ka lidhje me vendimin e veçantë 
për fillimin e veprimeve të armatosura. 

Në fund të materialit të paraqitur, i cili është mjaft i gjerë dhe për 
probleme të rëndësishme, jo rastësisht, Adnan Asllani ka shënuar: 
“Mbaj përgjegjësi të plotë për ato që kam deklaruar. Dëshiroj që ky 
material të mos lexohet nga të tjerët, përveç Bedri Islamit dhe Sejdi 
Gegës, kjo edhe për shkak të emrave që kam përmendur”. 


Materiali është punuar më 8 korrik 1998, mirëpo ende disa nga njerëzit 
e përmendur në materialin e sipërm, ishin në struktura ilegale. Çka do 
të thotë, se edhe pas fillimit të luftës, është bërë kujdes që disa ngjarje 
dhe emra të mbeten në rrethin e ngushtë të njerëzve. 


Duke i lënë pas ngjarjet që kanë ndodhur para vitit 1993, pra edhe kur 
kanë ndodhur arrestimet masive në radhët e organizuara të lëvizjeve 
ilegale, sidomos të LPK-së, ndryshe nga sa kishte ndodhur më parë, 
arrestimet e fundit janë analizuar e diskutuar gjerësisht. Është bërë një 
material i veçantë, i titulluar “Sqarim mbi shkaqet dhe rrethanat që 
sollën deri te arrestimet e fundit të anëtarëve të LPK-së”. Materiali 
është punuar nga Adnan Asllani (“Bashkimi”) dhe Halil Selimi 
(“Qamili”), në atë kohë anëtarë të Trupës Udhëheqëse të LPK-së të 
dalë nga Mbledhja e Dhjetorit 1993, Trupë në të cilën bënin pjesë edhe 


Ali Ahmeti (“Abazi”), Hashim Thaçi (“Selimi”), Emrush Xhemajli 
(“Muhameti”). Kjo Trupë udhëheqëse, sipas vendimit të datës 25 
dhjetor 1993, të Mbledhjes së Përbashkët të Përfaqësuesve të LPK-së 
nga brenda dhe të Kryesisë së Këshillit të Përgjithshëm të LPK-së 
Dega Jashtë Vendit, do të luante rolin e Këshillit të Përgjithshëm deri 
në normalizimin e gjendjes. Kjo Trupë, udhëheqës i së cilës do të 
zgjidhej Adnan Asllani (“Bashkimi”), do të jepte llogari para atyre që e 
kanë ngarkuar dhe organeve statutare, gjë që është e kuptueshme. 
(“Dajës F”. (Fazli Veliu), “Besimit”(Azem Syla), “Zekës”(Xhavit Haliti)”. 

Diskutimi për arrestimet e fundit, të vitit 1993, është bërë fillimisht nga 
data 23 deri më 25 dhjetor 1993. 

Mendoj që, pa nxjerrë dekonspirimet për emrat e përveçëm dhe 
ngjarjet e veçanta, do të ishte mirë që të sjell disa fragmente të 
diskutimeve, duke pasur të drejtën e shkurtimit të tyre, pa ndryshuar 
asgjë në përmbajtje. 

Mbledhja u thirr nga përfaqësuesit e LPK-së nga brenda. 

Në Mbledhje prezantojnë: “Besimi”(Azem Syla), “Daja”(Fazli Veliu), 
“Bashkimi”(Adnan Asllani), “Qamili”(Halil Selimi), “Selimi”(Hashim 
Thaçi), “Abazi”(Ali Ahmeti), “Muhameti”(Emrush Xhemajli), 
“Zeka”(Xhavit Haliti). Caktimi i pseudonimeve “Besimi”për Azem Sylën 
dhe “Selimi”për Hashim Thaçin, ka qenë krejtësisht i rastësishëm dhe 
është vepruar kështu vetëm në mbledhjet e këtij grupi. Zakonisht ata 
kanë përdorur pseudonime të tjerë - shënim i autorit. 

Mbledhjen u caktua që ta udhëheqë “Bashkimi”(Adnan Asllani). 

Ai vlerësoi pozitive Mbledhjet në Tiranë (të mëparshme), Mbledhjen 
Konsultative në Kërçovë dhe Mbledhjen e Katërt të LPK-së, duke pasur 
parasysh mundësitë dhe rrethanat e veprimit. 

Menjëherë pas MKP, ende pa u konstituuar KP, u bënë arrestimet dhe 
u burgosën dy anëtarë të Këshillit të Përgjithshëm, dy u arratisën në 
Shqipëri, dy mbetën jashtë rrjedhës dhe një në ekzil. 

Në vazhdim Adnan Asllani foli edhe për shkaqet e arrestimeve: 


1. Mosorganizimi i mirë i joni, gabimet tona, para së gjithash të ish- 
Këshillit të Përgjithshëm. 

2. Lindja e LKÇK-së, PRSH-së nga gjiri i LPK-së. 

3. Përzierja e anëtarësisë mes këtyre fraksioneve dhe LPK-së dhe 
përfolja pa kontroll për anëtarët, organet udhëheqëse dhe LPK-në në 
përgjithësi. 

4. Mosdisiplina dhe përfoljet brenda radhëve të LPK-së, 
moskonspiracioni, sidomos ndaj anëtarëve të Këshillit të Përgjithshëm, 
si ndikim i formave legale. 

5. Futja e kolonës së pestë në radhët tona (supozohet për...). 

Qëndrimi i pjesës më të madhe të rretheve nuk kanë pranuar të 
vazhdojnë veprimtarinë (Mitrovica, Peja, Rugova, Skënderaj, Gllogovci, 
Klina, Kumanova), pa sqarimin rreth arrestimeve... 

Materialet e MKP nuk kanë rënë në dorë të UDB-së. Mbledhja, sipas të 
gjitha të dhënave të deritanishme, nuk dihet nga UDB-ja se ku është 
mbajtur... Përmes anëtarëve të familjes se vet Xhavit Haziri na ka çuar 
fjalë: “Shtëpinë që kemi filluar ta ndërtojmë, ta lëmë krejt tash për 
tash se tullat i ka të dobëta e u rrënohet menjëherë, prandaj 
djemtë le të kthehen të studiojnë aty ku kanë qenë”. 

Hashim Thaçi në diskutimin e tij theksoi se rrethet me të cilat ka 
kontaktuar janë të gatshme të punojnë, menjëherë pasi të sqarohen. 

Azem Syla në fjalën e vet tha se “Hysen Gega nga burgu ka thënë se 
x-i ka vizita sa herë që të dojë dhe sa kohë që të dojë”. 


Xhavit Haliti sqaroi se Baca M.D. ia ka thënë se “e kemi ditur se y-ni 
është informator i UDB-së, por kemi menduar se punon për LPK-në. 
Ata e kanë dyshimin edhe tek z-ti,vëllai i të cilit është shoku ynë. 

Xhaviti gjithashtu sqaroi edhe rastin e zënies së 12-13 automatikëve 
dhe se njeriu i akuzuar për këtë zënie të armëve nuk ka ditur asgjë dhe 
akuzohet pa të drejtë. Ai kërkoi të mos nënvlerësohet, edhe në të 
ardhmen, depërtimi i armikut... 

Në Mbledhje u vendos që brenda muajit janar të paraqitet Materiali 
përkatës. 


Materiali është paraqitur në fillimin e janarit të vitit 1994. Në pjesën 
hyrëse të tij është theksuar se: 

“Gjatë arrestimeve të gushtit dhe atyre të mëvonshme, janë përfshirë 
një numër i konsiderueshëm i shokëve tanë, duke filluar nga Këshilli 
Popullor e deri në udhëheqje të Organizatës, si dhe shumë shokë të 
tjerë iu shmangën kësaj, duke u arratisur në drejtime të ndryshme. 

Edhe pas kësaj ngjarje është bërë përpjekje për konsolidim të radhëve, 
por meqë shumë rrethe kanë kushtëzuar punën e mëtejshme drejt 
konsolidimit, duke kërkuar sqarim prej organeve përgjegjëse rreth 
arrestimeve, kjo punë nuk ka arritur të kryhet si duhet. 

Prandaj në nivel të organizatës është ngritur një Komision për 
Shqyrtimin e Shkaqeve të Arrestimeve, i cili nxjerr këtë vlerësim të 
bazuar në deklaratat e shokëve që ishin më në rrjedhë...”. 

Përse ishte e domosdoshme, në fundin e vitit 1993 dhe fillimin e vitit 
1994, të sqaroheshin shkaqet dhe rrethanat që sollën deri tek 
arrestimet masive? 

Janë tri arsye themelore: 

- Ishte e dyta herë, brenda pak viteve, që organizata goditej rëndë nga 
arrestimet masive. Pikërisht kur ishte menduar se po ngrihej një 
strukturë solide, kishte ardhur goditja. Brenda pak ditësh, saktësisht 
menjëherë pas vendimit për fillimin në kalimin e fazës së luftës së 
armatosur, organizata pësoi, edhe një herë, një goditje të fuqishme, e 
cila, për një kohë e spostoi vëmendjen e saj nga objektivat themelorë 
dhe ia mpiu veprimin. 

- Në Kosovë kishte disa kohë që kishte filluar ngritja e njësiteve të para 
të rezistencës, sidomos në zonën e Drenicës, të Llapit e të Dukagjinit. 
Përfshirja e mëtejshme e zonave të tjera nuk mund të bëhej pa 
analizuar mirë dhe saktësisht gjendjen e krijuar dhe ndërmarrjen e 
masave të tjera. 

- Këtë e kërkonin tashmë jo vetëm drejtuesit e Organizatës, por çfarë 
është më e rëndësishme, e kërkonin edhe strukturat organizative në 
rajone e komuna. Më shumë se gjithçka, ishte fillesa e një lëvizje nga 
poshtë. 


Nga ana tjetër, këta burra që janë mbledhur në Tiranë, një pjesë nga të 
cilët kishin ikur nga Kosova, kur kërkohen të arrestoheshin, janë 
ndoshta në ditët e tyre më të vështira. Kjo nuk ka lidhje me jetën e tyre 
vetjake. Ajo mund të rregullohej gjithsesi. Brejtja qëndron në fillet e 
strukturave që po përgatiten ose që janë ngritur. Është ndoshta koha e 
vetmisë së tyre më të madhe, ndjehet një lloj dimri i acartë, rrugëdaljet 
janë shumë të pakta. Nganjëherë duken të pamundshme. Përreth tyre, 
herë pas here, ka një shurdhëri të jashtëzakonshme, qoftë edhe për 
gjëra krejt të zakonshme. 

Kanë synuar jo ndonjë gjë të jashtëzakonshme, por thjeshtë të botojnë 
një komunikatë në shtypin e përditshëm të Tiranës, në të cilën 
dëshmoheshin arrestimet dhe dënoheshin gjykimet që tashmë kishin 
filluar, duke dashur edhe të vënë sinjalin se organizata vazhdon të 
ekzistojë dhe nuk duhet të ketë thyerje. Kanë provuar gjithkund. Dyert 
janë mbyllur. Nuk kanë provuar vetëm në Tiranë, por edhe në 
Prishtinë. “Bujku”nuk e boton me pretekstin se e mbyllin gazetën, 
refuzimin e bën Ruzhdi Demiri. Në “Zëri”e refuzon Bardh Hamza. 


Po në Tiranë? 


Adnan Asllani: 

Komunikatën ia kam dorëzuar në dorë redaktorit Luan Rama (gazeta 
“Zëri i Popullit”), ka premtuar se do të botohet pas dy ditëve, por nuk e 
botoi. Mehmet Gjata në “Rilindja”në Tiranë tha se unë botoj vetëm 
çfarë më vjen nga Prishtina dhe, në këtë formë se si është komunikata, 
unë nuk e botoj. Bashkim Trenova, “Rilindja Demokratike”, më tha se 
nuk kemi vërejtje për përmbajtjen, por duam të dimë se kush është 
LPK, kush është kryetari, ku e ka vulën, ku e ka selinë, a është kundër 
Ibrahim Rugovës, a ka lidhje me ndonjë grup jashtë vendit, etj. Nuk e 
botoi. Zëvendëskryeredaktori i “Republikës”nuk e botoi. Asllan Bajrami i 
RTSH, programi për bashkatdhetarë, tha se do të emetohet, por nuk e 
publikoi. 

A nuk të duket e çuditshme kur organet kryesore të shtypit shqiptar, të 
partive kryesore, LDK, PSSH, PDSH, PR, nuk pranojnë botimin edhe të 
një komunikate të vetme, kur deri atëherë, në faqet e tyre janë botuar e 
ribotuar dhjetëra e dhjetëra paçavure të gjithfarë organizmash, politikë 
ose jopolitikë? 


Sikur të ishte ky halli i vetëm, nuk do të kishte as shqetësimin më të 
vogël. 

Halli i tyre shkon deri tek ekuivoku: 

Halil Selimi: 

Të gjithë dobësitë relativisht i dimë. Qëndrimet e mbledhjes së kaluar 
dihen. Unë pyes: a ka mundësi të shpresohet për ringritje, meqë 
mbështetja kryesore në mbledhjen e kaluar ishte në deklarimin e 
“Besimit”(Adnan Asllani) dhe të “Selimit”(Hashim Thaçi) se kemi forca. 
Domethënë, nëse po e vazhdojmë, si? Nëse po e lëmë, si? Mendoj se 
duhet të mblidhen njerëzit dhe të vendosin vetë ata se çfarë duan të 
bëjnë. Jo të pretendojmë t’i udhëheqim ne prej jashtë, por atyre u takon 
zgjidhja e rrugës më të mirë... 

Edhe në mbledhjet e mëpasme, jo vetëm të Trupës Drejtuese, por në 
një koordinim më të gjerë, është shfaqur herë pas here, dyshimi se, 
nëse vazhdohet edhe më tej me forma të njëjta, do të kishte përsëri 
goditje. 

Të tërheq vëmendjen një pjesë e diskutimit të Hashim Thaçit: 

“Organizata jonë në Kosovë, pas arrestimeve, nuk është faktor i 
rëndësishëm politik. Ndoshta nga goditjet, por edhe nga dobësitë tona. 
Duhet të shohim se ku kemi gabuar. Organizim ilegal në Kosovë dhe 
organizim legal jashtë Kosovës, nuk shkon. Duhet ta ndryshojmë krejt 
formën e organizimit. Ka qenë e gabuar që nga vitet ‘90. Pos një 
organizimi të mirëfilltë brenda, duhet të bëhet edhe jashtë. Vetëm 
frikësohem se do i marrim njerëzit në qafë. Dikush e ka me hile. Se 
kush nuk e di. Unë jam gati të futem në Kosovë...”. 


Përfundim i Rikthimit të Parë: 

Do të duhej të pyetej: Përse më është dashur të rikthehem kaq gjatë në 
dhjetorin e vitit 1993 dhe fillimin e vitit të pasmë, ndërsa ngjarja, për të 
cilin shkruhet ky libër, ka ndodhur në fundin e janarit të vitit 1997, pra tri 
vite më pas? 


Do të ishte një pyetje e drejtë. Mirëpo, mendoj se pa këtë rikthim, nuk 
do të ishte e plotë pjesa që do të vinte më tej. Nuk do të ishte e tillë, 
sepse në fundvitin 1993 dhe fillimet e vitit 1994, ndryshe nga sa më 
parë, në Kosovë ka zhvillime të një rëndësie të veçantë. Janë fillesat e 
strukturave ushtarake dhe të krijimit të Ushtrisë Çlirimtare të Kosovës. 
Rëndesa e përmasave të një ngjarje të tillë do të duhej të kishte 
themele të qarta, në mënyrë figurative do të thoja, se do të duhej të 
kishte themele të palagështitura, sidomos nga dekonspirimi, nga ajo 
që, zakonisht, në një luftë, quhet kolonë e pestë. 

Përmes këtij rikthimi do të doja të bëja të qartë se strukturat politike e 
ushtarake që morën përsipër barrën e organizimit të luftës e kishin këtë 
merak. Kishin merakun se mos vallë, pas një muaji a dy veprimtarie, 
bazat mund të zbuloheshin, kur për më tepër, në kushtet ku ishte futur 
Kosova e “legalitetit”, mundësia e dekonspirimit nga “brenda”- pra nga 
vetë shqipfolësit, ishte shumë më e madhe se nga “jashtë”- pra nga 
shërbimet e fshehta serbe. Këtë merak e kishin edhe tre personazhet 
realë të këtij libri, Zahir Pajaziti, Hakif Zejnullahu dhe Edmond Hoxha. 

Është edhe një shkak tjetër themelor dhe, i cili, mendoj unë, ka qenë i 
një rëndësie të veçantë. Ndoshta edhe më i rëndësishmi. 

Pas arrestimeve të vitit 1993, për herë të parë, në lëvizjen ilegale, 
krijohet një Sektor i Veçantë, i posaçëm, i cili do të merrej me 
përgatitjen e luftës së armatosur. Kjo nuk kishte ndodhur më përpara, 
megjithëse kishte pasur përpjekje të tilla. Në mesin e vitit 1985 Fehmi 
Lladrovci ishte zgjedhur anëtar i sekretariatit të LPK-së për problemet e 
organizimit të luftës, e më pas ishin ngritur grupe të veçanta, në 
përbërje të të cilave, në periudha të ndryshme, pas fillimit të viteve ‘90 
do të ishin Fehmi Lladrovci, Azem Syla, Halil Selimi, Adnan Asllani, 
Hashim Thaçi, Ramadan Avdiu e të tjerë, por kësaj radhe, ky sektor, i 
cili do të ngritej nga Lëvizja Popullore e Kosovës, do të kishte 
specifikën e tij: megjithëse ai do të ishte një strukturë e ngritur nga 
LPK-ja, ai nuk do të informonte për punën e tij Këshillin e Përgjithshëm 
të Organizatës, por vetëm kryesinë e saj. Për më tepër, ai nuk do të 
informonte për bartësit e aksioneve, strukturat, personat përgjegjës, 
por vetëm për gjërat më themelore të luftës, ndërsa të tjerat do të 
ruheshin në një guaskë të fortë të sekretit. Kjo edhe për faktin, se 
përvoja e afruar nga grupet që u stërvitën në Shqipëri, në fillimin e 
këtyre viteve dhe që me përjashtime të vogla përfunduan të gjitha 


nëpër burgje, u dekonspiruan ose u larguan jashtë Kosovës, e bënte 
edhe më të domosdoshme, mbylljen e sekretit në një rreth shumë të 
ngushtë. 

Mbledhja e Katërt e Përgjithshme e LPK-së, saktësisht Grupi i 
posaçëm që do të vendoste për emërimet e strukturave të larta 
drejtuese, Halil Selimi, Adnan Asllani dhe Hashim Thaçi, përcaktojnë 
Xhavit Hazirin si drejtues kryesor të lëvizjes guerile në Kosovë, i cili, jo 
rastësisht, do të dërgonte mesazhin e tij të njohur nga burgu, për të 
patur një ndërprerje ‘në shtëpinë që kemi filluartë ndërtojmë’. Arrestimi 
i Xhavit Hazirit, ende pa përfunduar mirë Mbledhja e Katërt e 
Përgjithshme dhe dënimi i tij i mëpasëm, e bënin edhe më të 
domosdoshme krijimin e kësaj strukture ushtarake, krejt të veçantë dhe 
krejtësisht ilegale edhe brenda një lëvizje ilegale. 

Emërimi i Xhavit Hazirit, nga Komisioni i Posaçëm, do të ishte i fshehtë 
edhe për vetë pjestarët e Mbledhjes së Përgjithshme, ashtu si ka 
mbetur enigmë se cilët njerëz arriti të grumbullojë ai rreth vetes në ato 
fare pak ditë, që e ndajnë përfundimin e mbledhjes së përgjithshme 
deri tek arrestimi i tij. Xhavit Haziri do të dënohej me 5 vite burgim, pas 
daljes së tij në vitin 1998, i njohur me pseudonimin “Mjeku”, ai do të 
vepronte për afro pesë muaj në Prishtinë, pastaj do të kidnapohej dhe 
ende sot, nuk dihet asgjë më tej për fatin e jetës së tij, e cila ishte e 
mbushur, si e rrallëkujt, me ngjarje dhe përmasa epike. 

Përgjegjës i sektorit të veçantë ushtarak u caktua Xhavit Haliti (“Zeka”), 
i cili, mbi bazën e një vendimi të posaçëm të strukturave drejtuese të 
Lëvizjes të vitit 1991, kishte marrë detyrën për krijimin e strukturave 
ushtarake, dhe së bashku me të edhe Ali Ahmeti (“Abazi”) dhe Jashar 
Salihu. Më pas, këtij sektori, pas largimit të tij nga Kosova, iu 
bashkëngjit edhe Azem Syla (“Antoni”në Kosovë dhe “Daja i vogël”në 
Zvicër). 

Për të ilustruar këtë, më lejohet të sjell një fragment nga biseda mes 
disa anëtarëve të komisionit të veçantë, të ngritur nga Këshilli i 
Përgjithshëm i LPK-së në qershorin e vitit 1998, Naser Idrizi, Sejdi 
Gega dhe përgjegjësit të sektorit, Xhavit Halitit, ku është i pranishëm 
edhe Ramiz Lladrovci, i dërguar i organizatës dhe bashkëdrejtues i 
Fondit “Vendlindja thërret”në Shqipëri. 


Komisioni: Çfarë ishin lidhjet në mes të Këshillit të Përgjithshëm dhe 
sektorit të veçantë? 

Xhavit Haliti: Këshilli i Përgjithshëm i LPK-së nuk ka qenë absolutisht 
kompetent me u marrë me çështjen e Ushtrisë Çlirimtare të Kosovës. 
Sepse kompetencat për UÇK-në i ka pas vetëm kryesia, në bazë të 
marrëveshjes që është bërë, me idenë që të mbahen gjërat sekret, që 
veprimet të kryhen perfekt dhe vendimet të merren në kryesi dhe të 
mos dalin në Këshillin e Përgjithshëm. 

Komisioni: Këtu është fjala jo për Këshillin e Përgjithshëm, por për 
kryesinë, për lidhjet që keni pasur. 

Xhavit Haliti: Kanë qenë lidhje normale pune, por edhe brenda kryesisë 
kurrë nuk na është kërkuar që të dihet më shumë se sa ka qenë e 
nevojshme. Unë kam pas detyrim edhe nga kryesia e KP brenda 
vendit, në Kosovë, si i ngarkuar nga Komiteti Drejtues i OMLK-së për të 
krijuar lëvizjen guerile në Kosovë. Kjo ka qenë kompetenca ime dhe e 
sektorit të veçantë, pra sektorit ushtarak, edhe nuk kisha punuar pa 
pas kompetencën me u mbajt sekreti dhe kuptohet që shumë gjëra i 
kam mbajtur të mbyllura, i mbaj edhe sot, dhe, nëse nuk çlirohet 
Kosova, (mos të harrojmë se deklarata është bërë në qershor 1998 - 
shënim i autorit) do t’i marr në varr me vete; jo pse nuk u besoj 
shokëve, por, sepse dikur kemi pasur raste kur është dashur të hapen 
disa marrëveshje në kryesi, në ndonjë rast jo vetëm që kanë dal jashtë 
saj, por edhe jashtë anëtarësisë së LPK-së. Dhe për atë unë jam 
kategorik, jam unë apo nuk jam unë në sektorin e veçantë, kushdo që 
merret me këtë punë jashtë grupit të ngushtë, gjërat nuk duhet të dalin. 
Nëse gjërat dalin, unë jap llogari për tradhti. Rregulloren e kemi të 
përpiktë, për dekonspiracion dhe për tradhti jap llogari, për gabime, 
mbaj përgjegjësi. Sekretet, ai që nuk i ruan në këtë situatë, për mua 
është tradhtar. Mekanizmi që është ndërtuar, në sistem, është 
mekanizëm shumë i përsosur... 

Guacka, e cila ka mbështjell në veten e saj sekretin e luftës, sipas 
analizës që është bërë në qershorin e vitit 1998, përgjithësisht ka qenë 
e ngritur në një strukturë të saktë. Përvijimet që janë krijuar më vonë, 
përdallimet dhe të çarat, nuk kanë të bëjnë në thelbin e tyre me 
ndërtimin e strukturës. Më shumë se gjithçka tjetër, ata janë 
përjashtime nga e përgjithshmja, kanë të bëjnë me natyrën dhe 


karakteret njerëzore, afërsitë dhe dobësitë, ajo gjë e veçantë që mund 
të krijohet në një lëvizje ilegale, ku mungesa e kontaktit dhe fshehtësia 
krijojnë mjedisin e bulimit të gjërave që janë krejtësisht të 
paparashikuara dhe jashtë sistemit. Në brendësinë e “guackës”ilegale 
fshehtësia ka qenë më shumë se jetike, nganjëherë ajo ka shkuar deri 
në atë që mund të quhet e pakuptueshme për sot, mirëpo, në një 
mënyrë ose në një tjetër, kjo ka qenë e domosdoshme. 


Tre shembuj: 

Qerim Kelmendi është njëri ndër pjesëtarët e hershëm të Ushtrisë 
Çlirimtare të Kosovës, ashtu si edhe i vëllai i tij, Ibrahimi, është pjesëtar 
i hershëm i lëvizjeve ilegale dhe i zgjedhur në Këshillin e Përgjithshëm 
të LPK-së. Megjithatë, anëtarësimi i Qerimit në UÇK është bërë fakt i 
njohur nga vëllai i tij vetëm pas plagosjes dhe arrestimeve që janë bërë 
në familjen e tyre, për shkak të dokumenteve të gjetura në vendin e 
aksionit. Më përpara askush nuk kishte njohuri. 

Në materialin prej 23 faqesh “Si i kuptoj unë punët”, paraqitur në 
Mbledhjen e Këshillit të Përgjithshëm të LPK-së dega jashtë vendit, 9 
maj 1998, Ibrahim Kelmendi, do të nënvizonte se “po mbushen gati dy 
vite që kur kam kuptuar se edhe Qerimi, vëllai im më i vogël, është 
pjesëtar i UÇK-së. Dhe këtë munda ta marr vesh vetëm përmes 
pasojave që i ndodhën familjes sonë, sidomos nënës, motrës dhe ca 
djemve të xhaxhallarëve. Unë nuk e dija se Qerimi ishte plagosur...” 

Xhavit Hoxha, po ashtu i zgjedhur në organet e larta drejtuese të 
Këshillit të Përgjithshëm të LPK-së, ish i burgosur politik nga struktura 
e njohur tashmë si “Komiteti i Deçanit”, është njohur me faktin se vëllai 
i tij, Edmond Hoxha, ka qenë pjesëtar i hershëm i Ushtrisë Çlirimtare të 
Kosovës, vetëm pas 31 janarit të vitit 1997, pra vetëm pas rënies së tij. 
Ndoshta mund të mendohet se mes tyre ka qenë edhe largësia 
gjeografike, mirëpo, edhe në radhët e organizuara, me përjashtim të 
pak vetëve, kjo nuk ka qenë e njohur. 

Adrian Krasniqi është njëri nga dy shokët, që ka udhëtuar së bashku 
me Zahir Pajazitin, në kthimin e fundit të tij nga Shqipëria. Çfarë ndodh 
me të në momentin kur ai dëgjon se janë vrarë tre “terroristë”, mes të 
cilëve edhe Zahir Pajaziti, një emër nuk i thotë asgjë? 


Le të kthehem tek një kujtim i kohës: 

Së bashku me Adrianin, natën e 31 janarit 1997, ishim tek familja e 
Sylë Kadriut. Nuk e mbaj mend a e kishim pas përfunduar darkën, apo 
akoma e zonja e shtëpisë, nëna Gjykë, që ishte nëna jonë e dytë, 
akoma nuk e kishte shtruar sofrën. Po fillonin lajmet e orës 19 e 30 
minuta. Gjithçka ndryshoi në ato çaste. Lajmi i komentatorit të RTP të 
Prishtinës: “Sot në fshatin Pestovë vriten tre terroristë të rrezikshëm, 
mes të cilëve ishte edhe Zahir Pajaziti, antar i Shtabit Qendror të 
Ushtrisë Çlirimtare të Kosovës...”Menjëherë gjithçka që kisha brenda 
trupit u shpërbë. M’u duk sikur gjithë trupin ma ndau në dysh ky lajm i 
kobshëm. Filloi të më dridhet trupi dhe nënë Gjyka më solli ujë të 
ftohtë. Për disa momente nuk e di se çfarë ka ndodhur me mua. Më 
sollën hapa qetësues, të cilat nënë Gjyka i përdorte nga gushti i vitit 
1991, kur i ishte ndarë nga jeta, aksidentalisht, duke u stërvitur me 
armë, djali i saj Arbeni, që ishte shok i imi dhe i Adrianit. Edhe Adriani, 
pasi erdha në vete, e pashë që ishte çrregulluar. Kur i thashë se Zahiri 
nuk është askush tjetër veçse “Ismeti”, atëherë filloi të qajë me lot. 
Vetëm atëherë, megjithëse kishim qëndruar bukur gjatë bashkë me 
njeri tjetrin, ai kishte ditë vetëm emrin “Ismet”. Kjo kishte qenë e 
mjaftueshme. Emri i vërtet i Zahirit po mësohej nga njëri prej 
bashkëpunëtorëve të tij të ngushtë vetëm në çastet e para të 
përjetësisë. 

Vazhdoj të mendoj se kjo rrjedhë e guaskëzimit të sekretit ka qenë 
tepër e dobishme. Në fund të fundit, jam krejt dakord me mendimin e 
dhënë nga Xhavit Haliti, në bisedën e zhvilluar me të në qershor 1998 
se “për mua ka qenë e rëndësishme që, në linjën time nuk kam pasur 
asnjë dështim deri tani, për mua kjo është me rëndësi, ndërsa se a 
duhet të dijë gjithë anëtarësia e LPK-së, apo edhe vetë Këshilli i 
Përgjithshëm, nuk ka qenë e rëndësishme”. 

Tani është koha e një konkluzioni të parë: problemet e Ushtrisë 
Çlirimtare të Kosovës kanë qenë “tabu”, pra pjesë e mbyllur edhe për 
të zgjedhurit në forumin më të lartë të organizatës që e themeloi atë; 
pra kanë qenë “tabu”edhe për anëtarët e Këshillit të Përgjithshëm të 
LPK-së, pa folur për anëtarët e thjeshtë të organizatës. Në shumë 
raste, problemet specifike, të dhënat e veçanta, kanë qenë të mbyllura 
edhe për anëtarët e kryesisë. 


Kjo ka qenë e njohur, si e tillë, deri në 31 janar. Para kësaj date, disa 
javë përpara, a ka diçka e cila ka ndryshuar? Ajo që ndryshoi, a ishte 
një ndër fillet që çoi në ngjarjen e 31 janarit? Apo ndryshimi ka pasur 
lidhje me zhvillime të tjera. 

Dhe, pasi bëmë këtë rikthim, për të qenë të sigurt në hedhjen e 
mëtejshme të hapave të tjerë, le të vazhdojmë më tej. 


RIKTHIMI I ZAHIRIT NË KOSOVË 

Zahiri, i trazuar për arrestimet që po ndodhnin në Kosovë, dhe 
veçanërisht duke pasur drojën se mos këto arrestime po preknin 
rrjedhat e UÇK-së, pra mos kishte filluar goditja e radhëve të 
organizuara, mendon se koha e qëndrimit në Tiranë ka përfunduar. 
Gjithçka do të duhej të rikthehej aty ku ishte nisur. I duken të gjata 
ditët, përsëri i duken orët e dyfishta, ka ende makthin e rrjedhës së 
ngjarjeve. Megjithëse e kishte menduar më gjatë qëndrimin në 
Shqipëri, megjithëse ende nuk kishte siguruar thuajse asgjë dhe 
trishtimi ishte tek ai i pranishëm, ai kishte filluar të mendonte rikthimin e 
afërt. Në njërën nga këto ditë ai i drejtohet Adrian Krasniqit: 

- Në qoftë se unë dhe Dema do të kthehemi në Kosovë, do të vish 
edhe ti me ne, Adrian? A je i gatshëm, edhe një herë, t’i lesh të gjitha 
dhe të ecim, pra të lësh edhe nusen? 

- Pse jo, nëse është për me u nisë, do të nisemi. 

- Mendoju mirë, ti je ilegal, ashtu si Dema, e rruga për në Kosovë 
është me rreziqe, është e lodhshme. 

- Adriani është shok i imi, edhe për gatishmëri dhe për përgatitje fizike 
ma kalon mua - ndërhyri Dema. 


- Unë e dua një “po”të Adrianit, por një “po”pa asnjë pishman. la di 
punët dhe ia njoh frytet, por kësaj radhe është ndryshe. 

- Mos u ngut, i tha Dema. Ka kohë për me u kthye në Kosovë. Kemi 


thënë se do të rrimë dy-tre muaj dhe nuk kanë shkuar as pak javë. 
Adriani e di vetë se si do të vendosë, e di më mirë se unë. 


Zahiri kur dëgjoi përgjigjen e Demës dhe mendimin se “ka kohë përt’u 
kthyer”, nuk u përmbajt më tej e tha prerë: 

- Kush donë me ardhë me mua, le të bëhet gati, se unë do të nisem sa 
më shpejt në Kosovë. 


- Nuk kemi pse të ngutemi, i tha përsëri Dema. Edhe situata është e 
shkapërderdhur. E sheh se i kanë rënë në erë LKÇK-së dhe kanë 
filluar arrestimet. Ndoshta i kanë rënë në erë edhe UÇK-së, ku i dihet, 
më mirë të presim. 

- Or djalë i mbarë, pikërisht pse situata ka filluar të rëndohet, unë 
duhet t’u gjendem shokëve pranë. 


- Shiko, - i tha përsëri “Dema”,- unë dhe Adriani jemi në listën e të 
kërkuarve, kështu që në këtë situatë shokëve mund të ju bëhemi barrë. 


- Ju vendosni si të ua marrë mendja, unë e kam vendosur, si me 
vdekë, me u nisë për në Kosovë. 

- Po, të presim edhe ndonjë ditë, marrim informacion më shumë e 
pastaj vendosim. 


- Jo or mik, unë ju duhem shokëve në këto orë të vështira, dhe nesër, 
më së largu pasnesër, nisemi. Bile ti Demë, po të duash, shko për 
shërim në Gjermani, e kur të bëhesh më mirë, kthehesh ngadalë. 


- Nuk e kam situatën e keqe. Nëse shkon ti, ne vijmë me ty. 

U morën vesh për të gjetur një zgjidhje të afërt. Adrian Krasniqi kishte 
në Tiranë një të afërm të gjakut të tij. Ky ishte Agim Tafa, njëri nga 
katër djemtë e Tafë Mahmutit, të familjes së Sylërexhve të Vranocit të 
Pejës, të cilët e kishin lëshuar Vranocin në kohën e Rankoviqit dhe 
kishin ndërtuar jetën në Tropojë. Thonë mirë se gjaku nuk bëhet ujë, jo 
rrallë lidhjet e gjakut kanë qenë tejet të qëndrueshme, edhe pse kishin 
mes vetes brezni të ndryshme. 


Ishte 19 janar 1997. Ky do të ishte udhëtimi i fundit i Zahirit nga 
Shqipëria në drejtim të Kosovës. Para tij ishin më pak se dy javë jetë, 
saktësisht do të ishin vetëm 12 ditë. Ajo që kishte shkuar, kishte 
përgatitur njëkohësisht edhe vazhdimin e 12 ditëve. Nuk do të ishte një 
rastësi që edhe këto do të ishin njëlloj të dinjitetshme si pjesa e shkuar. 
Nuk kishte se si të ndodhte ndryshe. 

19 janari do të mbahet mend si një ditë me mjegull të 
jashtëzakonshme. Ajo kishte rënë gjithandej, mbi fillesat e maleve, në 
shpatinat përreth, ishte kacavarur pemëve të ngrira, që nga bryma, 
dukeshin krejt të bardha, si hoje të zgjatura deri poshtë tokës, në fund 
të fundit e bënte gjithçka fantazmagorike. Temperatura natën zbriste 
deri në minus 15 gradë. Dita, aq e shkurtër, nuk kishte kohë as të 
fillonte shkrirjet e hojeve të akujve që vareshin gjithandej. Çdo gjë 
mund të mendohej, por që të kapërceje malet, kjo do të ishte e 
papërfytyrshme. Megjithatë, po ndodhte. 

Nga Tirana dhe deri në rrugën për te Prifqi, deri afër fillimit të Anëmalit, 
i përcolli Agim Tafa, me makinën e tij. Aty u ndanë me të. Ai mori 
rrugën e kthimit, tre burrat morën rrugën e Kosovës. Ky ishte njeriu i 
fundit me të cilin Zahiri do të ndahej në Shqipëri. Ishte një njeri i besës, 
familja e të cilit do i shërbente krejtësisht UÇK-së. 

Mjegulla e paimagjinueshme vështirësonte gjithçka. Ishin mbyllur 
shtigjet. Një natë e zezë, e ftohtë, tmerrësisht e rëndueshme mbi supet 
e njerëzve. Dy orë e gjysmë kaluan vetëm duke kërkuar fillin e rrugës. 
Për Zahirin dhe Demën kjo ishte hera e dytë që e bënin atë rrugë, për 
Adrianin ishte hera e parë. Gjithnjë kishin ndjekur shtigje të tjera, kësaj 
radhe do të ishte ndryshe. 

“Ka qenë mjegull aq e dendur, saqë vetëm Zahiri ka mundur me e gjetë 
rrugën. Paramendoje se çfarë mjegulle ka qenë. Përmbi malet e 
Shishmanit, tek Livadhet e Bokës së Shishmanit, plaku i Shishmanit, 
që kishte dalë me na pritë se bashku me llir Konushevcin, Hakif 
Zejnullahun dhe Shaipin, e kanë ndezë zjarrin, si ndizet një zjarr i 
madh, si për 1 maj; edhe ne aty afër kemi kalue e nuk kemi mundur me 
e pa flakën e zjarrit. Jemi futë diku në fillim të malit të Shqipërisë në 
orën 19 ose në orën 20, e në Kosovë kemi mbërri të nesërmen natën. 
Plaku i Shishmanit, lliri, Hakifi dhe Shaipi ishin bërë merak për ne. 

Si kemi mbërrit tek shtëpia e bekuar e Plakut të Shishmanit, unë jam 


shtri menjëherë me pushue, se nuk mundesha më, Adriani, i lodhur, 
mbahej për burrëri, ndërsa Zahiri, bashkë me Agronin, djalin e Plakut, 
që në atë kohë ishte në klasën e pestë ose të gjashtë të fillores, kanë 
shkuar në Gjakovë, dhe kanë marrë lidhjen me Hakifin dhe llirin”- 
tregon Qerim Kelmendi, njëri nga tre udhëtarët e rrugëtimit të fundit të 
Zahirit nga Shqipëria në Kosovë. 

Më 21 janar 1997 Zahiri do të hynte në Prishtinë. Më vete kishte edhe 
dy ilegalët e tjerë që asaj nate do të vendoseshin tek banesa e tij. Ishte 
një banesë me qira, që nuk i plotësonte as kushtet më të zakonshme të 
jetesës. Adrian Krasniqi e kishte natën e parë që bënte konak në 
Prishtinë. Që nga aksioni i ndërmarrë bashkë me Qerim Kelmendin në 
stacionin e Qollapekut, në fund të gushtit 1996, aksion në të cilën edhe 
është dekonspiruar së bashku me dy shokët e tjerë të aksionit, ai kishte 
shfrytëzuar linjat familjare dhe më pas ishte zhvendosur në Shqipëri. 
Është një periudhë e shkurtër kur ai fillon të duket rrugëve të Tiranës 
në shoqërimin e nuses së tij dhe dikush do të mendonte se “kaq e pat 
edhe puna e tij”. Kishte qenë një ndërprerje e përkohshme, më shumë 
për të “dëshmuar”se nuk ka kohë për punë të tjera... 

Që nga 21 janari Zahiri fillon takimet e përditshme me shokët e tij. 
Udhëton gjithë ditën dhe gjithë natën, për të mësuar çdo gjë që kishte 
ndodhur dhe që ishte duke ndodhë. Është një moment kur fillon të 
ndjejë se duhet bërë diçka, të tërheqë vëmendjen e strukturave të 
sigurimit serb në një drejtim tjetër, të mos ketë tkurrje dhe njëkohësisht 
të mos ketë thyerje. Janë ditët e takimeve të shkurtra, herë pas here të 
takimeve blic, edhe me Nait Hasanin, Sokol Bashotën, me Rexhep 
Selimin, Burim Marmullakun (“Dervishi”), por më shumë me shokët e tij 
të linjës së Llapit. Është një periudhë kur askush nuk e di se kur ka 
qenë me Selimin, kur ishte i pranishëm me Shaipin apo llirin, kur është 
takuar me Hakifin, si ka lëvizur me Ajetin, kur është gjendur me Isakun, 
çfarë lajmi ka marrë nga Remi, dhe sido që edhe pas kaq kohe mund 
të të duket e pabesueshme, fakt është se në dhjetë ditët e fundit të 
jetës së tij, ai është takuar pothuajse me të gjithë bashkëpunëtorët e 
ngushtë të linjës së tij të Llapit. Tek të gjithë ai ka skalitur pjesë të 
vetes, dhe kjo ka ndodhur krejt natyrshëm. Duket sikur, duke shpejtuar 
të ikë prej jetës, ai ka mbetur tek të gjithë. 

Janë çaste kur komunikimi në relacionin Zahir-Nait-Sokol-Xheladin- 
Rexhep, herë pas here është i tensionuar, momentet janë vetë të tilla, 


koha është vetë e ngutshme, është po ashtu një moment kur kërkon 
më shumë njerëz pranë vetes. Sikur të kishte parandjenjën e largimit, 
ai shpejton për t’i vënë gjërat në rregull, për të mos lënë, qoftë edhe në 
rastin ekstrem, asnjë çarje, nga e cila mund të rridhnin shumë gjëra. 
Duke qenë përgjithësisht njeri serioz dhe i fjalëve të pakta, në këto ditë 
ai bëhet edhe më i heshtur. Duke qenë njeri i veprimit, në këto ditë ai 
bëhet edhe më i lëvizshëm. Megjithëse ishte një kohë kur shumë kush 
do të kishte menduar ikjen ose largimin, nuk i shkon në mendje kjo gjë. 

I dëgjon debatet që zhvillohen mes shokëve të tij, herë pas here nuk e 
ka mendjen aty, ose duket ashtu, kur papritmas, krejt normalisht pyet: 

E përse nuk duhet të jetë edhe ai shok i yni në takimin tonë? Nuk e 
quan veten “të domosdoshëm”, por i ruan shokët e tij si të tillë. Është 
momenti kur fillon e shikon, më shumë se asnjëherë tjetër, përtej vetes 
dhe kjo e bën atë edhe më njerëzor. 

Ndërkohë, në cepin tjetër të qytetit dhe, herë pas here krejt afër tij, lëviz 
një figurë tjetër, Edmond Hoxha. Me të Zahiri do të ketë tri takime, 
njëra prej të cilave është vërejtur nga e motra, të dytën e dëshmon llir 
Kastrati, njëri nga miqtë e tij të ngushtë, i pranishëm në takim, dhe të 
tretin e dëshmon djali i plakut të Shishmanit, i cili ishte njëkohësisht 
edhe pjesëtar i linjës së Llapit. Edmond Hoxha në këtë kohë nuk është 
ende ilegal, ai përgatitet të jetë i tillë. E ka menduar prej kohe se do të 
mund të vijë një çast si ky, e ka provuar veten dhe ka arritur në 
përfundimin se mund ta përballojë. Janë ditët e tij të fundit si student, 
pra të jetës së zakonshme legale. Në momentet që do të fillojë kthesa 
drejt ilegalitetit, pra në momentet e para të ilegalitetit të tij, do të 
ndeshet në pritën e 31 janarit. Është nga ato momente, kur mes 
studentit legal dhe luftëtarit ilegal, qëndron një ditënatë, ose më saktë, 
thyerja e një ditënate, është padukshmërisht e vërteta e fillesës së 
përjetësisë së një njeriu, i cili, pabujshëm, mrekullisht i sinqertë, do të 
merrte mbi supet një barrë që do të ishte e vështirë të mbahej nga 
kushdo tjetër. 

Edhe ai ka dyshimet e tij. Do të kthehemi edhe më pas në këto 
dyshime, por, gjithsesi, dyshimet e Edit nuk janë të përmasave që do të 
duhej të kishin strukturat e larta të luftës. Ai ka një shpërqendrim të 
dyshimit të tij, nga e vërteta se mos dikush e ka kërkuar në kullën e 
Junikut, dhe deri tek fakti se në radhët e studentëve kanë filluar 
arrestimet. Nuk ka qenë deri atëherë i përndjekur, e di fare mirë se mes 
tij dhe Hijes është ende një vijë ndarëse, por kjo vijë, është 


njëkohësisht kaq e hollë, saqë nuk është aspak e çuditshme pse ajo 
mund të kthehet vrullshëm shpejt në një survejim të vërtetë. Ai i ka të 
gjitha “shansefqë të jetë i survejuar, duke filluar që nga gjeneza e fisit 
të tij e deri tek i vëllai Xhaviti, që nga lëvizjet e tij të shpeshta drejt 
Shqipërisë, sidomos drejt Durrësit, ku do të jenë njëkohësisht disa nga 
bazat e rëndësishme të luftës dhe përgjuesit e saj, e deri tek shfaqja 
lirisht e mendimit kryengritës. Shto këtu edhe faktin se javët e fundit ai 
do të kishte të bënte gjithnjë e më shumë me armët dhe lëvizjen e tyre- 
ishte shumë e lehtë të mendohet se, në mos në atë janar 1997, në një 
muaj tjetër, të shpejtë, të po atij viti, ndjekja dhe survejimi do të vinin. 

Ishin net të ethshme. Arrestimet janë të kudoshme, secila derë mund të 
trokasë ose mund të shkyhet. Atëherë Zahiri vendos të hapë një 
“portë”tjetër, ashtu si ishte mësuar të hapë porta të tilla. Fillon punën 
për ekzekutimin e një inspektori famëkeq të shërbimit të sigurimit të 
fshehtë serb. Dy miqtë e tij, që janë në të njëjtin vend, Adrian Krasniqi 
dhe Qerim Kelmendi, i kërkojnë të bëhen pjesë e aksionit. Ngurron. 

Nuk ju thotë fillimisht as po e as jo. Ju thotë, duke qeshur, se “nuk ka 
vdekë Llapi e Gollaki”. Megjithatë e mendon idenë e të tjerëve. Ata 
janë të panjohur për tregun e Besianës, ku është menduar të bëhet 
aksioni. Nuk donte tashmë një aksion të fshehtë, gjuajtje nate, donte të 
bëhej gjithçka në pikë të ditës, në një vend të hapur, ku të dihej se nuk 
ishte shuar asgjë, dhe vendos për Tregun e Kafshëve, të Besianës. 
Përsërit prapë thënien e tij se “nuk ka vdekë Llapi e Gollaki”. 

Megjithatë ai mendon më gjatë se kaq. E ndjen se tashmë nuk do të 
ishte e mjaftueshme vetëm një aksion, vetëm në një zonë. Nëse 
goditjet po bëhen kudo, atëherë duhet të kenë të njëjtën përgjigje. 

Është hera e parë që ai mendon të realizojë diçka më të madhe se 
zakonisht. I shkon mendja tek shokët e rinj në Vushtrri, pastaj mendimi 
i shkon tek Haradinajt në Dukagjin e tek Adem Jashari në Drenicë. 
Adem Jashari është ndër të paktët njerëz, të cilëve ai u bën vend në 
adhurimin e tij. Për Haradinajt ai ka dëgjuar prej shokëve të tij, është 
takuar një herë me Luanin dhe Ramushin, mirëpo ka bashkëpunëtor 
një njeri të afërm të tyre, Lahi Ibrahimin, gjithashtu anëtar i Shtabit të 
Përgjithshëm. Tani kërkon lidhje me shokët e tyre. Mendon po ashtu 
për njerëzit e Mehë Ukës, të cilin dikur e ka parë, e ka takuar, ka folur 
me të. Është vrarë në fundin e dhjetorit 1996. Ka pasur diçka mes tyre 
që nuk do të mund të spjegohej. Tjetrin, Adem Jasharin, nuk e ka parë 
asnjëherë. E kishte mit, ishte nisur gjithnjë drejt tij dhe nuk kishte arritur 



kurrë. Kur e kishte ndjerë ndrydhjen e zemrës nga mungesa e takimit, i 
kishte dërguar një paketë cigare, si shenjë mitizimi. Ai e kishte çmuar 
gjithnjë atë aktin e thjeshtë të mikpritjes, kur i zoti i shtëpisë i hedh 
cigaret miqve të tij. Këtë kishte dashur të thoshte, megjithëse do e 
kishte pasur për nder, në gjithë jetën e tij, sikur të kishin shkëmbyer 
nga një cigare me atë burrë të madh. Gjithnjë kishte qëndruar diçka 
mes tyre. Ndoshta jo edhe aq shumë ilegaliteti, se sa një ndjenjë tjetër, 
të cilën ai nuk e kishte ditur, ose nuk kishte dashur të dinte se nga 
vinte. Tani gjithçka po përmbysej në fare pak ditë, marramendshëm 
shpejt. Edhe ai do të përmbyste rrjedhat. Nëse do të kishte në të 
njëjtën ditë disa aksione, në disa vende, mes të cilave të ishte edhe 
Drenica, kjo do të thoshte jashtëzakonisht shumë. E kishte bërë në 
mend të shkonte në të njëjtën ditë tek shokët e Mehë Ukës dhe tek 
Adem Jashari. Kjo do të ishte njëkohësisht edhe prishja e barrierave. 
Ndoshta, pikërisht në këtë përcaktim të udhëtimit të tij, do të 
mbështetej edhe pjesa e deklaratës serbe, pas ngjarjes së 31 janarit 
1997, se “ishin nisur të shpërthenin tek bashkëmendimtarët e tyre në 
Drenicë”. (“Nedeljni Telegraf’, nr.37, 05.02.1997) 

Mendon për të gjitha në fare pak kohë. E ndjen se ajo po i rrëshqet nga 
dora, por përsëri e di, ose është krejt i bindur, se nuk ka rrugë tjetër. 

Më 28 janar thërret në Prishtinë pjesëtarë të njësiteve të Pejës, të 
lidhur me linjën e Llapit, dhe i porosit që të përgatiten për aksion. 
Kërkon tashmë të dalë nga ajo që mund të quhej zona e tij. Vendos që 
në këtë aksion të jetë edhe Edmondi, jo si gur prove, por si shenjë 
saktësie. Si rrallë herë, ai kërkon nga vetja të jetë i shumëfishuar. I pari 
në komunën e Pejës që kishte vendosur kontakte me njësitë e Ushtrisë 
Çlirimtare të Kosovës ishte “Besniku”, i cili më pas, në mënyrë të 
natyrshme, por edhe organizative, së bashku me Adrian Krasniqin dhe 
Qerim Kelmendin, vendos lidhjet me Linjën e Llapit. Pikërisht disa nga 
pjesëtarët e njësiteve të Pejës, mes të cilëve edhe dy bashkëpunëtorët 
e tij të mësipërm, janë në takimin e 28 janarit. 

Më 27 janar 1997 Zahiri shkon drejt Besianës. Kërkon të përgatitë 
gjithçka për atentatin që mendohej të bëhej. lu thotë të tjerëve se “më 
shumë po studiojmë me shokët rrugët e tërheqjes, sepse, meqenëse 
aksioni do të bëhet ditën, nuk duhet të rrezikohet askush gjatë 
tërheqjes. E sidomos të mos rrezikoni ju, në e merrni pjesë në aksion, 
se nuk duam të mbetë kush në rrugë e të koritet Llapi e Gollaki”. 


Më 27 janar 1997, pak pas mëngjesit, në shtëpinë ku strehoheshin dy 
ilegalë do të shkonte Xheladin Gashi (“Plaku”). Nga ajo bazë, para pak 
çasteve kishte dalë “Ismeti”. 

Njëri nga dy ilegalët kujton: 

“Një ditë më herët se të arrestohet Naiti, vjen tek unë, tepër i trazuar, 
“plaku”Xheladin Gashi. U çudita kur e pashë, megjithëse ishte person i 
njohur dhe e dija se ky mbante lidhje të drejtpërdrejta me Sokol 
Bashotën. Me thënë të drejtën, mënyra se si trokiste në derë dhe në 
mur të banesës, më bezdisi, por edhe më frikoi. I zoti i shtëpisë, që na 
kishte lëshuar këtë si lloj shupe me qira, nuk ishte në shtëpi. Dola unë, 
me njëqind palë tutë. Kërcitjet ishin të forta. Hapa derën. Kur shoh një 
burrë të madh dhe të thinjur. E njoha. I them, se çka u ba. Më thotë a 
është aty, nuk e mbaj mend të më ketë thënë Sokoli a Mustafa, por jo, 
jo, fiks më tha “a është Mustafa”, pseudonimi i Sokolit. I thashë se ju i 
keni pejgjerat dhe si ju ka ndodhur që nuk jeni marrë vesh. “Plaku”nuk 
foli. Nuk e di pse kishte ardhë. “Ismeti”nuk ishte aty. Boll shumë 
ndërrova qehren nga frika, por edhe ai mbeti. Të nesërmen ndodhi 
arrestimi i Naitit”. 

Pra, shumëçka ka qenë në lëvizje ditët e fundit të janarit. Po të vëresh 
sot, atë që ka ndodhur në katër-pesë ditët e fundit të muajit, do të 
ndjehesh i habitur me gjithë ato që ka ndodhur, takimet e shumta, 
përpjekjet, rrugëtimet, ndonjë përplasje më shumë e lindur nga 
mosdashja, tensioni i krijuar, përsëri takimet e radhës, dyer që 
kërcasin, kontrolle të papritura, biseda të shkurtra telefonike dhe, më 
në fund, krejt papritmas, të vjen në mend një pyetje: Përse nuk është 
zbatuar porosia e Xhavit Halitit, dhënë sidomos për “Linjën e Llapifqë 
“të gjithë të ikin nga të mundin, deri sa të qetësohet situata”? 


A ISHTE INFORMUAR ZAHIR PAJAZITI PËR ARRESTIMIN E NAIT 
HASANIT? 

Është bërë shpesh kjo pyetje, herë pas here me ngulm të veçantë, 
nëse kishte njohuri Zahir Pajaziti për arrestimin e Nait Hasanit, lidhjet e 
të cilëve ishin të afërta, sidomos pas takimit të tyre të parë, në dhjetorin 
e vitit 1995. 


Siç dihet, Naiti është arrestuar tri ditë më parë se të ndodhte ngjarja e 
31 janarit. Është arrestuar pak pas orës 16.00, dhe pothuajse në të 
njëjtën orë, në të cilën, tri ditë më pas, do të vriteshin Zahiri, Edmondi 
dhe Hakifi. Arrestimi i tij ka qenë i fshehtë për shumë vetë në Kosovë, 
ashtu si në javët e para, ka qenë i pa ditur edhe vendi se ku mbahej ai, 
me saktë, vendi se ku torturohej ai. Pyetja e bërë kësisoj, pra nëse 
kishte pasur apo jo dijeni Zahiri për arrestimin e Nait Hasanit, ka në 
vete edhe nënkuptimin tjetër se, në rast se ai do e dinte një gjë të tillë, 
me siguri që do të kishte marrë masa të tjera, do të ishte ruajtur më 
shumë dhe, ndoshta, do të kishte qenë mundësia e vazhdimit të luftës. 

Për të bërë lajmërimin e Zahir Pajazitit kanë qenë dy mundësi; njëra 
brenda Kosovës dhe tjetra jashtë saj. 


Brenda Kosovës ka qenë linja, përmes se cilës janë mbajtur kontaktet 
e zakonshme, me anë të së cilave janë përgatitur takimet, janë bërë 
mbledhjet, është vendosur komunikimi, etj. Lidhje të tilla zakonisht janë 
realizuar drejtpërdrejtë, me anë të pejgjerëve, lidhjeve telefonike ose 
me anë të të tretëve. Në fund të fundit është e njëjta linjë që u vendos 
me 30 janar 1997. 


Jashtë Kosovës, lidhja ka qenë në linjën e sektorit të veçantë, që ishte 
pjesë e Shtabit Qendror të UÇK-së, dhe në këtë rast përmes Ali 
Ahmetit (“Abazit”), i cili këtë nuk do të mund ta bënte vetë 
drejtpërsëdrejti, por përmes linjës që ishte vendosur: Ismet Abdullahut. 

Brenda Kosovës ka ekzistuar edhe kodi i fshehtë për rastet e 
jashtëzakonshme. Një kod i tillë ka qenë i përgatitur edhe për rastet e 
arrestimeve. Biseda do të zhvillohej në këtë mënyrë: 

- Shoku ynë është në spital, i sëmurë rëndë. 

- Mos ka sëmundje infektive, ngjitëse. 

- Po, atë sëmundje ka. 


Ky do të ishte kodi i lajmërimit për rastet e arrestimeve dhe, si do e 
shohim më pas, ky kod është përdorur në pasditen e 30 janarit edhe në 
bisedën mes Zahir Pajazitit dhe Bislim Zogaj. 

Nga jashtë Kosovës nuk ka pasur ndonjë kod të veçantë, sidomos nuk 


ka pasur ndonjë kod të veçantë me linjën e Llapit. Lidhjet, në këtë linjë, 
ishin perceptuar disi ndryshe, jashtë skemës së përgjithshme, ose më 
saktë nuk ekzistonte ndonjë skemë e përgatitur. Ajo duhej të kalonte 
disi më gjatë se zakonisht dhe ishte lidhja e vetme e deriatëhershme, 
nga jashtë Kosovës, që nuk kalonte përmes strukturave. Ajo do të 
ndiqte rrugën tjetër: përmes Ali Ahmetit do të kontaktohej Ismet 
Abdullahu, dhe si do të vazhdohej më tej, kjo nuk dihej. 

Duke qenë se kishte dy linja, mundësia e lajmërimit dhe e 
komunikimeve ishte më e madhe. Teorikisht duhej të jetë kështu. 
Mirëpo nganjëherë ndodh edhe ndryshe: duke qenë se janë dy linja, 
secila prej tyre mund të mendojë se është vënë në funksion linja tjetër, 
që është më e efektshme. Po ashtu, edhe mundësia e dekonspirimit 
është në të njëjtën kohë dy herë më e pranishme. 

Atëherë si shkoi lajmi i arrestimit të Nait Hasanit deri tek linja e Llapit, 
konkretisht deri tek Zahir Pajaziti dhe çfarë lidhje mund të kishte kjo me 
gjërat që do të ndodhnin më pas? A kishin, në fund të fundit, lidhje mes 
tyre, dhe, nëse çdo gjë do të kishte rrjedhur ndryshe, a do të ishte e 
mundur që të mos kishte fare një 31 janar, ashtu si erdhi? 

Një pyetje e shtruar kështu ka në vete shumë domethënie. Megjithatë 
diçka do duhej përjashtuar menjëherë: duhet përjashtuar mundësia se 
mos nga torturat e tmerrshme, Nait Hasani mund të kishte nxjerrë 
shokët e tij të luftës. Që nga momenti i kidnapimit të Naitit, nga katër 
pjesëtarë të policisë sekrete serbe, para shtëpisë së tij, sulmit mbi të 
dhe deri në ditën e riardhjes në vete, kanë shkuar më shumë se dy 
javë, të cilat kanë qenë edhe ditë ankthi, pasi askush nuk e dinte se ku 
mund të ishte ai. Nga ana tjetër, Naiti do të dëshmonte, siç kishte 
dëshmuar edhe më parë se, në asnjë lloj gjendje, nga më të vështirat, 
ai nuk do të thyhej. Kjo do të ishte për shumë dekada njëra nga virtytet 
më të spikatura të pjesëtarëve të lëvizjeve ilegale. Ende nuk njihet 
asnjë lloj gjyqi politik në të cilin të arrestuarit e shumtë të kenë 
nëpërkëmbur njëri-tjetrin. Naiti do të ecte në këtë vazhdë dhe kjo për 
shumë kënd do të ishte më se e natyrshme. 

Në përgjigjen e pyetjes, nëse kishte pasur dijeni Zahiri për arrestimin e 
Naitit, ka qëndrime të ndryshme dhe mendime të ndryshme. 

Ata që kanë qenë jashtë Kosovës, por të lidhur ngushtë me ngjarjet 


dhe përgatitjen e luftës në Kosovë, pohojnë se Zahiri nuk ka pasur 
dijeni, ose më saktë, se nuk ka pasur dijeni deri në pak orë para 
ngjarjes. 


Ata që kanë qenë në Kosovë, me Zahirin, pohojnë se në dy ditët e 
fundit i ka ditur arrestimet që kanë ndodhur në Kosovë dhe mes tyre 
edhe arrestimin e një njeriu të veçantë dhe shumë të vyer. Nuk ka 
dhënë asnjë emër, por gjithçka i ka bërë shokët e tij të mendojnë, 
natyrisht më pas, se fjala kishte qenë për Naitin. Po ashtu, njëri nga 
njerëzit e afërm të Zahirit në atë kohë, me të cilin kishin bërë së bashku 
udhëtimin e fundit Kosovë-Shqipëri-Kosovë, në fundin e dhjetorit 1966 
dhe kthimin në mesin e janarit 1997, Qerim Kelmendi (“Dema”), ka 
shënuar se në bazën ku ka qenë ai, i është dhënë urdhri të kalojë në 
ilegalitet më të thellë. Kërkesës së tij që “do të largohem pasi të jetë 
lajmëruar Zahiri për arrestimin e Naitit”, i janë përgjigjur se kjo punë 
është bërë tashmë. Këtë deklarim Dema e ka bërë me shkrim, më 10 
maj 1998, në mbledhjen e jashtëzakonshme të Këshillit të 
Përgjithshëm dhe ekziston ende në arkivin e organizatës. 


Megjithatë, e rëndësishme është të dihet e vërteta se kur, saktësisht 
dhe nga kush, e mori vesh Zahir Pajaziti arrestimin e Naitit. Njeriu që 
është dëshmues i kësaj të vërtete quhet Bislim Zogaj, asaj kohe anëtar 
i Shtabit Qendror të Ushtrisë Çlirimtare të Kosovës, i arrestuar fill pas 
takimit me Zahirin, në orën 16.00, të 31 janarit 1997, dhe njeriu i fundit 
që është takuar me të. 


Bislim Zogaj është njëra ndër figurat e para të luftës. Njeri, 
përgjithësisht i qetë, ka në pamjen e tij shfaqjen e njeriut të mirë, të 
devotshëm dhe është i tillë. Ka pasur një ecje jo të zakonshme drejt 
luftës deri sa është zgjedhur në strukturat e larta të saj, mirëpo, edhe 
pas kaq vitesh, nuk ngurron të pranojë të vërtetën se për të, edhe pse 
ishte njëlloj i zgjedhur, Naiti dhe Zahiri, ishin dy figurat që i adhuronte 
më shumë dhe që i kishte mbi gjithçka. Në një mënyrë ose në një 
tjetër, ai shikonte tek ata shëmbëlltyrën që duhej ndjekur. Naitin ai e ka 
njohur me emrin e tij të vërtetë, ndërsa Zahiri ka qenë i njohur për të 
me emrin “Ismet”. Me këtë emër Zahiri ka qenë i njohur edhe për të 
tjerët, pavarësisht se kanë qenë brenda së njëjtës strukturë, gjë që e 
pohon më pas edhe Rexhep Selimi. 


Bislim Zogajn e kam takuar në dhjetorin e vitit 2006. Kemi biseduar 


gjatë për ngjarjet e janarit të vitit 1997, fillesat e tij në UÇK, lidhjet me 
“Plakun”, që ishte bërë si të thuash edhe nxitësi i tij kryesor, udhëtimet 
me Azem Sylën, lidhjet me Nait Hasanin etj. Më vjen keq që kërkesës 
sime për një intervistë më të gjatë, ai nuk iu përgjigj, megjithëse për 
këtë kishim rënë dakord. Dëshirën e tij, për të shkruar vetë, në një libër, 
të vërtetën për jetën e tij si pjesëtar i UÇK-së, unë e respektoj. Në 
sjelljen e dëshmisë së tij unë do të mbështetem në dy fakte: në 
bisedën e bërë së bashku dhe në intervistën që i ka dhënë Fehmi 
Pushkollit. 

Pak a shumë tregimi i tij është ky: 


Më 30 janar 1997, dy ditë pas arrestimit të Naitit, jemi takuar së 
bashku, Xheladini, Sokoli dhe unë. (Nait Hasani ka qenë i njohur me 
emrin e tij të vërtetë tek Xheladin Gashi, Bislim Zogaj, Sokol Bashota 
dhe Rexhep Selimi, ndërsa për Zahirin, në strukturë është njohur si 
“Abazi”, megjithëse ai e kishte zbuluar emrin e tij të saktë, përmes 
lidhjeve në Universitetin e Prishtinës - shënim i autorit) Kishin ndodhur 
shumë arrestime, mes tyre edhe arrestimi i Naitit. Nuk e kemi ditë nëse 
Zahiri kishte marrë informacion për arrestimin e Naitit. Atëherë kemi 
vendosë të ndryshojmë metodën e punës dhe të bëjmë një takim të 
posaçëm. Më kanë caktuar të komunikoj me Zahirin. E mora në telefon, 
më 30 janar, ka qenë ora 16.00 ose 16 e 30 minuta, dhe i thashë se 
“Abazi është i sëmurë rëndë”. Më pyeti “Mos është me sëmundje 
ngjitëse?”. Po, i thashë, edhe të rëndë bile”. Më pyeti: “Po Dema si 
është?”. I thashë se Dema (Qerim Kelmendi) është mirë. Atëherë e 
lamë, që para se të takoheshim, të flasim edhe një herë, ditën e 
nesërme, për me caktua vendin se ku me u takue. Të nesërmen e kam 
thirrë kah ora 9 dhe kemi lënë takim, po atë pasdite, në orën 16, tek 
stacioni i autobusëve në Prishtinë. Aty jemi takuar, takimi ka qenë 
shumë i shkurtër, as dy-tre minuta ose edhe më pak. E kam informuar 
për arrestimin e Naitit, kemi lënë mënyrën se si do të vazhdojmë lidhjet 
dhe ku mund të bëhet takimi i ardhshëm. Pas bisedës sonë telefonike 
të një dite më parë, ai e kishte kuptuar se kishte ndodhur arrestimi i 
Naitit. Ky ka qenë takimi im i fundit me të. Sapo jam ndarë me 
“Ismetin”, mora rrugën në drejtimin e spitalit dhe kur kam vu re se po 
ndiqem, kam tentuartë kaloj rrugën shpejt, por...” 


Fakti ose e dhëna, se “lsmeti”po thërriste shpesh në telefonin e Naitit, 
nuk është cituar vetëm nga Bislim Zogaj, por edhe nga një material i 


posaçëm, paraqitur nga Hashim Thaçi e Kadri Veseli dhe, më pas, 
edhe nga Azem Syla. Deri më tash nuk ka asnjë burim i cili të ketë 
cilësuar thirrjet e shpeshta telefonike të Zahirit në drejtim të Naitit. Të 
gjithë, deri tash, i janë referuar një burimi anonim, i cili si duket, ka 
qenë edhe burimi i vetëm i këtij informacioni. 

Për takimin e datës 31 janar 1997 kanë qenë të informuar tre vetë: 
Bislim Zogaj, i cili do të takohej me të dhe që u arrestua, e më pas u 
dënua me 5 vite burgim; Sokol Bashota, dhe Xheladin Gashi, si 
anëtarë të Shtabit Qendror dhe koordinues të takimit. Nga linja e Llapit, 
duhet të mendohet se ka qenë në dijeni vetëm Hakifi, gjë që megjithatë 
nuk është e sigurt. Në takim Zahiri ka shkuar rreth 15 minuta përpara, 
për të verifikuar vendin dhe mundësinë e përgjimit, ishte i pashoqëruar, 
qoftë edhe nga larg, çka nuk ishte edhe aq e natyrshme për ato ditë. 

Në linjat përkatëse, kur ende nuk dihej asgjë në Kosovë, ditën që është 
arrestuar Naiti, vetëm pak çaste më vonë, pra po atë pasdite, kjo është 
marrë vesh nga Xhavit Haliti, i cili ka dërguar mesazhin që të gjithë të 
ikin dikah, duke e pasur fjalën posaçërisht për Zahirin. Mundësia e 
Xhavit Halitit për të komunikuar me Zahirin ka qenë vetëm përmes 
lidhjeve në Zvicër. 

Xhavit Haliti ishte informuar nga Azem Syla, i cili, siç dukej, ishte 
informuar nga Xheladin Gashi, që kishte qenë në të njëjtën pasdite me 
Nait Hasanin dhe të fejuarën e tij, tani bashkëshortja, Fatmire Zogu. 

Pas drekimit në lokalin “Fjala”në Prishtinë, Xheladini kishte shkuar në 
banesën e Naitit për ta pritur atë, ndërsa Naiti në lagjen “Dardania”për 
të përcjellë Fatmiren deri tek banesa e saj, ku do të merrte disa gjëra. 
Gjatë kësaj pritjeje vjen edhe kidnapimi e zhdukja e përkohshme e 
Naitit në burgjet serbe. Xhelasini mëson për zhdukjen dhe, siç duket, e 
ka lajmëruar Azem Sylën, përmes të cilit, lajmi shkon tek Xhavit Haliti, 
drejtues i sektorit të veçantë të Lëvizjes Popullore të Kosovës. 

Mundësia për të komunikuar me Zahirin, ose më saktë, njëra nga 
mundësitë, ka qenë Zvicra. Kjo, përmes lidhjes që kishte lënë aty Zahir 
Pajaziti. “Urië e kam dërguar informatën tek njeriu i lidhur me të, Ismet 
Abdullahu, thotë Xhavit Haliti, por me sa kam marrë vesh, informata 
nuk ka shkuar në vendin përkatës”. 


Xhavit Haliti ka bërë edhe lajmërimin e Ali Ahmetit, i cili ka pasur lidhjet 
e dyanshme me Zahirin. Në bisedën e zhvilluar me A.Ahmetin, në vitin 
1998, kur ishte ngritur Komisioni i posaçëm për verifikimin e ngjarjes, 
është thënë nga ai se, “riga ana ime është bërë lajmërimi i Ismet 
Abdullahit dhe i shokëve të tjerë, dhe kam pasur edhe atëherë 
mendimin se informata duhej të kishte shkuar tek Zahiri. Ngjarjet 
ndodhën pastaj shumë shpejt dhe nuk u arrit te kontaktohej më me të”. 


Xhavit Haliti: 

“Kur është arrestuar Naiti dhe një pjesë e shokëve, katër orë pas 
arrestimeve jam informuar, meqenëse kam qenë drejtues i sektorit të 
veçantë. Me shokët e Llapit ne kemi pas divergjenca rreth futjes së 
Ismet Avdullahut në këto çështje. Zahiri ka qenë trim, ai ka bërë punë 
të mira, por ka qenë edhe i dekonspiruar. Në orën shtatë ose tetë të 
darkës jam informuar që është burgosë Nait Hasani. Dhe është kërkuar 
prej meje që të njoftoj “Abazin”(Ali Ahmetin) dhe përmes lidhjes që 
kishte në Zvicër Zahiri, ta njoftonim edhe atë. Unë e kam njoftuar 
Abazin dhe në të njëjtën kohë kam folur edhe me Azem Sylën për çfarë 
kisha bërë”. (Shënime nga biseda me Xh.Halitin e Komisionit të 
Posaçëm të LPK-së, ngritur për këtë qëllim). 


Ndërsa Azem Syla, në bisedë me të njëjtin komision të posaçëm, ka 
nënvizuar se “...ndodhi arrestimi i Naitit. Pas dy orëve, nga Prishtina, 
jam njoftuar unë se është arrestuar Nait Hasani, dhe menjëherë kam 
porositur që të lajmërohen të gjithë shokët, sido që të jetë e mundur, 
dhe sidomos kam porositur për linjën e Llapit, se shokët e tjerë, përmes 
lidhjeve të tjera, kanë pas mundësi të lajmërohen, kurse linja e Llapit 
ka mbajtur lidhje të drejtpërdrejta me shokët në Zvicër, Abazin (Ali 
Ahmetin) dhe Ismet Abdullahun. Pra, unë jam njoftuar për dy orë, e 
kam thirrë Zekën, i kam thënë që të bisedojë me Abazin dhe të 
lajmërojnë “lsmetin”(pseudonimi i Zahirit). Më vonë kam pyetur se “a 
janë mirë shokët”, pra a janë lajmëruar shokët. Më kanë thënë se janë 
mirë, mirëpo kam dyshuar prapë, se më erdhi informata se Zahiri ka 
disa ditë që po e kërkon në telefon Naitin dhe ky i fundit nuk i përgjigjet. 
Po e thërrasin e nuk ka lidhje. Këtu edhe mund të dyshoj, se kjo ka 
qenë edhe një ndër shkaqet e tjera që ka ra në sy Zahiri nga UDB-ja 
dhe pastaj janë bërë përcjelljet, deri tek vrasja”. 


Në të vërtetë, dëshmia e thirrjeve telefonike të Zahirit në numrin e Naitit 


nuk është vetëm nga Azem Syla. Si e cilësova, ajo është thënë edhe 
nga Hashim Thaçi dhe Kadri Veseli në materialin e paraqitur në maj 
1998. 

Megjithatë, për saktësim, mundësia kohore e thirrjeve të Zahirit, nuk ka 
qenë disa ditore. Për vetë shtjellimin e ngjarjeve ato kanë një kufi 
maksimal prej dy ditësh, saktësisht që nga ora 16 e 30 minuta e datës 
28 janar 1997, kur arrestohet Nait Hasani, deri në orën 16 ose 16 e 30 
minuta të datës 30 janar 1997, kur Zahiri do të marrë lajmin e arrestimit 
të Naitit. Në këto dy ditë, gjithçka rreth Zahirit ka qenë thuajse e 
shurdhuar, kontaktet me të, nga anëtarët e tjerë të Shtabit Qendror 
janë ndërprerë,megjithëse në atë kohë ai ndodhej në Prishtinë dhe në 
mbrëmjen e 29 janarit do të takohej me Edmond Hoxhën, në një lokal 
tek “Qafa”në Prishtinë. Mirëpo, më 29 janar 1997, asnjëri nga anëtarët 
e tjerë të Shtabit Qendror nuk ndodheshin në Prishtinë. Ku ndodheshin 
ata? Rexhep Selimi ishte në Prekaz, Bislim Zogaj dhe Xheladin Gashi 
ndodheshin në Komoran, ku edhe banonin, Lahi Ibrahim në Dukagjin, 
ndërsa Sokol Bashota tek miqtë e tij, saktësisht tek Enver Murmullaku. 

Edhe nëse e pranojmë si të saktë dhe të vetme dëshminë e dhënë nga 
Azem Syla, atëherë ajo të çon në pyetjen: përse është përcjellë në dy 
ditët e fundit Zahir Pajaziti? Por nuk e bën po ashtu të qartë faktin 
tjetër, se nga e dinte policia e fshehtë serbe rolin, pozicionin dhe 
aksionet e ndërmarra nga Zahiri. Sepse, nëse Zahiri ka thirr një ose dy 
ditë radhas në telefonin e Naitit dhe nuk ka marrë përgjigje, do të ishte 
larg mëndësh se përmes këtyre thirrjeve pa përgjigje, të jenë zbuluar 
ato që u dhanë në komunikatën e posaçme të Ministrisë së Punëve të 
Brendshme të Serbisë. 

Duke qenë ndoshta njëri nga shkaqet e ndjekjes, nuk është edhe i 
vetmi, kur për më tepër, sipas mjaft dëshmive, Zahiri ka përdorur rallë 
dy herë të njëjtin numër telefoni për lidhjet me shokët e lëvizjes ilegale. 
Nga ana tjetër, në banesën e Zahirit ka qenë i vendosur një numër 
telefoni fiks, i cili, në një mënyrë ose në një tjetër, është ditur nga 
anëtarët e tjerë të Shtabit Qendror, ose nga njerëz të lidhur ngushtë 
me strukturat e këtij shtabi. 

Kështu që, sado i drejtë që është konstatimi i A.Sylës, përsëri ndjekja 
ka qenë më e hershme. Por ajo që është e dukshme, qëndron në faktin 
se anëtarët e sektorit të veçantë të LPK-së, që ishin njëkohësisht edhe 


anëtarë të Shtabit të Përgjithshëm të UÇK-së, porsa kanë marrë lajmin 
e arrestimit të Naitit, kanë vënë në lëvizje të gjithë ata mekanizma që 
mendonin se do të ishin të vlefshëm. Në një mënyrë ose në një tjetër, 
linja e sektorit të posaçëm jashtë Kosovës, deri në atë cak që e kishte 
të mundshme, ka vënë në veprim strukturën e saj, dhe në këtë rast, 
megjithëse nuk e kishin dëshiruar, struktura e tyre shkonte deri tek 
njeriu i Zahirit në Zvicër, Ismet Abdullahu. 

Linja jashtë Kosovës ka pasur këtë rrjedhje: Informimi i parë, Xheladin 
Gashi, njeriu i parë në strukturat e luftës që mëson arrestimin, pastaj 
Azem Syla - Xhavit Haliti - Ali Ahmeti - Ismet Abdullahu (njeriu i 
Zahirit, jashtë strukturave të luftës) dhe nga ky i fundit në Kosovë, në 
një adresë të paditur për të tjerët. Sipas dëshmive, deri tek Ismet 
Abdullahu linja ka funksionuar, më tej asgjë nuk ka qenë e 
verifikueshme. 

Pra, në linjën jashtë Kosovës, për të arritur lajmi tek Zahiri është 
dashur të kalojë, më së paku, përmes 6 kanaleve, ose përmes 6 
stacione të dy linjave, të dy kanaleve të ndryshme. Rrugë e gjatë. Në 
pasditet e fundit të janarit 1997 kjo rrugë do të ishte edhe më e gjatë se 
zakonisht. 

Në ditën e 31 janarit 1997, rreth orës dymbëdhjetë, në takimin e tij të 
fundit me shokët, sipas dëshmisë së Isak Shabanit, i gjykuar dhe 
dënuar më pas me dhjetë vite burgim, në të njëjtin gjykim me Nait 
Hasanin, Zahiri i informoi se “ishte burgosur një shok i tij me shumë 
rëndësi, por nuk besoj se do të rrezikohemi, pasi është një njeri shumë 
i vendosur”. 

Pastaj ai urdhëroi disa nga shokët e tij, mes të cilëve edhe llir 
Konushevcin, të cilët kishin marrë pjesë në atentatin e organizuar ndaj 
rektorit të dhunshëm serb të Universitetit të Prishtinës, që të kalonin në 
ilegalitet të thellë, të paktën për disa kohë. Ai shkon edhe më tej se 
kaq, duke u caktuar edhe disa nga bazat ku do të strehoheshin. Nuk 
duhet harruar se është data 31 janar dhe kishte tashmë shumë ditë që 
kishte filluar vala e madhe e arrestimeve. 

Pra, për të gjithë pjesëtarët e Grupit Operativ të Llapit, sidomos të 
njësiteve të saj në Prishtinë, posaçërisht të njësitit “Kobra”, ishte e 
qartë se ngjarjet po zhvilloheshin me shpejtësi dramatike dhe se ishin 



para një goditje të ndjeshme të pushtetit serb. Ajo që nuk pritej, sepse 
kishte qenë e pabesueshme, do të qëndronte në vrasjen e Zahirit. Pa 
asnjë dyshim, në vetëdijen e tyre, Zahiri kishte qenë i paprekshëm. 

Ndërsa Edmond Hoxha ka ditur për arrestimet masive që po ndodhnin, 
sidomos në radhët e lëvizjes studentore. Duke qenë vetë student, për 
më tepër i organizuar në lëvizjen ilegale, ai ka ditur më shumë se kaq. 
Edmondi, sipas dëshmisë së motrës së tij, ka ditur dhe e ka pritur se 
fushata e arrestimeve do të shtrihet më tej në lëvizjen studentore. Ka 
ndjerë rrezikun e arrestimit të tij, është përpjekur të shoshitë dhe të 
marrë informata për gjendjen e krijuar në Junik dhe në Prishtinë. Në të 
njëjtën kohë ka qenë i vetëdijshëm se mund t’i ndodhte të vritej. 

Më 24 janar 1997, paradite, Edmond Hoxha thërret ne telefon tek 
tezakja e tij, Safete Hadërgjonaj, që ishte e lidhur ngushtë me lëvizjet 
ilegale. E porosit t’i thotë Beqës që të shkojë në Junik për të marrë 
vesh se mos ka pasur kontrolle policore në shtëpinë e tij. I thotë se ata 
të shtëpisë nuk duhet të dinë gjë rreth kësaj çështje, por as nuk duhet 
të dinë se kush e ka dërguar Beqën atje, sepse do të frikësohen. Të 
nesërmen, më 25 janar, ai telefon përsëri, dhe pasi informohet se në 
shtëpinë e tij nuk ka asgjë të re, pra nuk ka pasur kontrolle policore, 
ndjen një farë lehtësimi. Kjo është telefonata e fundit me Safete 
Hadergjonajn, por edhe e dhëna e parë e mendimit të tij për çfarë 
mund të ndodhte. 

E dhëna tjetër vjen nga e motra, Lumja, dhe është më e afërt në kohë 
me ditën e betejës së tyre të 31 janarit. Kjo ndodh një ditë përpara, më 
30 janar, afërsisht njëzet e katër orë para vrasjes. 

Në orën 16 e 30 minuta të 30 janarit 1997, Edi shkoi në shtëpinë e 
motrës së tij. (Rastësisht është e njëjta kohë kur Zahir Pajaziti merr 
telefonatën e parë nga Bislim Zogaj - shënim i autorit). 

Ajo kujton: 

“Filluam të pimë çaj dhe Edi foli si me vete: “Rrezik është”. 

- E pse po thue ashtu? 

- Ah Lume, situata është e vështirë, i kanë burgosur disa djem dhe 
mund të burgosin të tjerë. Pastaj iu drejtua Nevruzit (dhëndrit - shënim 
i autorit), duke u ruajt prej meje se mos e dëgjoj se a m’i mban dy 
shokë për disa ditë, pasi duhet të ruhen. 


Ky reagoi më të madhe: “Pashë zotin mor Edi, jo dy, por sa të zënë kjo 
shtëpi, i mbaj”, dhe e drodhën fjalën që të mos kuptoja unë”. 

Shqetësimi i tij ka qenë i natyrshëm: ai ka ndjerë goditjen, por 
njëkohësisht ka menduar edhe për kundërgoditjen. Duke qenë pjesë e 
luftës, këtë kundërgoditje ai mund ta bënte vetëm përmes luftës. Një 
gjë të tillë ata kishin vendosur ta bënin në mbrëmjen e 4 shkurtit 1977, 
ditën e martë, në disa pika të Kosovës. Fillimisht ishte menduar për 
organizimin e aksioneve, në disa pika njëherësh, më 2 shkurt, ditën e 
diel. Fjalët e fundit, që Edmond Floxha i ka thënë para se të ndahej 
motrës së tij, të enjten e 30 janarit, rreth orës 19, janë krejtësisht të 
sakta: “Lume ke me ja ndie krismën në këto dy ditë, por mbylle derën 
se po bën ftohtë e mërdhet”. Ishte pragu i ndarjes së tyre, ai ishte duke 
zbritur shkallëve, duke shikuar pas dhe duke çuar dorën lart si 
përshëndetje. I tillë ka mbetur ai në kujtesën e motrës së tij. Nuk besoj 
se mund të ketë kujtesë më të bukur. 

Flakif Zejnullahu, po ashtu, ka ditur për arrestimet. Si njeriu që 
zëvendësonte Zahirin, kur ai nuk ishte në Kosovë, dhe që kishte qenë 
ndër drejtuesit kryesorë në atentatin ndaj rektorit serb të Universitetit të 
Prishtinës, ultranacionalistit Papoviq, Flakifi e dinte po ashtu se vala 
goditëse e policisë serbe mund të vinte deri tek ai, pasi, në një mënyrë 
ose në një tjetër, makina që kishte shërbyer për atentatin ishte e lidhur 
me njerëzit e grupit ilegal të Prishtinës, sidomos me llir Konushevcin. 

Faktet e mëvonshme do të tregonin se ai kishte pasur të drejtë, por jo 
për kohën kur kishte filluar survejimi i tyre. Fotografitë që ju treguan 
Nait Flasanit, kur ishte i arrestuar, të cilat ishin të realizuara me 
teleobjektiv, në vende të ndryshme, zakonisht brenda Prishtinës, në 
rrugët apo në lokalet e saj, do të dëshmonin se ndjekja kishte qenë më 
e hershme se janari i vitit 1997. Të paktën disa muaj më e hershme. 

Lidhur me faktin, nëse kanë pasur dijeni apo jo, se më 28 janar është 
arrestuar Nait Flasani, është prononcuar edhe Xhavit Floxha, vëllai i 
Edmondit. Prononcimi i tij është bërë në Mbledhjen e Këshillit të 
Përgjithshëm të LPK-së, dega jashtë vendit, 10 maj 1998, kur, së 
bashku me këtë çështje, janë ngritur edhe probleme të tjera të 
mprehta. 


Xhavit Floxha: 


Këta të tre janë anëtarë të UÇK-së, që dikur kam thënë “ishalla më bën 
zoti e i njoh”. (Në mbledhjen e Këshillit të Përgjithshëm merrnin pjesë 
edhe Hashim Thaçi, Kadri Veseli dhe Qerim Kelmendi, në emër të 
organizatës brenda vendit- shënim i autorit ). Ta dini se unë këtyre ju 
besoj më shumë. Që të treve, se për fjalë e llafe jemi kah ja bëjmë 
sikur ajo meselja që është, dmth sit e ngjesh ujë e zallë kurrë nuk 
bëhet bukë. E këta janë kah ja bajnë sitë miell, ngjesh ujë e miell dhe 
janë tue e ba bukën. Kërkoi që të kuptohet drejtë kjo, mos të 
shtrembërohet, mos të ngjesim bishta dhe të mos na dalin fjalët. 

Në rast se dëgjohet ndonjë shok i yni për akuzë, që unë nuk e marrë 
për akuzë, por si keqkuptim, që dikush, prej shokëve, ka dorë në 
vrasjen e djemve, ai do të ketë punë me mua. Ka gabime pune, e dihet 
mirë se kush i ka vra. Unë e di se këta te tre, që janë në këtë sallë, ja 
kanë marrë hakun shokëve që i ka vrarë serbi. Prandaj, mos të biem 
në atë që, dikush që i ka nxjerrë, është prej nesh. Largohuni asaj. 
Kërkush nuk guxon të përhapë kësisoj ideje. Po bëra dhe e dëgjova 
unë një, ai do të ketë punë me mua. 

Kërkohet përgjegjësi ndaj njerëzve që janë të ngarkuar me përgjegjësi, 
për gabimet që janë bërë, për lëshimet që mund të bëhen, për përzierje 
të kompetencave, për ndërhyrje të sektorit në sektorin tjetër, aty të 
japin llogari dhe të intervenohet nga kryesia që të ndërpriten ato, të 
bien punët në binarë. Të ketë çdo njeri përgjegjësi për atë që i është 
ngarkuar. Nëse bëhen gabime, të korrigjohen ato. 

Është bërë ndërhyrje nga njëri sektor në tjetrin, një lloj bajraktarizmi 
dhe qëndron ajo që tha Bedriu (Islami) se, një njeri, cilido qoftë, nuk 
mundet me i mbajt në dorë të gjitha. Të ndahen detyrat, të 
shpërndahen punët, të ndahen përgjegjësitë dhe të kërkohet 
përgjegjësi. 

Njerëzit janë vra, mund të jenë bërë lëshime, për ato mund të merren 
në përgjegjësi, jo të interpretohen ndryshe. 

Po e nis prej së parës, nëse ka pasur dekonspirim, me qëllim apo pa 
qëllim, dhe si erdhi deri tek vrasja. Shtrohet sot pse nuk janë informuar 
në rastin e burgosjes së Naitit e burgosjeve të tjera që kanë filluar që 
me 25 janar.(1997) 

Definitivisht e kam thënë. Unë e kam dëgjuar Dajën (Azem Syla) të 
thotë që u burgos Nait Hasani. Bashkë me shokë në VVinterthur kam 
thirrë në telefon doktor Xhevat Hasanin, se mos është vëllai i tij. Dmth., 
çdo njeri që ka dëgjuar lajmet e ka ditur se më 28 janar është arrestuar 
Nait Hasani. E para, pasi që unë e kam ditur në Zvicër, me gjithë ata 
shokë që i kam në VVinterthur, si nuk e kanë ditur ata? Shtrohet pyetja 


se, ata ndoshta nuk e kanë ditur, se është punuar me pseudonime ose 
diçka tjetër. 

Unë e di tash se Zahiri ka bërë disa hulumtime, e di edhe si i ka bërë, 
dhe e ka ditur se kush është Nait Hasani. Unë e kam vërejtjen pse 
është lënë me e lajmëru Zahirin dikush në Gjakovë, ata djem në 
Gjakovë kanë qenë më larg, në pikëpamje gjeografike, se të tjerët, me 
Llapin apo Prishtinën. Pse Shtabi nuk ka vepruar bashkë e me i 
informu? E kanë ditë që të tre se është arrestuar Naiti, sipas dëshmisë 
që më ka thënë Avni Ajeti, domethënë e kanë ditur që më 30 janar 
1997. E pastaj, ditën e 31 janarit ata kanë shkuar që në orën 9, janë 
takuar me njëri tjetrin. Nëse është dhënë urdhër që tre djemtë të 
tërhiqen, pse nuk është zbatuar ai urdhër? Nuk e di në është dhënë ai 
urdhër. Nuk është burgosë vetëm Naiti, janë burgosë edhe shumë të 
tjerë, që i kanë ditur gjërat. Njeriu, kur të burgoset, nga torturat e 
mëdha, edhe dalin gjërat. Prandaj jam kundër që akuza për vrasje të 
jetë këtu, fjala është tek përgjegjësia. Prapë se prapë ata e kanë ditur 
se Naiti është burgosur. Tashti është fjala se Zahiri ka qenë i përcjellur, 
e ka pranuar edhe ai vetë që është i përcjellur. Por unë më së shumti e 
ngarkoj me përgjegjësi Kryesinë, sektorin, Shtabin e Përgjithshëm. Pse 
është lejuar, që në mes të sektorit të posaçëm, kryesisë dhe shtabit, 
pse është lejuar që mes tyre të jenë njerëz që nuk i kanë takuar as 
UÇK-së dhe as Lëvizjes. Ai është Ismet Avdullahu, e dinë edhe të tjerët 
që ai i ka ditur gjërat, e ka ditur edhe se Edi është vrarë, kur unë nuk e 
kam ditur, megjithëse vëllai i tij, e ka ditë më mirë se vetë ne. 
Nganjëherë, edhe njerëzit në rrugë kanë ditur më shumë se Këshilli i 
Përgjithshëm”. 

Askush sot nuk mendon se gjithçka ka qenë e rastësishme, se rënia e 
tyre në pritë ishte një rast fatkeq e fatkob. Vitet, që kanë shkuar, e kanë 
bërë këtë vrasje të trefishtë, e para e këtij lloji në radhët e Ushtrisë 
Çlirimtare të Kosovës, edhe më të dhimbshme, sepse kohës që erdhi i 
mungoi fjala, autoriteti i tyre, por njëkohësisht e kanë bërë edhe më 
dyshuese. 

Ndodh nganjëherë, që në një organizëm ilegal, luftarak, i cili është në 
formësim dhe strukturim e sipër, të ndodhin edhe prita të rastësishme, 
të ketë nga ato raste, kur e keqja është e pa llogaritur, dhe rënia, më 
shumë se gjithçka tjetër, të jetë një nga rastësitë e shumta të jetës. Por 
në këtë vrasje të trefishtë nuk është e njëjta gjë. Duke qenë e 
dhimbshme, ajo ka zgjuar pikëpyetjet e veta, të cilat, herë janë fashitur 



dhe herë janë rizgjuar, por që kurrë nuk kanë reshtur. 

Sidoqoftë, në momentet e 28 janarit, një ditë më para dhe ditët e më 
pasme, unë mendova të rikthehesha edhe një herë, sepse, si është 
thënë me të drejtë, është tepër e nevojshme të dihet se ku ishin ata dy 
ditë para, kush ishte me ta, me cilët ishin në ditën e 30 janarit, çfarë 
ndodhi në pasditen e dy ditëve më parë etj. 


Nga të gjitha burimet e mundshme, më të besueshmet janë ato të 
njerëzve që në një mënyrë ose në një tjetër kanë qenë të lidhur me to. 
Disa prej tyre do i sjellim më pas. Ndërsa njërën dëshmi, ndoshta është 
më e vlefshme, do ta sjellim tani. 


Do e sjell në mënyrë autentike, ashtu si është e shkruar, pa ndryshuar 
asgjë, vetëm disa gabime gjuhësore të korigjuara. 


“Një natë më parë kishte ndodhë arrestimi i Naitit, orën e saktë nuk e 
di. Sokol Bashota (“Mustafa’j dhe Burim Marmullahu (“Dervishi”) nuk 
na kishin lajmërua atë natë, as mua e as Adrian Krasniqin, që ishim 
bashkë në një banesë. Ne e kishim telefonin fiks të shtëpisë. Ishin, pra, 
mundësitë. Lajmërimi është bërë të nesërmen, diku kah ora 11 e ditës. 
Kur thirri Burimi, u çudit qysh jemi hala andejpari. Na thanë se ishte 
arrestue “Abazi”(Naiti) dhe se duhet të iknim. Pyeta për 
“lsmetin”(Zahirin). Më thanë se po merret dikush me atë punë, por ikni. 


Pak më herët, diku në një mëngjes, jo edhe aq herët, kërcasin dyert e 
hekurit, si plumbat e pushkës. Baca Sadik, në banesën e të cilit ishim, 
del e pyet se kush është. I thonë se jemi ne të strujës (energjisë 
elektrike). 

Baca Sadik hap derën dhe u thotë “se çfarë po doni ju, kur pardje kanë 
qenë orëmatësat dhe dje kam shkue e kam pague faturën”. 


Ata, si inspektorë me përvojë që ishin, një herë u stepën, por veç pak, 
dhe dikur njeri tha se “po shikojmë se mos kanë bërë ndonjë gabim 
shokët tonë”. 


Unë dhe Adriani e kuptuam se janë punëtorë të SUP-it dhe i bëmë gati 


armët për zjarr. 


Pasi shkuan ata, nuk jemi shqetësuar deri në atë shkallë, sa që të 
humbnim drejtpeshimin. Provuam, disa herë, ta thërrasim Zahirin, në 
numrin e tij të telefonit në shtëpi. Aty nuk lajmërohej kush. Jemi vonuar 
ca, gjithnjë me shpresën se mos do të lajmërohet dikush në telefonin e 
Zahirit, por kot. Dikur e pamë se po vonohemi tepër, vlerësuam se 
ishim në rrezik, të dy ishim ilegalë e kërkoheshim, dhe shkuam pa 
panik, por të gatshëm edhe për ndonjë flijim. Ju kemi shmangur atij 
vendi, ku ishte bërë kontrolli. Kemi ecur nëpër rrugët e Prishtinës, (...), 
të fryer në bark nga automatiku “skorpion”, pistoleta dhe bombat, kemi 
vajtur në stacion të autobusit. Morëm autobusin për në Klinë. Nga 
Klina, në këmbë, jemi nisur për në binarët e trenit, në drejtim të fshatit 
Dush, tek djali i mixhës së Burimit, pra tek Enver Murmullahu. 

Aty kemi gjetë Sokol Bashotën, që ishte edhe dhëndër i Murmullahëve, 
Burimin dhe Enverin. 

Si kemi hyrë, menjëherë na kanë pyet, se si patët guxim për me shkua 
deri aty. I treguam. Më thanë se krejt qyteti i Klinës ishte i mbushur me 
milicë. I thamë se nuk i kishim pa. Pastaj i thashë: 

- Lere or shok se qysh erdhëm, po a e keni lajmërua “Ismetin”. Nuk i 
thashë Zahirin, sepse, veç meje, Zahirin askush nuk e njihte me emrin 
e tij. Mendoj se, në atë kohë, as Sokoli nuk e ka ditur emrin e saktë të 
Ismetit. Më thanë jo. 

- E pse jo, si është e mundur? 

- Nuk kemi pas mundësi. 

- Pse nuk keni pas mundësi? 

- Është e vështirë me dalë deri në Klinë. Është rrezik për mua, se me 
njohin, m’u përgjigj Sokoli. 

- Në qoftë rrezik për ty e deri diku për Burimin, për Enverin nuk është 
rrezik. Këtë askush nuk e njeh, e nuk i shkruan në ballë se kush është. 

- Sot nuk ka mundësi- ua arsyetuan.. 

- Qysh more nuk ka mundësi, a jeni në mend a jo? 

Dikur Sokoli më tha se “shkoni ju se do ja bëjmë diqysh dhe e kryejmë 
atë punë”. 

Atë natë askush nuk u gërzhit, nuk u trazua pra, për ta lajmëruar 
Zahirin. Hallin më të madh e kishin se si me na largua ne. Dhe vërtet u 


larguam. Na shoqëruan deri në gjysmë të udhës, deri në Poterrq. Aty 
Adriani kishte një njeri të gjakut të vet dhe ai me makinë na afroi deri 
në Zahaq, aty trup e 600 metra më tutje i ramë në konak, e kujt tjetër 
në anën e Pejës, pos Sylë Kadriut, babait të shokut tonë të ndjerë, 
Arben Kadriut, që kishte qenë shok i ngushtë i Adrianit dhe i imi dhe 
ishte vrarë aksidentalisht, duke u ushtruar me armë. 


Sipas kësaj dëshmie, me 29 janar, një ditë pas arrestimit në Naitit, në 
afërsinë e banesës së Zahirit ose ku mendohej se strehohej ai, ishte 
bërë vëzhgimi i parë nga forcat speciale serbe. Ndërkohë, më 30 janar 
ndodh arrestimi i Asllan Selimit. Tashmë loja ishte hapur edhe në 
familjet e drejtuesve kryesorë të luftës, siç ishte Rexhep Selimi, i cili 
ndërkohë ndodhej në ilegalitet prej disa kohësh. Është i fundmi nga 
anëtarët e Shtabit Qendror që do të mësojë arrestimin e Naitit, mendoj 
se, përmes së njëjtës linjë që e kishin mësuar edhe anëtarët e tjerë të 
Shtabit Qendror, përmes Xheladinit dhe linjës së tij. Rexhepi, në ditët e 
fundit të janarit 1997 do të ishte në Drenicë dhe sidomos në Prekaz. 


Bislim Zogaj ndodhej po ashtu në fshatin e tij. Xheladini do të merrte, 
po ashtu, rrugën e shtëpisë së tij në Komoran, ku do të arrestohej nga 
milicia serbe, i biri i tij, lliri. 


Të tjerë, të lidhur me ngjarjen, nuk kishte. Linja ishte mbyllur. 
Mbeteshin para edhe dy ditë, 29 dhe 30 janari. Edhe më 30 janar 
paradite, të gjitha do të ishin të mbyllura. 

Jam i bindur se, më shumë se gjithçka, është menduar se në këtë rast 
ka funksionuar linja e Llapit, jashtë Kosovës, siç kishte ndodhur edhe 
në disa raste të tjera. Koha do të dëshmonte se, ndërsa linja brenda 
Kosovës filloi të funksionojë më 30 janar 1997, pasdite, linja tjetër 
kishte humbur diku mes arsyeve që askush nuk mund t’i merrte me 
mend. 


Edmond Hoxha ndërkohë ndodhej në Prishtinë. Ai kishte disa ditë që 
ishte kthyer nga vendlindja, Juniku. Udhëtimin e kishte bërë me 
dhëndrin e tij dhe ky do të ishte udhëtimi i tij i fundit nga Juniku drejt 
Prishtinës. Kjo do të jetë edhe ndarja e tij e fundit me prindërit, 
megjithëse askush nuk do e dinte. Pas 21 janarit, edhe tek ai kishin 
filluar shqetësimet e para, gjë që ishte e kuptueshme. Jo vetëm sepse 
kishin filluar arrestimet masive, por edhe i duhej të vendoste lidhjet, që 



për një moment ishin shkëputur. Ka ende dyshimin se mos është nën 
survejimin e policisë serbe. Janë ditë të trazuara për të. Jam i bindur se 
ai nuk e ka njohur Nait Hasanin, por edhe nëse e ka njohur si student, 
si ish i burgosur politik apo thjeshtë nga pamja impozante e Naitit, ai 
kurrë nuk do e kishte marrë me mend se pas tij qëndronte “Abazi”. Ai 
kishte njohur një “Abaz”tjetër, Ali Ahmetin, por edhe këtë si mik dhe 
shok i vëllait të tij, Xhavitit. Kështu që edhe nuk ka pasur mundësi të 
dijë për kidnapimin e tij më 28 janar. 

Fakt është se po atë ditë, pikërisht më 28 janar, ai do të priste një nga 
shokët e tij të Grupit të Gjakovës, që ishin në lidhje me Linjën e Llapit, 
Astritin, do të bënte një bisedë të gjatë me të për luftën dhe për 
qëllimet e së ardhmes, do i bënte konak në dhomën e tij, ku nuk ishte 
vetëm, dhe ku shpesh, me sinqeritetin e njohur të tij, do të bënte një 
“dekonspirim”. Kur po hynin në banesën e Edmondit, ku prej disa 
kohësh jetonte me qira, ata ranë dakord, që për hir të konspiracionit, 
shoku i tij të thirrej me emrin Besim. Mirëpo, herë pas here, edhe nga 
që ishte i qetë në praninë e shokëve të tij, të gjithë të besuar, disi e 
harronte “marrëveshjen”dhe e thërriste në emrin e tij të vërtetë, Astrit. 
(Dëshmi e Astrit Jakupit dhënë autorit më 12 maj 2007) 

Për arrestimet e tjera Edmondi ka ditur. Ka ditur, po ashtu, edhe për 
goditjet që mund të jepeshin në linjën ku bënte pjesë, ndaj, ky është 
edhe shkaku që i kërkon dhëndrit të tij “të bëjë konak për dy shokë që 
rrezikohen”. 

Arrestimin e Naitit, jo me emër, por si “një shok me rëndësi”, ai e ka 
marrë vesh pas takimit me Zahirin, në orët e para të paradites së 31 
janarit. Edhe nëse do të ketë dëgjuar më parë për arrestimin e Nait 
Hasanit, si student, albanalog apo ish i burgosur politik, ka qenë e 
vështirë të bëhet lidhja mes studentit dhe koordinatorit të luftës në 
Kosovë. Nuk ka pasur asnjë mundësi tjetër, pasi, në takimin që ka 
pasur me Zahirin, në një lokal tek Qafa, në Prishtinë, ata kanë biseduar 
për probleme krejt të tjera. Në takimin e bërë, në orët e mbrëmjes së 
29 janarit, Zahiri dhe Edmondi nuk kanë folur për asnjë lloj arrestimi të 
rëndësishëm, por për diçka krejt tjetër, çka fillon edhe qëllimin e 
udhëtimit të tyre me 31 janar. (Dëshmi e dhënë për takimin e 29 janarit, 
njëkohësisht nga Astrit Jakupi dhe llir Kastrati). 

Në këtë bisedë do të kthehemi tek enigma e njohjes. 


KRONIKA E NJE KOMISIONI TE POSAÇEM 


Dyshimin se rënia e tyre nuk ka qenë e rastësishme, e kam dëgjuar për 
herë të parë nga Hashim Thaçi, në njërën nga mbledhjet e Këshillit të 
Përgjithshëm të Lëvizjes Popullore të Kosovës. Duke qenë se ai ishte 
vetë njëri nga drejtuesit e lëvizjes ilegale çlirimtare, atë e brente 
dyshimi se mos kishte ndodhur rrjedhje nga radhët e organizuara. 

Në materialin e tij, të përgatitur në emër të Shtabit të Përgjithshëm të 
UÇK-së, në prill të vitit 1998, mes të tjerave, Hashim Thaçi do të 
nënvizonte se “Si pasojë e vëzhgimeve të shërbimit të sigurimit serb, 
brenda dhe jashtë, dhe duke përfituar nga argumentet e 
lartpërmendura, në fund të janarit dhe në fillim të shkurtit, ndodhën 
arrestime në radhët tona. U arrestuan disa shokë. U vra Zahir Pajaziti, 
Edmond Hoxha, Hakif Zejnullahu dhe më vonë, u mbyt në tortura, 
Besnik Restelica. 

Kërkojmë nga kryesia e degës së LPK-së jashtë vendit, të sqarojë se 
kur dëgjuan për këto arrestime dhe sa arritën të informojnë shokët. 
Argumentet dhe kundërargumentet të diskutohen hapur dhe në mënyrë 
konstruktive, për hir të punës, të luftës dhe të gjakut të dëshmorëve. 
Këtë ua kemi për detyrë dëshmorëve që të sqarohet, sepse Zahir 
Pajaziti nuk u informua nga dega e lëvizjes jashtë vendit, konkretisht 
nga Ali Ahmeti, për arrestimin e Nait Hasanit, sepse është një e dhënë 
se Zahir Pajaziti u informua për arrestimin e Naitit, dy ose tri orë para 
se të nisej për rrugë... ”. 

Si u dëshmua më pas, kjo e dhënë në materialin e paraqitur nga 
Hashim Thaçi dhe Kadri Veseli, ishte vetëm pjesërisht e saktë. Tashmë 
dihet se Zahiri, në linjën brenda Kosovës, mori informacionin 24 orë 
para vrasjes së tij, saktësisht 24 orë. Por që ishte njëkohësisht, po 
ashtu saktësisht, 48 orë, pasi kishte ndodhur arrestimi i Nait Hasanit. 
Dihet po ashtu, se në janarin e vitit 1997, lidhjet mes Ali Ahmetit dhe 
Linjës së Llapit nuk ishin të drejtëpërdrejta, por nëpërmes një të treti, 
Ismet Abdullahut, i cili, aq sa ishte kontestuar nga strukturat e LPK-së 
ose të UÇK-së, po aq qëndronte në linjë. 

Fakti se Lëvizja kishte pasur disa herë goditje të rënda, njëra prej të 


cilave në vitin 1993, kishte qenë ndër më të rëndat, dhe ishte analizuar 
gjerësisht në strukturat drejtuese të organizatës, kjo mund të sillte 
dyshimin, nganjëherë të natyrshëm, se e njëjta gjë mund të ndodhte 
përsëri. Nëse do të kishte qenë kështu, pra nëse rrjedhja do të kishte 
qenë nga brenda radhëve, atëherë duhej bërë kujdes i 
jashtëzakonshëm, pasi në kohën kur është ngritur me forcë ky dyshim, 
lufta kishte filluar dhe vetëm mendimi se brenda radhëve mund të 
kishte bashkëpunëtorë të shërbimit të fshehtë serb, do të kishte qenë 
tmerrësisht i dëmshëm, pa folur pastaj për tjetrën, nëse do të kishte 
qenë e vërtetë. Hashim Thaçi kishte qenë njëri ndër drejtuesit e 
organizatës, të cilët, në takimet e tyre në vitin 1993 dhe 1994, kanë 
analizuar gjerësisht shkaqet e arrestimeve të ndodhura pas Mbledhjes 
së Katërt të Përgjithshme të LPK-së. 

Për të saktësuar të vërtetën rreth kësaj ngjarje, sidomos në përgjigjen e 
pyetjes nëse kishte pasur rrjedhje nga radhët e organizuara, nga 
Këshilli i Përgjithshëm i LPK-së, dega jashtë vendit, është ngritur një 
komision i veçantë pune, në përbërje të të cilit ishin Bedri Islami, 

Kryetar i Organizatës dhe kryetar i komisionit, Sejdi Gega, anëtar i 
kryesisë dhe Naser Idrizi, anëtar i Këshillit të Përgjithshëm. Para këtij 
komisioni, veç të tjerave, janë ngritur edhe pyetjet: Çfarë qëndron pas 
vrasjes së trefishtë në Pestovë? Cila ka qenë mundësia e tradhtisë dhe 
e prerjes në besë të tyre? A kanë ditur të ruajnë konspiracionin e 
domosdoshëm në një luftë ilegale vetë drejtuesit dhe pjesëtarët e 
Ushtrisë Çlirimtare të Kosovës, sidomos në Prishtinë, në Llap dhe në 
Pejë? A është e mundur që të jetë gjithçka pronësi e përgjimit të 
zakonshëm të bisedave telefonike apo ka diçka më shumë se kaq? A 
mund të ishim para një sprove të ithët se gjurmimi kishte qenë ndryshe 
nga sa mendohet, ka qenë, thënë haptas, mbi bazën e një ose disa 
denoncimeve, të cilat, si çdo lloj denoncimesh në botë, kanë edhe 
denoncuesit e vet. Si është shkuar drejt një pikëvrasëseje... 

Komisioni i posaçëm, të cilit për probleme të veçanta dhe në kohë të 
veçantë iu bashkuan edhe Ramiz Lladrovci dhe Xhevat Bislimi, që të 
dy anëtarë të KP të LPK-së, për të ju përgjigjur këtyre pyetjeve dhe 
çështjeve të tjera që janë shtruar në atë kohë, mblodhi materialet e 
dërguara me shkrim nga Emrush Xhemajli, Muhamet Kelmendi, 
Ramadan Avdiu, Adnan Asllani, Ibrahim Kelmendi, etj. U regjistruan 
takimet me Fazli Veliun, Ali Ahmetin, Bilall Sherifin, Xheladin Gashin, 
Adnan Asllanin, Ramiz Lladrovcin, Shaban Mujën, Gafurr Elshanin, u 


bënë biseda me Fehmi Lladrovcin dhe Shaban Shalën, janë zhvilluar 
biseda dhe incizuar me Xhavit Halitin- “Zekën”dhe Azem Sylën, “Daja i 
vogël”, janë bërë takime të veçanta me Hashim Thaçin, Bardhyl 
Mahmutin, Jashar Salihun, janë konsultuar materiale arkivore të 
Këshillit të Përgjithshëm të Lëvizjes Popullore të Kosovës, letrat e llir 
Konushevcit, sidomos, letra e tij e nëntorit 1997 dhe e 8 majit 1998, pra 
një ditë para se të vritej; letra e Abedin Rexhës dhe e Rexhep Selimit, 
një material i paraqitur nga Qerim Kelmendi- “Dema”, dërguar për 
komisionin e posaçëm, si dhe materiale të tjera. Të gjitha këto 
materiale vazhdojnë të jenë në arkivin e organizatës. 

Përse u bë e domosdoshme ngritja e një Komisioni të tillë, ndoshta, më 
shumë se gjithçka, e trajton në prononcimin e tij, bërë pikërisht për këtë 
Komision, Xhavit Haliti: 

Kryesia ka përgjegjësinë e saj, përfshirë edhe mua, që nuk kemi qenë 
në gjendje të bëjmë analizën e duhur, të domosdoshme, në praninë e 
atyre që kanë qenë në ngjarje ose rreth saj, qoftë në grupin e shokëve 
që kanë dashur të futen brenda, me mbledhë deklaratat e secilit dhe të 
mos mbesë puna që Ramizi ta trajtojë në mënyrën e vet, unë në 
mënyrën time, Abazi në të veten, Azemi në të veten, Hashimi po ashtu, 
dhe më vonë të kemi përplasje, a thua se jemi kundërshtarë e jo më 
miq e shokë,shokë lufte. Sikur të ishte bërë kjo në kohë, dhe unë kam 
qenë e jam që të bëhet, unë do e kisha marrë përgjegjësinë vet,ashtu 
siç kishte me dalë edhe përgjegjësia e të tjerëve. Çfarëdo dënimi kisha 
qenë i gatshëm me marrë, vetëm që të mos ndodhnin këto sende. Por 
ideja me e ruajt figurën e pastër, të njërit apo tjetrit, për mos me pas 
njeri të gabueshëm kurrë, këmbëngulja se nuk kemi gabuar në asgjë 
dhe se nuk kemi asnjë të metë, solli edhe në këtë gjendje. Ata që kanë 
punuar unë do t’i mbroj, edhe ata që do të punojnë,do t’i mbroj. Kjo 
është e imja. Ka shumë ngjarje, ka shumë gjëra që mund të trajtohen e 
të diskutohen, të diskutueshmeve duhet t’u bëhet analizë dhe të ketë 
konkluzione... 

Meqenëse nuk e kam bërë asnjëherë publikisht, unë gjej rastin të 
dëshmoj punën e mrekullueshme që kanë bërë Naser Idrizi dhe Sejdi 
Gega, me grumbullimin e materialeve, përqasjet dhe përdallimet, 
takimet që kanë organizuar, analizat dhe përvijimin e të dhënave, 
kontaktet e ndërmarra, udhëtimet, si dhe ndihmën që u është dhënë 
nga Xhevat Bislimi dhe Ramiz Lladrovci. Vazhdoj të mendoj se puna e 


tyre ka qenë e një rëndësie të jashtëzakonshme, pasi, nga 
konkluzionet që do të përcaktoheshin, do të kishte ndërtime strukturore 
ose ndalime stukturore në të ardhmen. Ndoshta kjo ka qenë një nga 
periudhat më kritike të organizatës. 

Konkluzioni i Komisionit të posaçëm, i miratuar pastaj në mbledhjen e 
Këshillit të Përgjithshëm të LPK-së, në qershorin e vitit 1998, me disa 
shkurtime, do të jepet në vazhdimin e kapitullit të Enigmës së vrasjes. 


Por mund të thuhet se përgjimi i Zahirit ka qenë sigurisht shumë më i 
hershëm se fillimi i janarit i vitit 1997. Kthimi i Zahirit në Kosovë, më 20 
janar të këtij viti, hyrja e tij në Prishtinë një ditë më pas, bëhej në pikun 
e përgatitjeve të mëdha të shërbimit të sigurimit serb për valën e 
madhe goditëse të arrestimeve. Në dhjetë ditë, Zahiri nuk mund të 
kishte folur me askënd, aq të besuar, sa që mund të tregonte dëshminë 
e tij në radhët e Ushtrisë Çlirimtare të Kosovës. Përkundrazi, ai ka 
qenë shumë i heshtur. Shumë trim, shumë i heshtur dhe shumë i 
vendosur. Tek këto do të kthehemi më vonë. Ky ishte fillimi i kapitullit të 
enigmës së vrasjes. Tek ky kapitull do të kthehemi edhe në fund të këtij 
libri. 


ENIGMA E MOHIMIT... 


E para ishte fjala, thuhet në librat e shenjtë. 

Enigma e parë ishte mohimi - kjo do të ishte çshenjtërimi i fjalës. 

Nuk e di, dhe besoj se askush tjetër nuk mund ta dijë, nëse ka edhe 
ndonjë shembull tjetër, sidomos në pjesën evropiane të botës, që 
mohimi të jetë ngritur në një shkallë të tillë, jashtëzakonisht të egër, 
tmerrësisht cinike dhe jashtë mendjes shpifëse, siç ka ndodhur në 
rastin e Ushtrisë Çlirimtare të Kosovës. 

Ky ka qenë një mohim i pashembullt, i filluar që para se të nisnin 
aksionet e para dhe, jo rrallë, deri më sot. Mohim total, përzier bashkë, 
urrejtja patologjike ndaj asaj që dukej se ishte “jashtë kontrollit 
institucional”dhe dhuna e shpifjes në të gjitha përmasat e saj. 
Përbaltimi, i cili vazhdon edhe sot, përgojimi, i cili jargavitet edhe tash, 


zezimi i asaj që duhej të vinte, mosmirënjohja deri në palcën e gjërave- 
të gjitha bashkë përmbledhin atë që sot mund të përbëjë enigmën e 
jashtëzakonshme të mohimit. Dhe nga mohimi deri tek denoncimi, jo 
rrallë, është vetëm një ndarje e vogël. Në këtë rast, jo rrallë kjo ndarje 
nuk ka ekzistuar, çka do të thotë se krahas mohimit ka pasur edhe 
denoncim. Nuk kishte se si të ndodhte ndryshe. 

Kam pyetur që ditën e parë: përse ndodh e gjithë kjo, çfarë ishte kjo 
llavë helmi, ndaj atyre, që në fund të fundit, në rastin më të largët, nuk 
do të ishin asgjë tjetër veçse disa njerëz, të cilët nuk pranonin të rrinin 
“urtësisht të bindur”ndaj dhunës serbe; ndërsa në rastin më fatlum, 
ashtu si edhe ndodhi, do të ishin dalzotësit e Kosovës? Si do të ishte e 
mundur që mendja njerëzore të kishte pasur kaq shumë llum brenda 
vetes dhe të shpërndante copëra të mëdha të këtij llumi në mendjet e 
njerëzve, që donin të besonin? Të ketë qenë vallë vetëm një rastësi? 


“Bajrakun”e mohimit, si edhe në raste të tjera, që lidheshin me revoltën 
dhe qëndresën, e mori Lidhja Demokratike e Kosovës. Dhe asgjë nuk 
filloi nga poshtë, nga mosnjohja ose nga mosperceptimi. Gjithçka rrodhi 
nga sipër. Nga Velania ose barakat ku ishte selia e LDK-së, gjithçka 
rrodhi poshtë. Ashtu si përrenjtë e turbullt që vijnë gjithnjë nga lart. 

Asgjë nuk ishte e rastësishme dhe po ashtu, jo e gjitha mund të thurej 
në mendjen e lodhur nga pijet të një njeriu të vetëm. Më shumë se e 
lindur nga brenda, enigma e dhunës së mohimit, ishte një ardhje nga 
jashtë Kosovës. Nga erdhi kjo dhunë mohuese, kush dhe përse e solli, 
përmes cilave kanale, kush ishin mesazhet dhe bartësit e tyre, çfarë 
lidhjeje ka mes deklaratave të njëjta që dilnin nga selia e Akademisë 
Serbe të Shkencave deri tek barakat e Velanisë në Prishtinë? Cila 
ishte e përbashkëta mes deklaratave të shërbimit të fshehtë serb dhe 
shërbimit të fshehtë të Lidhjes Demokratike të Kosovës, e kthyer sot në 
organizatën famëkeqe “Sigurimi i Atdheut”? Përse ishte e njëjta gjuhë 
dhe e njëjta metodologji në perceptimin e gjërave? 

Nëse kujdesshëm do të vëresh deklarimet e para politike (por edhe të 
fundit) të Lidhjes Demokratike të Kosovës ndaj Ushtrisë Çlirimtare dhe 
deklarimet e bëra nga Shërbimi Informativ i Ministrisë së Brendshme të 
Serbisë, dallimi mes tyre do të jetë vetëm në ndonjë gabim që mund të 


jetë bërë gjatë përkthimit ose në ndonjë shtesë emocionale, më të 
madhe, që ishte bërë nga redaktuesit në Prishtinë. Shpesh herë, fjalitë 
janë të njëjta deri në dhimbje, pasi, sado e madhe të jetë e keqja që i 
kanoset një kombi, gjithherë, më e durueshme, është ajo që vjen nga 
jashtë. 

Lidhja Demokratike e Kosovës: Incidenti i majit të vitit të kaluar 1993, 
në Gllogovc, ku u vranë dy dhe u plagosën 5 milicë serbë ishte 
përgatitur nga qarqet e Ministrisë së Punëve të Brendshme të 
Serbisë....( Shënim i autorit: Ky është aksioni i parë i planifikuar dhe i 
realizuar mbi bazën e një vendimi të posaçëm të strukturave 
paraardhëse të UÇK-së dhe dihen tashmë realizuesit e tij). 

Lidhja Demokratike e Kosovës: “Kemi edhe informacione të tjera për 
mundësinë që këto shpërthime të jenë vepër e qarqeve 
ultranacionaliste të Sheshelit...”(1996) 

Idenë për bashkëveprimin e Sheshelit e jep për të parën herë Vuk 
Drashkoviq dhe është interesant fakti se të parët që e përqafojnë idenë 
e Lëvizjes për Ripërtëritjen Serbe, janë ideatorët e drejtuesit e LDK-së. 

Ibrahim Rugova (më 21.06.1996): “Ne nuk kemi informata se ekziston 
një organizatë e tillë dhe letrat që dërgohen, janë pa kurrfarë identiteti 
dhe pa kurrfarë rëndësie, pos që ta rëndojnë situatën në Kosovë dhe të 
pengojnë zgjidhjen politike të çështjes së Kosovës. Unë mendoj se nuk 
ekziston një organizatë e tillë. ” 

Lidhja Demokratike e Kosovës (më 25 qershor 1996): “Në Kosovë 
ekziston një organizatë ilegale, terroriste...” 

A është e saktë se në shtabin e lartë drejtues të LDK-së nuk është ditur 
asgjë për ekzistencën e UÇK-së? Janë tri dokumente serioze që e 
përgënjeshtrojnë këtë. Njëri prej tyre është nga “brenda radhëve”, nga 
ish drejtuesja e lartë Edita Tahiri; dokumenti i dytë është “gjysmë 
brenda e gjysmë jashtë”, që do të thotë se është nga shërbimi i fshehtë 
i shtetit shqiptar në kohën e presidentit Berisha, dhe, dokumenti i tretë 
është krejtësisht nga “jashtë LDK-së”, pra nga drejtues të Lëvizjes 
Popullore të Kosovës. 

Le të shohim dokumentin e dytë, i cili duke qenë, si të thuash, gjysmë 



nga jashtë dhe gjysmë nga brenda, është më i “paanshmi”. Ai mban 
datën 21 janar 1996, është skeduar nën numrin AT 317/b, është 
protokolluar tri ditë më vonë, dhe në cepin e tij, lart në të majtë, është 
vënë shënimi i zëvendësshefit të ShlSh-it: “Të kalojë për informim në 
Presidencë...”. 


Në një informacion që ka paraqitur një inspektor i Shërbimit Informativ 
të Shqipërisë, AK, pas bisedës në përfaqësinë e Kosovës, në Tiranë, 
mes të tjerave, shefi i tij ka nënvizuar: 

“Mendimi i zyrtarëve të Prishtinës është se kemi të bëjmë me njerëz të 
organizuar mirë dhe që kanë disa baza në Shqipëri, sidomos në 
Tiranë, Durrës-plazh dhe në Tropojë. Veprimet e deritanishme të saj, 
që e quan veten UÇK, kanë qenë të përqendruara në Drenicë dhe në 
rajonin e Dukagjinit, që mund të përkufizohej në vijat Prizren-Shtimje 
dhe në rrugën Pejë-Mitrovicë. Tash, me aksionet që janë zhvilluar para 
pak ditësh, zyrtarët e Prishtinës mendojnë se ajo po vepron në një 
hapësirë krejt tjetër, që është më e gjerë. Gjithnjë sipas tyre, UÇK-ja 
është në tri zona, mirëpo nuk kanë dijeni të sakta se cilat janë shtrirjet 
e zonave, vetëm se, më parë, zoti A.A., u kishte thënë se zona e dytë 
është në Maqedoni. Në takimin që ka pasur njeriu i tyre, R.Gj., me një 
ërfaqësues të qeverisë serbe është pasur parasysh se aksione 
terroriste duhen pritur edhe në të ardhmen. Mendimi i tyre është se 
fjala vjen për disa njerëz të veçantë, që mblidhen në organizata ilegale 
e që duhen survejuar, sidomos në Tiranë. Disa prej tyre nuk duhen 
lejuar të veprojnë në Shqipëri. Pas kërkesës sime, zyra e Kosovës do 
na paraqesë një listë të emrave të jerëzve që dyshojnë se fshihen pas 
kësaj organizate terroriste”. 

Në të vërtetë, pak ditë pas këtij informacioni, zyra e përfaqësisë së 
Kosovës në Tiranë ka paraqitur një listë me emrat e personave që 
mendohet se kryejnë veprimtari ilegale subversive. Ashtu, si është e 
vërtetë se disa ditë më pas, disa nga të dhënat që i ishin afruar 
Shërbimit Shqiptar të Informimit, do të shfaqeshin në një informacion të 
përgatitur nga ish shërbimi i sigurimit ushtarak jugosllav KOS, në të 
cilin janë shtuar edhe disa karakteristika të tjera, si gjendja shoqërore e 
atyre që e përbëjnë Grupin e Drenicës, arsimi i tyre, vendndodhja, 
karakteristikat e zonës etj. 

Deklarata e dytë, - “nga jashtë”, - është pjesë e intervistës e njërit nga 


drejtuesve kryesorë të LPK-së, Ramadan Avdiu, për takimin e 
strukturave të UÇK-së, me zotin Rugova, intervistë e botuar në gjallje 
të këtij të fundit. Biseda mes tyre është bërë krejt e zakonshme. 


Rugova pyet: A keni hekura? (është fjala për amë) 

Përfaqësuesit: Boll sa me ja nisë... 

Rugova: Ma leni mua këtë milet, e di ma mirë... 

Deklaratën e zonjës Tahiri le ta themi më poshtë. 

Por le të shkojmë më tej. 

Pohimin e parë serioz, për lidhjet e dyfishta që mund të ishin mes 
pushtetit serb dhe strukturave politike në Prishtinë e bën Komunikata 
nr. 27 e Ushtrisë Çlirimtare të Kosovës, në të cilën, mes të tjerave, 
saktësisht thuhet se: “...kësaj krrokatje qyqesh me akuza për 
terrorizëm, fatkeqësisht po i bashkohen edhe disa shqiptarë të 
inkuadruar në lëvizjen politike të Kosovës, e të cilët janë me ndikim në 
qendrën e vendosjes në Kosovë dhe me lidhje të ngushta me qarqet 
zyrtare të pushtetit serb...” 

A ishte i drejtë ky pohim? Koha do të tregonte se kishte qenë më se i 
drejtë. Sepse jo rastësisht, më 24 janar 1997, një javë para se të vinte 
dita e 31 janarit, në të cilën u vranë Zahiri, Edmondi dhe Hakifi, Ibrahim 
Rugova do të bënte deklaratën e tij më agresive dhe më të dhunshme, 
deri në atë kohë, ndaj Ushtrisë Çlirimtare të Kosovës: 

“Ne nuk kemi informacione se ekziston Ushtria Çlirimtare e Kosovës 
dhe në emër të saj mund të paraqiten shërbime të ndryshme, pasi 
ende nuk është paraqitur askush i kësaj UÇK-je. Dënojmë edhe një 
herë shpërthimin terrorist të autobombës në Prishtinë (është fjala për 
aksionin e organizuar kundër rektorit të dhunshëm të Universitetit të 
Prishtinës, Radivoje Papoviq), si moment i rrezikshëm për gjendjen e 
rëndë në Kosovë dhe kërkojmë që këtë rast ta hulumtojë FBI dhe 
Interpoli. Po ashtu dënojmë edhe rastet e vrasjeve që po bëhen me 
pretekst të kolaboracionizmit dhe kërkojmë ndërprerjen e tyre”. 

Atë ditë, më 24 janar 1997, Shërbimi i fshehtë i Sigurimit Serb do të 
fillonte valën e madhe të arrestimeve masive. Të jetë rastësi? Vështirë 


të jetë kështu, më e mundshme është që të ketë një lidhje, jo edhe aq 
të zakonshme, sepse dënimi moral dhe politik që i jepte Ushtrisë 
Çlirimtare të Kosovës, njeriu nr. 1 i Lidhjes Demokratike të Kosovës, 
ishte në të njëjtën kohë gjysma e parë e asaj që do të zhvillohej më 
pas. Dhe ishte gjysma më e dhimbshme. 

Koha do të tregonte më pas se Rugova, qoftë përmes njerëzve të 
afërm të tij në atë kohë, si Anton Kolaj, i cili në lidhjet e tij me njerëz të 
veçantë paraqitej me emrin “Azemi”, Edita Tahiri apo Rexhep Gjergji, 
qoftë përmes informacioneve që merrte nga Dega e LDK-së në 
diasporë, e dinte ekzistencën e UÇK-së dhe për më tepër, jo shumë 
kohë më parë, ai kishte pritur, me kërkesën e tyre, një grup përfaqësimi 
të Ushtrisë Çlirimtare të Kosovës. 

Pra nuk ishte fjala se “askush nuk është paraqitur”. Fjala ishte për më 
thellë se kaq dhe shumë qëndrime të tij do të kishin zbatimin e 
hershëm në veprimet e shërbimit të fshehtë partiak informativ, të krijuar 
nga Lidhja Demokratike e Kosovës, menjëherë pas formimit të saj. 

Kishte qenë një detyrë e ngutshme e Lidhjes Demokratike të Kosovës 
që, sipas përvojës parti- shtet, të formonte dhe të forconte, si njërën 
nga hallkat themelore, shërbimin e saj të fshehtë Informativ. Ky 
shërbim, në një shkallë të madhe, nuk ka asnjë lidhje me dy 
organizmat fantazmë, që bënë sikur do të krijonin Ministrinë e Mbrojtjes 
dhe të Punëve të Brendshme të Kosovës, listën e pjesëtarëve të së 
cilave, në të njëjtën kopje që e kishte Lidhja Demokratike e Kosovës, e 
kishte edhe sigurimi i fshehtë serb. Krijimi i një miti, se po 
organizoheshin dy struktura, të mbrojtjes dhe të sigurisë në Kosovë, 
megjithëse nuk ekzistonte asnjë institucion tjetër, nuk ishte as më 
shumë e as më pak, veçse preteksti i parë i shtrydhjes së dëshirës për 
të rezistuar. Ky mohim, i zgjatur në kohë deri më sot, i ka bërë një dëm 
të jashtëzakonshëm Kosovës dhe çështjes së saj. Nëse do të kishte 
ndodhur ndryshe, pra, nëse në vend të mohimit do të kishim pasur një 
heshtje folëse, apo një pohim, qoftë edhe të vaktë, gjërat në Kosovë, jo 
vetëm për shqiptarët e jo vetëm për Kosovën, do të ishin krejt ndryshe. 

Përzgjatja e këtij mohimi ka lidhje edhe me ngjarjet e mesit të vitit 
1996, e ndoshta edhe më herët, të strukturave të shërbimit të fshehtë 
informativ të LDK-së dhe të grupeve të posaçme të ngritura nga kryesia 
e LDK-së dhe lideri i saj politik. Qëllimi fillestar i këtyre strukturave ishte 


eliminimi politik i figurave të njohura nga radhët e ish të burgosurve 
politikë të Kosovës, të cilët, për shkak të bindjeve të tyre, jo vetëm që 
nuk përshtateshin me psikologjinë dhe simbiozën politike të Rugovës, 
por po bëheshin gati, ose mendoheshin se ishin gati, për t’u rebeluar. 
Mbyllja në një territor të caktuar politik i këtyre njerëzve duhej bërë 
edhe për shkakun tjetër, sepse dënuesit e denonciatorët e tyre tashmë 
ndodheshin në formacionet politike të LDK-së dhe në strukturat e 
fshehta të saj. Denoncuesit e djeshëm ishin bërë denoncuesit e kohës, 
për të mbetur të tillë edhe në ditët e më pasme. 

Dëshmia në gjyq e profesor Ukshin Hotit, se ai po dënohet pikërisht 
nga struktura të tilla, është njëri nga shembujt, megjithëse më tragjiku. 

Qëllimi i shërbimit të fshehtë informativ të LDK-së, duke i shërbyer 
mohimit të luftës, ishte pengimi i çdo lloj synimi për rebelim, edhe nga 
strukturat rinore ose ilegale, dhe këtë e kishin arritur, deri në një farë 
mase, me organizimin e arrestimeve masive të vitit 1993. Në këtë 
periudhë, viti 1993, shërbimi i fshehtë serb, përmes njerëzve të tij në 
Sigurimin e fshehtë të LDK-së, dhe si faktorëve të tjerë, të cilët do i 
themi më pas, kishte arritur të depërtonte në radhët e organizuara të 
lëvizjes ilegale, sidomos në LPK. Kjo metodë e depërtimit nga brenda, 
përmes njerëzve që nuk ishin të dekonspiruar, që tentonin të 
paraqiteshin si atdhetarë etj., kishte pasur një frutshmëri të madhe në 
vitin 1993. A mund të ishte e njëjta gjë edhe me ato që ndodhën nga 
mesi i vitit 1996, për të shkuar tek ngjarja e 31 janarit e ndoshta edhe 
më pas? 

Tani është koha të vijmë tek deklarata e parë, “e brendshme”. 

Në përgjigjen e pyetjes, për aksionet e para të sinkronizuara të UÇK- 
së, dhe se çfarë është biseduar në Kryesinë e LDK-së, zonja Edita 
Tahiri, pas përfundimit të luftës, ka thënë: "... ne e kemi ditur se nga 
vijnë këto aksione. Kemi pasur kontakte me Sali Çekun, i cili ka qenë 
udhëheqës i aksioneve që janë zhvilluarnë pjesën e Dukagjinit. Pastaj 
me kontaktet e pjesëve të tjera të Kosovës, kemi qenë të njoftuar për 
aksionet që zhvilloheshin në Drenicë, Llap dhe në pjesë të tjera, si dhe 
është ditur për Adem Jasharin, Zahir Pajazitin e përfigura të tjera që 
kanë qenë bartës të këtyre aksioneve...”. (Intervistë e Edita Tahirit, 
shkurt 2003, botuar në “Libri i Lirisë”, f. 224.) 


Në thëniet e zonjës Tahiri ka dy elementë: që kryesia e LDK-së, së 
pari, ka ditur për aksionet, por, së dyti, ka ditur edhe për bartësit e tyre. 
Megjithëse nuk kishin vendosur asnjë lloj lidhje institucionale apo 
thjeshtë informale, strukturat e LDK-së ishin në dijeni. Po ashtu, 
megjithëse që pas vitit 1993, nuk do të kishte asnjë lidhje, e çfarëdolloj 
forme, mes strukturave të luftës dhe Sali Çekut, përsëri, përmes 
grupimeve të ngritura prej tij, vazhdonin të vinin informime në strukturat 
e LDK-së. 

Krejt ndryshe do të ndodhte në strukturat e organizmave që kishin 
krijuar strukturat e luftës, si në Lëvizjen Popullore të Kosovës. Në 
arkivin e organizatës, LPK, ndodhet edhe një material i dhënë nga 
Muhamet Kelmendi, ish nënkryetar i Lëvizjes Popullore të Kosovës, në 
të cilin thekson se “as kryesia e Lëvizjes Popullore të Kosovës, 
megjithëse e kishte formuar dhe e udhëhiqte politikisht Ushtrinë 
Çlirimtare të Kosovës, me përjashtim të tre vetëve, nuk e dinte se kush 
ishin, sepse gjithçka ishte në konspiracion të thellë, gjithçka ishte 
sekret. E dinim dhe kishim lidhje me Adem Jasharin, por për bartësit e 
tjerë të luftës, megjithëse ishin anëtarë të organizatës, me emra dhe 
mbiemra, nuk bisedohej, as në mbledhjet e kryesisë, e as të Këshillit të 
Përgjithshëm”. 

Ndërsa kryesia e LDK, pas gjysmës së dytë të vitit 1996 dhe në vitin 
1997 kishte njohuri për to. Kjo, jo nga fakti se ata kishin lidhje, sepse si 
dëshmon në intervistën e saj zonja Tahiri, megjithëse kishte biseduar 
me Rugovën, për vendosjen e kontakteve institucionale dhe 
institucionalizimit të Ushtrisë Çlirimtare të Kosovës, kishte marrë një 
përgjigje, alarugoviane, se “kjo çështje do të duhej të shtrohej në 
Kuvendin e Kosovës”, kur dihej se Kuvendi as nuk ishte mbledhur një 
herë, dhe as nuk do të mblidhej më pas. Zonja Tahiri pohon po ashtu 
se ka munguar lidhja formale mes LDK-së dhe UÇK-së. 

Mund të shtohej edhe kjo. Ka munguar çfarëdo lloj lidhje edhe mes 
Zahir Pajaziti e Sali Çekut, mes Adem Jasharit dhe Sali Çekut. Edhe 
kur Zahiri kishte momentet e tij të mira të besimit, pra, edhe kur ai ishte 
i prirë të besonte se do të kishte më në fund një përcaktim të rendit të 
gjërave, që do të thonte bashkëpunim, do të ndjehej i zhgënjyer. Në 
janarin e vitit 1997, megjithëse përmes linjës së tij ishte përpjekur të 
vendoste një urë ndërmjetësie me “institucionet”, ai do të ndjehej i 
zhgënjyer. Nuk do të ishte hera e parë, mjerisht do të ishte hera e 


fundit. 


Përse ndodhi e gjithë kjo zezonë mohim? 

Mes dy botëve, ashtu si kurdoherë mes dy gjërave, qëndronte HIJA. 
Është koha të flasim për hijen. 


HIJA 

E keni vënë re hijen? Ajo të ndjek gjithkund, është si të thuash, 
përngjasimi i vetes tënde të dytë, me zgjatimet dhe devijimet e saj. 
Sado që të mundohesh, edhe kur nuk e vëren, e di fare mirë se ajo 
është diku, është e pranishme, vetëm se nuk mund ta prekësh. Jo 
rrallë, më parë se të shfaqet trupi, dallohet hija e tij. 

Shërbimi i fshehtë i sigurimit serb pikërisht një hije të tillë ndërtoi pas 
strukturave të luftës, të kudogjendshme, të shumëllojshme, të 
larmishme. 

Si u ndërtua ajo? 

Kishte disa shtrirje: në Kosovë, në Shqipëri, në shtetet perëndimore, 
sidomos në Zvicër dhe në Gjermani. 

Në Kosovë ajo u përqendrua tek shërbimi i fshehtë informativ i LDK-së, 
si strukturë ndihmëse; tek njerëzit që mundi të infiltronte në radhët e 
luftës, tek bashkëpunëtorët e saj, që nuk ishin të paktë dhe që nuk 
njiheshin të gjithë; tek strukturat e mirë-organizuara dhe të pajisura me 
mjetet më të kohës. Ishte një rrethim i katërfishtë, nga i cili do ishte 
tepër e vështirë të dilje. E gjithë kjo, si duket ndodhi, menjëherë pas 
vitit 1992, edhe kur fillon datimi i aksioneve të para guerile dhe do të 
bëhet më e domosdoshme në vitet që pasuan. Mund të thuhet se rritja 
e HIJES ishte gjithnjë në proporcion të drejtë me veprimet që 
zhvilloheshin në Kosovë. Kjo ishte një gjë që mund të pritej, megjithëse 
tani ishte dy herë më e vështirë: sepse bëhej, si të thuash, e 
institucionalizuar, dhe së dyti, sepse ishte bërë më e sofistikuar. Në 
Prishtinë fillojnë të shquhen disa figura politike që kishin lidhje të 
ndjeshme me strukturat e Hijes. Anton Kola, Rexhep Gjergji, Skënder 


Zogaj, Ali A. do të ishin dyzimi i mjegullës. Për të qenë edhe diaspora 
pjesë e mjegullës, do të përfshihej në këtë valle edhe Hafiz Gagica, i 
cili do të ishte edhe më i besueshëm në të dhënat e grumbulluara, pasi 
kishte qenë dikur pjesë e lëvizjeve ilegale. Të tjerët, si Anton Kolaj,i 
njohur ndryshe si “Azemi”, jo rrallë do të përfitonin nga miqësia që do të 
kishin me drejtues të lëvizjeve ilegale. Herë pas here do të synohej 
rifutja në lojë e disa prej atyre që ishin thyer gjatë periudhës së 
paraburgimeve, ku edhe torturat kishin qenë më të egra. Ndodhte edhe 
kjo. 

Arrestimet e grupeve që kishin shkuar për të bërë stërvitje ushtarake 
në Shqipëri, ishin përgatitur po nga të njëjtët njerëz që edhe i kishin 
organizuar. Ata që u regjistruan me emrat e tyre të vërtetë, në pragun e 
kalimit të kufirit me Kosovën, janë arrestuar dhe përndjekur. Përjashtim 
do të bëjnë dy njerëz, Adem Jashari dhe Zahir Pajaziti. I pari, do të 
fillojë luftën, kjo do të ndodhë më 31 dhjetor 1991, i dyti do të bëhet 
ideatori i lëvizjes guerile. Do të ishin dy përjashtime nga e 
përgjithshmja, por edhe ata ishin të zbuluar. 

Ndërsa ajo që mund të ndodhte nga skutëria e denonciatorëve, 
kolaboracionistëve dhe e bashkëpunëtorëve ishte e njohur. Ashtu si u 
bë i njohur edhe ndëshkimi që patën. Kjo është një histori tjetër. Në të 
vërtetë, ajo që u zbulua nga këta kolaboracionistë, më shumë kishte 
qenë e shkuar, se sa e ardhshme. Dora e tyre do të ishte në 
kidnapimin e Besim Ramës. 

Do të ketë raste edhe të infiltrimit në strukturat e luftës edhe të njerëzve 
që ishin futur ose që rrugës do të bëheshin denonciatorë të 
strukturave, ku mendohej se do të bënin pjesë. Këtë do e themi më 
pas. 

Kur kam lexuar intervistat e realizuara nga Nait Hasani dhe Rexhep 
Selimi, në të dy rastet më ka bërë përshtypje këmbëngulja e 
intervistuesit për të saktësuar Shqipërinë si vendin e dekonspirimit. Të 
dy drejtuesve të luftës u është bërë, thuajse e njëjta pyetje: Ku jeni 
fotografuar, në Tiranë? Ku jeni dekonspiruar, në Tiranë? 

Ka pasur disa të vërteta në këtë pyetje. 

HIJA veproi në Tiranë përmes disa rrugëve: së pari, nga zyra e 


Kosovës, si quhej, e cila në të vërtetë, më shumë se për gjithçka tjetër, 
ishte ngritur pikërisht për të vëzhguar se çfarë mund të ndodhte në 
Shqipëri dhe që kishte lidhje me Kosovën. Mirëpo kjo nuk ishte e 
mjaftueshme, dhe shërbimi i fshehtë serb nuk do të ishte, ai që ishte, 
nëse gjithçka do e linte në dorë të “institucionalistëve”. 

Shërbimi i fshehtë serb e dinte fare mirë, se nëse do të tentohej të 
ndërmerrej diçka serioze, do të kishte vetëm një rrugëkalim: 

Shqipërinë. Gjithkush e dinte këtë. Rrugët e tjera ishin krejtësisht të 
zëna. Nuk mund të futej nga veriu, por edhe nëse kjo do të bëhej, 
gjithçka do të ishte thuajse e papërfillshme. Nuk mund të futej nga 
Maqedonia, sepse do të ishte dyfish më e rrezikshme. E njëjta gjë 
edhe nga Mali i Zi, megjithëse strukturat ilegale, në përmasa të vogla, 
ekzistonin edhe në këto treva, dhe gjithçka do të kishte pasur pasoja të 
pallogaritshme. 

Të dyja palët e kishin llogaritur Shqipërinë. Strukturat ilegale si një 
portë nga ku mund të hyhej, strukturat serbe si një portë që duhej 
mbyllur. E gjitha qëndronte në gjetjen e sekretit se si mund të hapej 
ose se si mund të mbyllej kjo portë. Ka një ngjashmëri në dy veprimet. 
Lëvizja Popullore e Kosovës dërgoi, që në fillim, njerëzit e saj për të 
përgatitur terrenin në Shqipëri. Në krye të këtij grupi, edhe kur 
qeveriste Ramiz Alia, edhe kur qeveriste Berisha, edhe kur qeveriste 
Nano, do të ishte i njëjti njeri: Xhavit Haliti. Më pas, me vendim të 
posaçëm të Këshillit të Përgjithshëm, u dërguan edhe Ramiz Lladrovci 
dhe Halil Selimi, por kjo është përtej kohës në të cilat zhvillohen 
ngjarjet e këtij libri. Shërbimi i fshehtë serb dërgoi atje Ramë M. Ai në 
fare pak kohë ndërtoi rrjetin e tij, i cili u shtri sidomos në Tiranë dhe në 
Durrës.Më pas, përmes disa lidhjeve të veçanta, strukturat e HIJES u 
shtrinë edhe në Tropojë, veçanërisht përmes B.Demirit, ish ushtarak, 
kontrabandist më vonë, i cili do të ishte prijësi i bandës që do të vriste 
në pritë llir Konushevcin, dhe që më pas, do të vritej nga Fatmir Haklaj, 
si shenjë hakmarrje që kishte vrarë njerëz që ishin në besë të tij. 

Në ndryshim me periudhat që përballoi Haliti, Ramë M. qëndroi deri kur 
e kuptoi se koha e tij po shkonte. Në ndihmë të tij, në kohë të 
ndryshme u dërguan njerëz të damkosur si kontrabandistë të drogës, 
të ngatërruar me gjithfarë veprash penale, brenda e jashtë Kosovës,si 
ishin vllezerit Muriqi. Mjerisht, në ndihmë të tij, u dërguan edhe njerëz 
që prej disa kohësh kishin krijuar lidhje me disa nga strukturat e luftës, 


sidomos në Linjën e Llapit, siç ishte “Dhëmbëprishuri”. 

Ramë M. të krijonte përshtypjen e një njeriu të mirë, të qetë, i 
interesuar për çështjen kombëtare, i dhënë pas halleve të luftës, 
gjithnjë me merakun se duheshin ndihmuar ata që po luftojnë, të cilin, 
“të vinte keq që nuk e kishe njohur më parë”. 

Xhavit Haliti ndërtoi një rrjet të vogël njerëzish rreth vetes. Ata ishin të 
besuarit e tij. Duke ditur të krijojë lidhje të sakta, ai u kap më shumë, si 
i thonë, për brirësh, me hallkat nga ku mund të vendosej, dhe nuk ishte 
asgjë e fajshme në qëndrimin e tij. Përkundrazi. Do të kishin një 
kontribut të çmuar Sahit Krasniqi, Ali Reshani, Shaban Muja etj., të cilët 
secilin udhëtim mund ta quanin si udhëtimin e tyre të fundit. 

Barrën e logjistikës, deri në vitin 1997, e mbartën vëllezërit Haradinaj, 
Luani dhe Ramushi. U ngritën disa baza, përgjithësisht shtëpitë e 
njerëzve të thjeshtë, ose të ingranuar në lëvizjen ilegale. Pastaj ngrihet 
një grup tjetër, fillimisht me 4 ose 5 vetë, e më pas zgjerohet deri në 
dhjetë vetë. 

Barrën e këtij grupi e mbanin llir Konushevci (“Mërgimi”), Adrian 
Krasniqi (“Rexha”), Mujë Krasniqi (“Kapuçi”), Hysen Dreshaj 
(“Besniku”), Gëzim Sejdiu (“Genci”), Qerim Kelmendi (“Dema”), 
Gazmend Imeri (“Bardheci”) i fshatit Ponashec, Astrit Jakupi, djali i 
Plakut të Shishmanit, Xhemë Jakupit, Naim Haziri (“Dilaveri”), Emin 
Hoxha nga fshati Cermjan, etj. Janë disa shtëpi të kthyera krejtësisht 
në dobi të luftës, ajo e familjes së Xhemë Jakupit, krijuar nga Zahiri, 
shtëpia e Musa Demirit (“Haxhi Baba”) në Golem, shtëpia e Xhavit 
Hoxhës në Golem, shtëpia e Agim Tafa (Krasniqi) në Bajramcurr, djali i 
mixhës së Adrianit, dhe pastaj baza kryesore në Bajramcurr. Ajo ishte 
ngritur tek shtëpia e vëllezërve Krasniqi, që ishin djemtë e mixhës së 
Adrianit, e cila ishte vënë krejtësisht në shërbim të UÇK-së, që nga 
Besnik Tafë Krasniqi, i biri i tij, Arturi, për të ecur më tej tek kamioni i 
Besnik Krasniqit, me të cilin transportoheshin armët e para, sado të 
pakta, për të shkuar tek shtëpia e Sulejman Berishës në Prifq, për të 
shkuar edhe më tej tek shtëpia e bacës Sulejman Krasniqi, ku fillonin 
ngarkesat që bëheshin natën, për të ecur dy net e një ditë, deri tek 
baza e parë e UÇK-së, tek shtëpia e Plakut të Shishmanit. Prej aty, 
bartja e armatimit kalonte në Jabllanisë (sot Shqiponja) e Gjakovës, për 
të vazhduar tek shtëpitë-baza në Aqarevë, Prekaz, Dush, etj. 


Pas rënies së Adrian Krasniqit grupi zgjerohet. Nga Gjermania shkojnë 
dy vullnetarët e parë në sektorin e logjistikës, Gani Nuhaj (Dyseldorf), 
Demir Demiri (Bochum) dhe Cane Demiri (Bochum), Ganiu nga Jezerci 
/ Ferizaj, kurse dy kushërinjtë Demiri nga Morina / Gjakovë.Pastaj, 
përmes Burim Murmullakut vjen lidhja e re me tezakun e Ponashecit 
“Hoxhën”. Tani nga linja Bajram Curr-Prifq-Lugu i Zi-Shishman kalohet 
në një rrugë më të favorshme, Bajram Curr-Prifq-Popoc, për të kalauar 
në këtë linjë, së pari deri në Ponashec, e më pas për t’u zgjeruar edhe 
kah Smolica, përmes “KanuniFe Agron Ramës për në Jabllanicë. 


Më pas, gjithnjë në këtë linjë të logjistikës do të jenë Xhemajl Fetahu 
(Gjermani / Raushiq i Pejës), Blerim Muriqi (Zvicër/ Rugovë), pastaj 
një grup i organizuar nga Gani Nuha (Jezerc / Ferizaj), Tomorr Gashi 
(Graboc i Pejës), Bekim Kelmendi dhe Gjylshane Kelmendi (Gjermani / 
Llabjan i Pejës), Naim Kastrati (Gjermani / Doberdol i Pejës), Fanol 
Bardhaj (Gjermani / Pejë), Shaban Gashi (Pejë), Xhevat Fetahu 
(Raushiq i Pejës), etj. Drejtues i grupit do të zgjidhej Gani Nuha, ndërsa 
zevendes Fanol Bardhi. 


Ndërkohë llir Konushevci kishte organizuar edhe një linjë tjetër, që 
funksiononte nga krahu i Kukësit, nga Kruma dhe drejtues të saj ishte 
Qemal Idrizin (Vushtrri) dhe Ruzhdi Saramati (Zhur). 

Përse u ndala kaq gjatë? Vëreni diçka. Gjithçka ka kaluar përmes 
njerëzve të zakonshëm dhe përmes shtëpive të njerëzve të 
zakonshëm, të cilët e kanë bërë këtë, pa menduar se do të kenë 
pjesën e vet në histori, pa dëshiruar që përmes gjithë asaj që bënin, të 
kishin më shumë të holla, pra të pasuroheshin. Gjithçka ka kaluar 
përmes portave dhe si thonë, kush të hap portën, të ka hapë zemrën. 

Shërbimi i fshehtë serb, që u shtri bukur fort në Tiranë dhe në pjesën 
veriore të vendit, nuk mund të kishte një rrugë të tillë. Mund të 
hapeshin porta për të, por jo të njerëzve të mirë, pra jo portat e 
shtëpive. Atëherë ai vendosi të bënte diçka krejt tjetër, përsosmërisht e 
mbuluar dhe në dukje krejt e zakonshme. Mendoi të hapte disa lokale 
në Tiranë, ndonjë në Durrës dhe rrugës për në veri. Ato do të ishin 
pikëstacionet e mbledhjes dhe e kalimit të lajmit. Ramë M. gjendej 
kudo. Fillimisht paraqitej si një njeri në nevojë dhe përfitonte nga një 
fond që ishte ngritur në Zvicër nga llapjanët, me emrin e Ali Ajetit. Më 


pas do të kishte një banesë në Laprakë, më pas do të ngrinte një 
dyqan në qendrën e Tiranës, përballë Hotel Dajtit, ku thuhej se ishte 
bashkëpronar me Murat Ajetin, ngjitur me lokalin e njohur të asaj kohe, 
që ndodhej po ashtu përballë, me emrin “Nikolino”. Aty, afër tyre, si 
rastësisht, ishte vendosur edhe një telefon, i cili do u shërbente 
shqiptarëve të Kosovës për të folur me familjet e tyre. Përmes kësaj 
linje, jo rrallë, për njerëzit që dyshonin se ishin të ingranuar në lëvizjet 
ilegale, bëhej përgjimi dhe regjistrimi i bisedave. Edhe në lokalin tjetër, 
që e kishin në anën e djathtë, pra në restorantin “Kumanova”kishin 
dërguar një njeri të tyre. Kjo nuk ishte e mjaftueshme. Atëherë ngritën 
një bazë të UDB-së edhe në restorantin “Prizreni”. Ishte një rrethim 
përmes dyqanesh, lokalesh, restorantesh, ku jo rrallë do të uleshin 
edhe njerëz të luftës. Përgjithësisht, njerëzit që ishin strukturuar e dinin 
se kur dhe për cilët do të përgjonin. Ndoshta kjo ka qenë edhe arsyeja 
pse Zahir Pajaziti takimin e parë dhe të fundit me Azem Sylën e cakton 
vetë se ku do të bëhet, jashtë këtij rrjeti, në të cilin ai kishte filluar të 
dyshonte. Pa asnjë dyshim, se nëpër këto qendra udbashe ka kaluar 
mjaft informacion i vyer për shërbimin e fshehtë serb. Vitet që erdhën 
më pas treguan se cilët kishin qenë të involvuarit në të gjithë këtë, 
megjithëse nuk i treguan të gjitha. 


Në diasporë, shërbimin e fshehtë e drejtonte një njeri i njohur, tinëzar 
deri në dhimbje, përfitues deri në mërzi, Hafiz Gagica, Kryetar i LDK-së 
në Gjermani. Thuhej se në zyrën e tij ishte parë disa herë edhe Selim 
Brosha, eksponenti i njohur i UDB-së. Nuk e di se sa e vërtetë është 
kjo. Personalisht kam folur dy herë me Gagicën, herën e parë në zyrën 
e tij, dhe, herën e dytë, përmes telefonit. Herën e parë, kur isha në 
Gjermani si gazetar, më dha “porosinë”që të mos e takoja Ibrahim 
Kelmendin, sepse ishte një njeri “i rrezikshëm”. Herën e dytë, pak para 
përfundimit të luftës, kur pas bisedës sime, m’u përgjigj shkurt, disa 
herë: “të ruajt zoti”, si të donte të më thoshte se robi nuk mund të më 
ruante më. Kur ai nuk ishte më i nevojshëm, shërbimi i fshehtë i LDK- 
së e nxori krejtësisht jashtë loje, çka ndodh jo rrallë me denoncuesit 
bajatë. 


Në qendër të Hijes, shërbimi i fshehtë serb vendosi disa figura, të cilat, 
në një mënyrë ose në një tjetër, kishin vendosur kontakte, qoftë 
përmes afërsisë familjare, qoftë përmes njohjeve të hershme, me 
njerëz ose struktura që kishin lidhje me luftën. Më ka bërë gjithnjë 
përshtypje dëshmia ose më saktë të thuash prononcimi i njërit nga 


pjesëtarët e parë të njësiteve guerile, se “kam mendimin se MuratA., 
Ramë M. dhe Genc K. janë tre agjentët më të suksesshëm të UDB-së, 
që kanë keqpërdorur lidhjet familjare, për të depërtuar deri aty ku UDB- 
ja as që e ka parë në ëndërr se mund të depërtojë”. Nuk kam hyrë të 
verifikoj këtë prononcim, për vazhdimin e këtij libri më është më 
interesante gjetja e këtij fakti, i cili, edhe në qoftë apo në mos qoftë i 
vërtetë për tre personat e mësipërm, si do të saktësohej më vonë, do të 
ishte i saktë, të paktën prej dy prej tyre. 

A duhej mohuar Zahir Pajaziti? A duhej mohuar Edmond Hoxha? A 
duhej mohuar Hakif Zejnullahu? Kush ishin ata, cili prej tyre kishte 
qenë njeri i frustuar, cili prej tyre kishte qenë dorë e zgjatur e shërbimit 
të fshehtë serb, terrorist, njeri i Arkanit etj. etj.? 


MËI RIU... 


Më i riu prej tyre ishte Edmond Hoxha. Kishte lindur në Junik, në 
familjen atdhetare të Hoxhajve të Junikut të fisit Morinë. Ishte një ditë e 
premte, 10 tetor 1975, do të vritej po ashtu në një ditë të premte, 31 
janar 1997. Do të lindte në orën pesë të mëngjesit, pas shtatë motrave, 
do të vritej afërsisht në orën pesë të mbrëmjes, duke lënë pengun e 
ikjes të tij në sytë e shtatë motrave. Pra ishte vetëm 21 vjeçar, sapo 
kishte hyrë në vitin e njëzetedytë të jetës së tij. Student i shkencave 
politike. Pak ëndërrimtar si krejt brezi i të rinjve. Shumë i vendosur për 
të bërë më të mirën e mundshme. Zakonisht flet në fjali të shkurtra, aq 
sa të duket sikur nuk ka folur. Vetëm kur është fjala për Kosovën, flet 
më gjatë dhe i thotë motrës së tij: “Lume, pa e bërë veten të vdekur nuk 
mund të bësh diçka për Kosovën, e kur e qet veten, pra kur nuk të 
dhimbet jeta, e ke mund frikën”. Nuk është në natyrën e tij të flasë kaq 
gjatë e prandaj, përsëri hesht. Mendon se ka një rrugë të hapur nga 
stërgjyshi i tij i largët Ymer Hoxha, për të ardhur më afër në kohë, tek 
gjyshi Avdyl Hoxha e për të qenë krejt afër rrugës së të atit, Hysniut, 
dhe të vëllait, Xhavitit. Nëse një rrugë ndiqet nga disa breza, kjo do të 
thotë se ajo rrugë, jo vetëm është hapur, por edhe është shtruar. Duhet 
vetëm të ecësh në të dhe të bësh pak më tej se ata që shkuan. 


Cilido brez e ka bërë këtë. Edmondi mendon se është koha e tij. E 
mendon këtë krejt natyrshëm, si diçka tepër të zakonshme. E di që 
është rrugë tepër e vështirë, sepse është një kohë e vështirë, si çdo 


kohë pushtimi ; më e pakta është rruga që të çon drejt burgjeve 
politikë, ku ishte i vëllai i tij, por të çon edhe drejt vdekjes, si ishin vrarë 
disa nga të parët e tij. 

Mes dy rrugëve, prehjes dhe qëndresës, ai zgjedh të dytën. Mendoj se 
nuk kishte se si të ndodhte ndryshe. Rrugën e kishin hapur disa breza 
të kullës së Junikut, ai nuk mund të ndërronte trasenë e saj, vetëm po 
të ishte bukëshkalë. Nuk ishte i tillë. Kishte marrë prej të gjithëve atë që 
i duhej dhe do të bënte më tutje. 

Rebelimi i tij kishte filluar nga arsyeja. Jo nga dëshira. Ishte rebelim 
ndaj shkaut, jo sepse ishte i tillë, por sepse regjimi i tij ishte vrasës. 

Ishte derdhur aq shumë gjak, saqë shumëçka ishte thyer. Përgjakja 
kishte qenë e rëndë dhe askush nuk e do përgjakjen. Edmond Hoxha 
ishte njëri prej atyre që ishte gati të derdhnin gjakun e tij, por që nuk e 
donte përgjakjen. E dinte, po ashtu, se nuk kishte rrugë tjetër- kjo ishte 
arsyeja. 

Edmond Hoxha ishte një djalë i gjatë, i hijshëm, ende i ri për të qenë i 
ngarkuar me halle, dhe njëkohësisht “tepër i vjetër”për hallet që kishte 
menduar të merrte mbi vete. Si e shkrova, ishte një djalë i heshtur. 
Flokët i hidhte pa ndonjë kujdes të veçantë, nganjëherë në anën e 
djathtë; koka ishte paksa e zgjatur përmbrapa, kishte një shikim të 
qetë, vëllai i dëshiruar i motrave, nga që më i madhi, Xhaviti, e kishte 
shkuar një pjesë të rëndësishme të jetës së tij larg shtëpisë, pra larg 
motrave dhe prindërve. Përgjithësisht Edmondi dëgjonte me vëmendje 
të tjerët kur flisnin, e kjo ndodhte jo vetëm me më të moshuarit, por 
edhe me moshatarët e tij. Ishte i zhvilluar fizikisht, si dukej ishte ngutur 
për të qenë i tillë, duke e parandjerë se po vinte koha e tij, trupi i tij 
ishte muskuloz, por jo deri në kthimin e muskulozitetit në mani, krahët i 
kishte të gjatë, kjo duket edhe nga një fotografi e tij në Lezhë, me 
shpatën e Skënderbeut në dorë, kishte diçka shumë tërheqëse në 
shikimin e tij e ndoshta kjo e kishte bërë një ilegale të hershme, Gjyle 
Krasniqin, më mirë e njohur si “Shota e Llapit”, t’i thoshte: “Ne nuk e 
jetuam rininë tonë, ti duhet ta jetosh rininë tënde”. 

Ai kishte marrë shumë gjëra nga bjeshkët e Junikut, ku kishte hedhur 
shtat, por njëkohësisht kishte filluar të merrte edhe nga Prishtina e 
Durrësi. Më pas, Prishtinës do i bëhej njëri ndër studentët simbol të saj, 
ndërsa në Durrës do të kishte afërsinë e disa prej njerëzve që do të 


përgatitnin apo drejtonin luftën çlirimtare. 

Në kujtimet e të gjithëve atyre që e kanë njohur, Edmond Hoxha ka 
ngelur një djalë i qetë, tepër i afërt, disi i ndrojtur kur është i pranishëm 
në bisedat e të rriturve, jo shumë kureshtar, më tepër i prirë për të 
dëgjuar, se sa për të folur, me një të kuqe të lehtë të fytyrës, zakonisht 
shumë i afrueshëm për të tjerët dhe i gatshëm për të të qenë pranë. 

Edmondi zakonisht nuk fliste gjatë, përpiqej të gjente mes fjalëve atë 
që ishte më e domosdoshme për të thënë dhe që duhej thënë, të tjerat 
i linte në heshtje, sikur të kishte pas vetes drojën se deri ku duhej folur. 
Zakonisht nuk e mbajnë mend në biseda të gjata, si duket e kishte 
ndjerë se punët që i takonin të bënte në fare pak vite, nuk do të kishin 
as kohë dhe as vend për fjalë të shumta. Ai, gjithçka që do të kishte, do 
i përmblidhte në vetëm fare pak kohë, në të cilën pjesa më e madhe do 
i takonte lëvizjes, ecurisë së gjërave, përpjekjeve për të bërë diçka, për 
të dalë nga riciklimi i mbylljes në vete. 

Ai ishte njëri nga të rinjtë që ishte mërzitur prej fjalëve, ashtu si mërzitet 
njeriu nga një lëngatë e gjatë. 

Nëse ai do të kishte qenë në jetë, deri në fillimin e tetorit të vitit 1997, 
me siguri do të ishte në mesin e prijatarëve të demonstratës së njohur 
studentore dhe në radhët e studentëve luftëtarë. Jam i bindur për këtë 
nga dy fakte, të cilat, natyrshëm, kanë lidhje me njëra tjetrën. 


Fakti i parë: Njëri ndër drejtuesit e njohur të lëvizjes studentore, Driton 
Lajçi, duke shkruar për Tubimin Përkujtimor me rastin e vrasjes së 
studentit Edmond Hoxha, shënimin e tij publicistik “Vdekje krenare”do e 
mbyllte me mendimin e qartë se “Edmondi filloi studimet për të mos i 
mbaruar, për të, aty mbeti dëshira për t’u bërë jurist i diplomuar. Ai 
vdiq, por nëse ka vdekje krenare, kjo kësaj here, i takon Edmond 
Hoxhës”. 

Së dyti, disa nga miqtë më të afërt studentë të Edmond Hoxhës, 
menjëherë pas fillimit të luftës, ndërprenë studimet dhe u bënë ushtarë 
ose eprorë të Ushtrisë Çlirimtare të Kosovës si Mensur Hoti, Bekim 
Begolli, Ramë Gjikokaj, Shkumbin Demaliaj, Sami Cacaj, Gëzim 


Hoxha, të cilët gjithnjë kanë patur ndjenjën se bashkë me ta dhe me 
punën e tyre është edhe ajo që kishte vënë Edmond Hoxha. 

Një mik i imi nga Vlora më thonte dikur se “kur vinte në qytetin tonë 
ndonjë djalë i bukur, vajzat thonin se “ka ardhur një djalë i bukur si 
kosovar”. Miku im shtonte edhe diçka tjetër, si për shembull se “ku e 
kanë gjetur shqiptarët në Prishtinë atë njeri me shall, sikur të mos ishte 
i tyre”. Por unë do të ndalem tek thënia e parë, sepse Edmondi ishte 
tipik i tillë, si thoshin dikur vajzat e detit për djemtë e hijshëm. Me tipare 
shumë të rregullta, magjia e tij qëndronte në të qeshurën e veçantë, 
shumë e lehtë, me një përvijim buzëve. Sikur asgjë të mos mbahej 
mend prej tij, nga miqtë, shokët, shoqet dhe njerëzit, do të kishte 
mjaftuar vetëm ajo e qeshur e veçantë, disi e tërhequr, me shkëlqimin 
e jashtëzakonshëm të syve. 

Është jo e rastësishme se, në kujtimin e shokëve dhe të njohurve të tij, 
Edmondi, mbetet njeriu që nxitoi të arrinte vitet e pjekurisë së parë. 


Ndoshta shumë nga të njohurit e tij, shqiptarë të Kosovës, e kanë parë 
Edmondin përmes syve të ilegalëve, sepse ata zakonisht i përkisnin 
lëvizjeve ilegale, ose përmes syve të bashkëmoshatarëve të tij 
studentë. Ka qenë tepër e zakonshme që, për secilin ilegal, kur e ka 
njohur për herë të parë, si vëllai i Xhavit Hoxhës, të ketë thënë: “Ah, 
vëllai i Xhavitit qenke”, dhe një pjesë e emrit të vëllait të tij, të ketë 
kaluar edhe tek Edmondi. Xhaviti ishte njëri nga të burgosurit politikë të 
grupit të njohur si “Komiteti i Deçanit”, përmes të cilit kishin kaluar në 
dëshminë historike të mendimit politik edhe kryengritës të Kosovës 
shumë emra të njohur si Smajl Haradinaj, Hasan Ukëhaxhaj, Jashar 
Salihu, Drita Kuçi, etj. 


Pra, donte apo nuk donte Edmond Hoxha, megjithëse ai e donte këtë 
fakt, njohja e parë e tij, me një rreth më të gjerë dhe më të pjekur se 
brezi i tij, do të ishte, për shumë vite, përmes emrit të vëllait të tij dhe 
kjo, po ashtu, donin apo nuk donin njerëzit, do të ndikonte në 
perceptimin e figurës së tij. 


Si do ta shihte atë një njeri, i cili, as nuk kishte pasur asnjë lloj lidhje me 
lëvizjen ilegale, dhe, për më tepër, nuk do të ishte as shqiptar i 
Kosovës, por një banor i Tiranës, njeri i kulturuar, atdhedashës dhe 
këtë e dëshmoi më pas me mbështetjen që i dha Ushtrisë Çlirimtare të 


Kosovës, e që në jetën e tij kishte njohur shumë njerëz? Edmondin ai 
do ta njihte në një vit aspak të zakonshëm në jetën e Shqipërisë. I 
jashtmi është gjithnjë më objektiv, sepse, duke mos qenë pjesë e 
gjërave të ditura, ai ndërton në përfytyrimin e tij atë që ka ndjerë se kjo 
është më e saktë. 

Gjithnjë kam dashur të di se si ngrihet në kujtesën e njerëzve të tillë 
figura e Edmond Hoxhës. Dhe iu drejtova një njeriu në Tiranë, i cili e 
kishte njohur Edmond Hoxhën, e më pas gjithë familjen e tij, në vitet e 
kalimit të tij nga rinia e hershme në atë që do të vinte më pas. 

Fadil Smajli, ish drejtori i përgjithshëm i postës shqiptare, bën 
dëshminë e njeriut që e ka njohur Edmondin drejtpërdrejtë, jo përmes 
mendimit politik që ishte krijuar për familjen e tij. Është njeriu që, 
ndryshe nga shumë të tjerë, ka kaluar përmes njohjes jetësore tek 
njohja politike, dhe pikërisht sepse, jo vetëm ai, por gjithë familja e tij 
kishin një ndjesi të veçantë për Edmondin, ndikoi edhe në përkushtimin 
e mëtejshëm të tyre. Nga mosha, Edmondi mund të ishte vëllai i vogël i 
Fadil Smajlit. Pra ajo që do të ndikonte do të ishte diçka që nuk kishte 
lidhje me moshën. Kishin jetuar në dy skaje të të njëjtit truall, pra nuk 
do të ishte as afërsia e një jete të përbashkët. Ishte diçka tjetër, që 
edhe pas shumë vitesh, do të mbetej e jetësuar tek Fadil Smajli. Ai më 
shkruan: 

“Të falënderoj shumë për poemën “Preludi”, kushtuar Edmond Hoxhës 
dhe shokëve të tij. Dua të të them se vajzat e lexuan dhe u kënaqën 
shumë, duke e vlerësuar me mendimin e tyre, shumë të bukur, duke u 
nisur edhe nga fakti se ato e kanë njohur personalisht Edin. Ndonëse 
në moshë të vogël, por u ka mbetur në mendje, djaloshi i gjatë, i 
dashur, buzagaz... 

Ja si e takova për herë të parë Edin. 

Një pasdite vere, diku nga fundi i muajit korrik apo fillimi i muajit gusht 
të vitit 1992, bie zilja, vajza e madhe, atëherë rreth 12 vjeçe, hap derën 
dhe thotë se është një djalë i gjatë dhe një vajzë e vogël (ishte mbesa 
e Edit). Më thotë se jam Edi, vëllai i Xhavit Hoxhës, sepse Edin, e njihja 
si emër, por nuk e kisha takuar asnjëherë. E përqafova dhe u ulëm. U 
përshëndetëm sipas zakonit dhe bëmë biseda të lira familjare. Më 
beso, se ai çast, për mua dhe time shoqe, Netin, e vajzat, ka mbetur si 
një gjë shumë e rrallë, e jashtëzakonshme, e kujtojmë gjithnjë, një 
djalë, që tani është përcaktuar nga të gjithë, por me një buzëqeshje të 


hapur dhe krenar, virtyte të veçanta të Edit. 

Si zakonisht, ditëve të shtuna dhe të diela, shkonim në plazh, ku 
takoheshim me të gjithë të afërmit e Xhavitit. Takoheshim tek shtëpia e 
tij dhe për atë shtëpi duhet bërë një vlerësim i veçantë, sepse aty kanë 
marrë rrjedhë shumë ngjarje të Kosovës. Më pas mësova se Edi ishte 
student në Fakultetin Juridik të Prishtinës. 

Të gjitha motrat i duan vëllezërit, por motrat e Edit e të Xhavitit, ishin 
diçka më shumë. 

Një gjë më ka bërë përshtypje. Në biseda, në grup apo në biseda 
personale, Edi dëgjonte me shumë kureshtje, nuk ndërhynte, rrinte i 
qetë dhe çdo fjalë ndërmjet miqve dhe shokëve e shoqëronte me 
buzëqeshje, dhe me një shikim shumë domethënës, të cilën unë e 
kuptova me vonesë, sepse pa folur, me buzagaz, pranonte ose jo, në 
heshtje bisedat që bëheshin, kryesisht për Kosovën. 

...Një ditë, në plazh, kisha vendosurta ngacmoja Edin për problemet e 
Kosovës. E thirra dhe i thashë të dilnim në një anë, sepse aty kishte 
shumë njerëz. U larguam disa metra dhe fillova ta ngacmoja: “Në vitin 
1981, i thashë Edit, kam qenë me punë në Pukë, dhe në janar të atij 
viti kam takuar një çift të moshuarish nga Prizreni. Ndërmjet bisedave 
të tjera ata u shprehën se “Kosova mund të shpëtojë vetëm nga rinia 
studentore, studentët janë ata që do ta fillojnë luftën për Kosovën”. Dhe 
si dihet, studentët u ngritën në marsin e vitit 1981. Që nga ajo kohë, i 
thashë Edit, i kam ndjekur me shumë kujdes ngjarjet në Kosovë, 
qëndrimet e politikanëve të kohës në Kosovë, të Vllasit, Morinës, 
Jasharit...Mirëpo tash po më duket se ka shumë heshtje... 

Më dëgjoi me shumë vëmendje, ashtu si përherë, i qetë, buzagaz dhe 
me një vështrim sikur donte të dinte më shumë. I fola edhe për 
qëndrimin e Shqipërisë së asaj kohe dhe gatishmërinë e saj për të 
ndërhyrë nëse do të ishte e nevojshme, fjala ishte për vitet 1981- 
1988. M’u duk sikur po më pyeste me shikimin e tij për të ditur më 
shumë, por edhe sikur ndjeva se kishte diçka që nuk po thuhet. Kur 
befas më tha, të vazhdoj. 

Unë e ngacmova përsëri. “Edi, çfarë po bën rinia studentore në 
Prishtinë, se kam dëgjuar se ka filluar të futet frika nga regjimi serb, se 
të rinjtë po largohen nga Kosova”. 

Më shikoj qetësisht, si përherë, por tash me një shikim tjetër. 

- Jo baca Fadil, ne po studiojmë dhe po punojmë, e vjen dita edhe 
luftojmë. 

- Punoni, i thashë, por duhet edhe të ruheni. 

- Të ruhemi, nuk është keq, tha, por jo duke ndenjur në shtëpi. 


I thashë se duhet të kishte kujdes, sepse ka prindërit, motrat, se Xhaviti 
është larg Kosovës. 

Më tha se e gjithë Kosova është kështu, se të gjithë kanë prindër, 
motra e vëllezër. Mirëpo dikush duhet edhe të punojë për Kosovën. 
Studentët në Prishtinë, më tha Edi, janë shumë impulsivë, ndoshta 
gabojnë ndonjëherë, duke folur më shumë se duhet, por po i ikën koha 
fjalëve. 


U takuam përsëri dhe folëm përsëri për Kosovën dhe hallet e saj. Ishte 
një vit më vonë. “Vazhdojmë të punojmë, më tha Edi, ka më shumë 
represion nga regjimi serb, por jemi më të organizuar”. Kishte një 
shikim ndryshe. 


Lajmi i hidhur. 


Atë natë, 31 janar 1997, kthehem në shtëpi, rreth orës 21 dhe 
menjëherë më thanë se në Kosovë janë vrarë tre vetë. Prita lajmet e 
fundit dhe dëgjova për vrasjen. Dy ishin të identifikuar, Zahir Pajaziti 
dhe Hakif Zejnullahu. I treti ishte i paidentifikuar. Ditën e dytë lajmi qe i 
tmerrshëm. Studenti i paidentifikuar ishte Edmond Hoxha. Nga Juniku. 
Kisha qenë në shtëpinë e tyre në Junik në vitin 1994. Nuk e harroj atë 
pritje, megjithëse pushteti serb më urdhëroi të largohesha nga Kosova 
për njëzetekatër orë. Kam qenë me Urimin, vëllain e Petrit Bytyçit. 
Asnjëherë nuk e kishim mësuar emrin e plotë të Edit. Për ne ai ishte 
thjeshtë Edi Hoxha. “Merre Petritin në Zvicër, më thanë. I thashë se 
nuk ka plumba që të vrasin Edin. Mirë, mirë, po merre Petritin. E mora 
dhe mësova të vërtetën më të hidhur të jetës sime. Si është e mundur? 
Gruaja dhe fëmijët filluan të qanin, si edhe unë, edhe tani që po shkruaj 
këto rreshta....”. 


Fadil Smalji, njeriu që është përkushtuar për Kosovën, më shkruan më 
gjatë se kaq. Duke e njohur nga afër, atëherë kur i lexova për herë të 
parë mbresat e tij, mendova me vete, se edhe një njeri i fortë si ai, 
mund të ketë plagët e tij, lehtësisht të prekshme. Në këtë rast, plaga e 
tij ishte një djalë i ri, shqiptar nga Juniku, që kishte trokitur një ditë vere, 
të vitit 1992, në shtëpinë e tij, si vëllai i një të njohuri, që më pas do të 
bëheshin miq të afërt, dhe që krejt natyrshëm i kishte bërë vend në 
jetën e tij, ashtu si njerëzve më të afërm. 

Kjo është e shkruar nga një njeri, i cili, nëse mund të them kështu, u bë 


“i brendshëm”në hallet e luftës, duke shkuar përmes njohjes së 
njerëzve të përkushtuar për Kosovën. 

Atëherë çfarë mund të thoshte një njeri tjetër, i cili nuk ishte, si të 
thuash, i njohur i zakontë apo i pazakontë, por mik dhe shok. Nga të 
gjitha kujtimet për Edin, shumë nga të cilat janë botuar në librin e 
merituar të publicistit të njohur Kadri Rexha, unë mendova se kujtimet e 
një miku, ndoshta nuk do të duhej të ishin në natyrën e këtij libri, pasi 
dihet se çfarë mund të thotë një mik i rinisë së parë. 

Edmond Hoxha, njeriu i heshtur e kishte pasur vetinë të heshtte dhe 
kur do të vinte koha, të flisnin të tjerët për të. 

Nuk do të jetë e çuditshme që do të jetë bashkëpunëtori dhe miku i 
Zahir Pajazitit dhe që do të vriteshin bashkë. Ndoshta, më shumë se 
askurrë, ishin bashkuar një grup njerëzish, të cilët, nuk i kishin në 
natyrën e tyre fjalët e shumta, rendjen pas tyre dhe pas pëshpërimës 
së fjalënajës, njerëz, të cilët, krejt natyrshëm, kishin vendosur të bënin 
detyrën e tyre. Nëse ajo do të ishte e vështirë dhe e rrezikshme, kjo 
nuk kishte lidhje me përkushtimin e tyre. Ata kishin ardhur me një 
mision të madh, koha që do të vinte do të dëshmonte se ata kishin 
qenë të denjë për të mbartur këtë mision. 

A duhej mohuar një djalë i tillë dhe çfarë do të kishte të paqartë tek ai... 
Kujtojeni në çastin e fundit të ndarjes me motrën e tij, në fillimin e 
mbrëmjes të 30 janarit 1997, njëzet e katër orë para vrasjes, kujtojeni 
duke ulur shkallët, buzëgaz, me dorën e ngritur lart si përshëndetje dhe 
natyrshëm do të ndjeni edhe krimin e mohimit. 

Ky ishte njëri nga tre heronjtë e natës së 31 janarit. Më i riu dhe më i 
panjohuri. As policia e fshehtë serbe, atë natë kur i vrau, nuk e diti 
emrin e tij. Ose e mbajti për disa kohë të fshehtë emrin e tij për të 
shkuar më tej në gjurmët e asaj që kishte ndodhur. Nuk i dihet 
asnjëherë. Por dihet që ishte më i riu nga të tre, djalë që sapo kishte 
mbushur të 21 vjetët. 

Dy të tjerët ishin më të njohur. 

Zahir Pajaziti ishte po ashtu një djalë i gjatë, por ashtu si kishte të 
përbashkëta me Edmondin, kishte më shumë të veçantat e tij. 


Vetia e Zahirit për të mos folur shumë e sidomos për të mos folur gjëra 
të pabukshme, kishte kaluar, pa u ndjerë, edhe në tiparet e tij. Gjithçka 
ishte e tërhequr tek ai, mollëzat e faqeve të futura përbrenda, shikimi i 
syve sikur kalonte përmes vetes së tij, flokët që përgjithësisht nuk 
kishin ndonjë vend të caktuar, duart që i lëvizte atëherë kur duhej, 
sepse përgjithësisht ai nuk fliste me gjeste, ecja e veçantë duke i 
tundur paksa shpatullat, ndërsa këmbët sikur i nguliteshin në tokë. 


Për Zahirin është shkruar shumë. Në vitet pas ngjarjes së 31 janarit 
1997 mjaft bashkëpunëtorë të tij, kanë dëshmuar kujtimet e tyre, duke 
bërë të qartë rolin e tij si prijëtar në lëvizjen çlirimtare, përmasat e 
guximit dhe të vetëmohimit. Ai është padyshim njëra ndër figurat më të 
skalitura të luftës. Interesant është fakti se, dy nga njerëzit e tij më të 
afërm, llir Konushevci dhe Adrian Krasniqi, të cilët po ashtu janë sot 
figura mitike, në letrat nga të fundit të tyre, njëra dërguar vëllait të tij, 
nga Adriani dhe tjetra dërguar shokëve të idealit, nga lliri, në rreshtat e 
parë kanë vlerësimin për Zahirin. 


Asnjëri dhe as tjetri nuk e kanë ditur se ekziston një letër e tillë. Letra e 
Adrianit dërguar vëllait të tij është më shumë një letër lamtumire, letra e 
njeriut që ka marrë përsipër të bëjë punë të rëndësishme, por që e di 
fare mirë se, në këtë rrugë të gjatë e të vështirë njëkohësisht, mund të 
vritesh. Sa është një letër thellësisht njerëzore, ajo është edhe letër- 
amanet, nëse mund të thuhet kështu, për të gjetur të përbashkëtën e 
tyre. Ndërsa letra e llirit, dërguar shokëve të tij të idealit, si e titullon ai 
vetë në hyrjen e saj, më shumë se gjithçka, për vetë natyrën dhe 
adresën e saj, është një letër vizionare, mendimi i njeriut që dëshiron 
përmasa të reja të luftës dhe përcaktimi i rrugëve se si mund të bëhet 
më mirë një gjë e tillë. Të dy ata, lliri dhe Adriani, në kohën e shkrimit 
të letrave ishin të përcaktuar në fuqizimin e logjistikës së UÇK-së, 
kishin lidhje të gjëra me zonat e luftës dhe ishin po ashtu, pjesëtarë të 
saj. Njëri do të vritej në tetor të atij viti, ndërsa tjetri në fillimin e majit të 
vitit të ardhshëm. 


Kush ishin Adrian Krasniqi dhe llir Konushevci? 

Adrian Krasniqi është pa dyshim njëra nga figurat më emblematike të 
luftës.Ka patur që në fillim diçka romantike dhe pasionante tek ai. Do të 
futej në rrjedhat e luftës përmes Lëvizjes Popullore të Kosovës, ku 


militonte prej kohësh, dhe krejt natyrshëm do të kthehej në njërin nga 
djemtë e pazakontë, i cili, ashtu si do të ndjehej në shtëpinë e tij, do të 
ndjehej thuajse në të gjithë Kosovën. Ka një rreth miqësor e lufte 
njëkohsisht që do i bënte nder secilit. E gjen me Sylejman Selimin, 
Mujë Krasniqin, Sokol Bashoten, Qerim Kelmendin, Rahman Ramën, 
Rexhep Selimin, ka takime me Adem Jasharin, lëviz së bashku me 
Luan Haradinajn dhe Rramush Haradinajn,e gjen tek Lahi Ibrahimi, 
takohet në Tiranë me Xhavit Halitin dhe Azem Sylën, njihet si njeri i 
afërt i Ali Ahmetit, bën konak tek djemtë e Drenicës, por edhe jep 
konak në Tiranë, në rrugën e Elbasanit, tek ajo që do të njihej si 
banesa e Rexhës,rrugëton me Zahir Pajazitin, e njeh atë thjeshtë si 
“lsmeti”dhe më pas kupton se kush qëndron pas emërit të këtij burri të 
madh, është ndoshta njeriu më i afërt i llir Konushevcit, përderi sa bën 
një vend madhor tek ai, duke e quajtur njërin ndër themeluesit e 
Ushtrisë Çlirimtare të Kosovës. 

Kur i duket se nuk ka bërë sa duhet, atëherë e shumëfishon veten 
përmes gjithë fisit të tij, këndej e matanë bjeshkëve, nuk i rrihet duke 
bërë atë që e kishte bërë zakonisht, dhe, ndërmerr aksionin e njohur, 
ku edhe vritet. Do të jetë me Mujë Krasniqin dhe Qerim Kelmendin, 
megjithëse i thonë se gjithçka mund të bëhet në një natë tjetër, ai e ka 
vendosur, ka në vete një thirrje të brendshme, si të donte të bënte 
jetësore atë që kishte thënë mijra herë se “askush nuk mund të më 
ndalojë të jap jetën për Kosovën”. Në një natë dramatike i a thotë këtë 
edhe dikujt tjetër që përpiqet ta ndalojë, niset, është një nisje e gjatë 
dhe bie. Do të jetë ilegali i parë që do të vishte uniformën e Ushtrisë 
Çlirimtare të Kosovës. Mund të jetë rastësi, por sidoqoftë, është një 
rastësi e bukur. 


Duke perifrazuar një thënie të Rexhep Selimit, e cila në të vertetë është 
cituar për Luan Haradinaj, do të thoja se llir Konushevci është buka e 
Ushtrisë Çlirimtare të Kosovës. Është fillimisht antar i Shtabit të Zonës 
Operative të Llapit, njëri nga njerëzit më të afërt të Zahir Pajazitit. Është 
e vështirë të gjesh një lëvizje të Zahirit, në të cilën, në një formë a në 
një tjetër, të mos jetë pjesë e saj edhe llir Konushevci.Në se ke thënë 
këtë, atëherë mund të mendosh se i ke thënë të gjitha. Pas vrasjes së 
Zahirit ai do të jetë komandanti dhe drejtuesi kryesor i zonës operative 
të Llapit. 


Do të vritej në mënyrë enigmatike, vrasje ende e mbështjellë në mister, 


me 9 maj 1998.Shumë gjëra janë të pathëna për vrasjen e tij, e po 
ashtu, shumë gjëra të tjera, kanë provuar të hidhen si mjegull mbi të 
vertetën. Përpjekjet që janë bërë për të deformuar saktësinë e ngjarjes, 
për ta lidhur atë me një pritë klasike banditësh apo me një thyerje të 
një “embargoje”të brendshme, nga shkaku i “nje delegacioni 
europian”- kanë qenë të gjitha vetëm zymtësimi i asaj që ka ndodhur 
në të vertetë. 

Pa as më të voglin dyshim, ai është vrarë në një pritë klasike, të 
organizuar nga shërbimi sekret serb, duke pasur, bashkëpunëtorët dhe 
ekzekutorët e saj shqipfolës.Do të ishte një pritë e ngjashme me atë që 
ishte ngritur për Zahirin, Hakifin dhe Edmondin, në terrin e natës, buzë 
rrugës,me një përgatitje të mëhershme. “Mërgimi”e ka parandjerë këtë, 
ndoshta e ka ditur se secili udhëtim i tij mund të ishte njëkohsisht edhe 
udhëtimi i fundit, e ka ditur, po ashtu, se ngrehina e shërbimit të 
sigurimit serb kishte asaj kohe, jo vetëm në Tiranë, një strukturë të 
ngritur. Në fund të fundit, vetë njeriu kapo i bandës, që kishte ngritur 
pritën dhe që realizoi vrasjen, B. Demiri, tropojan, kishte qenë një ish 
ushtarak, i cili, në kohën e embargos ndaj ish Jugosllavisë bënte 
thuajse çdo natë rrugën përtej kufirit, ku jo rrallë takohej me punonjës 
të rëndësishëm të sigurimit serb, me të cilët bënte tregtinë e naftës. Kjo 
lidhje e krijuar më herët, ka qenë ajo që do të vendoste për emërin e 
ekzekutorit, por do të linte në HIJE emërin e denonciatorit, i cili, në këtë 
rast, është shumë e mundshme, të jetë në të njëjtën linjë lidhje me ato 
që denoncuan Zahirin. 

Në prag të nisjes së fundit, lliri do të jetë në Durrës, në shtëpinë e 
njohur - bazë të luftës të Haxhi Babës ( Musa Demiri) ku do të linte një 
pjesë të logjistikës dhe të hollat që i kishin mbetur, më shumë se 30 
mijë dollarë amerikanë, të cilat, do i dorëzoheshin më pas shokëve të 
tij. Iliri do të vritej rreth 5 kilometra larg vendit klasik të pritës, së bashku 
me mikun e tij Hazir Mala, duke marrë me vete një pjesë të enigmës, e 
cila, një ditë, domosdo do të jetë qartësisht e ditur. 

9 maji është ditënata kur vjen pragu i tjetërsimit të llir Konushevcit, nga 
njeriu i zakonshëm në njeriun e përjetshëm. Me 9 maj, rrugës për në 
linjat e logjistikës ai ishte ende lliri ose “Mërgimi”, ndersa më pas, ai do 
të kthehej në simbolin e lirisë së Kosovës. 

9 maji është pragu kur lliri nuk është vetëm djali i Halit Konushevcit, 
nga fshati i Lugajës, aty ku rrjedhin lumi i Livadhisë dhe lumi i 


Balltavës, nuk ështe më vetëm djali i dashur i Nazmije Kastratit, nga 
fshati Kastrat afër Besianës, nuk ishte më vetëm vllai i Saimirit, 
Havushit, Suzanës dhe Artonit; ashtu si derdhet lumi i Livadhisë dhe i 
Balltavës,afër fshatit ku lindi lliri, në lumin e Llapit, me 9 maj,Iliri u 
derdh në shpirtin e gjithë llapjanëve, lum më i fuqishëm se të 
zakonshmit, sepse ishte nga prijëtarët e lumit të lirisë dhe i tillë nuk 
bëhet kushdo. 

Me 9 maj lliri nuk ishte më vetëm bashkëshorti i Luljeta Ramadanit nga 
Ferizaj, me të cilën kishin 6 vite të martuar, nuk ishte më thjeshtë babai 
i Nertilës, e cila u kishte lindur një vit pas martesës, pikërisht me 5 
mars 1993 ; lliri ishte tashmë shumë më tepër se një bashkëshort i 
jashtëzakonshëm, shumë më tepër se një baba i shkëlqyer: me emërin 
e tij do të ngriheshin në luftë dhjetra djem e vajza të Kosovës. 

Këto ishin dy luftëtarët që sollën dëshmi historike. 

Duke qenë në letrat e fundit të tyre, më shumë se çdo kush tjetër, ata 
dëshmojnë se kush ishte Zahir Pajaziti. 

Le të sjellim pjesë nga letrat e tyre. 

Adrian Krasniqi (“Rexha”): “U vra Zahiri, udhëheqësi i Shtabit 
Operativ/Qendror të Ushtrisë Çlirimtare të Kosovës, trimi i paepur dhe i 
cili ishte atentatori numër një në Kosovë. Ka qenë trim e shkuar trimit 
dhe trimëritë e tij një ditë do të dalin sheshazi...” 

Ilir Konushevci (“Mërgimi”), më 18.X.1997: 

“Pranojnë: Shokët e idealit në diasporë. 

Në vend të përshëndetjes, dy fjalë për shokët e mi të ngushtë: Zahir 
Pajazitin dhe Adrian Krasniqin. 

Për të folur për këta burra, automatikisht flet për një pjesë të madhe të 
lëvizjes revolucionare ose të Ushtrisë Çlirimtare të Kosovës. Unë jam 
shumë me fat që kam pasur rastin të rri dhe të punoj me ta. 

Zahiri ishte trim i madh dhe shumë i rrallë. Atentator i shkëlqyer, që nuk 
i trembej syri nga asgjë. Me punën e tij, unë mendoj që i vuri themelet e 


UÇK-së. Ai i ngjalli ndjenja popullit në Kosovë dhe në diasporë. Ngriti 
moralin e të gjithë njerëzve që nuk përulen para armikut, ndërsa atyre 
që përulen, ju futi tmerrin në palcë. 

Puna e Adrianit është ajo, e cila, nuk i shkoi shumë kujt për dore. Ai 
nuk u kënaq vetëm me këtë punë të shenjtë që bënte, të cilën e 
vlerësojnë të gjithë shokët, por donte që vetë të merrte pjesë në 
aksione konkrete, ku dha edhe jetën heroikisht. 

Deshëm apo nuk deshëm, po bëmë një analizë të punës së Zahirit dhe 
Adrianit, del se këta i vunë themelet e aktivitetit të UÇK-së, prandaj ne 
na mbetet të vazhdojmë veprat e tyre, deri në çlirimin përfundimtar...” 

Të dyja letrat janë të vitit 1997, është ende koha kur Ushtria Çlirimtare 
e Kosovës nuk ka bërë paraqitjen e saj të parë publike, dhe është i 
natyrshëm, që edhe në këto letra, të ruhet konspiracioni. Përqendrimi 
vetëm tek dy emra, të cilët tashmë kishin rënë në luftë, nuk do të thotë 
se ata, lliri dhe Adriani, nuk e njihnin rrjedhën dhe shtrirjen e saj. 
Mjafton të përmendet fakti se atë natë që ndodhi vrasja e Adrianit ai 
ishte në Drenicë dhe njeriu i fundit me të cilin është ndarë atje, ishte 
Sylejman Selimi, i cili, sikur të ndjente diçka, i sugjeroi që aksioni të 
bëhet një natë tjetër. 

Për më tepër, në tetorin e vitit 1997, kur është shkruar edhe letra e 
parë e njohur e llir Konushevcit, ai kishte disa muaj, që nga fillim marsi, 
që ishte në detyrën e drejtuesit të zonës operative të Llapit, duke u 
bërë kështu zëvendësuesi i parë i Zahirit. 

Mirëpo si e shohin nga distanca dhjetëvjeçare Zahir Pajazitin disa nga 
bashkëpunëtorët e tij? 

“Me Zahiri Pajazitin jam takuar në vitin 1996, kur më kanë njohur, 
ndërsa llir Konushevcin e kam njohur në vitet 90, përmes Hysen 
Jasharit, një shok i Bradashit, që i takonte Çetës së Llapit, të kohës së 
Ali Ajetit. 

Lidhjet tona kanë qenë aq të sinqerta, sa për një kohë të shkurtër, unë 
për Zahirin kam qenë bashkëpunëtor, si të ishim njohur prej vitesh. Sot 
opinioni shqiptar është i monopolizuar me informacione për 
“komandantë”, të cilët e kanë këtë epitet, jo se ishin të veçantë, por 
meqenëse kanë qenë anëtarë të LPK-së, e kanë pasur më të lehtë të 


vendosin kontakte me UÇK-në, këtë formacion ushtarak që e ka 
formuar Lëvizja Popullore e Kosovës. 

Kur një organizatë krijon krahun ushtarak të saj, atëherë gjithë anëtarët 
e LPK-së, përjashto ata që nuk kanë pas kurajë, kanë qenë 
automatikisht anëtarë të UÇK-së. Është pastaj problem tjetër, se si 
LPK-ja i ka aktivizuar këshillat e saj popullorë, që ekzistonin në Kosovë 
dhe, kë ka vendosur ta aktivizojë më herët e ke ma vonë... Mungesa e 
infrastrukturës ushtarake ka bërë që shumë atdhetarëve të zotë t’u 
trokitet në derë më vonë. 

Nga ajo që unë kam kuptuar, dhe që e kam njohur UÇK-në që në 
zanafillë, kam ardhur në konstatimin se Zahir Pajaziti ka qenë aorta 
kryesore e UÇK-së... Zahiri, bashkë me grupin e tij të Llapit ka qenë 
këmbana e UÇK-së. 

Nëse Adem e Hamzë Jashari, - më të drejtë thuhet, dhe është kështu, - 
ishin projektuesit e rezistencës ushtarake kundër okupatorit jugosllav, 
atëherë për Zahir Pajazitin, lirisht mund të thuhet, se ka qenë Arkitekti 
dhe Muratori i parë i operacioneve guerile. Lirisht mund të themi se 
Adem Jashari ishte i pari që prishi statuskuonë e okupimit të Kosovës 
dhe e demaskoj politikën kolaboracioniste të Rugovës, e po ashtu, për 
Zahir Pajazitin, lirisht mund të themi se është i pari që e lëkundi nga 
qetësia gjithë Serbinë. Ishte Zahir Pajaziti Ai që e detyroi, që në 
Kosovë, në rrethana të jashtëzakonshme, të vijë Ministri i Punëve të 
Brendshme të Serbisë. 

Në atë kohë, në Kosovë, vepronin dy simbolika; në njërën anë ishte 
Serbia, me gjithë aparatin e saj represiv dhe bashkëpunëtorët legalë e 
të fshehtë, ndërsa në anën tjetër ishin Ademi dhe Zahiri. Ata dallonin 
mes tyre si gjësendi me Katedralen. Në këtë rast gjësendi ishte Serbia, 
ndërsa ata ishin katedrale. Sepse gjësendit, ose edhe njeriut, sa më 
pranë t’i afrohesh (sa më shumë ta njohësh), aq më i vogël të duket, 
ndërsa Katedrales, sa më pranë t’i afrohesh, aq më e madhe duket. 

Pra kush e ka njohur Ademin mirë (mjerisht nuk e kam njohur nga afër, 
e kam takuar vetëm dy herë), kush e ka njohur Zahirin mirë, për fat 
kam qenë nxënës i tij, kush ka qenë i sinqertë me ta dhe kush ka 
punuar pa hile, e ka parasysh Katedralen. Kush i ka bërë lajka atyre, 
kush nuk ka qenë i sinqertë me ta, kush nuk ka mundur të shkojë pas 
ferkemëvet (gjurmëve) të tyre, atëherë është ndryshe... 

Unë për veten time, me kurajë e them, se dallimi mes Zahirit dhe meje, 
është i ngjashëm me dallimin që ka një ortek me një top të vogël 
bore...” 


(Qerim Kelmendi) 


“Fillet e Ushtrisë Çlirimtare të Kosovës janë ngushtësisht të lidhura me 
emrin e heroit Zahir Pajaziti. Ai ishte njëri ndër themeluesit e 
rezistencës së armatosur, jo vetëm në Llap, por edhe në mbarë 
Kosovën. Në atë kohë Zahiri, faktikisht, ishte komandant i operatives 
së Ushtrisë Çlirimtare të Kosovës dhe njëkohësisht edhe vetë ishte në 
ballë të aksioneve që kryente ushtria jonë. Aty ku ishte Zahiri, aty ishte 
UÇK-ja. 

Zahiri, para themelimit, me themelim dhe pas themelimit të UÇK-së, 
ishte më i sjellshmi, më punëtori, më i angazhuari dhe shtylla kryesore 
e bërjes së UÇK-së. Në nivel të përgjithshëm radhitet në listën e 
patriotëve më eminentë të kombit tonë”. 

(Latif Gashi) 

Hakif Zejnullahu është padyshim fisnikëria e njeriut të zakonshëm, i cili, 
edhe kur del nga shtëpia për gjërat e mëdha të luftës, krejt zakonshëm 
dhe shumë natyrshëm, u thotë njerëzve të tij se “kam pak punë”. Edhe 
asaj dite të 31 janarit, u tha tepër i qetë se do të shkonte në Prishtinë 
për të blerë disa paisje për mjetin e tij dhe vetëm kaq. Gjithçka mund të 
shohësh sot tek portreti i tij fisnik. Një djalë i zakonshëm në pamje, 
asgjë të veçantë, thelbi i një njeriu që sapo ka kryer punët e ditës, me 
shikimin e qetë, fjalët e mira, krejt i sinqertë në gjithë jetën e tij, ai do të 
mbartte atë vetinë e jashtëzakonshme të njeriut të mirë, që nuk bën 
asgjë të bujshme, por gjithçka të frytshme. Kur e shihje Hakif 
Zejnullahun e kishe të vështirë të mendoje se pas figurës së tij, 
krejtësisht të zakonshme, disi e mënjanuar, qëndronte njëri ndër 
atentatorët më të sprovuar. Të tri aksione e fundit, në dhjetor-janarin e 
vitit 1997, në Zonën Operative të Llapit, kanë si projektues dhe 
realizues pikërisht këtë njeri, Hakif Zejnullahun. 

A duheshin mohuar njerëz të tillë? Sepse nuk ishte thjeshtë një 
strukturë politike që po i mohonte. Sepse pas “politikës”do të vinte diç 
më e dhimbshme se kaq, ajo që kishin ëndërruar, që nuk e kishin dhe 
që dikush bënte se e kishte- shteti dhe pushtetarët e Kosovës. 


MOHIMII “PAPRITUR” 


Mohimi i lëvizjes çlirimtare, disi krejt papritur, erdhi edhe nga e 



ashtuquajtura “qeveri e Bukoshit”. Them se ishte “e papritur”pasi, në 
një mënyrë ose në një tjetër, ishte pritur shumë më tepër prej tij, sepse 
ishin vendosur kontaktet e para. Sidoqoftë, ai më 2 nëntor të vitit 1996, 
do të deklaronte se “nuk kemi informata për ekzistimin e Ushtrisë 
Çlirimtare të Kosovës, ne marrim vetëm kësi kumtesash, të cilat na 
dërgohen, na shpërndahen, por nuk kemi njohuri për ekzistimin e saj, 
pasi Kosova nuk ka ushtri...”. 

Bukoshi shkoi edhe më tej, se sa ishte menduar edhe në rastin më të 
keq, në mohimin e luftës çlirimtare. 

Vlerësimin e punës së tij dhe të institucionit që ka drejtuar, shumë më 
mirë se gjithkush, e ka dhënë ish ministri i tij i Informacionit, Xhafer 
Shatri. 

Në një replikë me autorin e këtij libri, Shatri ka shkruar: “Fondin e 
Republikës së Kosovës, ku kanë milituar me mijëra patriotë, e ku, në 
emër të luftës për liri, ishin grumbulluar qindra milionë marka gjermane, 
kopukët arritën ta privatizojnë. Ndërkohë që në kufi vriteshin si qengjat 
njomëzakët që kishin ardhur për armë, paratë e këtij fondi ruheshin për 
“ditë të zeza”. Ruheshin për Kosovën e pasluftës përtë mbijetuar 
politikisht kryekopukët “institucionalë”, duke blerë me paratë e fondit 
vota e parti të ndryshme. Duke zhvilluar hapur e me pare të popullit 
veprimtari kundër tij”. 

Kësaj deklarate të Shatrit askush nuk i është përgjigjur dhe aq më pak 
Bukoshi. Ai nuk ka hapur polemikë me ish numrin 2 të “qeverisë”së tij, 
sepse, është i bindur se Shatri di shumë më tepër se ato që ka shkruar. 

Dhe nëse dikush shpesh herë mund të ketë pyetur veten se ku ishte 
zezimi i mohimit të djemve të luftës, është e mjaftueshme të lexojë 
deklaratën idhnake të Shatrit. 

Por do të donim të shtonim edhe një fakt tjetër, që deri më tash, është 
thuajse i panjohur. 

Në raportin Financiar, Tepër Sekret, të Ministrisë së Mbrojtjes, për 
periudhën 07.03 - 05.08.1998 (periudhë për të cilën flet në deklarimin 
e tij zoti Shatri), në kapitullin e parë, “Hyrja e Përgjithshme”, është 
nënvizuar me të zeza se “Kështu për armatimin e njësive janë ngritur 


gjithsejtë këto mjete financiare në shumën prej 20 milion e 955 mijë 
DM”. 


Me urdhrin nr.10, të datës 30.04.1998, të Kontos së quajtur 5000/500, 
nëpërmes bankës DB, me ndërmjetësues K. Balaj, i janë dorëzuar 
Ahmet Krasniqit 3 milion e 200 mijë marka. Me urdhrin nr.17-6, të datës 
01.06.1998, nëpërmjet të njëjtës Konto dhe të njëjtit ndërmjetësues, i 
janë dorëzuar zotit A.Krasniqi 1 milion marka, ndërsa 8 ditë më vonë, 
më datën 9 qershor, përsëri në të njëjtën rrugë, i janë dorëzuar, 
përmes urdhërimit 18-6 edhe 3 milion marka të tjera. Ndërsa në muajin 
korrik 1998 nëpërmjet urdhrave 21-7, 22-7, 23-7, 24-7 dhe 25-7, 
saktësisht nga data 8 deri me 23 korrik, i janë dorëzuar zotit Ahmet 
Krasniqi, po ashtu me ndërmjetësues K. Balaj, 12 milion e 600 mijë 
marka. 

Për më pak se 15 ditë të muajit gusht në fondin sekret të FARK-ut 
kalojnë rreth 13 milion marka, kur në të gjithë muajin mars të po këtij 
viti, janë derdhur gjithsejtë vetëm 75 mijë marka, në tre urdhra, 
përkatësisht 001,006 dhe 007, kohë e cila përkon edhe me 
denoncimin e bërë nga zoti Shatri. 

Për cilët u ngritën këto mjete, kur zoti Shatri pranon se fondi ishte 
privatizuar dhe se në kufi vriteshin si qengjat njomëzakët? 

Deri në këtë kohë, me gjithë premtimet e zëshme, lidhjet e krijuara dhe 
takimet e organizuara, nga “qeveria Bukoshi”, më shumë se ishte 
heshtur, ishte mohuar e vërteta e luftës. Problemet që kanë qenë mes 
strukturave të luftës dhe “qeverisë”së sipërme janë diskutuar jo rrallë 
edhe në mbledhje të rëndësishme të organizmave që kishin lidhje me 
luftën, ka patur mendime të ndryshme, jo rrallë përmes tyre janë futur 
persona të tretë, të cilët, duke shfrytëzuar lidhjet familjare, por jo vetëm 
ato, kanë qenë si “ndërmjetës”ose “përcjellës”shumash simbolike, siç 
ishte rasti i Genc K. apo Murat A. 

Deri në periudhën për të cilin bën fjalë raporti i mësipërm sekret i 
qeverisë së Bukoshit, pra deri më 5 gusht 1998, ka vetëm një 
përjashtim dhe ajo është bërë pikërisht në ditën e hartimit të raportit, 
më 4 gusht 1998. 


Duke përjashtuar një shumë, që është dhënë deri në këtë kohë për 


Shtabin e Përgjithshëm të UÇK-së/ Dokumenti “Tepër Sekret”01 Nr 4- 
8/ 98, Prishtinë, 04.08.1998, firmosur nga Bukoshi dhe realizuar si 
vendim nga Ahmet Krasniqi, Agim Mehmeti dhe Hilmi Nebihi, çfarë 
është bërë me shumën tjetër? Sepse, në Raportin Financiar, që 
përmendëm më lart, në pikën e dytë të këtij Raporti, thuhet tekstualisht: 

Formimi i Shtabit republikan të Mbrojtjes Territoriale: Ky shtab tani për 
tani është vetëm në themelim e sipër dhe jo i plotësuar me organet e 
duhura, por bën hapat e parë në angazhimin e kuadrove në terren për 
funksionimin e shtabeve territoriale të regjioneve dhe komunave. 

Mos të harrojmë: raporti ka datën 5 gusht 1998. Ka pesë muaj që në 
Kosovë zhvillohen luftime. Zotëri Bukoshi është “në hapat e parë”për 
angazhimin e kuadrove në terren. Në të njëjtën kohë, Ushtria Çlirimtare 
e Kosovës ka të ngritura gjashtë zona operative dhe 24 brigadat e 
para, shtabet e zonave, shërbimet e ndërlidhjes etj etj. Bukoshi nuk i 
njeh këto dhe në fillimin e muajit gusht 1998 është ende në hapat e 
parë për krijimin e strukturave paralele. 

Më pas, herë pas here, si për të dashur të lirojë shpirtin nga mëkatet, 
qeveria e Bukoshit, do të bënte “derdhje”të pakta në furnizimin e 
Ushtrisë Çlirimtare të Kosovës, por edhe atëherë, më shumë do të 
synonte të krijonte lidhje e raporte të drejtpërdrejta me zonat, se sa të 
kishte një lidhje të drejtpërdrejtë me Shtabin e Përgjithshëm apo 
drejtuesit e sektorit të logjistikës. Më 2 nëntor 1998, në bazë të urdhrit 
të dhënë nga Halil Bicaj, por firmosur nga Agim Mehmeti, i dorëzohen 
Petrit Pollogut, për njësitë mbrojtëse të komunës së Ferizajt 100 mijë 
marka gjermane, të konvertuara në 81 mijë e 300 franga zvicerane. 

Mbi bazën e vendimit të “Ministrisë së Mbrojtjes”, nr. prot. 7-14 i datës 
10.02.1999, mbi bazën e kërkesës së bërë nga komandanti i nënzonës 
së Kaçanikut, z. Qamil llazi dhe ndihmësit Hajrush Kurtaj, për mjete 
monetare, bëhet dorëzimi në shumën prej 200 mijë marka gjermane, 
personit të autorizuar. z. Xhafer Zharku, i lindur më 02.06.1962 në 
fshatin Biçevc, komuna e Kaçanikut, nr. i amzës 0206962962022. Të 
hollat i dorëzon Njazi Sinan Asllani dhe i pranon Xhafer Shaqir Zharku. 
Dy ditë më vonë, më 12 shkurt 1999, sipas vendimit me nr.prot.7-225, 
sipas kërkesës së Shtabit të Përgjithshëm të Ushtrisë Çlirimtare të 
Kosovës, të nënshkruar nga shefi i Shtabit, z. Bislim Zyrapi, dhe 
zëvendëskomandanti, z. Jakup Krasniqi, nr. prot. 08-101, datë 
12.01.1999, i dorëzohen personit me nofkën “Dervish Sadiku”3 milion 


marka gjermane. 


Për të gjithë periudhën e luftës, kjo është “ndihma”ose “kontributi”i 
qeverisë së quajtur Bukoshi në adresën e saktë: Shtabi i Përgjithshëm i 
Ushtrisë Çlirimtare të Kosovës, kur në të njëjtën kohë, sipas dëshmisë 
së zotit Shatri, kishte grumbulluar disa qindra milionë marka gjermane. 
Çfarë është bërë me “tepricën”, e cila në këtë rast kishte qenë disa 
qindra herë më e madhe se sa “ndihma”ndaj luftës? Këtë, as sot, 
askush nuk e di. 

Mirëpo, në Raportin Sekret, të cituar më sipër, kopje e së cilës gjendet 
edhe në arkivin e LPK-së, në pikën e parë të saj, është përcaktuar, si 
më e rëndësishmja, ngritja e qendrës informative në kuadër të FARK- 
ut. 

Shpenzimet për ngritjen e kësaj qendre janë të mbajtura sekret, ashtu 
si edhe detyrat e saj. Sepse, në fund të kapitullit të parë, fill pas 
përcaktimit të shumës së ngritur, prej 20 milion e 955 mijë marka 
gjermane (deri më 5 gusht 1998) është vënë edhe shënimi: “Në këtë 
raport janë ndarë mjetet të cilat janë shpenzuar vetëm për Shtabin e 
Përgjithshëm të Forcave të Armatosura dhe janë pjesë përbërëse e 
këtij raporti”. Pra nuk janë përcaktuar mjetet që ishin përdorë për 
qendrën Informative, e cila, si do të theksohet më pas, në një nga 
burimet e informacionit të Ministrisë së Punëve të Brendshme të 
Serbisë, kishte detyra krejt tjera nga informimi i zakonshëm publik i 
mediave dhe i opinionit. Po ashtu, ndërsa janë shpjeguar pak a shumë 
blerjet e armëve për furnizimin e fshatrave, ka edhe një zë, të 
pashpjeguar, i cili mban numrin rendor 17, me numrin e dokumentit 1- 
17/01-08, lloji i dokumentit “Referat”, datë 1 gusht 1998, mbi arsyetimin 
e shpenzimeve prej 2 milion e 359 mijë dhe 72 marka gjermane. Të 
jetë kjo shuma e përdorur fillimisht për ngritjen e qendrës informative? 
Këtë tashmë, veç atyre që e kanë ngritur, askush nuk mund ta dijë. 

Përse vjen e gjithë kjo: Sepse në nismë të gjithçkaje qëndron filozofia e 
njohur e Bukoshit, e mohimit dhe e përçmimit, e cila, në këtë rast, si në 
shumë raste të tjera të ngjashme, nuk është shumë larg denoncimit. Në 
këtë rast, asgjë nuk është përtej saj. Mirëpo nuk ndodh vetëm kjo e kaq 
thjeshtë edhe në shërbimet e fshehta informative. Atje ka më shumë se 
kaq. 


ENIGMA E NJOHJES 


Në ditën e pafundme të 31 janarit të vitit 1997, askush nuk mund ta 
dinte se në orët e para të pasdites së saj, krejt befasisht, aty ku dita do 
të thyhej nga nata dhe gjithçka do të fillonte të zhytej në terrinën e 
pritshme të dimrit, do të ndodhte njëra nga ngjarjet epike të kombit. 

Kishte disa kohë që ndjehej epizmi në të gjithë Kosovën dhe jo 
papritmas, megjithëse ende nuk e dinin përse, njerëzit kishin filluar të 
ndjeheshin disi ndryshe. Kishte diçka që kishte filluar të tjetërsohej për 
të mirë tek ata, shikimi kishte filluar të bëhej më i qetë, ndriçimi mes 
syve kishte edhe një fillesë mendimi, hapat ishin më të sigurt, pa e ditur 
as vetë, përse kishin filluar t’i hidhnin, jo ashtu lehtas, fluturimthi, sikur 
të kishte pasur ujë deri atëherë nën këmbët e tyre ose fjalë që lëviznin 
nga e premtja në të premte; ndërsa tani toka kishte filluar të ngjizej; zëri 
i njerëzve ishte më i qetë, me gjithë tronditjen që kishte, pa atë 
ndjenjën e ankthit, që dashje pa dashje, i kishte shtypur. 

Kishte disa muaj që gjërat kishin filluar të ndryshonin. Megjithëse 
askush nuk e kishte thënë krejt qartë shkakun e këtij ndryshimi, përsëri 
gjithçka ndjehej. Kishte në të vërtetë ende një ankth që rrinte pezull 
mbi qytetet dhe rrafshinat përreth, kishte ende një mjegull që kacavarej 
ende mbi rrafshnaltat dhe fillesat e maleve, por, pas shumë kohe, 
njerëzit kishin filluar të dëgjonin, se jo shumë larg kryeqendrës, kishin 
filluar të krijoheshin disa oaze lirie, të quajtura zona të lira, në të cilat, 
pas mugullimit të parë të mbrëmjes, nuk dukej asnjë këmbë polici serb. 
Tani, përherë e më shpesh, në bisedat e zakonshme, jo krejt befas dhe 
jo rastësisht, kishte filluar të hynte një emërtim i ri, i panjohur deri 
atëherë, Ushtria Çlirimtare e Kosovës. 

Fillimisht kishte qenë i pa perceptueshëm pranimi i saj. Ajo, se si iu 
ishte dukur njerëzve, ishte shfaqur fillimisht e ndrojtur, jo se kishte 
druajtjen e ideve të saj, ajo e kishte tashmë misionin e saj vizionar krejt 
të qartë. Ishte ngritur shumë mjegull mbi të, ishte hedhur shumë 
dyshim dhe kjo kishte të bënte pastaj me mëdyshjen e njerëzve. 

Do të vinte nata e 31 janarit 1997 për të qenë më se e qartë se me 
çfarë kishte lidhje drejtpeshimi i gjërave që po ndodhnin. Njerëzit do të 
kishin për herë të parë tre shembuj të mëdhenj, se ndryshe nga çfarë 


rridhte nga Velania apo konferencat e shtypit, djemtë që po luftonin 
ishin djem të Kosovës, nga të gjitha viset e saj; se ata ishin të vendosur 
të luftonin deri në fund dhe të bënin jetën e tyre truall për ditët e 
ardhshme të Kosovës dhe se atyre u përkiste e ardhmja. 

31 janari ishte dita kur do të ndahej dyshimi nga e vërteta, kur mes 
hutisë së përgjithshme do të ishte shkreptima e ditës së fundit të 
muajit, kur me gjithë dhimbjen dhe megjithëse ata po quheshin nga 
entet zyrtare, qoftë serbe apo shqipfolëse, si terroristë, pjesëtarë të së 
ashtuquajturës UÇK-së dhe drejtues fantazma të saj, varrimi i tyre, 
fillimisht, ditën e diel, më 2 shkurt në Llap, dhe të nesërmen në Junik, 
do të ishte i madhërishëm. Njerëzit, përmes aktit të pranisë së tyre në 
momentin e fundit, si të donin të kërkonin ndjesë që nuk i kishin besuar 
më parë. Akti i ndjesës është gjithnjë fisnik. 

Që në çastin e parë, pra që në momentin kur u bë i njohur fakti se tre 
djem të rinj, luftëtarë të Ushtrisë Çlirimtare të Kosovë, sipas 
Komunikatës nr.30 të Shtabit Qendror të UÇK-së dhe “viktima të terrorit 
serb që përvetësohen nga UÇK-ja”, sipas Lidhjes Demokratike të 
Kosovës, kur ende gjithçka ishte nën mjegullën e natës, njëri nga tre të 
rënët, ishte ende i panjohur, jo vetëm për ata që i kishin përcjellë 
Zahirin dhe Edmondin, por edhe për gjurmuesit, ndjekësit e vrasësit, 
pra për milicinë serbe. 

Në të gjitha deklarimet e para zyrtare të Shërbimit Informativ të 
Ministrisë së Brendshme serbe nukjepet emri i Edmondit. As në lajmet 
speciale të dhëna nga radio dhe tv beogradas nuk jepet një gjë e tillë. 
As në lajmin e dhënë nga radio Moska, emisioni në gjuhën serbe, tri 
orë pas ngjarjes, nuk jepet emri i njeriut të tretë që vritet në Pestovë. 
Vetëm theksohet se është terrorist dhe anëtar i të ashtuquajturës 
Ushtria Çlirimtare e Kosovës. 

Të dukej sikur, duke qenë në dijeni të udhëtimit që do të ndodhte dhe 
të dy personave të parë, Zahirit dhe Hakifit, ata ende nuk kishin dijeni 
për të tretin që do të ishte mes tyre. Pra, nëse e kishin ditur se në atë 
makinë, që nga çasti i nisjes, do të ishte Zahir Pajaziti dhe Hakif 
Zejnullahu, ata nuk kishin arritur të dinin se cili do të ishte personi i 
tretë, ose, çka është më e mundshme dhe si do të thuhet më tej, ata 
kishin pritur dikë tjetër të udhëtonte asaj nate. 


Të kishte qenë rastësi apo diçka kishte rrjedhur ndryshe nga ajo që 
kishte pritur sigurimi i fshehtë serb? 

Që në ditën e parë të pasngjarjeve dhe në ditët e mëpasme, sidomos 
nga shtypi i ditës, në gjuhën shqipe dhe i botuar në Prishtinë, është 
shtruar si mister, përse u gjend në atë makinë Edmond Hoxha. 

“Mirëpo si u gjet në makinën e tyre Edmond Hoxha, këtë nuk e di 
askush, Çfarë është e vërteta, edhe nga të afërmit e Hakifit dhe të 
Zahirit, nga njëra anë, si edhe të afërmit e Edmondit, nuk mund të 
thuhet në asnjë mënyrë se këta janë njohur mes veti. Dhe e tërë kjo e 
shton enigmën e kësaj vrasje misterioze”, - shkruhej nga H. Mulliqi më 
7 shkurt 1997, një javë pas ngjarjes. Pyetja, si e tillë, është shtruar që 
me një shkurt dhe ata që e kanë ditur të vërtetën, nuk mund të dilnin 
haptas. 

Është shkuar edhe më tej; është hedhur dyshimi se, sipas të dhënave 
të pasqaruara, Edmond Hoxha, ishte arrestuar një ditë më parë, të 
enjten, më 30 janar, dhe se trupi i tij aty mund të ishte një truk policor. 
Edhe prindërit e të afërmit e Zahirit dhe të Hakifit, në bisedat e para, të 
bëra pas ngjarjes, duke dashur të ruajnë të fshehtën e pasgoditjes, 
kanë thënë se Edmondin nuk e kishin takuar ndonjëherë dhe se nuk e 
dinin miqësinë e tij me bijtë e tyre. Duke pasur parasysh se në atë kohë 
nuk mund të thuhej asgjë tjetër më shumë se sa kaq, sepse lidhjet do 
të vazhdonin të shthureshin, dhe kjo është e kuptueshme. 

Nga të gjitha gjërat e javës së parë do të ngelte një enigmë, e cila do të 
zgjatej edhe më tej: kur dhe si janë njohur me njëri- tjetrin Zahiri dhe 
Edmondi? 

Nuk ka pasur asnjë enigmë në lidhjet mes Zahirit dhe Hakifit. Si u bë e 
njohur menjëherë, ata ishin nip e dajë dhe duke qenë të tillë, gjithçka 
do të ishte e natyrshme. Edhe organizimi i varrimit të tyre u bë me një 
diferencë të shkurtër kohore, në mënyrë që pjesëtarët e dy familjeve të 
mund të ishin tek njëra tjetra, sepse ishin të lidhura. Motra e Qerim 
Pajazitit, babait të Zahirit, ishte nëna e Hakifit. Pra ishte një dhimbje 
familjare e dyfishtë. 

Enigma do të qëndronte në njohjen tjetër. 


Ishte ajo njohje thjeshtë në ditën e 31 janarit kur po udhëtonin së 
bashku dhe nisja kishte njëkohësisht edhe fundin e njëkohshëm? Ishte 
një udhëtim i rastit apo i organizuar, kishte lidhje kjo me një rastësi 
rutinë apo ishte gjithçka e përgatitur prej ditësh? U ndodh krejt 
rastësisht Edmondi në makinën e tyre? Përse nuk rrugëtoi me ta edhe 
llir Konushevci, si ishte parathënë dhe përse gjithçka ndërroi në 
momentet e fundit? Cili do të ishte caku i atij udhëtimi? Përse morën 
ata pikërisht atë drejtim dhe çfarë do të kishte ndodhur nëse do të 
kishin marrë një drejtim tjetër? A kishin udhëtuar edhe më parë ata me 
njëri-tjetrin apo kjo kishte qenë njohja e parë, udhëtimi i parë dhe i 
fundit? 

Rastësia në udhëtimin e tyre, qoftë edhe si bashkëluftëtarë, duhet 
përjashtuar krejtësisht, sepse Edmond Hoxha nuk kishte qenë në atë 
makinë si një udhëtar i zakonshëm, i cili në fillimin e mbrëmjes së 31 
janarit, kishte dalë në buzë rruge dhe kishte ngritur dorën, për të 
udhëtuar nuk dihej se ku dhe nuk dihej se me kë. 

Që ka qenë një udhëtim i përgatitur, këtë e ka dëshmuar që të 
nesërmen e motra e Edmondit Hoxhës, Lumja, pa e ditur se për çfarë 
dhe me cilët do të udhëtonte vëllai i saj. 

“Një ditë para krimit, më 30 janar, do të thoshte në ditëvarrimin e vëllait 
të saj, Lumnije Hoxha, e martuar në Prishtinë, vëllai im, Edmond 
Hoxha, gjendej në shtëpinë time. Kishte ardhur tek ne në darkë. Edi, 
kështu e thërrisnim Edmondin, më tha se do të shkoj nesër për darkë, 
iftar, në Vushtrri. Bile, si me shaka, më tha se “a do të vish edhe ti”. 

Thënia e saj më 3 shkurt 1997 dëshmon se ishte përgatitur, të paktën 
prej dy ditësh, udhëtimi i tyre i përbashkët. Ajo dëshmon se edhe lajmi i 
dhënë në gazetat e kohës, se sipas informatave të pasqaruara, 
Edmondi më datën 30 janar kishte qenë i arrestuar nga policia serbe, 
ishte po ashtu i pasaktë. Sipas dëshmisë së motrës së Edmondit, 
dhënë më 2 shkut 1997, Edmondi e dinte se do të udhëtonte në 
drejtimin e Vushtrrisë, kjo edhe ndodhi, e dinte se do të udhëtonte 
pasdite, pasi do të bënin iftar diku, kjo edhe ndodhi, e dinte se do të 
kishin strehim në një bazë të luftës, pasi këto ishin bazat e Zahirit, e kjo 
nuk ndodhi, sepse gjithçka u ndërpre egërsisht. 

Por ka edhe arsyetime e njohje të tjera që e saktësojnë mendimin se 


asgjë nuk ka qenë e rastësishme. 

Së pari, në kushtet e fundjanarit të vitit 1997, kur egërsia serbe ishte në 
kulmin e saj dhe do të burgoseshin më shumë se 110 vetë, do të ishte 
tejet e vështirë të mendohej se një ilegal i përmasave të 
jashtëzakonshme si Zahir Pajaziti do të udhëtonte me një njeri të 
panjohur apo që sapo e kishte njohur. Gjendjen e janarit të vitit 1997 
nuk mund ta nënvlerësonte një drejtues i luftës, aq më tepër, se pak 
para nisjes, ai kishte marrë mesazhe të qarta se duhej ndërruar 
gjithçka nga taktikat dhe rrugëlidhjet e deriatëhershme. Për më tepër, 
dy ditë para ngjarjes, me 29 janar, është bërë i njohur lajmi, përmes 
Televizionit satelitor Shqiptar, se është zhdukur ish i burgosuri politik, 
albanalogu Nait Hasani. Po atë natë, kujton Xhavit Hoxha, duke kujtuar 
se Nait Hasani kishte lidhje me mjekun Xhevat Hasani, mora në telefon 
këtë të fundit për t’i kumtuar lajmin.Pra ishte një kronikë e shpallur, që, 
krejt normalisht mund të ishte edhe e njohur. 

Ka pasur disa rrugë që kanë çuar drejt njohjes së Edmondit me Zahir 
Pajazitin dhe lidhjes në mes tyre. 

Më e rëndësishmja prej tyre ka qenë ajo, që mund të quhet, si lidhje 
institucionale. Ushtria Çlirimtare e Kosovës ka qenë një institucion i 
veçantë i luftës. Ajo ka pasur strukturat e saj, lidhjet, organizimet, 
mbulesat, mbështetjen politike e financiare, etj. Në radhët e saj nuk 
mund të futeshe sipas qejfit dhe kohës që do të donte secili. Kishte një 
kohë, strukturë dhe shkallë verifikimi. Jo rrallë herë, në kohët e para të 
organizimit të saj, edhe për pranimin e një njeriu të vetëm, është bërë 
kujdes i veçantë, sepse, duke mësuar nga goditjet e deriatëhershme, 
LPK, si organizatore e luftës, nuk dëshironte përsëritjen e gjërave. Në 
kohën që është bërë njohja e Edmondit, me linjën e Llapit, si quhej 
atëherë, ka qenë i ndërtuar dhe funksiononte Shtabi Qendror i saj, 
brenda në Kosovë dhe jashtë saj, ishin zgjedhur drejtuesit e Shtabit 
Operativ Qendror, që bënte përcaktimet ushtarake, kishte filluar lidhja 
dhe koordinimi i saktë i veprimeve. 

Zahir Pajaziti u përfshi në këto struktura të larta drejtuese dhe 
vendimmarrëse pas Takimit të tij me Nait Hasanin në dhjetorin e vitit 
1995, takim i organizuar në varrezat e qytetit të Prishtinës, në lagjen e 
sotme Mirditë. Njohja e tyre është bërë përmes strukturave të tjera 
ndërlidhëse dhe drejtuese. Duke qenë se koordinatori kryesor i këtij 


takimi, pas miratimit që ishte marrë në sektorin e veçantë, ishte Ali 
Ahmeti- “Abazi”, edhe Nait Hasani u paraqit me emrin “Abaz”- njëri 
nga emrat e shumtë të luftës së tij. Ndërsa Zahiri, duke qenë se kishte 
si ndërmjetës në atë fazë Ismet Abdullahun, që jetonte në Zvicër, u 
paraqit me emrin “Ismet”. Zahiri shoqërohej nga njeriu i pandarë me të, 
djali trim Avni Ajeti, njeri i afërt i komandantit të parë të çetës së njohur 
të Llapit, dëshmorit Ali Ajeti. Takimi ka qenë i shkurtër, diçka më shumë 
se një gjysmë ore, por shumë i frytshëm. Natyra impozante, e sinqertë 
dhe komunikative e Naitit ka ndikuar në forcimin e lidhjeve. Ndërsa, 
vendosmëria dhe shpirti i lartë praktik dhe organizativ i Zahirit ka 
ndikuar në besimin e dyfishtë. 

Pak kohë pas vendosjes së këtij kontakti, duke qenë së ndërkohë 
Zahiri kishte edhe lidhje të mëhershme në linjën e Dukagjinit, sidomos 
me Luan dhe Ramush Haradinajn, Adrian Krasniqin dhe Qerim 
Kelmendin, të cilët, ishin, së bashku me llir Konushevcin, bartësit 
kryesorë të logjistikës në atë kohë, u vendos, që edhe një grup tjetër i 
kësaj zone, i cili deri atëherë kishte lidhje me struktura të tjera, të 
kalonte në linjën e Llapit. Në këtë grup prej tre anëtarësh do të ishte 
edhe Edmondi. Aq më shumë bëhej i domosdoshëm ky kalim 
strukturor, pasi Edmondi, në këtë kohë, ishte student në Prishtinë dhe, 
kryeqendra e Kosovës, ishte pikërisht nën strukturat organizative të 
linjës së Llapit. 


Dëshmia e Ali Ahmetit (“Abazit”), për këtë kalim, është bërë që në vitin 
1998, kur ishte ngritur komisioni i posaçëm për hulumtimin e ngjarjes 
dhe është ritheksuar në mbledhjen e Këshillit të Përgjithshëm të LPK- 
së, qershor 1998. (Arkivi i LPK-së, dëshmi e Ali Ahmetit dhënë 
Komisionit të Posaçëm, 4 qershor 1998) 


Pra, në linjë strukturore të UÇK-së, është bërë i mundur kalimi i 
Edmondit, në linjën e Llapit, në fillimin e vitit 1996, por pjesëmarrja e tij 
në radhët e UÇK-së, sipas disa dëshmive, është më e hershme, pasi, 
në linjën e Llapit, ai hyri si pjesëtar i saj dhe jo si rishtar. 


Megjithatë, kjo nuk është e tëra. Në atë kohë në Prishtinë, një numër i 
madh studentësh, sidomos nga zona e Llapit, por jo vetëm nga ajo, të 
cilët kishin si figurë kryesore Rrustem Mustafën- “Remi”, pasuesin e 
mëvonshëm, tepër të denjë, të punës së Zahirit dhe të llir Konushevcit, 
ishin në strukturat e Ushtrisë Çlirimtare të Kosovës. 


Ja një dëshmi e komandant Remit, dhënë familjes Hoxha, dëshmi e 
cila ruhet ende në arkivën e familjes dhe është botuar për herë të parë 
në librin e njohur të Kadri Rexhës “Pushkë lajmëtare”: 

“Si student i fakultetit juridik Edin e kam njohur nga afër që prej vitit 
1995... Meqenëse personalisht isha i organizuar në UÇK, nuk më 
lejohej të bisedoj me të drejtpërdrejtë, por kam mbledhur informata se 
kush është dhe prej çfarë familje rrjedh. Informatat i kam dorëzuar tek 
komandanti Zahir Pajaziti dhe kam insistuar se Edmondi mund të jetë 
një ushtar i mirë dhe se mund të rekrutojë edhe të tjerë. Komandanti ka 
marrë informata edhe nga njerëz të tjerë dhe e pranoi angazhimin e tij 
në UÇK. 

Komandant Zahir Pajaziti fliste për Edin si për ushtarin më të dalluar 
dhe të sprovuar të asaj kohe...”. 

Takimet e para të Edmond Hoxhës me njerëzit e linjës së Llapit, të 
drejtuar nga Zahir Pajaziti, sipas informacione që ndodhen në arkiv, 
janë bërë në fund të pranverës së vitit 1996. Fillimisht ato kanë qenë 
takime individuale, më shumë se gjithçka kanë qenë takime njohje dhe 
perceptimi, dhe pastaj, gradualisht, duket se janë shtrirë më tej, 
nëpërmes Adrian Krasniqit dhe llir Konushevcit. Lidhjet e tjera, për 
organizimin e tij në struktura, Edmond Hoxha i kishte me “Mërgimin”, 
por, edhe më tej, takimet mes tij dhe njerëzve të Zahirit, kanë qenë, 
ndonëse jo të shpeshta, të domosdoshme. Si kujton komandant Remi, 
mendimi i Zahirit, fillimisht ka qenë që të dërgojë Edmondin në Prekaz, 
të ushtrohet, pasi po vinin kohëra që duheshin më shumë atentatorë në 
Prishtinë, mirëpo, për shkaqe që nuk lidheshin me dëshirën e tij, pra të 
Zahirit, nuk u bë i mundur një gjë e tillë. Në fakt, me gjithë lidhjet 
dytësore që kishin, sidomos përmes Nait Hasanit dhe Rexhep Selimit, 
takimi mes Zahirit dhe njeriut legjendë, Adem Jasharit, nuk u realizua. 

Pra fakti që njohja e tyre, të paktën mes të tretëve fillimisht, është bërë 
që në pranverë të vitit 1996, dëshmon se nuk ka qenë një udhëtim i 
zakonshëm dhe se ai, Edmondi, nuk është gjetur aty rastësisht. 

Përgjithësisht Zahiri ishte një njeri i qetë, flegmatik, që nuk i shprehte 
edhe aq kollaj ndjenjat e tij, për më tepër ai nuk ishte njeri i fjalëve të 
tepërta. Megjithatë, në këtë rast, pas njohjes së parë, atij i kishte bërë 
përshtypje diçka e veçantë tek Edmondi, dhe u kishte thënë shokëve 
se “ishte takuar personalisht me një student të fortë dhe shpejt do të 


kishin një krah të mirë ndihme. Ai vjen nga një familje e të burgosurve 
politikë dhe është i njohur i Rex/?ës”(Adrian Krasniqit). 

Pas njohjes së tyre vjen një periudhë e shkurtër heshtje, kjo për dy 
arsye. Zahiri kishte në atë kohë shumë objektiva të rëndësishme dhe 
është koha kur ai organizon, për pak muaj, 11 aksione në gjithë 
territorin e Kosovës, dhe së dyti, ai, si zakonisht, i lë kohë për t’u 
provuar dhe për t’u menduar mirë nëse mund të hynte përfundimisht në 
një rrugë që nuk kishte kthim. Edmondi e pranoi sfidën. 

Avni Ajeti, njeriu më i lidhur se kushdo me Zahirin, sidomos gjatë vitit 
1996, do të kujtonte më vonë, në një intervistë të botuar në vitin 2001: 
“Edmond Hoxhën e kam parë për herë të parë në vjeshtën e vitit 1996, 
në prezencë të Zahirit, Hakifit, llirit dhe Hasan Zenelit nga Ballabani. 
Ishte kohë pasdreke, në lokalin “Xhixhi”, që gjendej në Qafë. Të gjithë 
ishim ulur në një tavolinë. Edi ishte pranë Zahirit dhe gjatë tërë kohës 
biseduan së bashku. Bisedonin lehtas, ne të tjerët, po ashtu, 
bisedonim, sa nuk mund të them se çfarë teme rrahën Zahiri me Edin. 
Hera e dytë, prapë vjeshtë, në të njëjtin muaj, gjethet ishin ende në 
drunj, por nuk bënte të ftohtë. U takuam në të njëjtin lokal, por këtë 
herë ishim më shumë, dy tavolina. Edi ishte ndërmjet Zahirit dhe një 
njeriu të moshuar, që as sot nuk e di se kush ka qenë...Zahiri më 
thoshte gjithnjë: “Harro çdo gjë që sheh, mos mbaj mend njerëzit, që, 
edhe nëse burgosesh, të mos dish se me kënd ke pasur kontakt. 

Natën e fundit të tyre kam qenë me ta...” 


Pranvera e vitit 1996 është fillesa e punës së tyre të përbashkët. Kjo e 
fisnikëron edhe më tej Edin, saqë vërehet edhe tek shoku i tij i dhomës 
për dy vite radhazi, Nexhat Xhafa, i cili më pas do të kujtonte: 
“...sidomos nga fillimi i vitit 1996 Edmondi ndryshoi edhe në sjellje. Nuk 
sillej kot rrugëve, si bënte një pjesë e rinisë. Edi në këtë vit ishte kyçur 
drejtpërdrejtë në radhët e UÇK-së”. 


Shoku i tij nuk kishte gabuar, ai vetëm nuk do e dinte se Edmond 
Hoxha do të kishte tash e tutje një mësues të madh të luftës, Zahir 
Pajazitin. 

A ka qenë e rastësishme shkuarja e Edmondit në radhët e UÇK-së? A 
ka qenë e rastësishme që këtë e pranoi dhe e bëri pjesë të luftës Zahir 
Pajaziti? Përse Zahir Pajaziti dhe shokët e tij të luftës, pra, përse 


strukturat e luftës “trokitërY’që në fillim tek Edmond Hoxha? 

Është krejt normale të besohet se nuk ka qenë e rastësishme. 
Zakonisht, kalimi përmes “filtrit”të njohjeve ka qenë shumë më i gjerë 
se sa e zakonshmja. 

Në fillimin ose në mesin e vitit 1966, kur u bë njohja e Zahirit me 
Edmondin, nuk ishte e lehtë të ishe pjesëtar i UÇK-së, jo vetëm nga 
fakti se shndërrimi i strukturave të LPK-së drejt strukturave ushtarake 
ishte në një fazë domethënëse, por edhe sepse, shumë nga ata që do 
të pagëzoheshin në orët e para të luftës, më pas do të bëheshin 
drejtuesit e saj. Pra njohja u bë, kur duhej të ishe njëkohësisht prijës i 
njerëzve dhe luftëtar i thjeshtë, kur duhej të ishe përgatitës i aksioneve 
dhe atentator. Shembulli i Zahirit është, pa dyshim, njëri ndër më 
domethënësit. 

Në të vërtetë, në vitet e para të krijimit të saj, Ushtria Çlirimtare e 
Kosovës do të kishte një strukturë të ngritur jo rrëmbimthi, ashtu shpejt 
e shpejt. Gjërat janë shoshitur e sqaruar bukur mirë, nga njëri takim në 
tjetrin, nga njëra strukturë në tjetrën. Nuk ka qenë rastësi që UÇK shkoi 
tek Edmondi, jo vetëm se ai ishte i vëllai i Xhavit Hoxhës dhe ky ishte i 
njohur si ish i burgosur politik, por edhe më shumë se aq. Po të shikosh 
me vëmendje, thuajse të gjithë studentët e Universitetit të Prishtinës, 
që kanë qenë pjesë e strukturave të luftës apo që u bënë më vonë, do 
të ishin djem të rregullt, ndoshta do të them, me tipare të 
jashtëzakonshme virtytesh, shembulli që duhej të ndiqej. 

Një gjë e tillë nuk është bërë shpejt e shpejt. Është trokitur ku është 
ditur se dera do të hapet dhe se do të mbesë një derë e hapur për të 
gjithë kohën. 

Zahiri dhe Edmondi janë takuar me njëri tjetrin edhe më 29 janar 1997, 
dhe si duket, në këtë takim, kanë vendosur udhëtimin drejt Vushtrrisë. 
Si del nga të dhënat e bashkëkohësve, por edhe nga Xhavit Haliti 
(“Zeka”): “qëllimi i udhëtimit të tyre ka qenë tërheqja e një sasie 
armatimi që gjendej në një bazë që e dinte Edmond Hoxha”. 

Një ditë para Vitit të Ri, më 30 dhjetor 1996, Edmond Hoxha, së 
bashku me Nexhat Xhafën do të shkojnë në një fshat afër kufirit me 
Shqipërinë, për të marrë armë dhe municion. Udhëtuan me veturën e 


pronarit të banesës ku jetonin, por nuk i kishin thënë qëllimin e 
udhëtimit. Pasi arritën në Batushë, i thanë shoferit t’i presë, morën dy 
çantat me armë dhe u kthyen. Këto mjete ishin vendosur në ditën e 
dytë të janarit, në një bazë, në drejtimin e Vushtrrisë, të cilën e dinte 
Edmondi. Është i saktë mendimi se ata ishin nisur për të tërhequr këto 
armë, të cilat ishin në një bazë, ende të pazbuluar dhe që do të 
shërbenin për aksionin që ishte menduar të bëhej më 4 shkurt 1997. 

“Të mërkurën, më 29 janar, në orën 12, u nisa për provimin e patentës 
së shoferit. E takova Edin sipër qendrës sportive, ishte me një shok. 

Edi u nda dhe erdhi tek unë, ndërsa ai tjetri, si duket nga që nuk më 
njohu se isha motra e Edit, ktheu shpindën dhe u largua. Ky gjest më 
bëri përshtypje, nuk e njoha se ishte nga shokët e Edit, që kisha parë 
ndonjëherë. Ai reagoi shpejt, nuk ia pashë mirë fytyrën, andej i them 
Edit se kush është ai. Një shok, më tha, nuk ka rëndësi emri. E pashë 
edhe një herë shokun e Edit, më vonë, nga fotografia më është dukur 
si Zahiri”- kujton motra e Edmond Hoxhës. 

Takimi i njohur mes Zahir Pajazitit dhe Edmond Hoxhës është bërë më 
29 janar 1997. Ka qenë pasdite vonë dhe janë takuar në një lokal tek 
Qafa në Prishtinë. Edi ka shkuar i shoqëruar nga llir Kastrati, shok i tij 
student dhe nga Astrit Jakupi, nga Shishmani, i cili ishte i organizuar në 
Linjën e Llapit. Edhe organizimi i tij kishte ndjekur rrugën përmes Ismet 
Abdullahut në Zvicër. Ky fakt nuk do të ishte i rëndësishëm, nëse nuk 
do të ishte një dëshmi se mundësia e ndërlidhjeve dhe e komunikimit 
mes I.A. dhe Zahirit ka qenë e mundshme, edhe për ngjarje e raste të 
veçanta, si ishte krijimi i një lidhje të re. 

Takimi mes Zahirit dhe Edmondit është lënë fillimisht përmes telefonit, 
një ditë më parë, dhe pastaj është saktësuar të nesërmen. Takimi i 
bërë në orët e pasdites së vonë ka ende sot dy dëshmues: llir 
Kastratin, i cili, duke qenë së bashku me Edin, megjithatë ka qëndruar 
në një tryezë afër tyre, dhe Astrit Jakupin, i cili ka qenë në lidhje prej 
kohe me Zahirin. 

Biseda e tyre nuk ka qenë edhe aq e gjatë. Është bërë përcaktimi i 
ndërmarrjes së aksioneve, fillimisht është menduar se Edmondi do të 
jetë pjesëmarrës në aksionin që do të organizohej në rrethinat e 
Gjakovës (ndoshta për këtë ai i thotë të nesërmen motrës së tij se “do 
ja dëgjosh krismat këto dy tri ditë”), më pas, në takimin e bërë më 31 


janar paradite, ku edhe është përcaktuar udhëtimi, është menduar se 
mund të bëhej më shumë se kaq. Asaj nate, 29 janar, është përcaktuar 
udhëtimi drejt Vushtrrisë, ku ndodheshin armët, por nuk është 
përcaktuar dita e saktë. Pastaj, mes Zahirit dhe Edit janë përcaktuar 
qartë mënyrat se si do të komunikonin me njëri tjetrin, rrugët që do të 
ndiqnin dhe koha është përcaktuar për në një komunikim tjetër. 

Kjo ka qenë rruga e tyre drejt njohjes. Do të ishte naive të mendohej se 
Zahiri, përgjithësisht njeri i konspiracionit, do të mund të ndërmerrte një 
rrugë të tillë, sidomos në një kohë të tillë, me një djalosh të ri, student, 
ende të paditur se kush është. Ai kishte bërë shoshitjen e njohjes, 
takimet e tjera kishin qenë guri i provës dhe tani do të vinte vetë prova. 
Ekziston, po ashtu, një e dhënë tjetër, që ndodhet e arkivuar në arkivin 
e organizatës, se në aksionin e ndërmarrë ndaj rektorit serb të 
Universitetit të Prishtinës, në janar 1997, si vëzhgues ishte aktivizuar 
edhe Edmond Hoxha dhe ekzistonte dyshimi i dekonspirimit. Kjo, 
megjithëse krejt shkurt, cilësohet në letrën e dytë të llir Konushevcit, 
shkurt 1998. 


MUNGESA E TRI INTERVISTAVE 


Në këtë libër, i cili në vetvete, nuk është asgjë tjetër, veçse ndërthurja 
dhe përvijimi i jetës së tre herojve të kombit dhe enigmës së rënies së 
tyre, në fakt, mungojnë tri intervista, të cilat, më shumë se gjithçka 
tjetër, do të doja të ishin. 


Mungon intervista e Nait Hasanit, koordinator kryesor i Ushtrisë 
Çlirimtare të Kosovës, deri në 28 janar 1997, kur edhe u kidnapua, 
mungon intervista e Rexhep Selimit, padyshim njëri ndër personalitetet 
më të spikatura gjatë luftës, figura e të cilit, pas shkurtit të vitit 1997 
filloi të përvijohej gjithnjë e më tepër, deri sa u bë njëri nga emblemat e 
saj; mungon intervista e Bislim Zogaj, antar i Shtabit të Përgjithshëm të 
Ushtrisë Çlirimtare të Kosovës, deri me 31 janar 1997, kur në orën 16 e 
10 minuta,arrestohet nga forcat e sigurisë të shërbimit të fshehtë serb. 


Të tri intervistat do të kishin pasur përmasën e tyre të domosdoshme 
në këtë sprovë, e cila, është po ashtu, edhe fragment i një epoke, në të 
cilën ata nuk kanë qenë vëzhgues të zakonshëm, por ndërtues të një 
filozofie të re në Kosovë, bartës të një vizioni që pak kush mund ta 


mbarte.Pra, si të thuash, ata kanë qenë vetë lënda, materja, nga e cila 
është ngjeshur një pjesë e epokës. Për këtë ata kanë gjithë respektin 
tim. 

Kanë qenë të domosdoshme të tri intervistat sepse ata janë ndër 
njerëzit që i kanë njohur nga afër tre personazhet e këtij libri, njëri nga 
të cilët, Zahir Pajaziti, ka qenë, në mos tjetër, i barabartë mes të 
barabartëve në drejtimin e luftës. Ai ka qenë një vete e dytë e 
gjithësecilit nga tre të munguarit në këtë libër, dhe ndoshta, më shumë 
se gjithçka, dëshmia e tyre do të ishte edhe një akt tjetër nderimi për të 
rënët. 

Kanë qenë të domosdoshme të tri intervistat sepse ata janë nga 
njerëzit më të fundit që janë ndarë me Zahirin, ( Naiti dhe Bislimi) ose 
që kanë pasur një besim të jashtëzakonshëm tek ai, edhe pas rënies,si 
do e bënte të ditur më pas Rexhep Selimi. 

Të tre kanë qenë antarë të Shtabit të Përgjithshëm, kanë bërë pra 
pjesë në të njëjtën strukturë drejtuese të luftës, kanë ndarë bashkë 
mendimet, trazimet, përkujdesjet, rrugëtimet, aksionet, ka qenë e 
mundur të plagosen ose të bien heroikisht pranë njeri tjetrit, kanë bërë 
takime ilegale, janë ndjerë të gëzuar kur u kanë ecur punët mbarë, 
ashtu si edhe janë mërzitur kur ka ndodhur e kundërta, e kanë njohur 
njeri tjetrin edhe si njerëz edhe si bashkëluftëtarë, kështu që, në një 
mënyrë ose në një tjetër, ata kanë në vete atë që u mungon të tjerëve, 
mbresën e papërsëritshme të një jete dhe ideali të përbashkët. 

Në fund të fundit, nga të gjithë antarët e dikurshëm të Shtabit të 
Përgjithshëm të UÇK-së, që kanë vepruar në Kosovë deri në 
fundjanarin e vitit 1997, ata janë të vetmit, së bashku me Sokol 
Bashotën “Mustafa”, që janë të pranishëm në jetën tonë. Të tjerët nuk 
janë më, duke pasur në mend edhe ndarjen nga jeta të Xheladin 
Gashit “Plaku”, apo burgimin e paligjshëm të Lahi Ibrahimit. Pra, në një 
kuptim ata duhet të ishin edhe zëri i shokëve të tyre. 

Unë i jam drejtuar të treve për të më ndihmuar në udhëshkrimin e jetës 
së Tre herojve dhe në përcjelljen e enigmës së vrasjes së tyre. Për 
mua, më e rëndësishme se gjithçka, ka qenë jeta e Zahirit, Hakifit dhe 
Edmondit, si i kanë njohur ata, në çfarë rrethanash, punët që kanë bërë 
së bashku, veçoritë dhe, pse jo, edhe gjëra të tilla që në pamjen e 


zakonshme të duken vogëlsira, por që mund të përbëjnë pjesë të 
rëndësishme të jetës së njeriut. Kam dashur të di se si janë njohur, për 
çfarë gjërash bisedonin kur ishin në atë që mund të them “çast i lirë”, 
pra kur nuk flisnin për hallet e luftës, çfarë dëshironin të bënin pas 
luftës, çfarë ëndërrimesh kishin dhe vizioni i përmasave që mbartnin. 

Duke qenë se isha autori i parë që kisha bërë përmbledhje të epikës së 
jetës së tyre, që në shkurtin e vitit 1997, dhe si të thuash, njeri i 
brendshëm në oborrin e njerëzve të Ushtrisë Çlirimtare të Kosovës, do 
të kisha dashur që bashkëbisedimi mes nesh të ishte përvijimi i jetës së 
Tre njerëzve që u bë fli për Kosovën. 

Mjerisht kjo nuk ndodhi. Megjithëse kishim patur një 
“marrëveshje”miqësh mes nesh,për të bërë më të mirën e mundshme, 
nuk u bë asgjë, dhe këtij libri i mungojnë tri intervista. 

Kur megjithë premtimin e bërë dhe dëshirën e vetshfaqur, tre miqtë e 
mi, Naiti, Bislimi dhe Rexhepi, nuk m’u përgjigjën, atëherë mendova që 
ta lë në mes të rrugës kërkimin tim mes antarve të dikurshëm të Shtabit 
të Përgjithshëm të UÇK-së, dhe nuk i u drejtova Sokol Bashotës, 
gjithnjë me mendimin se edhe një heshtje tjetër, do ishte një mungesë 
më e madhe. Ndaj e lashë në mes. 

Kur unë u nisa të bëj vendin e duhur për tri intervistat që mungojnë, 
kam pasur bindjen se “vendi që kisha lënë do të ishte i vogël”, mirëpo 
ndodhi e kundërta, mbeti i boshtë. 

E kisha këtë bindje sepse, që të tre, megjithëse artin e shkrimit e dinë 
ndoshta më mirë se unë dhe i respektoj për këtë, në kohë e vende të 
ndryshme kishin dhënë intervista për jetën e tyre, e nganjëherë, edhe 
tek njerëz apo tek botues që dikur kishin qenë katërcipërisht kundër 
luftës, pra kundër ideve të tyre. E kisha këtë bindje, sepse ata e dinë 
fare mirë se, për të gjitha shkrimet që kam bërë për luftën, në disa vite 
rradhazi, në të gjitha librat, kurrënjëherë nuk kam pranuar të 
shpërblehem dhe, vazhdoj të ecë në këtë truall. Pra ishte një shenjë 
nderimi më shumë për njerëzit e luftës. 

Sidoqoftë unë u mbështeta tek intervistat që kanë dhënë ata në organe 
të ndryshme të shtypit. Por në të gjitha mungon një detaj, një fakt, një 
gjë që duhej të ishte: si u njohën ata me Zahirin, cila ishte ajo rrënjë e 
fortë,e qëndrueshme e lidhjes së tyre, si ndodhën arrestimet e janarit të 


vitit 1997 dhe si ranë në pritë Zahir Pajaziti, Edmond Hoxha dhe Hakif 
Zejnullahu. Në asnjerën prej intervistave, që ata kishin dhënë në kohë 
dhe në vende të ndryshme, nuk e gjeta këtë dhe pikërisht për këtë i u 
drejtova atyre. 


Fillimisht unë i u drejtova Nait Hasanit. Kjo ndodhi që në zanafillën e 
këtij libri. Kisha arsye për t’a bërë një gjë të tillë. Ai kishte qenë 
koordinatori kryesor i luftës, njeriu që ishte takuar i pari, në emër të 
shtabit të përgjithshëm me Zahirin, kishin qenë së bashku deri në ditët 
e fundit, kishin ndjerë, në se mund të them kështu, vibracionin e 
ankthtë të ditëve të fundit të janarit. 

Nait Hasani është njëri nga njerëzit që meriton respektin e të tjerëve. 
Edhe në se do t’i kishte mbetur diçka pa bërë në jetën e tij, deri në 
ditën e arrestimit të fundit, me 28 janar 1997, ai e tejkaloi më tej me 
qëndrimin e jashtëzakonshëm në burgjet serbe. Kisha edhe një lloj 
nostalgjie për të ditur më shumë për të. Në ditët kur po gjykohej dhe 
nuk e lejuan motrën e tij të takohej me të në sallën e gjyqit, bëra 
poezinë e gjatë “Lermëni të përqafoj vllain tim”dhe ishte ende tek unë 
kjo ndjenjë e afërsisë. 


Kisha edhe një shkak tjetër, dhe ndoshta ky ishte më madhori. Ai kishte 
një barrë mbi vete. Duhej të lehtësohej nga kjo barrë. Këtë barrë i a 
kishte vënë koha, i a kishin pritur prindërit e të rënëve, dhe, pa dashje i 
a kishte vënë njëri ndër miqtë e tij më të afërt në vitet e luftës, Xhavit 
Haliti. 


Pyetje: Dihet që në janartë vitit 1997, UÇK-ja pësoi një goditje të 
madhe. Kur bëjmë fjalë për rënien e Zahir Pajazitit, në janar të vitit 
1997, a mendon që UDB-ja ka pasur informacione të sakta për rolin e 
Naitit dhe të Zahirit në UÇK? 

Xhavit Haliti - Kjo çështje do të mund të sqarohej ndoshta në bazë të 
informatave të shumta që ka Naiti... 

Dhe unë u drejtova për të marrë pikërisht diçka nga këto informata të 
shumta... 


Tek Bislim Zogaj u drejtova me dëshirën e tij. E kishim lënë në mes një 
bisedë në qytetin e largët të Shtutgartit dhe mendova se mund ta 
vazhdonim më tej. Në fund të fundit, kështu e kishim lënë. E respektoj 


dëshirën e tij për të shkuar vetë një libër për ngjarjet e luftës. Mirëpo ai 
është njeriu i fundit që ishte ndarë nga Zahiri. Është po ashtu njeriu që 
është arrestuar menjëherë pas këtij takimi. 

Rexhep Selimi është njeriu që në ditët e fundit të janarit 1997 nuk do të 
ndodhej në Prishtinë. Duke qenë ilegal, për më tepër i dënuar me 20 
vite burgim në mungesë, atij i duhej të bënte kujdes të 
jashtëzakonshëm në të gjitha lëvizjet që do të bënte. Me 30 janar, një 
ditë para vrasjeve, do të arrestohej vllai i tij, Asllani. Sidoqoftë, nga të 
gjithë antarët e Shtabit Qendror, ai, së bashku me Lahi Ibrahimin, janë 
“më të largëtifme ngjarjet e fundjanarit të vitit 1997 në Prishtinë. Për 
faktin e thjeshtë se nuk ndodheshin aty. 

Duke patur një parafjalë, unë i dërgova pyetjet e mia,të cilat, donin të 
kishin një përgjigje shumë më të gjërë se sa ndodhitë e janarit. 

Asnjëra nga pyetjet nuk ishte e huaj për to. Asnjëra nga ato që kërkoja 
nuk ishte “tabu”. 

Le të sjell disa nga pyetjet e bëra, për të cilat nuk mora kurrë përgjigje: 
Bislim Zogaj: 

Pyetje: Cila ka qenë njohja juaj e parë me Zahir Pajazitin dhe ku është 
bërë ajo? 

Përgjigje: (Nuk ka përgjigje) 

Pyetje: Në fundin e janarit 1997 ndodh arrestimi i Naitit, si edhe 
arrestime të tjera. Si është vepruar nga shokët e Shtabit qendror që 
ishin tani në ilegalitet? 

Përgjigje: (Nuk ka përgjigje) 

Pyetje: Si dhe ku është marrë vendimi për njoftimin e Zahirit, lidhur me 
arrestimin e Naitit? Si e keni bërë këtë njoftim? Shenime nga biseda 
juaj e fundit telefonike me Zahirin. 


Përgjigje: (Nuk ka përgjigje) 


Pyetje: Si ka ndodhur takimi juaj të nesermen, me 31 janar ne 
stacionin e autobuzëve, në Prishtinë?. 

Përgjigje: (Nuk ka përgjigje) 

Pyetje: Ku ndodhi arrestimi juaj dhe pas këtij arrestimi, ku jeni dërguar, 
në cilin stacion policor dhe nga kush jeni marrë në pyetje.. 

Përgjigje: (Nuk ka përgjigje) 

Pyetje: A jeni pyetur nga gjykatësi hetues për rolin e Naitit, Zahirit ose 
të shokëve të tjerë të shtabit qendror? 

Përgjigje: (Nuk ka përgjigje) 


Pyetje që ia kam bërë Rexhep Selimit: 

Pyetje: Pas dhjetorit të vitit 1996, në strukturat e larta të UÇK-së, bën 
pjesë edhe Zahir Pajaziti. Ku e keni takuar për herë të parë? Cila ishte 
përshtypja juaj dhe ku është shtrirë bashkëpunimi juaj? 

Pyetje: Në vitin 1996 në Kosovë ka patur një rritje të ndjeshme të 
aktiviteteve çlirimtare. Si është bërë koordinimi i tyre nga Shtabi 
Operativ Qendror apo nga Shtabi i Përgjithshëm, dhe si është bërë i 
mundur funksionaliteti mes zonave që ishin asaj kohe? 

Pyetje: Me 16 shtator 1996 arrestohen dhe kidnapohen Besim Rama 
dhe Avniu Nura. Është shenja e parë e informacionit se UDB-ja ka 
filluar të bjerë në gjurmët konkrete të UÇK-së. A është analizuar ky rast 
në Shtabin Qendror apo në Shtabin Operativ dhe a ka pasur 
konkluzione se si është arritur deri këtu e si do të veprohet më vonë? 

Pyetje: Me 28 janar 1996, disa ditë pas aksionit të njohur kundër 
rektorit serb të Universitetit të Prishtinës, i njohur si nacionalist i çartur i 
vijës së ashpër kundër shqiptarëve, arrestohet Nait Hasani, 
koordinatori kryesor i deriatëherhsëm i UÇK-së në Kosovë dhe miku 
juaj i afërm. Kur e morët vesh arrestimin e tij? Ku ndodheshit ju në atë 
kohë? 


Pyetje: Me 31 janar 1997 vriten në Pestovë Zahiri, Hakifi dhe Edmondi. 
Si e morët vesh lajmin për vrasjen e Zahirit? 

Pyetje: Pas vrasjes së trefishtë, pas diçka më shumë se 6 javësh kanë 
rifilluar aksionet e UÇK-së. A është analizuar ndonjëherë në organet 
drejtuese të luftës në Kosovë si erdhi deri tek dekonspirimi i Naitit dhe 
vrasja e Zahirit? Si është bërë riorganizimi i luftës më pas? 

Për asnjërën nga pyetjet nuk mora përgjigje. 


Sidoqoftë, “barrën”për të pasur përgjigje në këto pyetje unë nuk ia kam 
vënë askujt, asnjërit prej tre të intervistuarve që mungojnë në këtë libër 
dhe që, sado kohë që të shkojë, ata, për gjithë atë që kanë bërë, kanë 
mbetur në kujtesën e kohës së tyre, e kjo do të thotë në kujtesën e 
Kosovës. E përsëris, unë i respektoj ata, por më duhet të them, me 
keqardhje, se ndjehet mungesa e zërit të tyre në këtë libër. 


Këtë shkarkim barre kërkonte disa vite më parë edhe Qerim Pajaziti 
dhe, kur e ndjeu se nuk do të kishte asgjë veç enigmës, e la gjithçka në 
vetvete, si pjesë të një brenge. 


Megjithatë një libër, nuk është asgjë më shumë se një libër. Ata kanë 
premtuar se do të shkruajnë një ditë librat e tyre dhe jam i bindur se do 
të jenë shumë më të realizuar, më faktik dhe më domethënës se ky 
libër. Por në se unë, qoftë edhe pa dashje, kam bërë të mundur të 
hapet një brazdë, nga ka rrjedhur jeta e Tre Herojve, përsëri do të 
ndjehesha i lumtur, si të gjithë njerëzit që kanë bërë detyrën e tyre. 


ENIGMA E PËRGJIMIT 

Ka qenë e pamundur të mendohet se, duke dashur të organizojnë një 
strukturë të armatosur, do të kishin qenë edhe jashtë çdo përgjimi te 
njësive të specializuara të sigurimit të fshehtë serb. Lëvizja Popullore e 
Kosovës, në vitet e saj të ekzistencës, e kishte pasur një përvojë të tillë 
të hidhur, pasi disa herë, që nga ditët e para krijimit të saj, ajo kishte 
pësuar goditje të ndryshme, njëra nga të cilat, do të ishte, për shumë e 
shumë vite e ndoshta është edhe tash, enigma më e madhe e saj, 
vrasja e Jusuf Gërvallës, Kadri Zekës dhe Bardhosh Gërvallës. 


Gjithsesi, përgjigjja e një enigme të tillë, ka gjithnjë vështirësitë e veta, 
pasi, në jo pak raste, ato që mungojnë, janë më të shumta se ato që 
kemi. Në këtë enigmë, si në çdo enigmë tjetër, të vrasjeve të 
atdhetarëve shqiptarë në Kosovë, mungojnë faktet që janë të fshehura 
thellë në dosjet sekrete serbe. Por edhe ajo që dihet ose që mendohet 
se është e saktë, është përsëri një rrugë në të cilën mund të guxohet të 
hyhet. 


Frika për goditjen që mund t’i jepej Ushtrisë Çlirimtare të Kosovës ka 
qenë që në ditët e para të saj dhe kjo është bërë më e madhe pas 
arrestimeve që ndodhën në përfundimin e Mbledhjes së IV të 
Përgjithshme të LPK-së. Njëri ndër konkluzionet më të rëndësishme të 
kësaj mbledhje ka qenë edhe ai i përgatitjeve serioze për luftën e 
armatosur, e cila kishte nisur, por që duhej bërë shumë më mirë e 
shumë më gjerësisht. 

Dyshimi i parë erdhi andej edhe nga nuk pritej, ai erdhi nga qelitë e 
burgut. Në mbledhjen e përbashkët që kanë bërë përfaqësuesit e LPK- 
së brenda vendit dhe të kryesisë së Këshillit të Degës së saj jashtë 
vendit, nga data 23 deri ne 25 dhjetor 1993, është thënë shprehimisht 
se, Xhavit Haziri, i burgosur, përmes anëtarëve të familjes së tij kishte 
çuar fjalë se “Shtëpinë që kemi filluar ta ndërtojmë, ta lëmë krejt, se 
tullat i ka të dobëta dhe u rrënohet menjëherë, prandaj shokët le të 
kthehen e të studiojnë aty ku kanë qenë”. 

Ky ishte lajmërimi i parë dhe, nga ajo që ka treguar më pas Xhavit 
Haziri, në periudhën e shkurtër të lirimit nga burgu dhe zhdukjes së tij 
pas kidnapimit serb, faktet dhe pyetjet që i kishin bërë hetuesit serbë 
dhe shqiptaro-serbë, dëshmonin se ata kishin filluar të binin në gjurmët 
e strukturave të para të armatosura. 

Në takimin e mësipërm, sipas procesverbalit të mbajtur, merrnin pjesë 
“Besimi”(Azem Syla), “Daja”(Fazli Veliu), “Bashkimi”(Adnan Asllani), 
“Qamili”(Halil Selimi), “Selimi”(Hashim Thaçi), “Abazi”(Ali Ahmeti), 
“Muhameti”(Emrush Xhemajli) dhe “Zeka”(Xhavit Haliti). 

Shënim i autorit: Pseudonimet “Besimi”për Azem Sylën dhe “Selimi”për 
Hashim Thaçin, kanë qenë të rastësishëm. 


Nuk i solla rastësisht emrat e pjesëmarrësve në këtë takim të 
përbashkët. Po të shikosh me vëmendje, katër prej tyre do të jenë 
anëtarë të Shtabit Qendror të Ushtrisë Çlirimtare të Kosovës (më pas 
Shtabi i Përgjithshëm), Xhavit Haliti, Ali Ahmeti, Azem Syla dhe Hashim 
Thaçi; Halil Selimi do të jetë më pas, së bashku me Ramiz Lladrovcin, 
përfaqësues i organizatës dhe i Fondit “Vendlindja thërret”në Shqipëri, 
Fazli Veliu, drejtues i LPK-së deri në maj 1998, Adnan Asllani, anëtar i 
KP të LPK-së dhe kryeredaktor i gazetës “Zëri i Kosovës”, ndërsa 
Emrush Xhemajli do të jetë në Zonën Operative të Dukagjinit. Në fakt, 
në këtë periudhë, pas arrestimeve që kishin ndodhur në Kosovë, me dy 
gusht 1993, njerëzit që u takuan në Mbledhjen e Përbashkët, ishin 
drejtuesit kryesorë të organizatës dhe të ngarkuar për ngritjen e 
strukturave të armatosura. 

E përmenda këtë takim edhe një herë, në të cilin, për herë të parë 
është dyshuar seriozisht dhe është analizuar konkretisht se, në hapat 
themeltarë të Ushtrisë Çlirimtare të Kosovës, ka qenë shumë e mundur 
që të ndodhin zbulime masive dhe dëmtime të ndjeshme. Po ashtu, për 
herë të parë, ngrihet një grup për të analizuar shkaqet e arrestimeve 
dhe sqarimin e gjendjes, material i cili është punuar nga Halil Selimi 
dhe Adnan Asllani, dhe që gjendet në arkivin e organizatës. Gjithashtu, 
ndryshe nga herët e tjera, grupi udhëheqës i kohës i Lëvizjes Popullore 
të Kosovës, saktëson se në radhët e organizuara ka pasë infiltrim të 
agjentëve të UDB-së, të cilët edhe janë njohur më pas. Saktësimi i 
gjërave dhe sqarimi i ngjarjeve bëri, po ashtu, të mundur, ringritjen e 
strukturave të luftës dhe, për një kohë të gjatë, mosdëmtimin e tyre. 
Sepse, në një mënyrë ose në një tjetër, ishte bërë mbyllja e rrugëve, 
që çonin në dekonspirimin e radhëve. 

(Interesant është po ashtu se, në këtë material, për herë të parë jepen 
emrat e strukturave të para ilegale, të cilat janë të gatshme të kthehen 
në struktura të armatosura.) 

Për një kohë të gjatë, që nga fillimet e aksioneve të armatosura, lëvizja 
guerile në Kosovë, me gjithë kërkimet e sforcuara të shërbimeve të 
fshehta të sigurimit serb, UDB dhe KOS, e po ashtu, me gjithë rrjetin jo 
të paktë të bashkëpunëtorëve të tyre shqiptarë, nuk kishte dëmtime në 
radhët e saj. Arrestimi i parë, i Besim Ramës, ndodhi më 16 shtator 
1996. Pastaj erdhi një periudhë kur, në një mënyrë ose në një tjetër, 
megjithëse aksionet po bëheshin gjithherë e më të shpeshta, nuk 


kishte arrestime të tjera. 


Mirëpo kjo nuk do të thotë se gjithçka u zbulua brenda një dite ose se 
gjithçka filloi pas atentatit të rektorit të dhunshëm të Universitetit të 
Prishtinës, ultranacionalistit Papoviq. Vazhdoj të mendoj se, goditjet që 
iu dhanë lëvizjes ilegale çlirimtare në Kosovë, në janarin e vitit 1997, 
nuk lidhen edhe aq shumë me faktin se u godit ish rektori i dhunshëm i 
Universitetit të Prishtinës, apo se Rugova kërkoi Interpolin për të 
zbuluar atentatorët. Beogradi, kur erdhi puna, dëshmoi se nuk i vinte 
keq për një rektor universiteti. 

Zbulimi i fshehtë serb ka dyshuar gjithnjë tek figura e Zahir Pajazitit, 
por dyshimet më të shpeshta dhe më të sforcuara për të dhe lëvizjet e 
tij, janë sidomos pas muajve të parë të vitit 1996, sidomos në 
pranverën e këtij viti dhe më pas. Kjo është periudha kur shërbimi i 
fshehtë serb është në kërkimin e vazhdueshëm të Zahirit, kur shtëpia e 
tij në vendlindje kontrollet disa herë, bëhen kërkesa për dorëzimin e 
armëve dhe në një rast edhe për një armë-snajper. Fillon keqtrajtimi i 
familjes së tij, sidomos i të atit dhe vëllezërve, dhe Zahiri, në një 
mënyrë ose në një tjetër, kalon në gjysmë ilegalitet dhe në disa 
momente, edhe në ilegalitet të thellë. Takimet e tij me familjen bëhen 
gjithnjë e më të rralla, sepse, si një ilegal, i lindur si i tillë, ai e ndjen se 
është nën vëzhgimin e përhershëm. 


Nuk duhet harruar po ashtu se emri i Zahirit duhej të kishte qenë prej 
kohe në listat serbe të zbulimit, sepse, për një kohë, në fillimet e viteve 
90, ai do të ishte në grupin e njerëzve që do të stërviteshin për disa 
kohë në Shqipëri, grup i cili, ishte krejtësisht i zbuluar dhe i ditur nga 
sigurimi serb. Listat që ishin hartuar në zyrat e ndryshme të LDK-së 
kishin qenë prej kohe të njohura për strukturat policore serbe, dhe në 
këto lista emri i Zahirit ishte nga më të njohurit. 

Mirëpo, dyzimi i Zahirit, pas dhjetorit të vitit 1995, i njohur në linjën e 
Llapit si Zahir, dhe në linjat e tjera si “Ismet”, do të mund të bëhej një, 
pra të krijonte përfytyrimin e një njeriu të vetëm, nëse rrjedhja do të 
ishte, ose nga “ata pak vetë që dinin shumëçka”, si do të shprehej 
Rexhep Selimi, ose nga të besuar të Zahirit, jashtë strukturave të 
njohura të luftës, por që dinin shumëçka, për shkak të lidhjeve të 


krijuara. 


Por vjeshta e vitit 1996, në një mënyrë ose në një tjetër, ka treguar se 
“linja e Llapit”, duke qenë shumë shqetësuese për pushtetin e 
dhunshëm serb, do të ishte edhe në pritjen e një goditje. 

Ka qenë një periudhë kur shërbimi i fshehtë serb po kalonte nga e 
njohura, pra nga fakti se në Kosovë vepronte Ushtria Çlirimtare e 
Kosovës, tek e panjohura, tek strukturat e saj përbërëse, kalim, i cili, 
asnjëherë nuk u shtri në të gjithë qelizat e luftës. 

Afërsisht në majin e vitit 1996, një pjesë e anëtarëve të dikurshëm të 
atij që ishte quajtur “Grupi i Deçanifdhe që përbëhej nga njerëz që 
kishin qenë në lidhje me Sali Çekun ose me të tjerë, kaluan në 
strukturat e Ushtrisë Çlirimtare të Kosovës, pikërisht në zonën, e cila, 
në një mënyrë ose në një tjetër lidhet me “linjën e Llapit”, siç quhej 
atëherë. Duke kaluar këtu, shumë prej tyre me qëllimin e mirë për të 
vazhduar luftën dhe disa të tjerë për të vëzhguar luftën, ata nuk i kishin 
shkëputur lidhjet e dikurshme, fije të cilat, në një mënyrë ose në një 
tjetër do të çonin edhe tek strukturat e sigurimit të fshehtë që ishte 
ngritur pranë Lidhjes Demokratike të Kosovës. Shpesh herë, pa ndonjë 
qëllim të keq, e ndonjë herë edhe me qëllimin e prapshtë, 
informacionet që kanë kaluar nga strukturat e luftës, tek strukturat e 
fshehta të Lidhjes Demokratike, kanë pasur të bëjnë, jo vetëm me 
aksionet, por edhe me bartësit, jo vetëm me realizuesit e aksionit, por 
edhe me organizatorët e tyre. 

Njeriu që Zahir Pajaziti kishte lënë për lidhje të mëtejshme, jashtë 
Kosovës, kishte njëkohësisht lidhje, si me Shtabin Qendrortë UÇK-së, 
një anëtar të tij, por kishte lidhje, në të njëjtën kohë, edhe me strukturat 
e Lidhjes Demokratike ose të “qeverisë”Bukoshi. Asnjëherë nuk është 
menduar se ai po bën lojë të dyfishtë, por sinqeriteti ose dëshira e mirë 
e tij është keqpërdorur. 

Duke qenë se, në një mënyrë ose në një tjetër, emri i Zahirit kishte 
filluar të bëhej, vesh pas veshi, i njohur edhe për strukturat e LDK-së 
(si e pranon në intervistën e saj edhe zonja Edita Tahiri), drejtuesit e 
sektorit të veçantë të LPK-së, anëtarë të Shtabit Qendror të UÇK-së, 
ishin të pakënaqur me këtë lidhje dhe ju propozuan shokëve të Llapit 
krijimin e lidhjeve të tjera. Disa nga anëtarët e këtij sektori ishin tejet të 



pakënaqur me punën e njeriut të ngarkuar nga Zahiri për lidhmbajtje, 
dhe kjo, jo vetëm për shkak të raporteve të tij me organizatën, por 
shumë më tepër për lidhjet e dyfishta. 

Është fakt, se me përjashtim të anëtarëve të sektorit të veçantë, 
askush tjetër në Kryesinë e LPK-së nuk e ka ditur se kush po merret 
me problemet e luftës, se kush është në drejtim në Shtab, në organizim 
etj. Ata kanë ditur vetëm aq sa u është dashur të dinë, dhe kjo ka qenë 
njëra ndër kërkesat themelore të sektorit të veçantë, ruajtja e 
fshehtësisë së veprimit. 

Në Materialin e dorëzuar komisionit të posaçëm, për analizimin e 
shkaqeve që çuan në arrestimet e janarit 1997 dhe vrasjen e trefishtë 
më 31 janar të po këtij viti, Muhamet Kelmendi, i cili në këtë periudhë 
kishte qenë nënkryetar i organizatës, do të shkruante: 

“Dua të deklaroj dhe atë me përgjegjësi të plotë, se Kryesia e LPK-së, 
dega jashtë vendit, nuk i ka njohur shokët e asnjë organi të Ushtrisë 
Çlirimtare të Kosovës. Këtë e them dhe mbaj përgjegjësi në emër të 
organit që i kam takuar. Por, nuk e përjashtoj mundësinë që shokët e 
sektorit të veçantë t’i kenë njohur. Kënd e kanë njohur dhe në cilin 
organ kanë qenë ata shokë, nuk kemi qenë të informuar dhe nuk kemi 
kërkuar të informohemi. Nuk kemi qenë të informuar si kryesi, flas si 
organ, e jo për individët e saj. Kurrë kryesia nuk është informuar mbi 
shokët e UÇK-së apo mbi strukturën e saj... Për to ne jemi informuar 
nga sektori i veçantë pas vrasjes së shokëve në Vushtrri dhe 
burgosjeve, dhe mbi informatat e tyre është analizuar gjendja e krijuar, 
arsyet a faktet që kanë çuar deri tek rënia dhe burgosjet...”( 1 qershor 
1998, material i paraqitur Komisionit të posaçëm). 

Sipas materialit të paraqitur nga Muhamet Kelmendi, ka pasur një 
analizë të gjendjes së krijuar, të arsyeve dhe të fakteve që kanë çuar 
deri tek rënia dhe burgosjet e ndodhura në vitin 1997. Kjo gjë është 
bërë nga sektori i veçantë. Konkluzioni i tyre vjen në thënien e 
Kelmendit, në po të njëjtin material: 

"... Ne si kryesi e kemi pranuar raportin dhe analizën që na ka dhënë 
sektori i veçantë dhe konkluzionin se “ata kanë rënë në krye të detyrës, 
në luftë kundër pushtuesit për çlirimin e vendit”. Ne nuk na kanë thënë 
se ka pasë gabime nga ana e organizatës, përkundrazi, LPK-ja, nga 
sektori i veçantë, që do të thotë nga Shtabi Qendror, është 


përgëzuar...”. 

Krejt e kundërta ka ndodhur në sektorët e posaçëm të shërbimit të 
fshehtë të Lidhjes Demokratike të Kosovës. Në përbërjen e tyre kishin 
hyrë me shumicë jo pak nga njerëzit e organizuar deri pak kohë më 
parë në shërbimin e fshehtë të sigurimit serb dhe që nuk i kishin 
humbur lidhjet e vjetra. Faktet janë të shumta, por nuk janë analizë e 
kësaj enigme. Mjafton të përmendet fakti se, kur filloi ekzekutimi i 
agjentëve të fshehtë, të cilët ishin deri në fyt të përlyer me gjakun e 
njerëzve, njeriu i parë i LDK-së i mori publikisht në mbrojtje. Kjo do të 
ndodhte për herë të parë në zhvillimin e një lufte çlirimtare, nëse nuk e 
përmendim si fakt, qeverinë e Petenit në Francë, gjatë luftës së dytë 
botërore. 

Disa nga ata që kishin hyrë në prill-qershorin e vitit 1996 në strukturat e 
organizuara të luftës, do të arrestoheshin më pas dhe ndonjëri do të 
akuzohej në të njëjtin grup me Nait Hasanin. Deponimet e tyre në 
hetuesi, shumë prej të cilave, pas aksioneve të organizuara fillimisht 
nën drejtimin e Sali Çekut, thuajse të gjitha deri në vitin 1992, kishin një 
shkëputje të ndjeshme, deri në vitin 1996, jo vetëm sepse nuk kishin 
vazhduar më tej, me gjithë dëshirën e mirë, por edhe sepse nuk kishin 
dijeni se çfarë kishte bërë ndërkohë Grupi i Llapit ose njerëzit në 
Prishtinë. Njerëzit, të quajtur më pas në hetuesi si “Grupi i Deçanit”, në 
mesin e vitit 1995, jo përmes strukturave të organizuara me Shtabin e 
Përgjithshëm, në tri shtëpi të refugjatëve në Junik, kishin vendosur 
eksplozivë, i cili eksplodoi në dy prej tyre, aksion i cili u përsërit edhe 
më 8 gusht të vitit 1996, por tashmë tek lagja e refugjatëve në 
Baballoq. 

Në të gjithë aktakuzën e ngritur kundër 16 të pandehurve, më 18 shkurt 
1997, nga Danica Marinkoviç, në Gjykatën e Qarkut të Prishtinës, të 
akuzuar si pjesëtarë të Ushtrisë Çlirimtare të Kosovës, mund të vëresh 
një fakt, i cili, nëse më parë nuk ishte i dukshëm, tani, kur gjërat dihen, 
ndikon në formësimin e një mendimi të qëndrueshëm për përgjimin dhe 
gjurmimin e Zahir Pajazitit. Cili është ky fakt? 

Në vendimin e gjykatëses serbe për zbatimin e hetimeve, në arsyetimin 
që lidhet me Bislim Zogajn, thuhet vetëm se “ka marrë pjesë në 
mbledhjet e UÇK-së dhe ka mbajtur lidhje dhe ka bartur porositë midis 
anëtarëve të organizatës”. Vetëm kaq. Pra, nuk thuhet se Bislim Zogaj 


është anëtar i Shtabit Qendror të Ushtrisë Çlirimtare të Kosovës. Kjo do 
të thotë se ata nuk e kanë ditur këtë fakt, pra nuk e kanë ditur detyrën 
e Bislim Zogajt në strukturat e luftës. Megjithëse ai është arrestuar më 
31 janar 1997, në orën 16, sapo ishte ndarë nga Zahiri. 

Një fakt tjetër: Në mesditën e 28 janarit 1997, koordinatori i 
veprimtarisë çlirimtare në Kosovë, Nait Hasani, kishte drekuar me 
njërin prej anëtarëve të Shtabit të Përgjithshëm, Xheladin Gashi 
(“Plaku”). Ata kishin ecur së bashku deri në banesën e Naitit dhe 
“Plaku”kishte hyrë aty për ta pritur atë, deri sa të kthehej nga përcjellja 
që po i bënte të fejuarës së tij. 

Është e sigurt se në këtë kohë Naiti ka qenë i ndjekur rreptësishtë dhe 
se ishte planifikuar arrestimi dhe kidnapimi i tij, në fshehtësi të madhe. 
Kjo edhe ndodhi. Mirëpo, deri para pak kohësh ai kishte qenë me një 
tjetër anëtar të Shtabit të Përgjithshëm, me “Plakun”, si do të ishte 
edhe Zahiri, tri ditë më pas, me një tjetër anëtar të Shtabit. Arrestimi i 
“Plakut”nuk ndodhi, dhe kjo, si duket, për arsye se organet e shërbimit 
të fshehtë serb, ende nuk kishin siguri për veprimet e tij, pra ende ai, 
Xheladin Gashi, nuk ishte në listën e të përgjuarve, apo edhe nëse 
ishte, nuk dihej nëse ky do të ishte “Plaku”. Pak kohë më vonë, po për 
të njëjtin njeri, pra, për Xheladin Gashin, do të shkruhej në të gjitha 
aktakuzat e regjimit serb, si njëri ndër organizatorët e luftës, çka do të 
thotë se dekonspirimi i tij, ose ishte bërë më vonë se data e 28 janarit 
ose organet e kundërzbulimit serb kishin në plan luajtjen e një loje 
shumë më të madhe se kaq. Në të kundërtën ai do të ishte arrestuar 
sapo do të ishte ndarë nga Naiti, ashtu si do të arrestohej, tri ditë më 
vonë, Bislim Zogaj, sapo ndahet nga Zahiri. Nuk duhet harruar se 
“Plaku”i takonte përgjithësisht grupit të njohur si “Grupi i Drenicës”dhe 
lidhjet e tij me Zahirin kishin qenë të pakta, më shumë organizative, në 
takimet e Shtabit Operativ Qendror apo të Shtabit Qendror të Ushtrisë 
Çlirimtare të Kosovës, shumica e të cilave mbaheshin në shtëpinë e 
Nait Hasanit, në Prishtinë. 

Nga ana tjetër, si do të dëshmohej pas arrestimit të Naitit, lidhjet mes 
Zahirit dhe “Plakufdo të shkëputeshin, për të pasur një fillesë rilidhje të 
pasuksesshme më 29 janar paradite, dhe për t’u rilidhur përsëri më 30 
janar, pasdite, një ditë para vrasjes së trefishtë. 

Pra, në fundin e janarit, por edhe disa javë më pas, shërbimi i fshehtë 


serb nuk ka ditur për rolin dhe funksionin e Bislim Zogajt. Por nuk ka 
ditur as për rolin dhe detyrën e Xheladin Gashit. Ose ka bërë se nuk e 
ka ditur. Përse mund të ndodhte një gjë e tillë? 

Një përgjigje për këtë ka dhënë në materialin e paraqitur më 14 maj 
1998, në Komisionin e posaçëm, Emrush Xhemajli, deri atëherë 
sekretar i përgjithshëm i organizatës. Në materialin prej 18 faqesh, mes 
të tjerave, ai ka nënvizuar edhe një ide: 

“Logjika e përjashtimit apo e likuidimit moral e politik, e shprehur në 
luftën e pamëshirshme ndaj LPK-së apo në radhët e saj, kundër 
shokëve, që të gjithë i njohim se nuk kanë lidhje me armikun, do të 
krijonte konfuzion dhe do t’i ndihmonte frontit të armikut për të na 
përçarë dhe për të na mposhtur më lehtë. Për më tepër, kjo do të 
krijojë hapësirë, që armiku të kryejë krime kundër nesh dhe t’i 
deklaronte si qërim hesapesh mes grupeve... 

Fryrja e aferave nuk e ndihmon punën. Ju thërras si vëllezër, që të mos 
i hipim askujt në qafë, duke i krijuar shoku - shokut afera absurde... 

Për mua do të ishte e padrejtë, po të përpiqesha të bëja aferë lëshimin 
nga burgu, vitin e kaluar të llir Gashit, djalit të Xheladin Gashit, i 
përmendur se ka marrë pjesë në mbledhje të rëndësishme të UÇK-së. I 
njëjti ishte në aktakuzë me Nait Hasanin. Dihet se armiku nuk mund të 
vërtetonte akuzën, sikurse edhe për disa të tjerë që i dënoi, por llirin e 
lëshoi për të diskredituar Xhelën... 

Shumë lehtë mund të sajohen afera të panevojshme dhe të dëmshme 
për luftën, duke bërë pyetjet: pse u akuzua Adem Jashari, se qëllimi i tij 
ishte te paratë, dhe po i shpërdoron, dhe më vonë doli se një konstatim 
i tillë nuk ishte i saktë, sepse ai e dëshmoi veten se ideali i tij ishte 
çlirimi i Kosovës, duke sakrifikuar gjithçka, jetë, familje e pasuri...” 

(Material i E.Xhemajlit,14 maj 1998 / arkivi i LPK-së) 

A janë të drejta konstatimet e Xhemajlit? A ka pasur raste të tilla, kur 
depërtimet dhe vëzhgimet e shërbimeve sekrete serbe kishin analizuar 
kaq mjeshtërisht dhe kishin përpunuar kaq hollësisht? Me siguri që po. 
Për periudhën, në të cilën zhvillohen ngjarjet, krijimi i mjediseve 
mbytëse, rrethanave të dyshimta, aferave të pakuptimta, sjelljes së 
vorbullës së fjalëve, përmbytjes së qëllimeve fisnike, kanë qenë krejt 
normale. Kanë qenë njëkohësisht edhe një domosdoshmëri e luftës 
speciale që ishte ndërmarrë ndaj radhëve të organizuara. 


Kështu ndodhi, si duket, edhe në rastin e mësipërm. Në harkun kohor 
të tri ditëve, nga ora 16 deri 16 e 30 minuta të 28 janarit 1997, deri në 
orën 16 deri në 16 e 30 minuta të 31 janarit 1997, do të ketë dy raste 
thuajse të ngjashme përgjimi, ndjekje, arrestimi dhe kidnapimi apo 
vrasje. Në rastin e parë, me gjithë përndjekjen, ndodh vetëm kidnapimi, 
ndërsa lihet i lirë anëtari tjetër i Shtabit Qendror, ndërsa në rastin e 
dytë, pas përndjekjes ndodh vrasja, e cila, megjithëse e parashikuar 
dhe e planifikuar, nuk është menduar të shkohet deri këtu, dhe, 
arrestimi. 

Kidnapimi i Naitit është mbajtur fshehur, për arsye që kuptohen. 

Ndërsa, po asaj nate, kur Bislimi ishte arrestuar dhe diçka më shumë 
se një gjysmë ore më pas, Zahiri, së bashku me Hakifin dhe Edmondin, 
do të vritej në pritën e ngritur në Pestovë, shërbimi informativ i 
Ministrisë së Punëve të Brendshme të Serbisë, do të bënte të njohur se 
ishte vrarë njëri nga drejtuesit e Shtabit Qendror, si dhe të dhëna të 
tjera, të cilat, si do të bëheshin të njohura më pas, kishin qenë të 
vërteta. 

Kjo do të thotë se përgjimi, veçmas i Naitit, kishte qenë edhe ndaj 
Zahirit, se i përgjuari kishte qenë ai, se për atë kishte të dhëna të 
skeduara, se njihej se kush ishte ai dhe se asaj nate, njëri ndër dy 
qëllimet e shërbimit të fshehtë serb, ka qenë vrasja e tij. Qëllimi tjetër 
ka qenë zënia rob e tij, mirëpo, përgatitja e madhe që është bërë, ka 
më shumë dëshminë se e kanë ditur, ose se e kanë paramenduar, se 
do të kishte luftë. 

Nëse nga dy anëtarë të të njëjtit Shtab Qendror dhe me lidhje të 
përbashkëta, njëri është i njohur, nganjëherë deri në detaje, kjo do të 
thotë se ai ka qenë i ndjekur. Nuk ka se si të jetë ndryshe. Kjo ndoshta 
mbështet edhe më shumë mendimin e shfaqur më parë, të 
dekonspirimeve që kanë ardhur nga depërtimi në strukturat e luftës të 
njerëzve që ishin të lidhur me shërbimin e fshehtë informativ të LDK-së, 
njerëz, të cilët, si u dëshmua edhe më parë, ishin të lidhur me 
shërbimin e fshehtë serb. 

A ka qenë e rastësishme që arrestimet ndodhën disa kohë pasi ishin 
përfshirë në strukturat e UÇK-së edhe disa pjesë grupimi që kishte 
ngritur kohë më parë Sali Çeku dhe njerëzit rreth tij? Kjo është vetëm 
një pjesë e së vërtetës, por nuk është e tëra. Vazhdoj të mendoj, edhe 


pse është e faktuar, se duke qenë vetëm një rrjedhje e asaj që mund të 
kishte ndodhur, nuk ishte e gjitha. Gjithnjë në linjat e ngritura nga 
shërbimi i fshehtë i LDK-së. 

Në listën e të arrestuarve të janarit të vitit 1997 do të gjendeshin edhe 
dy emra: A. N. dhe K.G., i pari i akuzuar më pas në të njëjtin grup me 
Nait Hasanin, ndërsa i dyti, pasi ishte ndaluar në hetuesi për disa 
kohëjshte marrë në pyetje,kishte pranuar aantarsinë në UÇK dhe 
çuditërisht ishte liruar. 

Përse akuzoheshin ata? 

“A.N., student nga Peja, i lindur më 1974, deri para arrestimit ka jetuar 
në Prishtinë,ka pranuar pjesëmarrjen në tri aksione terroriste. Në të 
parën, siç tha, e ka kryer me 22 prill 1996 “së bashku me një person të 
panjohur diku rreth orës 21 në afërsi të stacionit të trenit në Pejë. Nga 
pusia kanë hapur zjarr në patrullën e policisë...Me atë rast kanë 
plagosur dy milicë. 

Katër muaj më vonë,përkatsisht me 28 gusht, së bashku me “dy të 
panjohur”ka kryer sulmin terrorist në ndertesën e policisë në 
Çellapek,komuna e Pejës....Vetëm tri ditë më vonë me dy të 
“panjohur”A.N. rreth orës 23 ka kryer sulmin terrorist në stacionin e 
milicisë në fshatin Kliçinë. 

K.G.,gjithashtu student nga Peja pranoi se ka hyrë në UÇK me 
iniciativën e A.N. dhe se atë e ka bërë vetëm pasi është njohurme 
qëllimet e kësaj organizate terroriste.Pasi që e ka bërë betimin i është 
vënë pseudonimi “Preng Sh.”,pas kësaj ka marrë pjesë në shumë 
mbledhje të UÇK-së në Pejë, në të cilat janë planifikuar aksione 
terroriste...” 

Përse solla pjesë nga ajo që ishte dëshmuar, ose më saktë, ishte 
shënuar në proçesverbalet e hetuesisë serbe? Për një arsye të vetme, 
çuditërisht pasi kishin pranuar ose dëshmuar për gjithë këtë 
“aktivitet”me to do të ndodhë diçka e jashtëzakonshme. Çfarë do të 
ndodhë? 

As njëri dhe as tjetri nuk kanë qenë të organizuar në radhët e Ushtrisë 
Çlirimtare të Kosovës, mirëpo kanë pasur dijeni për shumë veprime të 
saj. 


Me 16 dhjetor 1997, kryetari i trupit gjykues, gjykatësi serb Dragolub 
Zdravkoviq, në vendimin e tij do të bënte të ditur se 17 të akuzuarit si 
antarë të UÇK-së do të dënoheshin me 187 vite burgim, dy prej të 
cilëve do të gjendeshin në arrati dhe dy të liruar nga aktakuza. Njëri 
prej tyre do të ishte A. N. që do të shpallej, po ashtu i pafajshëm, si 
edhe llir Gashi. 

Lirimi i A. N. është bërë në rrethana tejet të dyshimta, ai është 
organizuar nga dajallarët e tij, por edhe nga baxhanaku i të atit, Isuf 
Ferizi, si dhe nga i ati, I.N., për të cilin, për shumë kohë me radhë ka 
pasur një të dhënë se ishte i rekrutuar në UDB. 

Njeriu tjetër, i liruar më heret nga burgu, K.G., me sugjerimin e të atit, 
pranon të punojë për UDB-në, ose e kishte pranuar këtë shumë kohë 
më përpara. 

Që të dy, A.N. dhe K.G., janë njohur me njëri tjetrin, pasi kanë qenë 
shokë në shkollën e mesme. A.N. si duket e ka njohur Naitin në 
Universitet, pasi ishte në të njëjtin fakultet me të ose në një shoqatë 
kulturore që ishte ngritur pranë Fakultetit. E ka ditur po ashtu, se fjala 
ishte për një ish të burgosur politik. Mirëpo, as njëri dhe as tjetri, pra as 
A.N. dhe as K.G., mendohet se nuk kanë ditur për Zahirin ose nuk 
kanë pasur lidhje me të. Si duket, dekonspirimi i tyre ka vajtur deri tek 
Naiti. Ose, duke menduar se Zahiri është i përgjuar dhe i mbuluar nga 
të tjerë që survejonin Linjën e Llapit, detyra e tyre ka qenë e 
përqëndruar tek Naiti. 

Arrestimet erdhën, se, në fundin e dhjetorit 1996 dhe në fillimin e 
janarit 1997, në UDB, kishin shkuar të dhënat e grumbulluara 
mjeshtërisht nga strukturat e fshehta udbashe në Kosovë e jashtë saj, 
dhe ishte menduar se mund të bëhej një goditje e fuqishme në 
strukturat drejtuese të luftës, për t’i dhënë fund asaj. Fakti tjetër se 
arrestimet ndodhën në ato linja të luftës, të cilat ishin të lidhura me 
persona të veçantë, që erdhën nga grupimet e fshehta të LDK-së, apo 
në të cilat kishin krijuar lidhje njerëzit e saj, e bën disi më të ndjeshme 
të vërtetën e goditjes. Mund të pyetet: përse nuk ndodhën arrestime 
masive në zonën e Drenicës, kur dihej fare mirë se ajo ishte, jo vetëm 
gurëkyçi i Ushtrisë Çlirimtare të Kosovës, por edhe mbijetesa e saj? 

Adem Jashari ishte një njeri që besonte tek njerëzit, që duke pasur një 


zemër të madhe, kishte edhe kujdesin e madh, për të ngritur një 
ngrehinë të fuqishme, pa plasaritje të brendshme dhe këtë ia arriti 
mrekullisht. As gjatë luftës dhe as më pas, nga Grupi i Drenicës, i cili 
ishte më i madhi dhe më i shtrirë në të gjithë zonat e saj, me ndonjë 
përjashtim të rrallë, nuk kanë dalur denonciatorë, përgjues, lajmës 
udbashë apo dëshmues të gjyqeve të rreme. Kjo ndodhi se, me gjithë 
përpjekjet, udbashët nuk arritën të depërtojnë dhe të bëhen pjesë e 
lëvizjes çlirimtare në Drenicë. Ata edhe nuk mundën, por, edhe nuk 
guxuan të shkonin më tej. 


Sidoqoftë, përgjimi, ose më saktë, rënia nën përgjim e “Linjës së 
Llapifka edhe shkaqe të tjera dytësore, të cilat, kanë pasur një ndikim 
në të gjithë atë që është zhvilluar. 


Sidoqoftë, për të shtjelluar tregimin e mëposhtëm, ka disa burime 
anësore dhe disa burime kryesore. Disa prej tyre janë përmendur që në 
fillim, si dëshmitë e dhëna nga anëtarë të Shtabit të Përgjithshëm të 
UÇK-së, biseda të incizuara dhe të transkriptuara, materiale shkrimore 
nga anëtarë të kryesisë së LPK-së, nga njerëz që kanë qenë të lidhur 
ngushtë me ngjarjet, bashkëluftëtarë të Zahirit. Në burimet anësore, 
disa prej të cilave janë më shumë të rëndësishme e disa më pak, janë 
intervistat e shkëputura nga njerëz të involvuar, krahasimi i të dhënave, 
konkluzione të nxjerra nga ngjarjet e sidomos nga pasngjarjet, citimi i 
shtypit të lidhur, në një mënyrë ose në një tjetër, me qarqe të njohura 
të sigurimit shtetëror serb etj. 


Le të fillojmë me njërin nga burimet kryesore. 


Fragmente nga biseda e Komisionit të Posaçëm të LPK-së me Azem 
Sylën (“Daja i vogël”), më 16 qershor 1998 (i zbardhur nga shiriti i 
diktatofonit, inçizim legal / me vendim të Komisionit dhe miratim të 
bashkëbiseduesve): 


Komisioni: Si është e vërteta për ndihmën e familjes Jashari dhe për 
takimin me djalin e tij, Lulëzimin? 

Azem Syla: Të dhëna nuk kam dhe nuk them se nuk është ndihmuar 
familja Jashari, por besoj një qind për qind, sikur të gjitha familjet e 
tjera, është ndihmuar edhe familja e tij. 


Naser Idrizi (anëtar i komisionit): Eshtë fjala para rënies së tyre dhe jo 
pas rënies, është fjala për ndihmën me mjete financiare dhe me 
logjistikë. 

Azem Syla: Për mjete financiare nuk ka pasur nevojë të ndihmohet 
familja Jashari, sepse i ka pasur një ose dy vetë në emigracion, në 
punë, kurse për mjete teknike të luftës, më shumë se të gjitha rrethet 
është ndihmuar, jo vetëm ai, por i është dhënë Ademit dhe shokëve të 
tij. 

Ramiz Lladrovci: Në një letër që ka dërguar Adem Jashari, në dhjetor 
1997, shkruan se jemi të diskriminuar në furnizimin me armatim. Letra 
ekziston edhe sot. 

Azem Syla: Nuk e di për këtë letër, di vetëm se është ndihmuar. 

Naser Idrizi: Kur është bërë Adem Jashari anëtar i UÇK-së? 

Azem Syla: Datë të sigurt nuk di, por një e di dhe flas me kompetencë 
se ka qenë ushtar dhe një ndër eprorët në rrethin e tij dhe e di se ka 
mbajtur lidhje të drejtpërdrejta me Nait Hasanin, njërin prej anëtarëve 
të Shtabit të Përgjithshëm të UÇK-së. 


Komisioni: Çfarë ishin lidhjet në mes të sektorit të veçantë dhe 
Kryesisë së KP të LPK-së, dhe si ndodhi që “Abazi”është larguar nga 
sektori i veçantë, me vendim të kujt është larguar? 

Azem Syla: Raportet në mes të sektorit të veçantë dhe Kryesisë së 
LPK-së kanë qenë lidhje të rregullta, lidhje normale. “Zeka”(Xhavit 
Haliti) ka qenë dhe është përgjegjës i sektorit dhe sa është kërkuar nga 
anëtarët udhëheqës politikë të LPK-së, sqarime, sugjerime e të dhëna, 
ju janë dhënë, por kurrë struktura dhe emra konkretë. Ata kanë qenë 
vetëm për sektorin. 

Sa i përket largimit ose përjashtimit të njërit prej anëtarëve nga sektori i 
veçantë, përkatësisht “Abazit”, unë mund të them pak fjalë, se kështu e 
di. Qëndrimi për përjashtim ose largim nga ky sektor është bërë 
pikërisht nga brenda, duke u bazuar në shumë gabime e shumë faje, 
ndoshta të paqëllimta të Abazit... 

Komisioni: A ka qenë ndonjëri prej tre dëshmorëve, Hakifi, Zahiri apo 


Edi anëtar i Shtabit Qendror të UÇK-së? 

Azem Syla: Me sa di unë, Zahiri ka qenë, kurse ata të tjerët, e di se 
nuk kanë qenë. 

(Për herë të parë, në këtë bisedë Azem Syla hedh mendimin se, 
pavarësisht nga rrethanat, lajmërimi i Zahirit, përmes linjës së veçantë 
që ekzistonte aso kohe, nëpërmjet Ismet Abdullahut, nuk ka shkuar aty 
ku duhet.) 

Naser Idrizi: A keni arritur të verifikoni lajmërimin e shokëve që ishin 
në Linjën e Llapit? 

Azem Syla: Unë kam pyetur, nëse janë mirë shokët, më ka ardhë 
përgjigja se janë mirë, kam pyetur përsëri nëse janë mirë shokët, sepse 
ka disa ditë që Naitin po e thërrasin e nuk ka lidhje... 

(Përfundim i fragmentit të bisedës.) 


Është e ditur tashmë se telefoni i Zahrit është përgjuar. Mirëpo nuk do 
të mund të përcaktohej nëse ka filluar përgjimi pikërisht në tri ditët e 
fundit të muajit janar 1997. Por që është përforcuar ky përgjim, kjo 
është më se e qartë. Një shembull: Më 31 janar 1997, në orën 9 të 
paradites, Bislim Zogaj thërret në telefonin e Zahirit dhe së bashku 
kanë lënë takimin e njohur të orës 16, në stacionin e autobusëve. Kjo 
telefonatë është përgjuar dhe mbi bazën e këtij përgjimi, por jo vetëm 
të tij, ka vazhduar edhe ndjekja e mëtejshme, që çoi në vrasjen e 
trefishtë. Në takimin e kësaj dite, me gjithë kujdesin e treguar, Zahiri ka 
qenë nën vëzhgimin e policisë serbe, vëzhgim, i cili, nuk ka filluar në 
orën e dhënë, por shumë më herët. Jam i bindur se, edhe po të mos 
kishte qenë ajo telefonatë, udhëtimi i tyre ka qenë i zbuluar dhe prita, 
po ashtu, ka qenë e përgatitur. Takimi nuk ka qenë asgjë tjetër, veçse 
një ndërprerje e përkohshme. 

Jo në pak raste, ilegalë, gjysmë ilegalë apo njerëz të angazhuar në 
luftë, por që ende bënin jetë legale, në rrethana të ndryshme, janë 
ekspozuar, dashje ose pa dashje. Është e vërtetë, se disa muaj para 
vrasjeve, por edhe pak javë përpara, njerëz të angazhuar në luftë, që 
ndodheshin në Tiranë, bënin fotografi, edhe me njerëz që nuk u 
takonin rrethit të tyre ilegal ose të luftës, kishte filluar të flitej hapur për 



punët e luftës, kjo edhe nga fakti se, ende, nuk kishte pasur ndonjë 
goditje të ndjeshme ndaj radhëve të organizuara. Në njërën nga 
bisedat e tij, Hamzë Jashari, do të thoshte se njerëzit po flitnin se çfarë 
po bëhet, se çfarë po mbarohet, dhe do të shtonte se, po të ishte 
ndryshe, punët do të ishin më mirë, dhe këtë aludim nuk e kishte për 
rrethin e tij. Fotografitë e ilegalëve ose të luftëtarëve, jo vetëm nga 
“Linja e Llapit”, kanë qenë të njohura për shumë vetë, dhe jo rrallë, në 
këto fotografi, janë parë njerëz të armatosur. Njëri nga anëtarët e 
Shtabit të Përgjithshëm, në një bisedë të zhvilluar në Tiranë, duke folur 
për njërin ndër ilegalët e njohur, do të thoshte se “ishte trim i madh, por 
ishte edhe dekonspirues i madh”. Do e thoshte këtë, sepse, me gjithë 
lidhjet që ishin krijuar me strukturat e luftës, ai kishte trokitur në disa 
dyer njëherësh, për sigurimin e shpejtë të logjistikës luftarake. 

Shërbimi i fshehtë i sigurimit serb, sigurisht që ka bërë jo vetëm 
përgjimin, por edhe përzgjedhjen. Ai ka arritur në konkluzionet se kush 
duhej të ndiqej dhe kush jo, dhe të dhënat e tij, pas ngjarjeve të 
njohura, i ka dhënë shtypit beogradas të lidhur ngushtë me të. Dhe nuk 
ka qenë e rastit, se disa nga aktakuzat e ngritura kundër pjesëtarëve të 
Ushtrisë Çlirimtare të Kosovës, të jenë botuar më parë në shtypin 
beogradas dhe më pas të kenë dalë në cilësinë e aktakuzës. 

Problemi shtrohet se prej kur dhe deri në çfarë mase e dinin organet e 
dhunshme serbe në Kosovë ekzistencën e UÇK-së, prej kur dhe si e 
ndiqnin aktivitetin e njërit nga drejtuesit kryesorë të luftës, Zahir 
Pajazitit? 


ENIGMA E GJURMIMIT DHE E NDJEKJES 

Tashmë është krejtësisht e sigurt se Zahir Pajaziti ishte një emër i 
njohur për shërbimin e fshehtë të sigurimit serb dhe për strukturat e tij. 
Njëkohësisht ata kishin informacion jo të paktë se Ushtria Çlirimtare e 
Kosovës ishte e pranishme dhe reale. Në një intervistë të tij, dhënë pas 
lirimit nga burgu, Nait Hasani, koordinatori kryesor i UÇK-së, do të 
deklaronte se “Shërbimet e fshehta serbe kanë pasur njohuri se kush 
po i kryen aksionet, sepse ata e kanë ditur se UÇK-ja ekziston dhe nuk 
ishte pjellë e tyre, siç thoshin politikanët tanë. Mendoj se UDB-ja kishte 
informata për njerëzit që i përbënin bërthamat e UÇK-së...”. 


Një thënie e tillë, pas kaq kohësh dhe se si kanë rrjedhur ngjarjet, 
është plotësisht e saktë, jo vetëm në pjesën e parë të saj, pra në 
njohurinë e shërbimit të fshehtë serb se UÇK ekzistonte, por edhe për 
disa nga njerëzit që përbënin bërthamat e para të saj. 


Njëri prej tyre ishte Zahir Pajaziti. Duke qenë ndër organizatorët 
kryesorë të luftës, fillimisht në Zonën e Llapit dhe pastaj me një shtrirje 
më të gjerë, në të gjithë Kosovën, ai jo shumë vonë do të skedohej dhe 
do të bëheshin të gjitha përpjekjet për të rënë në gjurmët e tij. Kjo 
është ditur në një shkallë të ndjeshme nga Zahiri, por edhe nga shokët 
e tij, Hakifi, lliri, Shaipi, Selimi e më pas edhe nga Edmondi. Fakti që 
Zahiri, relativisht shumë shpejt, kaloi në ilegalitet ose gjysmë ilegalitet, 
dëshmon për këtë. Vendqëndrimin e tij e kanë ditur fare pak njerëz, 
zakonisht më të besuarit e tij, si llir Konushevci, Avni Ajeti, Hakif 
Zejnullahu, Rrustem Mustafa, Isak Shabani, Selim Haziri, Qerim 
Kelmendi, Adrian Krasniqi e pak të tjerë, përgjithësisht djemtë më të 
besuar të “linjës së Llapit”. Ajo është ditur edhe nga anëtarët e tjerë të 
Shtabit Qendror të UÇK-së. Disa ditë para arrestimit, në atë banesë 
kishin qenë Nait Hasani, Xheladin Gashi, Sokol Bashota dhe Burim 
Murmullaku. Që banesa nuk është ditur nga sigurimi i fshehtë serb 
dëshmon fakti se ai asnjëherë nuk është bastisur, megjithëse kërkohej, 
e për më tepër, atë ditë që do të vritej, më 31 janar 1997, policia serbe 
do të bënte kontroll, në një banesë më të afërt, ku si duket kishin marrë 
informatën e fundit se mund të ndodhej Zahiri. Në tri ditët e fundit të 
këtyre ngjarjeve do të kishte tri përpjekje të shërbimeve të fshehta 
serbe për të rënë në gjurmët e Zahirit, përmes tri kontrolleve të 
maskuara. Fakt është, po ashtu, se në mëngjesin e 31 janarit, vendi 
afër banesës ku jetonte në ilegalitet Zahiri, ishte gjysmë i rrethuar. 


Sidoqoftë kërkimi i Zahiti është bërë shumë më përpara, sepse policia 
serbe nuk i ka marrë të gjithë informacionet për të vetëm nga paraditja 
e 29 janarit deri në paraditen e 31 janarit. Kërkimi dhe gjurmimi i tij ka 
filluar që nga ditëkthimi i tij nga Shqipëria, në fillimet e viteve ‘90, për 
vetë faktin se lista e plotë e njerëzve që po stërviteshin në Shqipëri, në 
të njëjtën kopje që gjendej në zyrat e përfaqësisë së Kosovës në 
Tiranë, ndodhej edhe në strukturat e fshehta të shërbimit informativ 
serb. Pra, kërkimi për Zahirin e ka një fillesë, e ka fillimisht një 
dekonspirim, listën e dërguar nga zyra e Përfaqësisë së Kosovës në 
Tiranë, por ka edhe një mundësi shumë më të madhe se kjo. 


Në fillimet e viteteve ‘90 në Shqipëri po vendosej një regjim i rreptë 
kërkimi ndaj të gjithë atyre shqiptarëve të Kosovës, që mendonin të 
kishin një rrugë tjetër, krejt të ndryshme nga ajo që po ndiqej 
“institucionalisht”në Kosovë. Shërbimi Informativ Shtetëror i Shqipërisë 
dhe kryetari i këtij shërbimi, Bashkim Gazidede, jo vetëm e dinin qe në 
kryeqendrën shqiptare gëlonte shërbimi i fshehtë serb, i cili kishte tani 
një fushëveprimi të jashtëzakonshëm, por, përmes njerëzve të tyre në 
LDK, kishin vendosur, ndoshta pa dijeninë e shtetit shqiptar, lidhje të 
dyanshme. Në Shërbimin Informativ Shtetëror të Shqipërisë, nga ana e 
Përfaqësisë së Kosovës kishte shkuar një kërkesë për survejimin ose 
ndalimin e veprimtarisë së 36 personave, që cilësohen si eksponentë 
të lëvizjeve ilegale, listë, të cilën, përmes kanaleve të tjera, mund ta 
kishte edhe shërbimi i fshehtë serb. Fakt është se, në vitin 1994, Zahiri 
është arrestuar nga policia e shtetit shqiptar, sepse i ishin gjetur 
armatime të ndryshme, kryesisht bomba dore, dhe ishte burgosur për 5 
javë. Qëndrimi i tij në burg, megjithëse i shkurtër, ka bërë të mundur 
rizbulimin e identitetit të tij, por edhe të veprimtarisë së tij. 

Megjithatë, ko nuk do të thotë se gjithçka ka qenë e panjohur. 

“Problemi tjetër është se nga informacionet që kemi pasur, ata (grupi i 
Zahirit) kanë qenë në përcjellje, Zahiri vetë ka qenë në përcjellje 
rregullisht, pa ndërprerje, ai e ka ditur këtë dhe ne ja kemi thënë këtë”, 

- do të pohonte më pas, në majin e vitit 1998, drejtuesi i sektorit të 
veçantë pranë LPK-së, Xhavit Haliti. 


Pra, gjurmimi dhe ndjekja është ditur edhe nga organet e strukturat 
drejtuese të luftës, por edhe nga vetë Zahiri. Ndërsa Hakif Zejnullahu, 
duke bërë një jetë, në dukje normale, për mjaft kohë ka qenë jashtë 
përgjimit, kjo edhe nga fakti tjetër se, marrëdhëniet e tij me Zahirin, 
ndonëse të afërta, ndoshta më të afërtat në këtë periudhë, janë më së 
shumti në komunikimet direkte ose me anë të shifrave të caktuara. 
Hakifi, edhe natën e 30 janarit e ka kaluar në shtëpinë e tij. Edmond 
Hoxha, dyshimin për përgjimin dhe ndjekjen e tij e ka pasur vetëm në 
ditët e fundit të jetës, saktësisht në dy ose tri javët e fundit, pasi, si 
mendohet, pjesëmarrja e tij në atentatin ndaj rektorit Papoviq, 
megjithëse jo primare, ka patur të mundur identifikimin e tij. Pas 
arrestimeve të para, droja e tij, se ka filluar përgjimi i aktivitetit, ka qenë 
edhe më e madhe, por jo e frikshme. Ai ka patur shqetësimin se mos 
kanë filluar bastisjet ose përgjimet edhe në shtëpinë e tij në Junik, por 


edhe aty ku banonte në Prishtinë. Më përpara ai nuk e ka pasur një 
shqetësim të tillë, megjithëse ka pasur ndjenjën se në një aksion ose 
në një tjetër, edhe mund të vritej. Pikërisht për këtë shkak ai i ka 
kërkuar motrave se, nëse ndodh një gjë e tillë, ai nuk do vajtime mbi 
ditëvarrimin e tij e as më pas. Është periudha kur fillon shndërrimi i tij, 
nga jeta romantike ilegale në veprimtarinë konkrete të rrezikshme, e 
cila, mund të sillte pasoja, ashtu si edhe ndodhi. 

Është thuajse kurdoherë një ngjarje e fshehtë që tërheq ngjarjen e 
njohur dhe të dukshme. Tek ne, ngjarja e njohur dhe e dukshme, është 
vrasja e trefishtë e natës së 31 janarit. Ajo ka pasur një paraprirje, një 
ngjarje të fshehtë, që e ka tërhequr atë. 

Ka patur disa mundësi për zbulimin, përgjimin, gjurmimin dhe ndjekjen 
e Zahir Pajazitit. 

Mirë është që, pasi shtruam disa nga faktet, mundësitë, takimet, 
dyshimet dhe rrethanat, të analizohen të gjitha qetësisht, sepse 
anashkalimi i secilës hallkë prej tyre, mund të sjellë mangësi që janë të 
dëmshme. 

Le të nisim nga institucionet e luftës dhe të ecim deri në hallkat e saj. 
Pra, si i thonë, le të pastrojmë oborrin e brendshëm të shtëpisë. Pa u 
bërë një gjë e tillë, është e vështirë, në mos e pamundur, të ecet më 
tej. Sepse edhe mundësia e parë, që të bie ndër mend, ose se ku 
mund të hedhësh mendimin e dyshimtë, është pikërisht këtu. Edhe po 
të duash, nuk mund ta anashkalosh. Nëse do e bësh këtë të fundit, pra 
anashkalimin, atëherë edhe dyshimet do të ishin më të ndjeshme. 

Kanë qenë disa njerëz dhe disa mundësi që rrjedhjet të kenë qenë të 
brendshme. Përcaktimi i Rexhep Selimit se “pak njerëz e kanë njohur 
rrjetin dhe kushdo që ka rënë nuk e ka ditur rrjetin më shumë se sa 
Besim Rama”, të bën detyrimisht të përcaktosh se mos vallë në këtë 
rast, kur do të kishte arrestime të rëndësishme, rrjedhja do të ishte nga 
ata “pak njerëz që e kanë njohur rrjetin”. Nuk ke se si i shmangesh 
kësaj pyetje dhe nuk do të doja kurrsesi t’i shmangesha asaj. Sepse, 
nga e gjithë ajo që disponohet në arkivin e LPK-së, nga gjithë sqarimi 
që i është bërë këtij rasti në Komisionin e posaçëm, del në përfundimin 
se nuk ke as përse t’i shmangesh. 


Si dihet tashmë, në këtë periudhë, brenda vendit, bënin pjesë në 
shtabin Qendror të UÇK-së, Nait Hasani, Rexhep Selimi, Xheladin 
Gashi, Sokol Bashota, Bislim Zogaj, Adem Jashari (i cili nuk merrte 
pjese në mbledhjet e Shtabit Qendror Operativ për arsye sigurie dhe 
lidhjet mes tij dhe shtabit mbaheshin përmes Nait Hasanit), Lahi 
Ibrahimaj. Nga strukturat jashtë vendit ishin të përfshirë Xhavit Haliti, 
drejtuesi i sektorit të veçantë dhe Ali Ahmeti, më pas Jashar Salihu dhe 
Azem Syla. Koordinatorë të veprimeve jashtë - brenda ishin Hashim 
Thaçi (i cili kishte mandatin e organizatës për krijimin e strukturave të 
luftës) dhe Kadri Veseli. 

(Sipas deklaratës së Azem Sylës, pas ngjarjeve të janarit 1997, 
saktësisht pesë muaj më vonë, do të bëhet kompletimi i shtabit edhe 
me dy anëtarë të rinj, të cilët nuk ishin nga Linja e Llapit, duke aluduar 
për Hashim Thaçin dhe Kadri Veselin / shënim i autorit). 

Në Kosovë më 28 janar 1997 arrestohet Nait Hasani dhe detyrohet të 
kalojë menjëherë në ilegalitet Xheladin Gashi. Duhet të besohet se ai 
deri atëherë nuk ka qenë në ilegalitet të thellë, për vetë faktin se, në të 
njëjtën ditë, ai kishte drekuar në Prishtinë. Adem Jashari ndodhej në 
Drenicë, dhe me përjashtim të lidhjeve përmes të dytëve ose të tretëve, 
ai nuk kishte lidhje të drejtpërdrejta me Zahir Pajazitin. Mungesa e 
lidhjeve të drejtpërdrejta ka ndikuar jashtëzakonisht shumë në krijimin e 
një strukture më të fuqishme, sidomos pas 31 janarit, pasi, dy zonat 
kryesore të luftës, mbetën për disa kohë të shkëputura nga njëra tjetra. 
Sokol Bashota, Xheladin Gashi dhe Bislim Zogaj, takohen më 30 janar 
1997. Ata janë të njohur me faktin se Nait Hasani është zhdukur, pra 
kidnapuar, gjë të cilën “Plaku”e kishte ditur pak çaste pas arrestimit. Në 
takimin e kësaj pjese të shtabit, nuk merr pjesë Rexhep Selimi, i cili, 
sipas një interviste të Xhavit Halitit, ishte i sëmurë, gjendej në Tiranë, 
dhe sapo merr vesh për arrestimet dhe ngjarjet e fundjanarit 1997, 
kthehet në Kosovë, për të ringritur edhe një herë strukturat e dëmtuara. 

E dhëna se Rexhep Selimi në këtë kohë ndodhej në Kosovë vjen, si e 
cilësova, nga një intervistë e Xhavit Halitit. Pas botimit në gazetën 
“Epoka e re”të pjesëve të këtij libri, në janar 2006, unë kisha një 
telefonatë nga Rexhep Selimi, përmes së cilës më sqaronte se ajo që 
ishte thënë në intervistën e Xh. Halitit nuk ishte, kohësisht, e saktë, 
pasi në këtë periudhë ndodhej në Drenicë, në Prekaz. Ndërsa rasti i 
qëndrimit të tij në Tiranë, për arsye sëmundje, i takon një kohe tjetër. 


Në Prishtinë, ato ditë kanë pasur takime me Zahir Pajazitin edhe disa 
njerëz të tjerë. Duhet t’i themi të gjitha. Kanë qenë Qerim Kelmendi, 
Adrian Krasniqi, të cilët ishin kthyer me të nga Shqipëria, Burim 
Murmullaku, si njeri i afërt dhe herë pas here pjesëmarrës në mbledhjet 
e Shtabit të Përgjithshëm, po ashtu Astrit Jakupi dhe Edmond Hoxha- 
të gjithë këta jashtë Linjës së Llapit. Për takimet e fundit, me shokët e 
tij të Linjës së Llapit, do të shkruajmë më tej. 

Asnjëri prej anëtarëve të Shtabit të Përgjithshëm nuk mund të kishte 
ditur udhëtimin e fundit të Zahirit, sepse, asnjëri, që kur ishte vendosur 
për këtë udhëtim, nuk kishte pasur takim me të. Nga ana tjetër, të gjithë 
ata ishin prej shumë kohe anëtarë të të njëjtit shtab dhe, deri atëherë, 
nuk kishte pasur asnjë dëmtim të radhëve. Kështu që, në një mënyrë 
ose në një tjetër, dyshimi se mos kishte pasur rrjedhje nga strukturat e 
larta të luftës, brenda në Kosovë, mendohet se do të ishte diçka 
lehtësisht e verifikueshme. 

Në muajin janar 1997 janë thuajse të gjithë anëtarët e Shtabit të 
Përgjithshëm që janë takuar me Zahirin. I pari takohet Nait Hasani, kur 
ai sapo ishte kthyer nga Shqipëria. Ishte një takim i shkurtër, për marrje 
e dhënie detyrash, të cilin, as njëri e as tjetri, nuk e kanë menduar se 
do të ishte i fundmi mes tyre. Në dhjetëditëshin e fundit ai ka pasur 
takime, të veçanta ose në grup, edhe me Sokol Bashotën, Bislim 
Zogajn, Xheladin Gashin, dhe të gjitha kanë qenë takime të shkurtra. 

Njeriu i dytë që është takuar me Zahirin, mbi bazën e një paracaktimi, 
nga ana e Shtabit Qendror është Bislim Zogaj. Takimi, si e kemi thënë 
dhe do e përsërisim, ka zgjatur jo më shumë se dy minuta, dhe ka 
qenë vetëm përcjellja e mesazhit të shtabit, që ishte vendosur në 
takimin e së enjtes, 30 janar 1997, mes Sokol Bashotës, Xheladin 
Gashit dhe Bislim Zogajt se “duhej ndryshuar krejtësisht metoda e 
punës”. Fakti që në këtë takim dërgohet Bislim Zogaj kishte lidhje me 
atë që mendohej se do të ishte më pak i dekonspiruar. Në fakt, kështu 
ishte. 

Askush tjetër nuk është takuar me të në Kosovë. Pra nuk ka pasur 
takim as me Rexhep Selimin, Adem Jasharin apo me Lahi Ibrahimajn. 
Kanë qenë takimet e tij të fundit me shokët e shtabit. Disa prej tyre e 
kanë njohur thjeshtë me emrin “Ismet”. Disa të tjerë, brenda shtabit, e 


kanë ditur edhe emrin e tij të vërtetë. 

Sidoqoftë, ajo që duhet përjashtuar kushtimisht, pa asnjë ekuivok dhe 
pa asnjë mëdyshje, qëndron në faktin se denoncimi i tij apo i grupit të 
tij, nuk mund të ishte bërë nga shokët e tij, të cilët ishin njëlloj të 
rrezikuar. Pra, duhet përjashtuar nga çdo lloj dyshimi dhe kështu është 
e vërteta, anëtarët e Shtabit të Përgjithshëm ose që ishin në lidhje 
direkte me të, si Adem Jashari, Rexhep Selimi, Sokol Bashota, Lahi 
Ibrahimaj, Nait Hasani, Burim Murmullaku, Adrian Krasniqi. Për 
udhëtimin e fundit të Zahirit nuk ka ditur asgjë as Qerim Kelmendi, i cili 
është takuar për herë të fundit me të, një ose dy ditë para arrestimit të 
Naitit. Është nga njerëzit e lidhur më shumë me të, e di se kush 
qëndron pas “Ismetifdhe këmbëngul që të bëhet lajmërimi i 
menjëhershëm i Zahirit për arrestimin e Naitit. 

Për udhëtimin e Zahirit drejt Vushtrrisë, jashtë asaj që mund të quhet 
linja e Llapit, kanë ditur dy vetë, Edmond Hoxha, që u vra me të, dhe 
Astrit Jakupi, përmes të cilit është bërë edhe kontakti i datës 29 janar 
1997. Ky i fundit, i caktuar për organizimin e realizimin e një aksioni së 
bashku me Edmondin, e ka njohur “Ismetin”, por nuk e ka njohur 
“Zahirin”, për më tepër, dita dhe ora e udhëtimit nuk është përcaktuar 
në takimin ku ai ka qenë i pranishëm. 

Në këtë rast, nga brenda “atyre që dinin shumëçka”, në kohë të 
ndryshme ka pasur përvijime dyshimi, dhe herë pas here edhe dyshime 
të shfaqura, për dy njerëz, të cilët, nëse mund të themi kështu, duhej të 
dinin dy gjëra njëkohësisht: se “lsmeti”dhe Zahiri ishte i njëjti njeri, dhe 
se ishte anëtar i Shtabit Qendror të UÇK-së. 

Ata do të duhej të dinin po ashtu edhe aksionet kryesore në të cilat 
kishte marrë pjesë “Ismeti”, të cilat do të shpalleshin në Kumtesën e 
Ministrisë së Punëve të Brendshme të Serbisë për vrasjen e tre 
Herojve. 

Dyshimi i parë, për shkaqe që tashmë edhe mund të jenë qartësuar, 
është ngritur ose ka rënë mbi Ali Ahmetin, fillimisht si jnjë mundsi 
denoncimi dhe më pas, jo si denoncues, por si një njeri që nuk e ka 
kryer detyrën e tij, për lajmërimin e saktë të Zahirit. Për herë të parë ky 
dyshim, si kerkesë për sqarim, është bërë nga Hashim Thaçi, më pas, 
përsëri si anëtar i shtabit që ka bërë gabime, mes të cilëve edhe 
mosverifikimin e lajmërimit të Zahirit, është bërë edhe nga Azem Syla. 


Në fund, erdhi edhe nga Menduh Thaçi, i cili, megjithëse nuk kishte 
pasur asnjë lidhje me strukturat e UÇK-së, bëri edhe akuzën më të 
drejtpërdrejtë e më të ashpër. 

Për të bërë verifikimin e kësaj akuze ose këtij dyshimi është punuar me 
kujdes. Më mirë se gjithçka, këtë mund ta sqaroj edhe në përgjigjen që 
më është dashur të bëj në akuzat e ngritura nga Menduh Thaçi, 
përgjigje, të cilën, pjesërisht po e sjell në këtë libër. 

Reagim ndaj deklaratës së Menduh Thaçit, mbi akuzimin e Ali Ahmetit 
“për tradhti dhe vrasje me porosi”: 


“Të nderuar zotërinj, 

pasi lexova ne gazetën Tuaj, “Koha Ditore”, prononcimin e zotëri 
Menduh Thaçit, nënkryetar i Partisë Demokratike Shqiptare, në një nga 
emisionet TV në Maqedoni, mbi rolin dhe kontributet e zotit Ali Ahmeti, 
duke e akuzuar për “tradhti dhe vrasje me porosi” ribotuar nga ana juaj, 
kam pritur me bindje se, dikush tjetër ose disa të tjerë, do të reagonin, 
për të saktësuar një të vërtetë dhe për të hedhur poshtë një mashtrim, i 
cili, nëse do të lejohej të gjallonte si i saktë, do të kishte dëme të 
pallogaritshme historike, morale, politike e kombëtare. 

Mjerisht kjo nuk ndodhi. Nuk i di shkaqet, ose më saktë nuk dua të ja 
pranoj vetes shkaqet e një heshtje të tillë, por jam i bindur se ato nuk 
lidhen me saktësimin e së të vërtetës.... 

Reagimi im nuk lidhet vetëm me faktin se, gjatë periudhës së luftës në 
Kosovë, 1998 - 1999, kam qenë i zgjedhur, thuajse unanimisht, kryetar 
i Lëvizjes Popullore të Kosovës, organizatë, në të cilën bënin pjesë të 
gjithë anëtarët e Shtabit të Përgjithshëm të Ushtrisë Çlirimtare të 
Kosovës, pra edhe zoti Ali Ahmeti, të gjithë anëtarët e Drejtorisë 
Politike të saj, pra edhe miku im i vjetër Bardhyl Mahmuti. Për më 
tepër, disa nga anëtarët e shtabit ose të Drejtorisë Politike ishin të 
zgjedhur edhe në forumet më të larta drejtuese të organizatës, si 
Bardhyl Mahmuti, nënkryetar dhe Ali Ahmeti, anëtar i kryesisë... 

Në fillimet e vitit 1998, problemi që ngre sot zotëri Menduh Thaçi, 
natyrisht jo në këtë shkallë dhe jo me këtë harbutëri, është ngritur, në 
formë kërkese për sqarim, edhe nga dy anëtarë të organizatës, të 
përfshirë në strukturat e larta drejtuese të luftës. Në materialin e 
paraqitur në Mbledhjen e Gjashtë të Përgjithshme të LPK-së, dega 
jashtë vendit, ata kanë kërkuar që të sqarohet “si dhe nga ndodhen 
dekonspirimet për shokët që vepronin në Kosovë”. 


Më 10 maj 1998, Mbledhja e Gjashtë e Përgjithshme e LPK-së ka 
ngritur një Komision të Posaçëm përtë sqaruar problemet e ngritura. 
Për vetë rëndësinë që kishte sqarimi i çështjeve të shtruara, Këshilli i 
Përgjithshëm caktoi si drejtues të Komisionit të posaçëm kryetarin e 
organizatës, Bedri Islami si dhe dy shokë, Naser Idrizi dhe Sejdi Gega. 
Më pas, për probleme të veçanta komisionit iu bashkangjitën edhe 
shokë të tjerë si Xhevat Bislimi, Ramiz Lladrovci, Halil Selimi, Ramadan 
Pllana. Komisioni, i cili drejtohej nga unë dhe prej këtej lind edhe 
detyrimi im moral për afishimin e së vërtetës, më 11 korrik 1998 
paraqiti raportin e tij verifikues. Në Komision dorëzuan materialet e tyre 
me shkrim Emrush Xhemajli, Hashim Thaçi dhe Kadri Veseli në emër 
të shokëve brenda vendit, Muhamet Kelmendi, Ramadan Avdiu, Adnan 
Asllani, Ibrahim Kelmendi,Bislim Elshani, është marrë kontakt dhe janë 
të incizuara e transkriptuara bisedat me Xhavit Halitin, drejtues i 
sektorit të veçantë të Lëvizjes Popullore të Kosovës, anëtar i SHP dhe i 
Drejtorisë Politike, Azem Sylën, antar i SHP - që të dy deri në maj 
1998 anëtarë të Kryesisë së LPK-së, Fazli Veliun, Ali Ahmetin, Bilal 
Sherifin, Xheladin Gashin, Ramadan Pllanën, Ramiz Lladrovcin, Gafur 
Elshanin, Jashar Salihun, anëtar i SHP dhe nënkryetar i organizatës, 
është konsultuar letra e fundit e llir Konushevcit- “Mërgimif’drejtuar 
organizatës,si dhe letra e tij e 8 majit 1998, janë marrë kontakte me 
Fehmi Lladrovcin, Shaban Shalën, Ramush Haradinaj, lliaz Kodrën, 
janë konsultuar letra të Grupit të Drenicës, sidomos e dhjetorit 1997, 
incizime të ndryshme nga Adem Jashari, letra e Abedin Rexhës dhe e 
Rexhep Selimit, dërguar për këtë qëllim Komisionit të Posaçëm. Është 
bërë konsultimi gjithashtu me procesverbale të mbledhjeve të Këshillit 
të Përgjithshëm të LPK-së, Komisionit të Organizimit dhe të 
Riorganizimit, materiali për shkaqet e arrestimeve të vitit 1993 etj... 

I përmenda të gjithë këta emra dhe dokumente, sepse, thuajse asnjëri 
prej tyre nuk e ka ngritur akuzën ndaj Ali Ahmetit për “tradhti dhe 
nxjerrje të shokëve në pritë”. Ka qenë krejt e natyrshme që ka pasur 
gabime, kjo bëhet edhe më e mundshme në kushtet e ilegalitetit dhe të 
organizimit të luftës, mungesës së lidhjeve dhe konspiracionit. 

Për të saktësuar këtë, është e nevojshme të sjell pjesë të 
transkriptuara (të cilat janë të incizuara) nga bisedat e zhvilluara me dy 
nga drejtuesit më të hershëm të luftës në Kosovë. Xhavit Haliti, i 
ngarkuar nga Komiteti Drejtues i OMLK-së për të krijuar lëvizjen 
guerile në Kosovë, do të caktohet më pas nga Kryesia e LPK-së 
drejtues i sektorit të veçantë, që përfaqësonte pjesën e anëtarëve të 
Shtabit Qendror të UÇK-së, dhe njëkohësisht anëtar i Drejtorisë 


Politike. Është njeriu përmes të cilit kanë kaluar shumë gjëra dhe 
njëkohësisht zanafilla e shumë të tjerave, që bëri maksimumin e 
mundshëm të asaj që pritej. 

Fragment nga biseda: 

Komisioni: Si ndodhi largimi i “Abazit”(Ali Ahmetit) 

Xhavit Haliti: Largimi i Abazit nga sektori i veçantë është kërkuar nga 
Shtabi Qendror brenda vendit, për shkak të gabimeve që i kanë 
konsideruar ata si gabime, për shkak se nuk ka respektuar vendimet 
dhe kërkesat e tyre; në veçanti në drejtim të grupit, në krye të së cilit ka 
qenë Fehmi Lladrovci. Kjo ka qenë kryesorja, në atë grup është vra 
Luan Haradinaj, kjo ka qenë thelbësorja. Të gjitha akuzat për Abazin, 
qoftë për tradhti, qoftë për vrasës, janë kot, unë jam kategorikisht që 
janë të pabazuara, jam krejt kundër. Sepse kam punuar me Abazin që 
12 e 13 vjet dhe e njoh mirë. Abazi bën gabime, si të gjithë, edhe nëse 
ka bërë gabime, nuk i ka bërë me qëllim”. 

Biseda me Azem Sylën, në atë kohë njihej vetëm si anëtari Shtabit 
Qendror të UÇK-së dhe i sektorit të veçantë, më pas do të bëhej i 
njohur fakti se ishte edhe Komandant i Përgjithshëm i UÇK-së, është 
bërë me 16 qershor 1998. Në pyetjen e Komisionit të Posaçëm për 
largimin e “Abazit”nga sektori i veçantë, pra nga funksioni i anëtarit të 
Shtabit, Azem Syla përgjigjet: “Qëndrimi për largimin e Abazit është 
marrë nga brenda për gabimet e bëra, e kanë marrë këtë vendim për 
Abazin duke u bazuar në vrasjen e Luan Haradinajt, jo që është 
shkaktarAbazi për vrasjen e këtij, po për futjen e grupit nga Gjermania. 
Nuk qëndrojnë akuzat që thonë...se Abazi është shkaktar për vrasje, 
gabime ka bërë, por që të them se Abazi është shkaktar për vrasje, kjo 
është shpifje... 

Solla pjesë nga prononcimet e dy nga drejtuesit më kryesorë të luftës, 
të cilët kanë punuar prej më shumë se 10 viteve me Abazin dhe të cilët 
kishin përcjellë vendimin e ardhur nga brenda për largimin e tij nga 
sektori i veçantë. Le ta lëmë për një herë tjetër faktin se cilët nga 
“brenda”kishin të drejtë të ndëshkonin dikë që kërkonte të fuste, pas 
thirrjes së Adem Jasharit në prill 1996 (material i incizuar- ruhet në 
Arkivin e LPK-së) dhe këmbënguljes të jashtëzakonshme të tyre, 
grupin e Fehmi Lladrovcit, në luftë në Kosovë. E rëndësishme në këtë 
pjesë është deklarimi me shkrim i gjithë grupit në fjalë, mes të cilëve 
Fehmi Lladrovci, Xheva Lladrovci, llaz Kodra, Abedin Rexha, Rafet 
Rama, Ramiz Lladrovci etj. lidhur me ngjarjen. Deklarata e tyre, e 
nënshkruar, me të cilën është bashkuar më pas edhe Ramush 
Haradinaj, shfaq dyshimin se prita për ta ka qenë e organizuar që më 


parë, dhe fajësojnë njeriun, i cili, për fat, nuk ndodhej në radhët e 
organizuara, pra nuk është hedhur asnjë lloj dyshimi për shokët e 
luftës. 

Komisioni i posaçëm, që është ngritur për verifikimin e ngjarjeve, si e 
cilësova, më 11 korrik 1998, ka dhënë përcaktimin e tij unanim, se të 
gjitha problemet dhe akuzat e ngritura nuk qëndrojnë dhe vendimi i 
Komisionit është pranuar dhe miratuar nga Këshilli i Përgjithshëm i 
LPK-së, pa asnjë vërejtje. Këtë vendim ia kemi bërë të njohur edhe 
Shtabit të Përgjithshëm... Me vendim të posaçëm “Abazi”është caktuar 
të punojë për përgatitjet e ngjarjeve të ardhshme në Maqedoni. 


Dyshimi i dytë ka ardhur disa kohë më vonë, kur kanë filluar të 
qartësohen disa ngjarje, takime e biseda. Në një material, dërguar 
autorit të këtij libri, është hedhur mendimi që të ndriçohet roli dhe figura 
e respektuar e Xheladin Gashit, të cilin, megjithëse e kam takuar vetëm 
disa herë, jam i nderuar që më ka cilësuar si mikun e tij. 

Në materialin e paraqitur mes të tjerave është thënë: 


“Çështja e vrasjeve dhe e arrestimeve në strukturat e larta të UÇK-së 
natyrisht kërkon studim dhe analiza të përpikta, të çdo detaji, qoftë ai 
edhe shumë i vogël apo i parëndësishëm në dukje. 

Në të gjitha përndjekjet, oraret, pikëtakimet që përfunduan me 
arrestimin e Naitit, pastaj të Bislim Zogajt, rrezikimin e pikës ku 
ndodheshin Adrian Krasniqi dhe Qerim Kelmendi, dhe në fund, 
operacioni që përfundoj tragjikisht për UÇK-në, ku u vranë Zahiri, Hakifi 
dhe Edmondi, të gjitha këto ngjarje kanë detajet e veta, në të gjitha 
këto ngjarje kemi katalizatorin e orareve, pikëtakimeve dhe 
përndjekjeve. Duhen ndriçuar këto detaje të vogla, në mënyrë që figura 
e tij të jetë sa më e pastër, të jemi objektivë dhe mos frikohemi nga e 
vërteta. Atëherë edhe peizazhi i personalitetit katalizator bëhet më i 
dukshëm në horizont. Ai njeri e ka një emër, të cilin ne duhet t’ia 
ruajmë. Është në zanafillën e UÇK-së, është në ngjarjet e mëpasme të 
saj, është i përfshirë thuajse në të gjitha ngjarjet, ka caktuar takime 
mes njerëzve, ka qenë me Naitin, i cili është arrestuar pak minuta më 
vonë, pas ndarjes me të, ka dijeni për takimin e Bislim Zogajt me 
“Ismetin”, pra është, si të thuash, kudo”. 


Këtij dyshimi, më pas, do i shtohej edhe fakti se, i biri i tij, lliri, do të 
lirohej si i pafajshëm, nga i njëjti akt gjykim, në të cilin Nait Hasani do të 
dënohej me 20 vite burgim. 


Nuk do të ishte në dinjitetin tim, qoftë si autor i këtij libri, por edhe nga 
lidhjet e rrethanat e përcaktuara me Ushtrinë Çlirimtare të Kosovës, 
nëse do të kisha heshtur para së vërtetës, ose nëse do e kisha lënë 
dyshimin vetëm të hedhur e asgjë më tej. Të gjithë ata që e kanë 
njohur Xheladin Gashin kanë pasur një besim tek qëndrueshmëria dhe 
sakrifica e tij. Është nga të rrallët njerëz që është që në zanafillën e 
Ushtrisë Çlirimtare të Kosovës dhe e di thuajse të gjithë rrjetin e saj. Ka 
lidhje me Grupin e Drenicës, por edhe me Linjën e Llapit, është i afërt 
me Nait Hasanin, Bislim Zogaj, Hashim Thaçin, Azem Sylën, Kadri 
Veselin. Ka një natyrë, në dukje të ashpër, mirëpo, po ashtu edhe di të 
thotë fjalën e kërkuar. Beson tek institucioni i luftës, sa që nganjëherë 
shkon edhe më tej se duhet. Mirëpo ai di aq shumë sa që, nëse do të 
kishte pasur rrjedhje prej tij, ose edhe ndonjë lëshim, sado i vogël të 
kishte qenë ai, dëmtimi i radhëve të organizuara do të ishte katastrofal. 
Sepse përmes tij kanë kaluar aq shumë linja e aq shumë fije sa që do 
të jetë e vështirë të kishin kaluar përmes një tjetri. 


Për herë të parë, me dëshirën e tij, jemi takuar në shtëpinë e mikut tim 
Adnan Asllani, në Zvicër. Ka qenë një takim, si i thonë, mes katër syve, 
për problemet që kërkonte të sqaronte Komisioni i Posaçëm. Kam qenë 
i bindur atëherë se, për vetë natyrën, bindjen dhe rrugëtimin e tij, ai 
mund të bënte gabime, por nuk mund të shkonte kurrë deri tek 
denoncimi. Është edhe një fakt tjetër: ai nuk e ka ditur vendimin e 
Zahirit për të udhëtuar drejt Vushtrrisë. Pra nuk e ka ditur se ai do të 
shkonte drejt pritës. 


Nga anëtarët e tjerë të Shtabit të Përgjithshëm, Zahiri ishte takuar në 
Tiranë me Azem Sylën, por është diskutuar për probleme të strukturimit 
të luftës. Interesant është fakti se, megjithëse bëjnë pjesë të dy në të 
njëjtin Shtab, ata do të takohen për herë të parë dhe ky do të ishte 
edhe takimi i tyre i fundit. Deri në atë kohë, në linjën e Ushtrisë 
Çlirimtare të Kosovës, Zahiri kishte një lidhje të dyfishtë: në Kosovë me 
Nait Hasanin, ndërsa jashtë saj, me Ali Ahmetin. Zakonisht nuk 
tejkaloheshin këto lidhje, për vetë ndërtimin e strukturave të luftës dhe 
rregullave që ishin vendosur më parë. 


“E di që në vitin 1996, Zahiri ka qenë në Shqipëri. Unë personalisht nuk 
jam takuar me të... E kam ditur që ishte në Tiranë, por nuk ka qenë 
punë e imja të takohesha me të... E ka takuar Azem Syla...” 


(Xhavit Haliti, qershor 1998). 


Këto ishin lidhjet që kishte Zahiri në ditët e fundit në atë që mund të 
quhet linja e Shtabit të Përgjithshëm dhe e njerëzve të tjerë rreth këtij 
Shtabi, por që nuk i takonin Linjës së Llapit. Me këta njerëz është 
takuar, ka biseduar, është vendosur për rrugët që do të ndërmerreshin, 
mund edhe të ketë pasur situata të acaruara, çka është e kuptueshme 
për kohën, por në fund të fundit, këta ishin miqtë, shokët dhe 
bashkëdrejtuesit e luftës në Kosovë. Të tjerë nuk kishte. Prej atyre 
Zahiri nuk do të zbulohej kurrë, edhe sikur lufta të vazhdonte njëqind 
vite. 

Komisioni i Posaçëm i Këshillit të Përgjithshëm të LPK-së, dega jashtë 
vendit, për verifikimin e arrestimeve dhe vrasjen e 31 janarit 1997, ka 
dalë me konkluzionin: 

“Megjithëse janë marrë të gjitha masat për t’u lajmëruar shokët e “linjës 
së Llapit”përmes kanaleve të tyre jashtë Kosovës, për arrestimet që 
kanë ndodhur dhe sidomos të Nait Hasanit, përgjegjësia e njeriut të 
caktuar posaçërisht me këtë detyrë, është se nuk i është shkuar deri në 
fund verifikimit dhe saktësimit të ngjarjes. Shokët që janë vrarë në 
Pestovë kanë qenë nën përgjimin e vazhdueshëm të policisë serbe 
dhe nuk përjashtohet mundësia e vëzhgimit të mëhershëm të grupit të 
tyre”. 

Thelbësore ishte se “në sektorin e veçantë nuk ka pasur rrjedhje të 
informacionit, por ka gabime të cilat, për cilindo, janë të natyrshme”. 

Mundësia tjetër e rrugës së strukturave të lidhura me luftën për 
dekonspirimin e tyre mund të ishte Këshilli i Përgjithshëm i LPK-së, 
pasi, si organ drejtues, mund të kishte pasur dijeni për ngjarjen. Duke e 
sjellë në mend, edhe një herë, thënien e ish-nënkryetarit të kryesisë së 
LPK-së, Muhamet Kelmendi, e cituar në këtë libër, është ndoshta me 
interes të sjellim edhe një herë fragmentin e një bisede, mes Komisionit 
të Posaçëm të ngritur për këtë qëllim nga LPK-ja dhe drejtuesit të 
sektorit të veçantë, Xhavit Haliti. 

Komisioni: Çfarë ishin lidhjet mes Këshillit të Përgjithshëm të LPK-së, 
sektorit të veçantë dhe strukturave të luftës? 


Xh.Haliti: Këshilli i Përgjithshëm nuk ka qenë absolutisht kompetent që 
të merret me çështjet e Ushtrisë Çlirimtare të Kosovës në strukturat e 
saj. Sepse kompetencat për UÇK-në i ka pasur vetëm kryesia, në bazë 
të marrëveshjes që është bërë, me idenë që të mbahen gjërat sekret, 
veprimet të kryhen perfekt dhe vendimet politike që merren në kryesi të 
mos dalin në Këshillin e Përgjithshëm. 

Një ide e tillë është hedhur për herë të parë në Mbledhjen e 
Përbashkët të drejtuesve të LPK-së në Kosovë dhe kryesisë së LPK 
jashtë vendit, në dhjetorin e vitit 1993, nga Hashim Thaçi dhe Xhavit 
Haliti. Duke parë arrestimet që kishin ndodhur dhe goditjet që mund të 
ndodhnin edhe në të ardhmen, është kërkuar, me të drejtë që, 
problemet e luftës dhe ngritja e bazave të saj, të mos bëhet në rreth të 
gjerë, pra të dinë për të, sa më pak njerëz që të jetë e mundur. 

Përqendrimi i problemeve tek sektori i veçantë, brenda LPK-së, si 
pjesë e Shtabit Qendror të UÇK-së, po ashtu ka qenë i detajuar. ‘Përsa 
i përket çështjes se kush merrte pjesë në njësitet e UÇK-së, se kush 
ishte në krye të detyrës, çfarë detyrash kishte në Kosovë, kush merrej 
me atë punë ose me këtë punë, jo vetëm që nuk e kemi diskutuar, por 
as nuk do të pranonim kurrsesi të diskutonim”. (Muhamet Kelmendi) 

I solla gjithë këta shembuj, për të arritur, edhe një herë, në të njëjtin 
konkluzion që arriti edhe komisioni i majit të vitit 1998, se, pavarësisht 
gabimeve që ishin shfaqur, vija e ndjekur, kishte qenë përgjithësisht e 
saktë, dhe në kushtet e atëhershme, ndoshta, mundësia më e mirë. 
Arritja e konkluzionit se, nuk kishte pasur rrjedhje, nga shokët e caktuar 
në këto struktura, kishte rëndësinë e vazhdimit të punës në të 
ardhmen. 

Nuk duhet përjashtuar se, shumë nga anëtarët e Këshillit të 
Përgjithshëm të LPK-së, duke pasur lidhjet e tyre me ilegalët që 
vepronin në Kosovë, lidhje të hershme organizative, kishin dijeni për 
ngjarjet që zhvilloheshin aty dhe mbanin ende lidhje, por jo në rrugë 
organizmi politik. Lidhje të tilla, herë pas here, kanë pasur ndikimin e 
tyre, në të mirë ose në të pamirë të punës, por asnjëra prej këtyre 
lidhjeve, nuk ishte në rrjedhën e veprimit, të ilegalitetit dhe të 
personalitetit të Zahirit. Fakt është se, edhe drejtues të luftës brenda 
vendit, si për shembull Rexhep Selimi, deri në fund, e ka njohur Zahirin, 
me emrin e luftës “lsmeti”dhe më pas ka mësuar për emrin e tij të 


vërtetë. Kështu që lidhjet vetjake, nganjëherë edhe të miratuara, të 
anëtarëve të Këshillit të Përgjithshëm të LPK-së, me pjesëtarë të 
njësiteve të Ushtrisë Çlirimtare të Kosovës, nuk të çonin drejt 
dekonspirimit individual. Nga ana tjetër, megjithëse, thuajse të gjithë 
pjesëtarët e linjës së Llapit ishin anëtarë të LPK-së, ose qëndronin në 
lidhje të vazhdueshme me LPK-në, vetjake ose familjare, Zahiri nuk 
ishte anëtar i organizatës. Pra, duhet përjashtuar mundësia e 
dekonspirimit nga jashtë, qoftë nga sektori i veçantë, qoftë nga 
anëtarët e Këshillit të Përgjithshëm të LPK-së, apo të kryesisë së fondit 
“Vendlindja thërret”. 


Po jashtë kësaj linje? 


Për herë të parë, ideja e një linje tjetër, nëse mund të quhet kështu, 
është cituar në bisedën e zhvilluar nga Komisioni i Posaçëm i LPK-së, 
me drejtuesin e sektorit të veçantë, Xhavit Halitin. 


Xhavit Haliti: Kur është arrestuar Naiti dhe një pjesë e shokëve, 4 ose 5 
orë pas arrestimeve, jam informuar, meqenëse kam qenë drejtuesi i 
sektorit. Ne kemi pas divergjenca rreth futjes së Ismet Abdullahut në 
këto çështje, meqë, veç të tjerave, Ismeti filloi edhe me n’a u drejtua 
prej së largu, punët po dilnin. Zahiri ka qenë trim i madh dhe ka bërë 
punë, por, për mua, ka qenë edhe i dekonspiruari i madh, mirëpo ka 
bërë punë të vlefshme, dhe kjo ka qenë deri diku edhe e ditur nga linja 
e qeverisë, ku donin mbështetje njerëz të Zahirit. 


Lidhja tjetër e Zahirit jashtë Kosovës ishte Ismet Abdullahu, me të cilin, 
gjithashtu, ishte i lidhur: edhe në linjën e luftës, por edhe në linjën 
familjare, që më vonë do të bëhej e dyfishtë. Siç dihet, Zahiri dhe Hakifi 
kanë qenë dajë dhe nip. Kushëriri i afërt i Hakifit, Zena, që është tani 
në TMK, e kishte dajë Ismet Abdullahun. Pra lidhja e parë familjare 
mes Zahirit dhe Ismetit, është bërë përmes Zenës, kushëririt të Hakifit, 
ndërsa lidhja e dyfishtë do të bëhej në vitin 1999, kur vllai i Zahirit, 
Agimi do të martohej me mbesën e Ismetit. 


Sidoqoftë kjo ishte një lidhje jashtë strukturave të drejtpërdrejta të 
Ushtrisë Çlirimtare të Kosovës, për më tepër, një linjë e cila kishte në 
vete rrezikun e dekonspirimit. 


Është një kohë kur disa vetë fillojnë të kërkojnë ndihma të ndryshme 


për “Linjën e Llapifdhe kjo shpesh herë është bërë pa miratimin e 
Zahirit. Në fakt, në dhjetor 1996 dhe fillimin e janarit 1997, ai është 
takuar në Tiranë me shumë njerëz, të cilët kanë qenë të njohur për të, 
por jo të gjithë kanë qenë të sinqertë me të. 


Një mundësi tjetër dekonspirimi, e cila duhet përjashtuar pa mëdyshje, 
është edhe në vetë “linjën e Llapit”, si thuhej fillimisht, dhe në Zonën 
Operative të Llapit, siç u bë e njohur më pas. 


“Linja e Llapit”, në fillimet e saj, kishte diçka më shumë se 30 anëtarë, 
të cilët ishin njerëz të besuar, përgjithësisht të sprovuar për trimërinë e 
tyre ose që do të sprovoheshin më pas, dhe për mundësinë e 
qëndresës. Disa prej tyre kishin qenë të burgosur politikë, anëtarë të 
lëvizjeve ilegale, më pas do të bëheshin atentatorë të njohur për 
njësitet e tyre dhe shtrirja, nuk do të ishte marramendëse, për të cilën, 
edhe mund të ishte mundësia, por e kujdesshme, e menduar dhe e 
saktë. 


Vetë pranimi në radhët e UÇK-së ka qenë një proces në vete, i cili 
kalonte përmes një organizmi të posaçëm verifikimi dhe miratimi. Duhej 
kaluar nëpër disa “rrathë provash”për të arritur deri tek fakti se ishe 
tash e tutje pjesëtar i strukturave të luftës. Ky organizëm verifikimi dhe 
kujdesjeje ishte në të gjitha zonat e luftës, të paktën deri në fillimin e 
majit të vitit 1998, kur lufta mori karakter masiv dhe nuk mund të ishte e 
njëjta veti matëse. Por në vitin 1995 dhe sidomos një vit më pas, edhe 
në Zonën e Llapit, verifikimi i anëtarëve të ardhshëm të UÇK-së do të 
ishte shumë i kujdesshëm. 

Shokët dhe bashkëluftëtarët e Zahirit janë të njohur tashmë për të 
gjithë. Hakifi, llir Konushevci, Rrustem Mustafa dhe Selim Neziri do të 
përbëjnë shtabin e parë drejtues të Zonës Operative të Llapit. Avni 
Ajeti (“Sokoli”) ka qenë njëri nga njerëzit më të afërm të tij, si dhe Latif 
Gashi, Muharrem Ismajli, Fahri Bala, Isak Shabani, Shaip Haziri, Sejdi 
Rama, Naim Hyseni, Beqir Beqiri e dhjetëra të tjerë. 

Asnjëherë, askush, për asnjë çast, nuk ka ngritur dyshimin se rrjedhja e 
informacionit ka ndodhur nga “linja e Llapit”. Edhe unë, nëse e bëj këtë, 
qoftë edhe në linjën e plotë mohuese, kjo ndodh vetëm për shkak të 
radhitjes së gjërave. Edhe nëse do të kishte ndodhur ndryshe, pra 
edhe nëse rrjedhja do të kishte qenë nga një “njeri i brendshëm”, një 


gjë e tillë nuk do të kishte ndodhur për herë të parë. 

Në lëvizjet ilegale, politike apo ushtarake, ka pasur ngjarje të 
rëndësishme që janë dekonspiruar nga brenda. Por në këtë rast, dhe 
kjo i bën nder “linjës së Llapit”, asgjë nuk ka ndodhur prej këndej. 

Është edhe një fakt që e vërteton këtë: Më 31 janar 1997, asnjëri nga 
shokët e “linjës së Llapit”nuk e kanë ditur udhëtimin e drejtuesit të tyre. 
Pra, askush, me përjashtim të Hakifit dhe të Edmondit, nuk e ka ditur 
se ata po drejtoheshin për në Vushtrri. Kjo ka qenë e paditur për ta. Siç 
do e themi edhe në pjesën e mëpasme, udhëtimi i Zahirit, së bashku 
me Edmodnin dhe Hakifin, ka qenë një diçka krejt e papritur për ta, për 
më tepër, llir Konushevci dhe Shaip Haziri, e kishin ditur se do të 
udhëtonin drejt një objektivi tjetër. 

Avni Ajeti kishte folur që në mëngjes herët me Zahirin, por as ai nuk e 
ka ditur qëllimin e udhëtimit të tyre dhe as kohën e udhëtimit. 

Nga ana tjetër, nëse do të kishte pasur rrjedhje në “linjën e Llapit”, 
arrestimet do të kishin ndodhur shumë me herët, para se të bëhej 
shtrirja dhe strukturimi i mëtejshëm i Ushtrisë Çlirimtare të Kosovës 
dhe, sidomos, para se të bëhej atentati ndaj rektorit Papoviq. 

Fakti se, edhe pas vrasjes të Zahirit, shumë nga shokët e tij, e 
vazhduan luftën, në po të njëjtat struktura dhe me po të njëjtët njerëz, 
dëshmon se, ndërsa ishin vrarë dy nga drejtuesit kryesorë të tyre, do të 
burgoseshin disa të tjerë, përsëri, thelbi kishte mbetur pa u dëmtuar. Ky 
thelb çoi në riorganizimin e Zonës Operative të Llapit, duke e bërë atë, 
njërën nga më të merituarat gjatë luftës. 

Duke përjashtuar nga denoncimi tri nga strukturat më të lidhura me 
luftën, drejtuesit e Shtabit, brenda e jashtë Kosovës, drejtuesit e 
strukturave të LPK-së si dhe njerëzit e “linjës së Llapit”, këtë nuk e bëj 
as nga nostalgjia, pasi kam qenë drejtues i organizatës në vitet e 
luftës, dhe as nga mungesa e materialeve. Pikërisht sasia e 
materialeve që janë në arkivin e organizatës dhe të Shtabit të 
Përgjithshëm, më ka çuar drejt mendimit ose, më saktë, drejt pohimit, 
se rrjedhjet, përgjithësisht nuk kanë ndodhur nga brenda, por ato kanë 
ardhur nga jashtë organizmit të luftës. 

Se si ka ndodhur rënia e Zahirit, Edmondit, Hakifit dhe arrestimi i Naitit, 


para disa kohësh mund të flitej vetëm me hamendje. Mendoj se 
komunikimi me pejxherë e ka dëmtuar shumë luftën dhe njerëzit 
pjesëtarë të saj, telefonatat edhe ato kanë dëmtuar. 

Pastaj, dalje në disa atentate pa maska, kanë ndikuar në 
dekonspirimin, edhe të Zahirit, edhe të shokëve të tij. Jo rrallë, punët e 
luftës, janë bërë çështje e një bisede të lirë, në të cilat, si pa të keq, 
janë përmendur emra të përveçëm, dhe në zonën e Llapit, pa dyshim, 
emri i Zahirit, ka qenë më i njohuri. Të bësh atentat, në qendër të 
qytetit, mes një lokali, në një rrugë të njohur, ku mund të jenë kalimtarë 
të rastësishëm, të ndërmarrësh disa aksione radhazi, krejt ballas, pa 
maskë, je vërtet një gueril trim, do të thosha, tepër i vendosur, mirëpo, 
gjithçka ndodh në një vend publik, ku janë të njohur e të panjohur, ku 
mund të shohin dhjetë vetë që nuk flasin, por edhe vetëm një që flet. 

Mirëpo, asnjëra prej tyre, ose të gjitha së bashku, nuk kanë çuar drejt 
dekonspirimit të madh. Të gjitha së bashku ose secila veç e veç, kanë 
qenë pjesë, që kanë dëmtuar ose jo në momente të veçanta, por nuk 
kanë qenë pjesa kryesore e dekonspirimit. Gjurmimi dhe ndjekja e 
njerëzve të luftës ka ardhur nga dy palë njerëz: e natyrshme nga 
pushtuesit dhe e panatyrshme nga ata që, politikisht dhe jo vetëm 
politikisht, nuk ishin njerëz të luftës. Mes këtyre dy palëve, të 
interesuara për ndjekjen, përgjimin, zbulimin dhe vrasjen, më të 
mundshmit për të shkuar në afërsi të ngjarjeve kanë qenë njerëzit që 
thireshin në “institucionet”, që ishin mësuar të shërbenin dhe po 
vazhdonin të shërbenin. 

Është koha të rikthehemi tek Hija. Në këtë rast “hija”ka formën dhe 
emrin e “Dhëmb-prishurit”. 

Ai ishte një figurë e komplikuar, ashtu si e kishte të komplikuar edhe 
pamjen e tij të përdalë. Do të ishte në rastet e radha kur brendësia e 
shpirtit do të ishte në proporcion të drejtë me pamjen fizike: e 
shëmtuar, dhëmb të prishur, flokë të çartur, mollëza të hequra, shikim i 
çoroditur. Ishte njëkohësisht i njohur dhe si bashkëpunëtor me djemtë 
e Linjës së Llapit, por edhe me Ramë Marajn. Fillimisht bën disa punë, 
gjen disa armë, siguron disa të holla, është ndërmjetës në një pazar, 
hyn e del në disa zyra institucionesh, krijon një fillesë rrjeti tregtar, ku 
herë pas here vendoset vetë, dhe herë të tjera njerëzit e tij. Përsëri 
takohet me djemtë e luftës, ka “brengën”se nuk po ndihmohen si duhet, 


dalngadalë fillon t’ u flasë se po rrëshqasin në rrugë të gabuar, se me 
djemtë e Lëvizjes nuk mund të bëhet punë, se “Linja e Llapifpo 
anashkalohet, se po duan të urdhërojnë disa nga jashtë Kosovës, se 
vetëm të Llapit janë më të merituarit. Gjen diku një gabim që është 
bërë, një lëshim që ka rrëshqitur dhe vrapon të përfitojë prej tyre, të 
nxitë mendimin se vetëm gjërat që kalojnë prej tij ose prej lidhjeve të tij, 
mund të jenë të besueshme. Siguron përsëri dy ose tri armë. Ndërkohë 
fillon e njeh më mirë rrjetin, fillon të dijë se kush lëviz, se çfarë po lëviz, 
merr vesh se ku po bëhen aksionet, përqas ngjarjet, analizon se si 
mund të kenë ndodhur. E njeh mirë kohën dhe vendin. Fillimisht e njeh 
Zahirin vetëm si Zahir, si një bashkëvendës. Deri këtu është në rregull, 
ka filluar të mësojë, pastaj futet në lidhje me strukturat e tij jashtë 
Kosovës. Disa i ka njohur më parë dhe disa i njeh më pas. Përfiton nga 
mbiemri i tij, i cili është i njohur në Llap, është në moshë më i vjetër se 
të tjerët, ndaj e di se të rinjtë e respektojnë edhe për këtë fakt. Ecën 
më tej nga kjo, hyn dalngadalë në disa anë të fshehta, deri sa vjen një 
kohë dhe e quan edhe veten njeri të punëve të fshehta. Në mbrëmje rri 
me Ramë Marajn dhe gjithçka kalon nëpër filtrin e tyre. Kur mendojnë 
se duhet të ketë “përforcime”, atëherë thërrasin Ramiz M. dhe të tjerë 
të klanit të tij, të cilët nuk e kanë për asgjë të bëjnë një kontrabandën e 
drogës me përfitimet që nxjerrin nga shërbimi i fshehtë serb. 


Një ditë, një ilegal, duke biseduar për “dhëmbprishurin”me llir 
Konushevcin do i thotë atij: 

- Do të flas hapur me ty. Sipas bindjes sime ky person është i ligë, 
gjithnjë sipas bindjes sime, ka të gjitha potencialet që të jetë agjent i 
UDB-së. (...) Edhe ky, në prani të shokëve të Llapit, po flet keq e ma 
keq për ty e për disa rreth nesh. 


Me një pamje fizike të frikshme, ai do të kishte dhe veprimtari të 
frikshme. Tepër i mistershëm në vitet e luftës, ai do të ishte ndër 
njerëzit më të suksesshëm të UDB-së që do të infiltrohej në rrethinat e 
strukturave të luftës, por që do të dijë njëkohësisht tri gjëra: se kush 
është Zahir Pajaziti, se në cilat aksione ka marrë pjesë ai dhe se kush 
qëndron pas pseudonimit “Ismeti”. 

Është njëri nga dy njerëzit që veprojnë jashtë Kosovës dhe që i dinë 
këto tri gjëra, por ndërsa njëri do të ishte dhe do të mbetej ndër më të 
besuarit e Zahirit, Ismet Abdullahu, tjetri do të rrëshqitej si hije pas tij 


për të gjetur pjesë të së vërtetës së luftës. Këtë do e bënte 
mjeshtërisht. Do të ishte po ashtu, njëri nga tre njerëzit më të 
suksesshëm të UDB-së që kanë keqpërdorur lidhjet familjare për të 
hyrë deri në gjëra intime të luftës. 


Nuk do të ishte vetëm. Do të ishte pjesë e strukturave të fshehta. 


Në njërën nga ditët e mesvitit 1996 ai fillon të dyshojë nëse linja e 
krijuar nga Luan Haradinaj është e saktë dhe ka vërtet lidhje me 
strukturat e UÇK-së. Dyshon, por nuk mundet ta vërtetojë. Atëherë, 
duke u afruar si një njeri që ka dëshirën e madhe të ndihmojë luftën, u 
thotë, Luanit dhe Edmondit, se ka siguruar disa armë të rënda, që janë 
në lagjen Laprakë të Tiranës, por duhet të shkojnë së bashku për t’i 
tërhequr. Tundimi për të siguruar armët është i madh. Njeriu 
“dhëmbprishur”është po ashtu i njohur me rrethe ilegalësh, ku janë 
edhe ata të lidhur. Atëherë nisen së bashku drejt Laprakës, njeriu me 
dhëmb të prishur i afron drejt banesës ku jeton prej disa kohësh Ramë 
M., eksponent i UDB-së në Shqipëri, futet në shtëpinë e këtij të fundit, 
ndërsa djemtë presin jashtë. Mund edhe të jenë fotografuar, jo më kot 
Ramë M. është i pajisur me teleobjektiv. Pastaj, pasi rri disa minuta, 
gjithnjë pas perdeve, del dhe u thotë, me një zë të zvargur, gjithë 
keqardhje, se “njeriu që ka armët i ka rritur çmimet jashtëzakonisht 
shumë dhe nuk ia vlen, por të mos mërziteni, sepse ai do të sigurojë 
armë të tjera”. Pastaj zhduket për disa ditë. Spostohet drejt Tiranës. 


Në fundin e dhjetorit të vitit 1996, kur ndodh edhe udhëtimi i fundit i 
Zahirit në Shqipëri, ai është po aty, përpiqet të afrohet gjithnjë e më 
shumë dhe të krijojë një ndarje të madhe mes strukturave të luftës; në 
të besuar dhe në të pabesuar, në institucionalistë dhe në 
joinstitucionalistë. Hija e tij bie mbi ngjarjet, e gjithë kjo duhet të 
zbardhet nga ata që e dinë se kush ishte “dhëmbprishuri”, që, në një 
mënyrë ose në një tjetër, të mos bartin pjesë të gjynaheve dhe fajeve 
të tij. 


Nuk do të ishte i vetmi, por do të ishte më i informuari, më i afërmi, më i 
lidhuri, ndaj edhe “Hija”e tij do të ishte më e rrezikshmja, do të ishte filli 
i parë pas së cilës do të mbështilleshin fije të tjera. 

E gjithë ajo që kishin bërë strukturat e fshehta të shqipfolësve do të 
çonte drejt 31 Janarit. 


Deri tani, vetëm Komisioni i ngritur me 10 maj 1998, ka bërë, për 
kushtet e kohës një analizë të këtyre ngjarjeve. Për të shkuar më tej në 
një analizë të tillë, për të thelluar atë, asaj kohe i mungonin shumë 
informacione. Duheshin pasur të gjitha, pra duhej pasur se cila kishte 
qenë dita e parafundit e Zahirit, çfarë kishte bërë dhe më kishte takuar 
dy ose tri ditë më parë, me cilët njerëz, çfarë kishte besuar dhe cili 
kishte qenë qëllimi i tij për ditët e ardhshme, kujt i besonte ai më shumë 
e kujt nuk i besonte edhe aq, përse kishte ndërruar drejtimi i rrugëtimit 
të tij dhe përse prita, që do të vriste në orën 16 e 22 minuta, ishte 
ngritur që një orë e gjysmë më parë... 

Pra, asaj kohe, duheshin, ato të dhëna, që pak a shumë i kemi sot, dhe 
që të gjitha, ndihmojnë të qartësohet enigma e vrasjes dhe e gjithë asaj 
që ndodhi atë të premte të fundit të janarit të vitit 1997. Mirëpo, që kjo 
nuk kishte filluar më parë, tashmë është e qartë për të gjithë. 

Le të ndërtojmë së bashku ditët e fundit të tre dëshmorëve... 


VRASJA 


Janari i vitit 1997 ishte një muaj i rëndë, ndoshta më i rëndi në të gjithë 
janarët që kishin shkuar. Mbi peizazhin e ngrirë vareshin hejet e akullt 
të një dimri që sapo kishte filluar, dhe të cilit, nuk i dihej në se do të 
kishte pas pranverë të shkrirjes së akujve. Erërat fyenin si të marra dhe 
rrugët e qeta, të pushtuara të Prishtinës, megjithëse nën një diell të 
ngrirë, dukeshin edhe më të boshta. 


Megjithatë, të gjitha këto do të ishin veç të zakonshme, sikur në mesin 
e muajit janar, në një ditë krejt ndryshe, të mos ishte bërë atentati ndaj 
rektorit të dhunshëm të Universitetit të Prishtinës, Papoviq. Do të ishte 
aksioni i parë i njësiteve guerile të Prishtinës, i ideuar nga shtabi 
qendror - operativ i UÇK-së, i cili, do të dëshmonte, krahas të tjerave, 
edhe veçantinë e organizimit, me shpërthimin në distancë. 


Për disa ditë me radhë ishte ndjekur rruga e zakonshme e rektorit të 
dhunshëm, rrugëtimi i tij nga shtëpia drejt vendpunimit, ndalesat që 
bënte, mundësia e qëndrimit në një vend ose në një tjetër, parkimi që 
bënte zakonisht, vendqëndrimi i tij në makinë, pas, majtas apo 


djathtas, ishin shikuar mundësitë se nga mund të devijonte rrugëtimin, 
oraret e lëvizjes, të kthimit dhe pasdite, etj. Për të gjitha këto ishin 
organizuar një grup i posaçëm i njerëzve të besuar, mes të cilëve do të 
spikaste roli i Hakif Zejnullahut, llir Konushevcit, Edmond Hoxhës dhe 
pjesëtarëve të tij të “linjës së Llapit”. Pikërisht në ditët kur po 
organizohej aksioni kundër rektorit të dhunshëm serb, Edmond Hoxha 
ka një bisedë telefonike me Safete Hadergjonaj. 

“Në bisedë e sipër, - rrëfen ajo, - më kot u përpoqa ta dijë përse ishte 
merakosë, nuk më tha asnjë fjalë lidhur me këtë. Pastaj e pyeta: Është 
kohë pushimesh, pse nuk vjen në shtëpi, por rri kot atje, në Prishtinë? 
Ta dish se nuk po rri kot, shpejt do ta marrësh vesh, - m’u përgjigj me 
një zë që ende më tingëllon në vesh. Kjo ishte biseda ime e fundit me 
Edin”. 

Ashtu siç ishte menduar se mund të ndodhte, menjëherë pas aksionit, 
filluan arrestimet masive, më masivet e viteve të fundit dhe 
njëkohësisht më të organizuarat. Pas dështimit të shërbimit të fshehtë 
të sigurimit serb, për arrestimin e Grupit të Drenicës, atyre nuk mund 
t’u lejohej një dështim tjetër dhe prandaj, gjithçka, si duket, është 
përgatitur me rreptësinë më të madhe dhe duke paraparë goditjet më 
të ashpra. Në fare pak ditë u bënë 107 arrestime, mes të cilave do të 
ishte edhe ajo e studentit të inxhinierisë Besnik Restelica, pjesëtar i 
grupit të Llapit dhe i lidhur me Zahir Pajazitin.Arrestimet do të 
vazhdonin edhe në shkurt. 

Gjithçka u bë dyfish e dhunshme. Trokitje të pasmesnatshme, të 
akullta, të egra, gjuhë e huaj nëpër tokën e lashtë shqiptare, krisma të 
vetmuara, arrestime në mesin e rrugës, kidnapime, njerëz që nuk dihej 
se ku kishin përfunduar, mbi të gjitha pikëpyetje rreth një njeriu të 
njohur, Nait Hasani. Që natëditën e parë të arrestimeve kishin filluar 
torturimet e jashtëzakonshme, gjithçka bëhej me shpejtësi për të pasur 
një goditje të jashtëzakonshme, për t’i dhënë fund një ëndrre dhe një 
shprese, që kishte emrin UÇK. 

Këto ditë të valës goditëse Zahir Pajazitin, Edmond Hoxhën dhe Hakif 
Zejnullahun i gjejnë në Kosovë. Zahiri dhe Edmondi në Prishtinë, 
ndërsa Hakifi lëviz nga Prishtina në shtëpinë e tij. Zahiri ishte tashmë 
plotësisht ilegal, dy të tjerët ende në fazën mes legalitetit dhe kalimit në 
ilegalitet. 


Arrestimet u bënë të njohura me 26 janar 1997, ndërsa kishin filluar që 
me 22 janar. Katër ditë kishte zgjatur heshtja mes arrestimeve të para 
dhe publikimit të tyre. 

Shumë nga emrat që qarkullonin si të arrestuar, në një mënyrë ose në 
një tjetër, ishin të lidhur me strukturat e luftës. Nga më shumë se 100 
arrestime, dhe më shumë se kaq të përndjekur, në gjyqin policor të 
pushtuesit do të dilnin më pas 21 prej tyre, por, pothuajse të gjithë, me 
dy ose tri përjashtime, kishin pasur dijeni ose kishin mbështetur lëvizjen 
çlirimtare. Kjo kishte nën rrjedhën e saj se, ndryshe nga herë të tjera, 
kësaj radhe goditja kishte qenë më e studiuar dhe më e qartë. 

Në mesditën e datës 27 janar Zahiri mendon të organizojë në javën e 
parë të shkurtit disa aksione radhazi, për të tërhequr vëmendjen e 
pushtuesit dhe për t’i dhënë zemër njerëzve, që mund të mendonin se 
pas kësaj goditje, tashmë gjithçka mund të ishte e humbur. Fillimisht ai 
mendon për ditën e diel të 2 shkurtit 1997, por meqenëse koha ishte 
fare e shkurtër dhe nuk dihej ende se deri ku ishte shtrirë vala e 
arrestimeve dhe se deri ku mund të shkonte më tej, në mbrëmjen e 
datës 29 janar ai mendon që të bëheshin me 4 shkurt. Për këtë atij i 
duhej të bisedonte me shokët e tij në Shtabin Qendror Operativ, 
sidomos me Rexhep Selimin dhe Nait Hasanin, por lidhjet ishin 
ndërprerë, pasi Naiti tashmë ishte kidnapuar, ndërsa ai nuk kishte 
asnjë adresë të saktë të Rexhës. Ajo që kishte funksionuar deri me 28 
janar, pra koordinimi i veprimeve dhe lidhjeve përmes Naitit, tashmë 
nuk ishte më. Por, edhe nëse do të ishte ndryshe, ai nuk e dinte faktin 
se pas arrestimit të Naitit, thuajse të gjithë anëtarët e Shtabit të 
Përgjithshëm, nuk ishin më në Prishtinë. Për më tepër ai nuk do të 
kishte as adresat e tyre. 

Tre njerëz, në kohëra të ndryshme, kanë dëshmuar për aksionet që do 
të ndërmerreshin, Avni Ajeti, Astrit Jakupi dhe Qerim Kelmendi. 

“Të martën, me 4 shkurt, kishim planifikuar një aksion në Besianë...” - 
kujton njeriu i pandarë me Zahirin, Avni Ajeti. 

“Kur u takuam me Zahirin me 29 janar, në mbrëmje, bashkë me 
Edmondin, ai na dha detyrën për të bërë aksionin me 4 shkurt”- 
dëshmon Astrit Jakupi. 


Ndërsa Qerim Kelmendi dhe Adrian Krasniqi ishin menduar të bënin 
pjesë në aksionin që do të organizohej në Besianë. 

Por le të vijmë në tre ditët e fundit të tyre, megjithëse, për cilindo është 
e qartë, se ajo që ndodhi me 31 janar, nuk ka filluar në tri ditët e fundit 
të jetës së tyre. 

Me 29 janar 1997, si kujtojnë edhe Astrit Jakupi e llir Kastrati, ka 
ndodhur takimi mes Edit dhe Zahirit. Kjo ka qenë, si duket, dita kur 
është vendosur për të bërë së bashku aksionet e menduara nga Zahiri 
dhe që do të përfshinte edhe Edin. Mes tyre është biseduar për tri 
gjëra: e para dhe më e rëndësishmja, pjesëmarrja në aksion; e dyta, 
kishte mundësi që edhe Edi të ishte dekonspiruar, pasi në paraditen e 
29 janarit llir Konushevci ishte thirrur ne polici dhe ishte pyetur rreth 
makinës që kishte shpërthyer në aksionin kundër rektorit serb Papoviq. 
Dyshohej se makina “autobombë”kishte qenë e llirit dhe ai kishte 
lajmëruar, disa ditë para ngjarjes, se ia kishin “vjedhur”makinën. Tema 
e tretë kishte lidhje me rrugëtimin e ardhshëm për sigurimin e mjeteve 
që Edmondi kishte sjellë nga kufiri me Shqipërinë në ditën e parë ose 
të dytë të janarit 1997 dhe të një arme tjetër automatike, që ishin në 
Vushtrri. 

Mendimi i Zahirit ka qenë që, aksionet të cilat do të organizoheshin me 
4 shkurt, të kishin shtrirje më të gjerë dhe të vendoseshin lidhjet direkte 
me Adem Jasharin. Heshtja që kishte rënë me 29 janar paradite e 
bënte të domosdoshme krijimin e lidhjeve direkte, që deri atëherë, 
nganjëherë edhe për arsye absurde, të mos ndodhura. Edmondi 
ndoshta do të kalonte, më pas, në pjesën e lirë të Drenicës, ku ishte 
Adem Jashari. Një mundësi e tillë ka qenë edhe më e madhe, ashtu si 
është krejt e mundshme, që asaj nate, ose të nesërmen në mëngjes, 
ata do të rrugëtonin më tej për në Drenicë, për të bashkërenduar me 
Adem Jasharin, aksionet e 4 shkurtit 1997. 

Gazeta “Nedeljni Telegraf”,në numrin e saj të 37, datë 5 shkurt 1997, 
pra vetëm katër ditë pas ngjarjes, mbështetur në të dhënat e shërbimit 
informativ të Ministrisë së Brendshme të Serbisë, për herë të parë do të 
ngrinte dyshimin: 

"... Kytresh terrorist, natën midis 31 janarit dhe 1 shkurtit, kishte 


provuar që të hidhej në Drenicë, përkatësisht në territorin e komunës 
Skenderajt, ku fshihet një numër i madh i bashkëmendimtarëve të tyre. 
Për këtë hap ata kishin vendosur si duket për faktin se pas arrestimeve 
të para nga 26 janari, kishin dyshuar se policia u kishte rënë edhe atyre 
në gjurmë...”. 

Duke marrë parasysh se, edhe më parë Zahiri kishte pasur mendimin 
për të dërguar Edmondin të stërvitej në Drenicë (deklaratë e Rrustem 
Mustafës - “Remit”), por edhe faktin tjetër, më të rëndësishëm në këtë 
rast, se gjithë atyre ditëve, telefoni i Zahirit është përgjuar, mundësia 
më e madhe është në qëndrimin e tyre të përkohshëm në Drenicë, 
sidomos pas 4 shkurtit. Të dhënat e servirura nga shërbimi i sigurimit 
serb, për gazetën e mësipërme, si edhe në raste të tjera, kanë qenë të 
shpejta, ngritur mbi të dhënat e grumbulluara prej tyre, të cilat nuk i a 
kanë besuar të gjitha mediave të tjera në gjuhën serbe. 

Në takimin e 29 janarit, mes Zahirit dhe llir Konushevcit dhe shokëve të 
tjerë, ai i kishte paralajmëruar se do të ndodheshin para aksioneve të 
reja. Shprehimisht ai i kishte thënë llirit: 


“Këto ditë do të shkojmë bashkë në një aksion të veçantë. Atë duhet ta 
kryejmë unë, ti, Shaipi dhe një shok tjetër. Nëse nuk kemi veturë tjetër, 
vjen me ne edhe Hakifi”. 


Emrin e Edmondit nuk e ka përmendur, kjo do të ishte e pazakontë për 
Zahirin, pasi ai gjithnjë kishte vepruar me shokët e njësiteve të tij, të 
cilët përgjithësisht e njihnin njeri tjetrin. Meqenëse Edmondi nuk ishte i 
njohur me të gjithë, ai është mjaftuar vetëm me thënien “edhe një shok 
tjetër”. Pas të dhënave të fundit, është po ashtu e mundshme, që 
“shoku tjetër’Xë ishte Adrian Krasniqi, i menduar për aksionin që do të 
realizohej në Besianë, dhe që me përjashtim të llirit, deri në atë kohë 
nuk njihej me pjesën tjetër të Linjës së Llapit. 

Edhe më parë është pyetur se “përse Zahiri e ka quajtur aksionin që 
përgatitej të ndërmerrte si një detyrë të veçantë”, kur për më shumë ai 
kishte përgatitur dhe realizuar shumë aksione të tilla. E veçanta e 
udhëtimit dhe e aksionit të organizuar do të ishte në lidhjen e 
drejtpërdrejtë të Zahirit me Adem Jasharin, lidhje të cilat, më parë ishin 
realizuar përmes Naitit ose Rexhep Selimit. Ky do të ishte takimi i tyre i 
parë, megjithëse ata vazhdimisht e kishin mbështetur dhe ndihmuar 


njeri tjetrin. 

Hakif Zejnullahu në paraditen e 29 janarit kishte qenë po ashtu në 
Prishtinë dhe kishte marrë pjesë në takimin e organizuar mes llirit dhe 
Zahirit. Siç duket ai kishte pasur dijeni më parë për aksionet që do të 
organizoheshin, ndoshta edhe nga fakti se ishte zevendesi i Zahirit. 
Meraku i tij, i asaj dite, ka qenë në moszbulimin nga policia serbe e 
njerëzve që kishin marrë pjesë në aksionin kundër rektorit serb 
Papoviq, por edhe në kujdesin për shokët e tjerë. 

Me 30 janar, në buzëmbrëmje Zahiri dhe Edmondi janë takuar edhe një 
herë dhe kanë vendosur për udhëtimin e së nesërmes. Në takim ka 
qenë edhe Avni Ajeti. Është rënë dakord që udhëtimi do të bëhej vetëm 
me Hakifin, pasi rrugëtimi nuk ishte më i sigurt. Edmondi do të linte më 
pas fjalën tek e motra se, të nesërmen, me 31 janar, do të shkonte në 
Vushtrri. Do të bënte humor me të se “a po vjen edhe ti me mua”, sikur 
të ishte një udhëtim i zakonshëm. 

Takimi i tyre është lënë për në mesditë, por, më pas është shtyrë për 
në fillimin e pasdites, pasi Zahirit, në mëngjesin e 31 janarit, i kishte 
telefonuar Bislim Zogaj, për të lënë takimin e njohur mes tyre, për në 
orën 16.00, në stacionin e autobusëve në Prishtinë. Takimi ka 
kushtëzuar edhe udhëtimin e vonët. 


Me 31 janar, në mëngjes, kur po përgatitej të dilte nga banesa e tij, 
Zahiri vëren se blloku është i rrethuar me policë serbë. Kthehet pas, në 
banesën e tij, në Tophane. Siç duket, rrethimi ka qenë i përgatitur për 
të, por adresa e dhënë kishte qenë e gabuar. Në banesën ku u bë 
kontrolli, gjithçka kishte përfunduar shpejt, çka nuk ishte e zakonshme 
për kontrollet serbe të 31 janarit 1997. Mjafton të kujtojmë se, po asaj 
dite, në mëngjes herët, është arrestuar Besnik Restelica, i cili më pas u 
mbyt në torturat e burgjeve serbe. Kërkimi i Zahirit atë mëngjes, në një 
adresë të gabuar, jep një dëshmi tjetër, se zbulimi i tij nuk është bërë 
nga shokët e “Linjës së Llapit”, të cilët e dinin mirë adresën e tij, por 
nga të tjerë, që, ose kishin hyrë, relativisht vonë në strukturat, ose 
lidhjet e tyre prej larg, si ishte rasti i “dhëmbprishurifshkonin deri tek 
saktësimi i bllokut ku banonte Zahiri, por jo edhe të banesës. 


Rreth orës 12.00, Zahiri telefon tek Avni Ajeti. I thotë shkurt, duke 
përdorur kodin e zakonshëm ilegal se “Sot po nxen dielli në Prishtinë”, 



Avni i përgjigjet: “Mos po të djeg ty?”. “Jo, - ia kthen Zahiri, - unë sot 
nisem për tek Plisat”. Kështu e quanin Vushtrrinë. Kjo do të ishte 
telefonata e fundit mes tyre. Emërtimin e Vushtrrisë “Tek Plisat”e dinin 
vetëm shokët e Linjës së Llapit. Edhe nëse kjo bisedë është përgjuar, 
ka qenë e vështirë për shërbimin e fshehtë serb të zbulonte se pas 
fjalës “Plisat”është Vushtrria, kur, po të njëjtët, përmes bisedave, ende 
nuk e kishin zbuluar banesën e Zahirit në Prishtinë. Nëse emërtimin 
“Plisafpër Vushtrri, e ka ditur “dhëmbprishuri”, përmes lidhjeve të 
shpejta, edhe ky informacion është zbardhur prej tij. Kjo është 
plotësisht e mundshme, pasi vetë prita ka filluar të ngrihet me shpejtësi 
pas orës 14 e 30 minuta. Për maskimin e pritës është sajuar bllokimi i 
rrugës magjistrale për kontrolle rutinë. Do të ishte hera e parë, që në 
“kontrolle rutinë”, mes mjeteve ndaluese, do të vendoseshin edhe 
makineri lufte. 


Në paraditen e 31 janarit, kur ishte vendosur tashmë udhëtimi i Zahirit, 
Hakifit dhe Edmondit, ndodh edhe takimi i tij i fundit me shokët. Kjo 
ndodhi në një çajtore, afër derës së tregut të qytetit. Ishin Zahir Pajaziti, 
llir Konushevci, Shaip Haziri dhe Beqir Beqiri. Pak më vonë shkon 
edhe Isak Shabani, ndërkohë Zahiri i kishte telefonuar Hakif 
Zejnullahut në Gurash, duke i lënë porosinë që rreth orës 12.00 të ishte 
në Prishtinë. Takimi do të bëhej në vendin e caktuar. Vendi ishte 
caktuar në paraditen e 30 janarit, por është krejt e mundshme që 
Hakifi, deri në atë telefonatë, të mos e kishte ditur rrugëtimin që do të 
kishin përpara. Pasi ai nuk kishte qenë në takimin mes Edmondit dhe 
Zahirit, me 29 janar dhe as në bisedën e tyre të 30 janarit. 


Në familjen e tij, atë mëngjes, Hakifi u kishte thënë se po shkonte në 
Prishtinë për të blerë disa pjesë rezervë për kamionin e tij. “Bile, kur 
është nisur, na ka lënë porosinë që unë dhe vëllai ynë më i ri, të 
shkojmë sonte në Prishtinë, te motra, për të bërë iftar, ngase atje do të 
takoheshim së bashku”. (Kujton Bajram Zejnullahu - vëllai i Hakifit.) 


Ndërsa Zahiri, i cili ishte ilegal, që nga fillimi i majit të vitit 1996, në 
shtëpinë e tij, për herë të fundit, kishte qenë, me 26 janar, ditën e diel. 


Me 31 janar, për herë të parë, dhe jo sipas normalitetit të tij, Zahiri filloi 
të flasë në një grup më të gjerë se zakonisht dhe është dita kur i 
informon shokët se “një shok iyni me rëndësi është arrestuar”. Në të 
njëjtën ditë, sipas kujtimeve të Isak Shabanit, pas daljes së tij nga 


burgu, ai porosit llir Konushevcin se “përdisa ditë duhet të largohesh 
nga Prishtina”. 

Iliri dhe Shaip Haziri ndodheshin në takimin e sipërm, edhe nga se 
Zahiri me 29 janar u kishte thënë se do të shkonin së bashku në një 
detyrë të veçantë. 

Qartësisht është e ditur tashmë se udhëtimi i Zahirit, Edmondit dhe 
Hakifit nuk ka qenë diçka e rastësishme. Gjithçka ka qenë e përgatitur 
që më parë, ndoshta edhe më herët se 29 janari i vitit 1997, por 
sidoqoftë, në dy ditët e fundit, është vendosur për shumëçka. Do të 
vendoste edhe për udhëtimin e tyre të përbashkët. Do të ishte një 
rrugëtim i përbashkët, i cili do të merrte pas vetes edhe pyetjen: Nga 
cila orë e ditës së premte, 31 janar 1997, ka filluar ndjekja e Zahir 
Pajazitit dhe e shokëve të tij? Sepse, asaj dite gjithçka e ka një fillim, i 
cili çoi drejt orës 16 e 22 minuta, kur toka përskuqet. 

Në mëngjesin e asaj dite, ndoshta si edhe shumë ditë të tjera, Zahir 
Pajaziti është kërkuar, por nuk është gjetur. Policia sekrete serbe ka 
pasur të dhënat rreth tij dhe aktivitetit të lëvizjes çlirimtare, deri në atë 
pikë, sa ka pasur njohuri denoncuesi i mundshëm, i cili, nuk ka qenë i 
linjës së ngushtë rreth Zahirit. Duke u nisur nga të dhënat e sakta, por 
jo të plota, policia serbe ka kërkuar vendqëndrimin e tij, ka synuar të 
krijojë përmes gjurmimit të tij tablonë e plotë të njerëzve që 
mbështetnin atë dhe ishin, si të thuash, mundësia e tij për 
shumëfishimin e vetvetes, dhe përmes kësaj linje, ka menduar se do të 
bënte të mundur goditjen e përnjëhershme të të gjithë “Linjës së Llapit”. 
Nga përgjimi i bisedave telefonike ata kanë mësuar fare pak, kanë 
mësuar për lëvizjet vetjake dhe takimet e tij të mundshme, por jo për 
rrjetin ose për shkallën e shtrirjes së aktivitetit të tij. Në asnjë rast nuk 
ka qenë e mundur që përmes bisedave telefonike të Zahirit të jetë 
kaluar në zbulime më të gjëra. 

Mundësia më e madhe e fillesës së gjurmimit dhe të ndjekjes së Zahirit 
ka qenë pak pas mesditës së 31 janarit 1997, pasi ai ishte ndarë nga 
shokët e tij. Në këtë kohë është ditur edhe fillesa e udhëtimit të tij dhe 
ndoshta edhe caku i përfundimit të saj, në dy etapa, tërheqja e armëve 
nga pika e takimit që e dinte Edmondi, dhe kalimi në zonën e lirë të 
Drenicës. Ndoshta edhe për këtë fakt, prita është zënë në një vend të 
boshtë, e përgatitur me kujdes dhe e saktësuar, të paktën dy orë para 


ngjarjes. Fakti që, pas orës 15.00, banorët e fshatit afër vendngjarjes, 
kanë pasur, ndoshta secili, nga një njeri të armatosur tek pragu i 
shtëpisë dhe nuk është lejuar lëvizja e tyre, dëshmon se, njohuria e 
shërbimit të fshehtë serb, ka qenë të paktën dy orë më përpara. Që 
nga ora 15.00 dhe deri disa orë pas përfundimit të luftimeve, banorët e 
asaj zone kanë qenë në një gjendje moslëvizshmërie të detyrueshme. 
Vetëm në mëngjesin e së shtunës, kur ata kanë filluar lëvizjen drejt 
vendngjarjes, kanë arritur të shohin gjurmët e gjakut, që ende kishin 
mbetur mbi asfalt, mbi fillesat e borës anë rrugës dhe në dheun e 
fushës. Përmenda jo rastësisht tri vendpamje të gjakimit, sepse të tre 
kanë rënë në kahe të ndryshme. 

Por le të kthehemi edhe një herë tek ora 15.30, e ditës së 31 janarit. 
Është momenti kur së bashku me to fillon udhëtimin edhe Edmond 
Hoxha. Ky është momenti kur ai ka dalë në rrugë, për të mos u kthyer 
më si njeri i zakonshëm. Takimi ishte lënë që më parë, në afërsi të 
banesës së tij dhe në makinë ishin vetëm Zahiri dhe Hakifi. Në këtë 
kohë ata kanë pasur pas vetes, të quajturën “ndjekje japoneze”, pra, 
vënien nën përgjim dhe ndjekje nga shërbimi i fshehtë i sigurimit serb. 
Ata janë afruar me makinë drejt Stacionit të autobusëve dhe Zahiri, 
krejt i vetëm, ka bërë më tej në takimin e parashikuar me Bislim 
Zogajn. Ka qenë rreth 15 minuta para orarit të caktuar, si gjithnjë për të 
bërë vëzhgimin e duhur. Siç duket, nuk ka vërejtur asgjë të veçantë. 
Pas ndarjes me Bislimin, kanë filluar udhëtimin. Ora ishte 16.05. 

Asnjeri prej tyre nuk ka mundur ta dinte se ky do të ishte udhëtimi i tyre 
i fundit. 

Për të qenë të saktë, ata e kishin menduar se do të mund të vinte një 
ditë ose një çast i fundmë, por gjithsesi kishte qenë diçka e largët, 
diçka që nuk duhet menduar dhe nuk kishte përse të mendohej. Për to, 
vdekja, sa kishte qenë e afërt, diçka e zakonshme, aq kishte qenë 
edhe e largët, e pazakontë, që mund të priste, deri sa ata të shkonin 
deri në fund të qëllimit të tyre. Jo rastësisht, Edmondi do u thoshte 
motrave të tij se “pa e bërë veten të humbur, nuk mund të vijë ditë lirie 
për Kosovën”. Pra, gjithnjë kishin menduar se kishin para tyre një rrugë 
të gjatë dhe se vdekja mund të priste. Tani, ajo pjesë e jetës që shtrihej 
para tyre ishte tepër e shkurtër, mjerisht shumë e shkurtër, e ndonëse 
ishte e tillë, ajo kishte para vetes një gjë tejet të veçantë dhe kjo do të 
lidhej me të ardhmen. Do të ishte njëra nga rastet e rrallë, ku vdekja do 


të koritej. 


Megjithatë, nuk e kishin menduar se, në ditën e fundit të muajit janar të 
vitit 1997, në pragun e thyerjes së pikut të dimrit dhe njëkohësisht në 
pragun e thyerjes së ditënatës, do të kishte pasur një muzg të dyfishtë: 
të natës që po binte mbi të gjitha konturet e qytetit kodrinor, fushat dhe 
rrafshinat përreth e deri atje tej, ku kufiri i ultësirës bashkohej me 
fillimin e vargmaleve dhe të jetës së tyre që sapo kishte nisur. Më “i 
vjetri”prej tyre, Hakif Zejnullahu, ende nuk i kishte bërë të 35 vitet, pasi 
kishte lindur me 22 qershor të vitit 1962, dhe ishte i vetmi nga tre 
udhëtarët që ishte i martuar; Zahiri ishte po ashtu ende pa i bërë 35 
vitet e jetës së tij, ndërsa më i riu, ai që po rrinte në sediljet e pasme të 
veturës, Edmond Hoxha, sapo kishte bërë 21 vite, pasi kishte lindur me 
10 tetor 1975. 

Policia e fshehtë serbe e dinte mirëfilli, për dy nga luftëtarët, se cilët po 
ndiqte. Ndoshta ajo ka qenë në dijeni se lëvizja e tyre do të ishte edhe 
më e madhe, ndoshta me dy makina, pasi edhe prita e përgatitur për 
to, kishte qenë më shumë se e zakonshme. 

Por le të kthehemi tek dita e nisjes së tyre të fundit. 

Prishtinë, 31 janar 1997. Një gri i errët, çuditërisht pas një dite te 
veçantë me diell, po ulej mbi gjithçka që kishte rrethuar këtë pejsazh, 
gjithsesi të thyer. Kishte disa ditë që grija e errët e fundjanarit kishte 
rënë mbi çatitë e ndërtesave, si një muzg i gjithëditshëm. Erërat frynin 
dhe nuk kishin të ndalur, rrugët kryesore kishin mbetur bosh. Përballë 
“Grandifdhe deri në vendin ku ishte kryer atentati i dy javëve më parë, 
kishte një boshllëk të çuditshëm. Vetëm herë pas here, së bashku me 
klithjen dhe krrakatjen e korbave, ngrihej edhe zëri i çartur i nacional- 
fashistëve serbë “na vranë, bre, na vranë”. Ishte e çuditshme, mijëra e 
mijëra shqiptarë të vrarë, në pesë dekadat e fundit, nuk kishin asnjë lloj 
ndjesie tek serbët. Përgjunjur mbi veten, krejtësisht të deliruar, si në një 
makth të vazhdueshëm, ata kishin pritur rikthimin e kohës së 
rankoviçizmit, dhe, kur kjo kishte ardhur, ishin ndjerë të qetë, të sigurt 
dhe të bindur se, dalëngadalë, shqiptarët, mes dy rrugëve, vdekjes ose 
dëbimit, do të shtyheshin drejt Bjeshkëve të Nemuna. 

Shërbimi Informativ serb, lidhur me atentatin ndaj rektorit Radivoje 
Papoviq do të nënvizonte: 


“...Megjithatë, këtë dyshohet se e ka kryer sektori më i fortë i UÇK-së, e 
ai është ai i Prishtinës, i cili si për mbrojtje shërbehet me rrjetin e fortë 
të bazave, poredhe me vendbanimet e dendura të disa pjesëve të 
Prishtinës, të cilat janë më parë labirinthe dhe fortesa, në të cilat 
ndoshta mund të hyhet, porassesi edhe të dilet... Këto lagje janë të 
paarritshme, posaçërisht për organet e ndjekjes”. 

(“Nedeljni Telegraf “19 shkurt 1997). 

Tre djemtë që po ndiqeshin kishin pasur një motiv thelbësor në jetën e 
tyre: mos-zbrazjen e Kosovës, mos-humbjen e shpirtit të saj, mos- 
tretjen e jetës dhe mos-dëbimin. Të gjitha këto, së bashku, mund të 
përmblidheshin vetëm tek një fjalëzim i shkurtër, pavarësia e 
Kosovës. Ata që i ndiqnin kishin të kundërtën, vrasjen, dëbimin, 
lëçitjen. Në mes tyre qëndronin vetëm dhjetëra metra ndjekje dhe po 
ashtu disa metra parandjekje. Djemtë që shkonin drejt asaj që kishin 
dëshiruar, ndjekësit që donin të kryenin vrasjen rituale të shqiptarëve. 

E gjithë tragjedia që kishte ndodhur në shekuj e që do të ndodhte edhe 
më pas, duke pasur një fund në qershorin e vitit 1999, ishte e 
përmbledhur në këtë ndjekje: vrasësit që donin të bënin vrasjen e tyre, 
djemtë që donin të bënin Kosovën. Të gjitha të tjerat i kanë shërbyer 
këtij qëllimi. 

Askush nuk e di me siguri se kur e vunë re për herë të parë se po 
ndiqeshin. Zahir Pajaziti nuk e dinte, po ashtu, se njeriu me të cilin 
ishte takuar ne orën 15.00, tani ishte i arrestuar e më pas do të 
dërgohej në burgun ferr të Dubravës, për t’i mbijetuar vdekjes. Nuk e 
dinte se ndjekja kishte filluar që më parë dhe se ajo që kishte filluar të 
vërente, ishte tashme në të gjitha përmasat e saj. Rruga para tyre ishte 
e zënë, shtigjet ishin të mbyllura, në të gjitha anët kishte filluar të 
shtrihej prita e zezë. Asgjë nga këto nuk kishin mundur se si t’i dinin. 
Rastësisht, njeriu tjetër që kishte pasur të udhëtonte me to, në kohën 
kur po hipte në makinë dhe po hapte derën e pasme të saj, kishte 
marrë urdhër të qëndronte në Prishtinë. 

Ilir Konushevci - “Mërgimi”, që e kishte menduar rrugëtimin me Zahirin 
dhe Hakifin e një shok tjetër, për të cilin nuk kishte menduar se 
ndoshta mund të ishte Edmond Hoxha, nuk kishte pyetur më shumë. Ai 
ishte përgjithësisht njeri i heshtur, mbylli derën e makinës, i uroi rrugë 
të mbarë dhe qëndroi me shokët që prisnin, pa e ditur se nuk do të 


shiheshin më. Ndryshimi i rrugëtimit do e hiqte nga prita e asaj dite llir 
Konushevcin, por e gjithë kjo do të thoshte për të, vetëm 15 muaj e 
disa ditë më shumë jetë, pasi, pesëmbëdhjetë muaj e dhjetë ditë më 
pas, më 10 maj të vitit 1998, pikërisht në atë ditë kur po merrej Vendimi 
për ngritjen e Komisionit të Jashtëzakonshëm për ngjarjet e 31 janarit e 
të tjera, ai do të binte në një tjetër pritë, kësaj radhe në një tjetër vend, 
disi larg Prishtinës, por që kishte qenë vendi i ëndrrave të tij, në 
Shqipëri. Edhe ai ishte atëherë drejtuesi kryesor i zonës operative të 
Llapit. 

Fillimisht, Zahir Pajaziti kishte vërejtur se që nga dalja e Prishtinës, pas 
tij ishin vazhdimisht dy makina dhe i dukej se, kur kishte kthyer kokën 
pas, kishte vërejtur se njëri prej atyre që rrinte para, kishte mbështetur 
mes gjunjëve një armë. Kjo nuk kishte qenë e zakonshme. Kishin 
provuar t’u shmangeshin, por, çuditërisht, edhe makina që ishte para 
tyre, as nuk kërkonte rrugë dhe as nuk e shtonte shpejtësinë. Ai ishte 
bërë më i vëmendshëm. Nuk do të ishte e rastësishme që makina e 
tyre ishte mbyllur mes tri makinave të tjera dhe se po lëviznin 
njëtrajtshëm drejt një ndalese policore e cila kishte filluar të dukej. 
Mendoi se do të kishte qenë më e arsyeshme, nëse, rrëmbimthi, ashtu 
duke u shmangur, të kalonin makinën që kishin para tyre dhe të mund 
të ecnin më tej. Ajo nuk bënte rrugë dhe ai përsëri dalloi tyta armësh. 
Katër njerëz të rinj, të shpërfytyruar, qëndronin para tyre dhe atij se pse 
iu duk se mund të ishin nga forcat speciale të policisë. Nuk do të kishte 
qenë i gabuar. 

Ishte pra 31 janar 1997. Kishte kaluar ora 16 e 15 minuta dhe ata e 
kishin vënë re se po ndiqeshin. Pak minuta më pas do të vinin re se, 
edhe rrugët para tyre, ishin të bllokuara. Ishte krijuar një rrethatore, nga 
e cila ishte tejet e vështirë të dilje. Njëra nga makinat e policisë kishte 
bllokuar të gjithë rrugën përpara, ndërsa nga makinat e tjera,në vend të 
kokave të njerëzve, dukeshin vetëm grykat e zeza të armëve. Ajo që 
nuk kishin arritur të vërenin ishte se disa agjentë ishin fshehur në dy 
krahët e rrugëve dhe më pas, pikërisht nga këndej do të vinin disa nga 
plumbat goditës. Fillimi i natës së herët e bënte edhe më ireale 
gjithçka, hijet e zeza kishin filluar të rriteshin, një fillesë fushe që 
shtrihej para tyre, ishte po ashtu e mbuluar nga vëzhgimi i pushkës dhe 
ata kishin para tyre dy rrugë: 

Njëra prej tyre: të ndaleshin. Të qëndronin disa minuta në pritje, deri sa 


të vinte dikush nga ushtarakët përballë, të dilnin ngadalë prej makinës 
së tyre të vjetër, natyrisht me duart lart, ndërkohë do të kishin dorëzuar 
armët dhe do të prisnin të heshtur. Hapat e ushtarakëve, që do të 
afroheshin, do të tingëllonin të çuditshëm, si prangat e hekurta kur 
ecnin,sepse ata ishin njerëz-pranga, Gjithçka që kishin bërë deri 
atëherë do të ndjenin se si do të shkërmoqej dhe ditët që do të vinin, 
do të ishin gjysmë të pakuptimta, si netët e errëta të fundit të janarit. 

Kjo ishte njëra rrugë dhe ashtu si nuk do të kishte ndodhur për herë të 
parë, ashtu dhe nuk do të ishte edhe për herë të fundit. Ishte një rast i 
njohur, sa bota. 

Kishin edhe rrugën tjetër: të mos jepeshin, të thyenin natën pas 
shkëndijimit të pushkës dhe të kishin një mbyllje, krejtësisht të denjë 
për jetën e deriatëhershme. Kjo do të thoshte luftë dhe lufta do të 
kishte të rënët e saj. Ata ishin nisur kësaj rruge, nuk e kishin pasur 
ndërmend të ndaleshin dhe, nëse deri atëherë, gjithçka kishte qenë e 
dalë nga shpirti dhe mendimi vizionar, tani kishte ardhur koha që të 
viheshin në provë në momentin e tyre të mbramë. Kjo e dyta, rruga e 
qëndresës, ishte tejet e vështirë, ishte njëra nga rrugët, që, po ashtu 
nuk ishte e re, por që vazhdonte të ishte e rrallë. Duhej më shumë se 
guximi i zakonshëm, duhej shikuar përtej vetvetes dhe përtej së 
sotmes. Ata i kishin të dyja këto: kishin kohë që ishin përtej vetes, dhe 
po ashtu, kishin kohë që qëndronin përtej së sotmes. 

Vendosën të luftonin. Helikopteri që sillej mbi to kishte, po ashtu, diçka 
të përbashkët me krrakatjen e korbave. 

Si kishte ardhur deri tek rrethimi i tyre? Një enigmë, të cilën, ndoshta, 
deri në një farë shkalle, mund ta thyente, edhe dëshmia e njërit nga 
pjesëmarrësit në rrethimin dhe në vrasjen e tre heronjve, dëshmi e cila 
është thënë me 3 shkurt 1997, pra, as tri ditë pas ngjarjes dhe që 
natyrisht kishte qenë shumë e “freskëfdhe autentike. 

“Nedeljni Telegraf’në numrin e saj të datës 5 shkurt 1997, mes të 
tjerave do të shkruante, gjithnjë sipas rrëfimit të punonjësit të shërbimit 
të fshehtë të sigurimit serb: 


“Ekskluzisht, nga njëri prej pjesëmarrësve në përcjelljen dhe arrestimin 
e këtij treshi terrorist, zbulon edhe detajet e këtij aksioni dramatik. Pasi 
që pjesëtarët e shërbimit të sigurimit i kishin rënë tashmë në gjurmë 


Zahir Pajazitit, për të cilin dyshohej se kishte marrë pjesë në realizimin 
e shumë aksioneve terroriste. Atë ditë, pasi që ky i fundit ishte takuar 
me Hakif Zejnullahun dhe Edmond Hoxhën, në Prishtinë, të treve u 
ishte vënë prapa e ashtuquajtura “ndjekja japoneze”, ndërsa në hyrje të 
Vushtrrisë dhe në disa vende të tjera u ishin vënë pritat. Qëllimi ishte 
që të kapeshin në vepër, përkatësisht të arrestoheshin pasi që të arrin 
në cak. Mirëpo, meqë ishte fjala për ilegalë me përvojë, ata, sipas të 
gjitha gjasave, kishin vënë re se po përcilleshin nga policia, prandaj, te 
fshati Pestovë, kishin provuar t’u shmangeshin duke anashkaluar 
makinën e parë të “përcjelljes japoneze”, duke hapur zjarr nga 
automatikët dhe pistoletat. Mirëpo në këtë çast ishin përgjigjur forcat 
speciale nga makina e dytë dhe e tretë dhe “rezultati”dihet...” 

“Nedeljni Telegraf’do të shtonte më pas: 

“Ministria e Punëve të Brendshme, menjëherë pas vrasjes, deklaroi se 
Zahir Pajaziti ishte njëri nga udhëheqësit e të ashtuquajturës “Ushtri 
Çlirimtare e Kosovës”, gjersa për dy të tjerët, nuk jep kualifikime. Pasi 
të tre lëviznin me dokumente të rreme, identifikimin e të tretit e 
deklaruan burime të afërta me qendrën informative shqiptare në 
Prishtinë, gjë të cilën e vërtetuan edhe familjarët e Edmond Hoxhës...” 

Para se të ecim më tej, ndoshta do të ishte e vlefshme, për këtë libër, 
të ndalemi në dy momente. Së pari, gazeta NT, për herë të parë bën 
dëshminë se Ministria e Punëve e Serbisë, të dhënën e parë për 
“identifikimin e të tretit”, pra për Edmond Hoxhën, e ka marrë nga 
Qendra Informative Shqiptare në Prishtinë. 

Nuk duhet harruar se është një kohë “entuziaste”për forcat policore 
serbe, të cilat, dashje pa dashje, kanë lëshuar edhe informata të tilla, të 
cilat lidhen me qendrën informative shqiptare në Prishtinë. Kush ishte 
kjo qendër informative shqiptare, e cila kishte lidhje me Ministrinë e 
Brendshme serbe dhe që i jepte të dhëna saj, dhe këto të dhëna nuk i 
jepte për gjithçkamos, por atë që kishte lidhje me çështje të 
rëndësishme, si vrasja e ushtarëve të UÇK-së. Kush qëndronte pas 
kësaj qendre informative shqiptare, e cila, sigurisht, nuk ka qenë 
qendër informative lajmesh, si për shembull QIK, e cila, me gjithë 
gjynahet e saj të mëdha, në këtë rast, të paktën në këtë rast, nuk ka 
lidhje me qendrën informative shqiptare në Prishtinë. 


Gjurmët e hershme e të më passhme të çojnë tek shërbimi informativ 
(sekret) shqiptar i Lidhjes Demokratike të Kosovës, që ishte ngritur mbi 
bazën e lidhjeve të mëhershme udbashe. Lajmi dhe informimi ka dalë 
pikërisht nga kjo qendër, pasi, jo pak nga anëtarët përbërës drejtues të 
saj kishin qenë më parë dhe vazhdonin të ishin, në lidhje strukturore 
me UDB-në, KOS-in dhe shërbime të tjera të inteligjencës serbe. Nga 
këtu është bërë edhe informimi se, i vrari i tretë nuk është askush 
tjetër, veçse studenti militant Edmond Hoxha. Të dhënat e dërguara 
nga ky shërbim shqiptar informativ kanë dëshmuar se edhe Edmond 
Hoxha ishte pjesëtar aktiv i UÇK-së dhe jo një udhëtar i zakonshëm, 
çka ka bërë, që edhe më pas, në të gjithë versionet zyrtare të saj, 
Ministria Punëve të Brëndshme e Serbisë, t’i cilësojë ata si “tresh 
terroristë”. 

Fakti i dytë që “harron”burimi policor informativ i “Nedeljni 
Telegraf’është se megjithëse “po lëviznin me dokumente të rremë”, 
identiteti i Hakif Zejnullahut është bërë i qartë që në deklarimin e parë 
zyrtar të shërbimit informativ të Ministrisë së Punëve të Brendshme të 
Serbisë, dhe jo vetëm emri e mbiemri,por edhe ditëlindja e vendlindja e 
saktë, çka nuk mund të jetë në dokumentet e rrem. Në gjërat e rreme 
janë gjëra të rreme dhe jo ditëlindja e saktë, emri i të atit etj. Nëse 
dikush mund të thotë se në këtë rast janë nisur nga identifikimi i 
makinës, sepse ajo ka qenë pronë e familjes Zejnullahu, duhet të dihet 
se ajo ka qenë e rregjistruar në emër të të zotit të shtëpisë, njeriut të 
mirë Sabit Zejnullahu.lshin disa djem që mund të udhëtonin me atë 
veturë, dhe është, në pamjen e parë, disi e çuditshme, që gjendet 
saktësisht se ishte pikërisht Hakifi. 

Nuk ka gjë të çuditshme këtu. Shërbimi i sigurimit serb e ka ditur fare 
mirë se po ndiqnin Zahir Pajazitin dhe Hakif Zejnullahun. Nuk e kanë 
ditur për të tretin, sepse kishte qenë diçka që e kishte ditur vetëm 
Zahiri, por për udhëtarin e dytë, kishin ditur gjithçka. 

Ata kishin pritur vetëm që”të arrestoheshin pasi që të arrinin në cak”, 
pra duke e shtrirë shkallën e arestimeve,duke zbuluar bazat e reja të 
luftës, në njerën prej të cilëve ishin nisur për të tërhequr armët, dhe në 
se kjo nuk kishte ndodhur, çdo gjë është në nderin e të herojve të 
kombit. 

Në shkrimin tim Memorial për të rënët, të 7 shkurtit 1997, me titullin “E 


përse u korit vdekja”, botuar në “Zëri i Kosovës”, mes të tjerave kam 
shkruar: 


“...Pas tyre, ashtu si njoftoi ministria e brendshme e Serbisë, ishin nisur 
edhe agjentët serbë, në të famshmen “ndjekje japoneze”. Me shpresën 
për të kapur jo vetëm tre veta, por edhe më shumë se aq. Ishte një 
nisje e dyfishtë. Njëra drejt pavdekësisë dhe tjetra drejt turpit dhe 
disfatës. Askush nuk do ta marr vesh se për çfarë kanë biseduar për 
herë të fundit të tre shokët ilegalë. Askush nuk mund ta dijë më, se cila 
mund të kishte qenë dëshira për të thënë diçka më shumë, në adresën 
e të afërmve të tyre, të miqve dhe të shokëve, por në fund të fundit, kjo 
nuk është aspak e rëndësishme. Themelore është se ata morën një 
vendim të madh, nga ata të cilët nuk mund të marrë gjithkush, e 
veçanërisht nuk mund të marrin ata që nuk mund të mbartin mbi vete 
ide të mëdha, si është ideja e lirisë_ 


Mirëpo, unë i kthehem përsëri një detaji, ndoshta të 
“parëndësishëm”në dukje, por që dëshmon për qëllimin final të 
udhëtimit të tyre. Qëllimi i ndjekjes së Zahir Pajazitit dhe shokëve të tij 
nuk ka qenë thjeshtë arrestimi i tyre. Kjo mund të bëhej fare thjeshtë e 
shkurt në Prishtinë, në çastin kur ai do të takohej me Bislim Zogajn. Në 
një vend të tillë, si stacioni i autobusëve ose në një çajtore, arrestimi i 
dikujt, përmes agjentëve të fshehtë civilë, mund të ishte i 
përballueshëm, aq më tepër për një shërbim, i cili ishte pushtues. Një 
gjë e tillë kishte ndodhur edhe në arrestimin e Besim Ramës. Një ditë 
më parë, me 30 janar, policia e fshehtë serbe do të arrestonte Asllan 
Selimin, i cili ishte po ashtu një nga njerëzit e organizuar në radhët e 
Ushtrisë Çlirimtare. Pra, nuk ishte fjala thjeshtë për arrestimin e një 
“terroristi”. Ishte për më shumë se kaq. Ndjekja japoneze i duhej 
shërbimit serb për dy arsye: ose vënia në pritë dhe eliminimi i fundit, 
ose, dhe kjo më e mundshmja, arritja e caqeve të tjera. Në dëshminë e 
dhënë nga shërbimi informativ i ministrisë së brendshme serbe, është 
thënë se “qëllimi ishte që të arrestoheshin në vepër, përkatësisht pasi 
të arrinin në cak”. 


Duhet naivitet të besosh se për shërbimin e fshehtë serb “caku i 
kapjes”do të ketë qenë thjeshtë një bazë e lëvizjes ilegale çlirimtare. 
Ajo ishte njëra nga hallkat, por nuk ishte e gjitha. Shërbimi serb nuk 
mund të rrezikonte jetën e njerëzve të tij (dhe sipas burimeve të 
mirëinformuara nga ky luftim u vranë dy policë serbë, u plagos rëndë 


një tjetër dhe u lënduan dy të tjerë), por as nuk mund të rrezikonte që, 
nga lëvizja e ilegalëve të mund t’i largoheshin. Ata, duke e ditur se 
Zahir Pajaziti ishte anëtar i Shtabit Qendror të UÇK-së, nuk mund t’i 
kenë lejuar vetes pakujdesinë, për ta ndjekur atë, thjeshtë se donin të 
dinin për një bazë më shumë, apo për një cak të zakonshëm. 

Qëllimi i ndjekjes, fillimisht, ka qenë të merrej vesh itenerari i lëvizjes së 
Zahirit, Hakifit e Edmondit drejt Drenicës, ku ishte tashmë qendra më e 
fortë dhe më jetëdhënëse e Ushtrisë Çlirimtare të Kosovës. Ky ishte 
interesi i madh i tyre, pasi, në Drenicë ishte berthama e luftës. Aty 
ndodheshin disa nga njerëzit, të cilët, jo shumë kohë më parë ata i 
kishin dënuar në mungesë me nga 20 vite burgim dhe arritja e këtij 
caku, do të ishte për shërbimin informativ serb, shërbesa më e 
ndjeshme. 

Zahiri, Edmondi dhe Hakifi, edhe në këtë çast të mbramë, kanë 
menduar përtej vetes. Nuk kanë pritur deri sa të vijë çasti i pritës, por 
kanë menduar ta thyejnë atë, përpara se ajo të përmbyllet. Ndaj edhe 
kanë sulmuar me armët që kishin, me ato mundësi që u a jepte 
rrugëtimi. 

Breshëria e plumbave mbi to ka qenë e gjithanshme. “Është e 
padyshimtë se, në çastin kur është shtënë mbi to, Hakifi do të ketë 
qenë duke e mbajtur timonin”, do të thoshte dy ditë pas ngjarjes, i ati 
Sabiti. “Këtë e dëshmon edhe fakti se një gisht të dorës së djathtë e ka 
të këputur si dhe majat e dy gishtave të tjerë pranë. Kjo dëshmon se 
dora ka qenë e ngjitur për timon. Në fytyrën e tij kishte plot dromca 
xhami të makinës dhe kjo tregon se makina ka qenë duke ecur me 
shpejtësi dhe pas goditjes së plumbave në dritare, xhamat i janë 
përplasur Hakifit në fytyrë”. 

Fillimisht ata janë qëlluar nga makinat që vinin pas tyre dhe, thuajse në 
të njëjtën kohë, edhe nga prita që ishte vendosur përballë dhe në dy 
anët e rrugëve. Një breshëri plumbash në trupin e Hakifit kanë hyrë 
nga ana e djathtë dhe kanë kaluar në anën e epërme, të majtë, ndërsa 
plumbat, me të cilat ai është qëlluar në kokë, kanë hyrë nga pjesa e 
përparme e kokës, në pjesën e ballit, në anën e djathtë. Si duket, 
plumbat në kokë, ai i ka marr pasi është ndaluar makina. Është e 
mundshme që deri atëherë, ai të ketë qenë i plagosur për vdekje, por, 
goditja në ballë, të ketë qenë përfundimtare. Në trupin e tij ka pasur 12 


deri në 13 plumba, aq sa kanë mundur në prag të ndarjes të shohin të 
afërmit, çka nuk e përjashton mundësinë që të jetë goditur edhe me më 
shumë plumba. 

Ndërsa Zahirit, po ashtu rreth 15 plumba, me përjashtim të njërit, i cili i 
kishte kaluar përmes fytit, të gjithë të tjerët kanë kaluar nga ana e majtë 
në të djathtën, ndërsa Hakifit i kishin kaluar nga e djathta në të majtë. 
Kjo tregon se janë qëlluar, të paktën, nga tre drejtime. Ballas, majtas 
dhe djathtas, Mirëpo do të kishte edhe një drejtim tjetër dhe ky do të 
ishte nga sipër. Edmond Hoxha, i cili do të merrte mbi vete më shumë 
se 8 plumba, vdekja i erdhi nga goditjet e bëra nga helikopteri 
ushtarak, i cili sillej mbi fushën e luftimit. Ai do të kishte mbi vete më 
shumë se 8 goditje, shumicën në shpinë, ndonjërën edhe nga e majta 
e tij, por, plumbi, i ardhur pas qafës, kur ai sapo kishte dalë nga makina 
dhe ishte në këmbë, i erdhi nga lart. 

Pas krimit, si për të dashur të fshehin gjurmët e tij, rruga është bllokuar 
tërësisht, që nga ora 17.00 e natës së 31 janarit dhe deri të nesërmen 
në mëngjes. Gjatë natës kanë lëvizur mjete policie, helikopterë, 
ambulanca. Tre heronjtë janë dërguar po atë natë në morgun e spitalit 
të Prishtinës. Mbi trupat e tyre, të tre djemve, ishin shenjat dhe gjurmët 
e më shumë se 36 plumbave. Breshëri vdekje. Megjithatë, ishte qëlluar 
mbi njerëz, që kishin si mision të koritnin vdekjen. 

Të nesërmen, kur rruga është liruar, përreth vendit, ku ishin vrarë 
djemtë, ishin ende forca të mëdha policore dhe askush nuk lejohej të 
afrohej tek vendi i ngjarjes. Shenjat e gjakut dukeshin ende. Gjaku as 
nuk lahej e as nuk zbardhej. Kishte gëzhoja të shumta plumbash, që 
nuk kishin arritur t’i mblidhnin, xhama të thyer, prita të lëna përgjysmë, 
gjithçka si në një shesh luftimi. Të rënët kishin filluar të ngjiteshin në 
kujtesën e kombit, vrasësit ishin ende në vendin e krimit. 

31 Janari ishte dita kur do të ndahej e vërteta nga dyshimi, kur mes 
hutisë së përgjithshme do të ishte shkreptima e ditës së fundit të 
muajit, kur, me gjithë dhimbjen dhe megjithëse ata po quheshin nga 
entet zyrtare, qofshin serbe apo shqipfolëse, si terroristë dhe pjesëtarë 
të së “ashtuquajturës”Ushtrisë Çlirimtare të Kosovës, varrimi i tyre do të 
ishte i madhërishëm. Njerëzit, përmes aktit të pranisë së tyre, në 
momentin e fundit, si të donin t’i kërkonin ndjesë që nuk u kishin 
besuar më parë. Akti i ndjesës është gjithnjë fisnik. 


Në vend të fjalës së fundit... 


E shtuna e 1 shkurtit e vitit 1997 u zgjua nën një mëngjes të ftohtë 
akull. Nëpër rrafshinat kishte rënë bryma e bardhë e natës, që ashtu e 
ngrirë dhe e kudogjindshme, dukej sikur ishte fillimi i një bore të 
tejdukshme. Pas pak do të fillonin të dukeshin konturet e maleve nën 
një diell, i cili, si në baladat e lashta - “shumë po ndrin, por pak po 
nxen”. 


Në mesin e rrugës, diku aty afër fshatit Pestovë, si dëshmi të 
jashtëzakonshme, kishin mbetur gjurmë gjaku, që nën atë 
bardhësi,dukeshin edhe më shumë. Kishin forma të çuditshme, një 
këtu, një aty, sikur të ishin fillesa të hiroiglifeve që pritnin të 
zbërtheheshin. Ende ishin gjurmë të forta, dheu i ngrirë ende nuk 
kishte filluar të merrte në vete gjakun e derdhur. Do të duhej të fillonte 
shkrirja e dherave të butë të Kosovës, nën atë diell që dukej i 
pazakonshëm asaj dite, që gjurmët e gjakut të fillonin të tjetërsoheshin, 
në të njëjtën kohë që dheu bëhej edhe më i kafejtë, pikërisht nga 
përskuqja e gjakut. Dalëngadalë, krejt natyrshëm, si rrëkëzat e pastra, 
toka po merrte në kumtin e saj atë që i kishin falur tre nga bijtë që e 
kishin thyer natën dhe i kishin dhënë një kuptim të ri ditës. Gjithnjë e 
më tepër do të bëhej shkrirja në një e gjakut të derdhur dhe e tokës së 
plleshme, deri sa do të vinte një çast që askush nuk do të mund ta 
kuptonte se ku fillonte njëra dhe ku mbaronte tjetra. 


Ishte bërë gjithçka e përbashkët. Toka, duke e marrë në vete atë që 
njeriu kishte pasur më të çmuar, kishte bërë të sajën edhe amanetin. 
Dhe, si thonë jo rastësisht, amanetin nuk e tret dheu. 


Në tokën e Kosovës ruhet amaneti i jetës dhe i vdekjes së tyre. Nëse të 
tre do të kishin pasur një vdekje të shkurtër, që ishte shtrirë mes kufirit 
të orës 16 e 20 minuta, deri në 16 e 30 minuta të 31 janarit të vitit 
1997, jetën do ta kishin tepër të gjatë, jashtëzakonisht të gjatë, sepse 
ajo është shkrirë tashmë në dherat e buta dhe të ngrohta të Kosovës. 


